
Prefaţă 


Sînt cât se poate de fericit să prezint această nouă lucrare a profesorului Ioan 
Culianu. Ani de-a rîndul am urmărit cu o atenţie şi un interes crescînde 
cercetările şi publicaţiile acestui tînăr savant: numeroasele-i articole de istorie 
a religiilor şi de sociologie religioasă, scrise în patru limbi, ca şi lungile şi 
eruditele sale recenzii ce-i pun în evidenţă întinderea şi soliditatea ştiinţei. Am 
citit cu cel mai viu interes primele lui cărţi, publicate în Italia, în Olanda şi în 
Franţa: după o monografie critică dedicată lucrărilor mele (Assisi, 1978), 
studiile strînse în Iter în silvis, I (Messina, 1981), un volum scris în 
colaborare, Religione e potere (Torino, 1981), primul volum din Psychanodia 
(Leiden, 1983), în sfîrşit, cele două lucrări de apariţie iminentă, Eros şi magie 
în gîndirea Renaşterii (Paris, Flammarion, 1984) şi Hans Jonas (Roma, 
1984)”. 

Ca în toate cărţile sale, autorul abordează aici studiul ascensiunii 
extatice ca istoric al religiilor. El îşi limitează investigația la o arie culturală 
precisă şi în acelaşi timp considerabilă — de la vracii greci, precursori ai lui 
Platon, pînă în Evul Mediu creştin —, fiind însă familiarizat şi cu alte forme de 
ascensiune celestă, atestate în diverse şamanisme, în China, în India, în 
Australia etc. Ioan Culianu analizează şi compară anumite tradiţii extatice 
orientale şi occidentale pentru a le degaja structurile şi, pe cît posibil, a le 
preciza „istoria”. Dar această exegeză beneficiază tacit de comprehensiunea 
prealabilă a altor tehnici ale extazului care nu sînt (şi nu puteau fi) discutate 
aici. În istoria religiilor (ca de altfel în oricare altă disciplină istorică), 
comparaţia face posibilă distincţia între fapte spirituale aparent similare şi, 
mai mult, dezvăluie semnificaţia profundă a diferenţelor dintre ele. 

Vreme de peste şaizeci de ani, savanții au urmat interpretarea lui 
Wilhelm Bousset care, într-o cărţulie faimoasă (Die Himmelsreise der Seele, 
Berlin, 1901), susţinuse că practicile şi theologoumena referitoare la 
ascensiunea sufletului au o origine iraniană. Cercetările recente au arătat însă 
fragilitatea ipotezei iraniene. loan Culianu aminteşte şi discută acest bogat şi 
pasionant dosar, înainte de a-şi prezenta propriile contribuţii la hermeneutica 
şi la istoria experienţelor extatice din acea regiune privilegiată care se întinde 
de la Eufrat pînă la Alpi şi la Dunăre. Precum odinioară Wilhelm Anz, el 
identifică în ascensiunea sufletului doctrina centrală a gnosticismului. Cît 
despre originile şi structura gnosticismului, Culianu scoate în relief anumite 


fapte neglijate pînă în prezent de specialişti şi dezvoltă observaţii noi şi 
importante. 

După el, ascensiunea extatică a sufletului cunoaşte două tipuri 
specifice: primul, pe care-l numeşte „grecesc”, comportă trecerea prin cele 
şapte sfere planetare (de regăsit încă la Dante, Marsilio Ficino şi Pico della 
Mirandola). Celălalt tip, pe care autorul îl numeşte „iudaic” — dar care ar urca 
pînă la o origine babiloniană —, prevede de asemenea o ascensiune în şapte 
(sau, uneori, trei) etape, dar acestea nu presupun niciodată existenţa cerurilor 
planetare. Acest al doilea tip de ascensiune este atestat în numeroase 
apocalipse evreieşti şi creştine şi-l regăsim în povestirile despre mi'răj-ul lui 
Mohamed. 

Este de prisos să mai subliniem importanţa şi originalitatea lucrării de 
faţă. Să adăugăm doar că cercetările lui loan Culianu interesează deopotrivă 
istoria generală a religiilor şi istoria religioasă a Orientului Apropiat, a 
Mediteranei orientale şi a Antichității târzii. 


Mircea Eliade 
Paris, august 1984 


1* Eros et magie à la Renaissance. 1484 a apărut într-adevăr în 1984, la sfîrşitul lunii 
octombrie, la Flammarion. Ultima lucrare citată, cu titlul Gnosticismo e pensiero moderno: 
Hans Jonas, a fost publicată în 1985, la „L’Erma” di Bretschneider, în colecţia de „Istoria 
Religiilor” condusă de profesorul Ugo Bianchi şi de Giulia Piccaluga (n. tr.). 


Introducere 


„Căci fără vînt şi fără stele nimic nu 
se petrece în lumea pămîntească.” 


Parafraza lui Sem, 27, 26-7 


Constituind urmarea unui volum în englezeşte2 ce-şi propunea să dea lovitura 
de graţie teoriilor ieşite din religionsgeschichtliche Schule (Anz, Bousset, 
Reitzenstein, Cumont etc.) şi privind ascensiunea celestă a sufletului în 
Spătantike (Antichitatea târzie), cartea de faţă reprezintă complementul 
pozitiv, constructiv, al criticilor noastre. Critici care, de altfel, după ce au făcut 
obiectul mai multor articole3, nu vor mai fi reluate în contextul acesta — ceea 
ce impune ca ele să fie pe scurt prezentate în Introducere. 

Perimate în privinţa fenomenologiei şi originii misterelor din 
Antichitatea târzie, teoriile din religionsgeschichtliche Schule mai aveau un 
drept de monopol asupra povestirilor de ascensiuni celeste (Himmelsreise), 
care se înmulţesc şi dobîndesc o importanţă majoră în acest „ev de nelinişte” 
ce caracterizează avîntul religiei creştine. În formula lor definitivă, care este 
aceea a lui Wilhelm Bousset4, teoriile în chestiune afirmă, în substanţă, că: 


1) originea ascensiunii celeste este iraniană; 

2) după acest tip originar de povestire, ascensiunea se desfăşoară prin 
trei ceruri; 

3) mai tîrziu, sub influenţa cosmologiei babiloniene, o schemă cu 
şapte ceruri i se substituie celei dintii; 

4) o nouă influenţă iraniană se exercită asupra Himmelsreise în 
primele secole ale erei creştine, aducînd cu ea dualismul, care va fi 
acela al sistemelor gnostice. 


Cercetările asupra dualismului religios, în special cele ale lui Ugo 
Bianchi5, au demonstrat în mod peremptoriu că dualismul zoroastrian aparţine 
unui alt gen de dualism decît cel al sistemelor gnostice, al căror strămoş n-ar 
avea cum să fie. Rămînea de infirmat existența unei opoziții binare între 
schema cu trei ceruri şi schema cu şapte ceruri, cărora Bousset le atribuia de 
asemenea origini diferite, ca şi ideea că Persia ar fi fost patria primitivă a 
ascensiunii. 

Or, W. Anz, predecesorul lui W. Bousset, afirmase că asiro- 


babilonienii nu cunoşteau defel tradiţii referitoare la ascensiune, ceea ce e 
fals, miturile lui Adapa şi Etana demonstrîndu-ne contrariul. Dacă ne vom 
concentra asupra celui dintii, vom vedea că pescarul Adapa este chemat la 
ceruri ca să dea seamă de faptele sale, că el trebuie să aibă prezenţă de spirit 
ca să scape teafăr şi că în ceruri va primi un veşmînt şi va fi uns — toate 
acestea, după o tabletă cuneiformă de la El-Amarna, datînd din secolul al 
XIV-lea a.C. Recunoaştem deja aici elementele a ceea ce Geo Widengren va 
numi o „ascensiune regală”, căreia savantul suedez îi atribuie totuşi o origine 
iraniană. 

În epoca lui Bousset, stăpînea convingerea fermă a existenţei unei 
legături între cele şapte etaje ale templului de la Borsippa şi cele şapte planete. 
De aceea se uita mult prea repede că în cosmologia babiloniană era 
întrebuințat un număr variabil de ceruri, de la unu la zece, exceptînd numărul 
şase. La drept vorbind, trei etaje nu erau mai puţin convenabile decît şapte. 
Dar nu era nici o legătură între bolțile cereşti şi planete, pentru simplul motiv 
că babilonienii nu ajunseseră niciodată la ideea că planetele s-ar fi mişcat la 
distanţe diferite faţă de Pămînt. Pentru ei, traiectoriile planetare erau 
coplanare. Doar grecii, în epoca lui Platon, au dezvoltat ipoteza distanțelor 
planetare faţă de Pămînt, dată fiind durata respectivă a revoluțiilor lor. De 
aceea, era la fel de posibil să se împrumute de la Babilon o schemă 
cosmologică cu trei ceruri, ca şi una cu şapte ceruri. 

În ce priveşte Iranul, acesta pare a se situa cu totul în afara tradiţiilor 
din care au ieşit povestirile de ascensiuni din elenism pînă în Renaştere. 
Datorită îndeosebi cercetărilor lui Philippe Gignoux şi ale lui Gherardo Gnoli7 
putem noi astăzi reconstitui poziţia specifică a viziunilor iraniene, alături de 
aceste tradiţii. Şi, în timp ce religionsgeschichtliche Schule se sprijinea pe 
mărturia textelor pahlavi tardive spre a trage concluzia existenţei unor 
povestiri vizionare iraniene dinainte de Platon, savanții zilelor noastre 
procedează în respectul absolut al cronologiilore. 


Dacă e ceva de salvat din teoriile vehiculate de 
religionsgeschichtliche Schule, e ideea lui Wilhelm Anz că ascensiunea 
sufletului reprezintă motivul central al gnosticismului. Într-adevăr, aşa cum 
Hans Jonas a văzut foarte bine9, ascensiunea sufletului gnosticului reprezenta 
finalitatea existenţială a gnozei. Constrîns de categoriile heideggeriene pe care 
le folosea, Hans Jonas a pierdut adesea din vedere originalitatea gnozei, o 
originalitate care se dezvăluie mai ales pornind de la textele în limba coptă ce 
ne-au parvenit10. Din nefericire, în ce priveşte documentarea lucrării sale, 
Hans Jonas este în întregime îndatorat cărţii lui Wilhelm Bousset, 
Hauptprobleme der Gnosis11, ceea ce implică faptul că textele gnostice nu-i 


spun, pe de o parte, altceva decît îi spuseseră lui Bousset şi, pe de alta, decît 
ceea ce „răspund” ele la întrebările heideggeriene privind sensul fiinţei. 
Dincolo de aceste două fascicule foarte limitate de lumină, textele gnostice 
rămîn cufundate într-o obscuritate aproape completă, iar situaţia nu este decât 
prea puţin îmbunătăţită în urma operei geniale a lui Jonas12. Va trebui să ne 
străduim să descoperim într-o zi semnificaţia vizionară şi rituală a textelor, ca 
să reconstituim practica gnostică în ceea ce are ea mai specific şi original. E 
indispensabil să-i expunem aici părţile cele mai evidente, care interesează 
îndeaproape materia lucrării de faţă. 

Am recomandat în altă parte13 studierea atentă a „cadrelor narative” 
(narrative frameworks) ale tratatelor originale în limba coptă. Unul din ele, cu 
deosebire în tratatul Zostrianos14, este extrem de semnificativ, căci ne 
înfăţişează drumul ce-l duce pe practicantul gnostic pînă la iluminarea finală. 

La început, Zostrianos este prezentat ca un adept care, continuînd să 
trăiască după preceptele riguroase ale grupului său, rămîne totuşi profund 
nesatisfăcut. El se retrăsese complet din lumea creată de cosmocrator 
(creatorul cosmosului), ca să trăiască numai în interesul comunităţii celor 
aleşi. Se despărţise de tenebrele trupului, de haosul psihic sau dezordinea 
mentală şi de acea pasiune funestă care este concupiscenţa, dorinţa sub toate 
formele ei. Veştejise în sine tot ce aparţine „creaţiei moarte” (adică lumii 
vizibile). Ținuse în faţa comunităţii discursuri despre lumea hiperuraniană a 
eonilor, entităţile pure de lumină alcătuind pleroma gnostică. Dar iată că după 
o vreme un element de disensiune se ivise, ce avea să ducă la îndepărtarea lui 
Zostrianos de secta în care predica. Într-adevăr, el era un pur intelectual — şi 
asta era drama sa —, în vreme ce tovarăşii lui exaltau partea rituală a gnozei, 
dedîndu-se probabil la vreo obscură practică sexuală. În plus, Zostrianos 
însuşi era continuu vizitat de prezenţe din lumea pleromatică şi medita 
constant la una dintre chestiunile cele mai profunde din ceea ce se poate numi 
„gnoza sethiană”: care este raportul dintre model (supracelest) şi copie 
(cosmosul), dintre existenţa separată a eonilor: Existenţă, Formă şi 
Beatitudine, şi fărîmiţarea lor în lumea vizibilă, în individuarea fiinţării? Să 
convenim că interogaţia lui Zostrianos apare ca una dintre cele mai grave pe 
care spiritul gnostic era în măsură să le formuleze. Dar Zostrianos depăşise 
chiar şi această problemă, din moment ce-şi pusese întrebarea fundamentală a 
oricărei metafizici: De ce există ceea ce există? Cum se face că din unitatea 
neîmpărţită a Primului Principiu s-au ivit totuşi eonii distincţi: Existenţă, 
Formă şi Beatitudine? Alături de arché, de origine, care este existenţa şi fiinţa 
ca atare a ceea ce există, Zostrianos pune şi finalitatea, telos, care este al 
treilea eon, Beatitudinea, scop al oricărei fiinţe individualizate. 

Zostrianos se gîndeşte necontenit la toate acestea, zi de zi. Deşi el 


însuşi aparţine celor aleşi, deşi este detaşat de lumea infamă a creaţiei, 
intelectualul Zostrianos nu-i defel satisfăcut, căci îi lipseşte experienţa directă 
a realităţilor meditate şi propovăduite de el. Cuprins de disperare, ia calea 
pustiei, cu intenţia de a se lăsa să moară de inaniţie sau de a cădea răpus de o 
moarte violentă. Şi iată că acest gest hotărît provoacă, în sfîrşit, intervenţia 
lumii de Lumină, care-i trimite un mesager. Acesta îl condamnă cu asprime 
pentru tentativa sa de sinucidere, ce n-ar fi făcut decît să-l arunce pentru 
totdeauna în ciclul transmigrărilor, şi îi porunceşte să se întoarcă şi să 
continue să predice, spre a-şi întări fraţii aleşi în zelul şi în ştiinţa lor. 
Mesagerul îi oferă însă mult mai mult: o călătorie în spirit pînă în lumea 
eonilor, cu ajutorul unui nor luminos care parcurge rapid spaţiile. E vorba de 
norul gnozei, de un digest sau de o reducere la scară a pleromei şi, totodată, de 
o vizualizare a acelei seminţe intelectuale pe care Zostrianos o purta deja în 
sine însuşi fără s-o ştie, dar care nu se manifestase niciodată pînă atunci. 
Botezat — adică adoptat — în toţi eonii succesivi, vizionarul urcă pînă la 
cuaternitatea supremă, primind de la marele Authrunios, „care domină pe 
culme[a]” cosmosului, răspunsul la întrebarea sa privind modelul şi copia. O 
altă entitate de lumină, Ephesech, îi dă informaţii amănunțite despre 
structurile şi funcţionarea pleromei. 

Gnosticul, al cărui prototip este Zostrianos, pare să se afle la o 
răspîntie, de unde poate urma fie calea ritualului, fie calea intelectualismului. 
Nu este însă decît o falsă alternativă, de vreme ce nici una din căi nu duce la 
nimic, pînă în clipa cînd gnosticul însuşi nu este capabil să aducă la 
manifestare gnoza universală închisă în propriu-i eu. A fi un adevărat gnostic 
nu înseamnă a practica pur şi simplu gnoza, ca proces ritual sau ca meditaţie 
intensă. Toate acestea sînt inutile pînă nu obţii experienţa directă a ceea ce 
cauţi, adică a ceea ce ştii deja, pentru că deja eşti acel lucru. Asta nu înseamnă 
că practicarea traiului comunitar sau ascetismul anahoretic ar fi superflue, nici 
că eliberarea ar putea fi obţinută prin sinucidere. Întîmplarea exemplară a lui 
Zostrianos ne învaţă însă că gnoza este o entitate vie, iar eforturile gnosticului 
sînt relative. Ceea ce contează este această întîlnire capitală cu propriul Sine 
transcendental, cu norul luminos care, paradoxal, este în acelaşi timp infinitul 
genezei lumilor şi scînteia infimă de spirit închisă în om. 

Sistemul din tratatul Zostrianos, ca şi acela din Parafraza lui Sem, în 
care eonii străbătuţi de vizionar apar sub formă de nori colorați, aparţin 
ambele unei forme de speculație gnostică pe care ereziologul Ipolit din Roma 
o atribuie grupului zis al „sethienilor”. 

Sethienii, după Ipolit, postulează existenţa a trei principii: lumina, 
întunecimea şi spiritul sau pneuma la mijloc. Aceste principii nu se dezvăluie 
prin percepţie imediată, ci printr-o meditaţie treptată ce seamănă cu învăţarea 


unei arte. În conformitate cu concepţia gnostică privind pneuma, definită în 
mod obişnuit ca o „rouă”, o „aspersie” sau o „mireasmă”, sau, încă, o 
„umezire” de lumină, sethienii concep şi ei pneuma ca pe un „parfum” ce 
radiază pretutindeni. Cît priveşte întunecimea, ea este alcătuită din apă 
iraţională (deşi nu lipsită de autoreflecţie), care doreşte febril contactul cu 
pneuma şi lumina, pentru a nu rămîne „singură, invizibilă, obscură, 
neputincioasă şi fără de eficacitate, nevolnică”. De aceea, îşi pune la lucru 
toate facultăţile pentru a reţine în ea însăşi splendoarea luminii şi parfumul 
pneumei. 

Cele trei principii conţin nenumărate forţe atomice în perpetuă 
coliziune. Din mişcarea şi din contactul lor se iscă modele sau mulaje, forme 
care acţionează asupra substanţelor în felul unor peceţi. Aceste forme 
reprezintă ideile feluritelor organisme vii, adică ale tuturor ființelor ce vor fi 
actualizate în creaţie. În chip deosebit, din acelaşi impact primordial dintre 
forţele atomice ale celor trei principii s-a ivit mulajul cerului şi al pămîntului, 
care este un soi de matrice, asemănătoare întru totul cu matricea maternă. Într- 
adevăr, numai meditînd asupra formei vulvei feminine se poate percepe ori, 
mai bine spus, se poate vizualiza imaginea matricei cosmice. Toate lucrurile 
au ieşit dintr-un vagin de acest fel, în care era imprimată forma fiecărei fiinţe 
individuale. Şi-atunci cînd matricele au generat creaturile, pe deasupra lor s-a 
răspîndit parfumul pneumei, vehicul al luminii superioare. 

Mişcarea apelor întunecate a fost produsă de un prim principiu, un 
vînt teribil care a ridicat un val enorm în elementul lichid inferior, feminin. 
Această trombă-matrice a fost fecundată de pneuma purtătoare de lumină; 
după care ea a plăsmuit omul primordial numit Noûs (Intelect), un zeu perfect 
antropomorf, dar în acelaşi timp sclav al întunecimii. Lumina doreşte să-l 
salveze, să-l elibereze de trupul său întunecat. De aceea, pune în mişcare 
mecanismul mâîntuirii spre a-l recupera pe Noûs, un mecanism ce se suprapune 
cumva evenimentelor din cartea Genezei, interpretate speculativ. O rază de 
pneuma impregnată de lumină se lasă deliberat încarcerată în întunecime: este 
duhul plutind deasupra apelor (Gen. l, 2), agitat de un vînt în formă de şarpe 
(aluzie la şarpele biblic). Drama aceasta se rezolvă în crearea unui nou Om, 
Logosul care este Crist şi care „pătrunde în tainele respingătoare ale matricei 
materne” pentru a-l salva pe Note, prizonier al întunecimii 15. 

Una dintre erorile fundamentale ale exegeţilor gnosticismului a fost 
aceea că ei nu au sesizat relaţia directă dintre conținuturile speculative de 
acest gen şi practica gnostică. Astfel, caracterul de experienţă trăită pe care 
trebuie să-l fi avut gnoza în rîndul adepților ei a fost redus la o pură 
generalitate. Vom vedea mai tîrziu că gnosticii aveau la dispoziţie manuale 
conținînd descrierea obositoare a locurilor (topoi) în care sălăşluiesc puterile 


celeste, cu numele lor şi cu parolele necesare trecerii. Ascensiunea sufletului 
gnosticului era socotită a se petrece după aceste hărţi eschatologice. Dar 
gnoza „intelectualistă”, opunîndu-se gnozei „ritualiste”, nu consta pesemne 
într-o simplă memorare abstractă a unor astfel de scheme. Este foarte probabil 
că tehnicile gnostice de meditaţie implicau vizualizări şi scenarii fantastice 
despre care astăzi nu ne putem face decît o foarte palidă idee. Clocotitoarea 
imaginaţie gnostică, capabilă să producă acele descrieri care, transpuse în 
imagini, ar fi putut ieşi din fantezia unui Hieronymus Bosch, nu se putea 
mulțumi cu exerciţii de memorare abstractă, de vreme ce o asemenea 
mnemotehnică n-a existat decît începînd dintr-o epocă foarte recentă16. Va fi 
de-ajuns să amintim aici că, atunci cînd sethienii lui Ipoliti7 recomandau 
meditaţia asupra alcătuirii pupilelor oculare şi a vaginului, aceasta se referea, 
după toate probabilitățile, la un exerciţiu pe care adeptul era cu adevărat ţinut 
să-l practice. Imaginile puse în mişcare la astfel de exerciţii sînt concret 
evocate în Parafraza lui Sem, unde elementul predominant este format din 
nenumărate matrice înzestrate cu ochi, vînturi-matrice şi nori colorați 
reprezentînd eonii celeşti. 

Doar o infimă parte se poate reconstitui din ceea ce trebuie să fi fost 
experienţa trăită a gnozei şi tehnicile de meditaţie utilizate de micile grupuri 
gnostice din Antichitatea tîrzie. Ar fi fals să credem că ei îşi petreceau ziua 
învăţînd pe de rost conţinutul teoretic al gnozei, aşa cum ni-l transmit manuale 
precum Cărţile lui leu sau Pistis Sophia. Fireşte, nu era lucru uşor să-ţi 
aminteşti topografia fiecărui loc de dincolo, numele şi formulele fiecărui 
archon (prinţ celest), parolele şi incantaţia melodică ce le acompania, chiar 
atunci cînd numărul de „vămi” — topoi sau taxeis — nu era de 365, ci de 60 sau 
chiar mai puţin. 

Felul precis însă cum învățau gnosticii toate acestea — şi este sigur că 
unii dintre ei o făceau — ne va rămîne în veci necunoscut. 

Ceea ce ştim totuşi este că exerciţiile lor n-aveau cum să fie abstracte. 
Constau probabil într-o invenţie mentală, o vizualizare interioară care 
transpunea, pe lîngă etapele ascensiunii, mai multe alte conţinuturi ale gnozei 
(ca de pildă acele vulve cosmice — matricele ideale ale tuturor lucrurilor). 

Unul dintre acele exerciţii, practicat de gnosticii zişi peraţi, se făcea 
probabil fixînd ochii pe o porţiune de cer. Prin modificarea perspectivei focale 
sau prin meditaţia asupra formei norilor (sau prin amîndouă deodată), se putea 
obţine imaginea unui şarpe: „Dacă privind primeşti îngăduinţă, vei vedea 
ridicîndu-ţi ochii la cer frumoasa imagine a Şarpelui încolăcit la obirşia 
cerului şi felul în care acesta devine principiu al oricărei mişcări pentru toate 
fiinţele ce se nasc. Abia atunci vei înţelege că nu-i fiinţă, nici în cer, nici pe 
pămînt, nici în infern, care să fi apărut fără Şarpe...”18. 


Ipolit este, fără doar şi poate, ereziologul cel mai grijuliu în a 
transmite fidel doctrina adversarilor săi. De aceea probabil rămîne el singurul 
care a acordat o anumită importanţă unei practici atît de stranii. Nu-i 
cunoaştem decît o singură paralelă, în gnoza ismailiţilor sau qarmaţilor, o 
sectă islamică ivită în Irak în secolul al IX-lea19: „Cel ce rămîne treaz în 
noaptea de qadr (noaptea revelaţiei lui Mohamed) — spune un text de-al lor — 
va vedea..., dacă va privi în zori în deschiderea Lunii, imaginea lui 
Mohamed”20. 

Experienţa gnozei nu poate fi înţeleasă decît exercitîndu-ne la 
maximum facultăţile poetice, aşa cum foarte bine a observat Gilles Quispel21. 
Desigur, tehnicile de meditaţie, visele şi extazele erau cu totul altceva decît 
poezie. Şi totuşi, voind să le înţelegem, nu dispunem de nici un instrument 
mai potrivit ca poezia şi imaginaţia poetică. Căci e sigur că nici chiar aparatul 
conceptual cel mai rafinat nu e capabil să ne dea o idee despre ce se întîmpla 
realmente într-un cerc gnostic. Pentru aceasta, trebuie să încercăm să 
pătrundem în jungla luxuriantă a imaginilor prezente în textele originale şi 
chiar în rezumatele lor făcute de ereziologi. Am dat cîteva exemple, care ar 
putea fi lesne înmulţite. 

Este din păcate peste puterile noastre să cunoaştem etapele precise ce 
trebuiau să-l ducă pe gnostic pînă la obţinerea experienţei intime a gnozei, o 
experienţă care, realizată mental sau ritual, echivala în orice caz cu o 
ascensiune extatică în timpul căreia adeptul avea viziunea eonilor, sub forma 
unor nori colorați sau a unor topoi geometrici în care se tîrau figuri bizare cu 
nume la fel de bizare. Oricum, această experienţă nu poate fi reconstituită 
pornindu-se de la informaţiile prea fragmentare de care dispunem şi nu există 
nici un indiciu că situaţia aceasta s-ar putea vreodată schimba. Orice tentativă 
teoretică de a furniza o imagine, chiar aproximativă, a experienţei extatice a 
gnosticilor este condamnată să rămînă la stadiul de simplă ipoteză. 


Gnosticismul este numai unul dintre curentele religioase din 
Antichitatea tîrzie pentru care psihanodia — ascensiunea extatică sau 
eschatologică a sufletului — reprezintă totodată scopul şi speranţa cea mai 
adîncă. Descrisă în povestiri vizionare paradigmatice aparţinînd apocalipticii 
elenistice şi romane, iudaice şi iudeo-creştine, psihanodia trebuie să treacă, în 
experienţa adeptului, de la starea teoretică la starea practică. Misterele din 
epoca imperială — precum gnoza şi neoplatonismul pentru Imperiul tîrziu — se 
străduiesc să realizeze contactul intim, prin viziune ori alte mijloace, dintre 
iniţiat şi divinitate. Cel puţin pentru anumite mistere, se pare că ascensiunea 
însoțea viziunea. 

Problemele privitoare la psihanodie au beneficiat în ultimii ani de 


atenţia mai multor savanţi. Aceştia s-au ocupat de ea într-o perspectivă cu 
totul nouă, care n-ar fi fost posibilă în epoca lui Wilhelm Bousset, încercînd 
mai cu seamă să analizeze minuţios relaţiile dintre religie şi ştiinţă în 
Antichitatea tîrzie. Fiindcă noi înşine ne alăturăm acestui curent, căruia-i 
recunoaştem influenţa asupra elaborării cărţii de faţă, este necesar să trecem 
rapid în revistă cîteva lucrări deosebit de importante în domeniul ascensiunii 
sufletului. 

Să începem cu Jacques Flamant, autorul unei enorme monografii 
despre Macrobius22, care i-a trezit gustul de a reveni în mai multe rînduri 
asupra împovărătoarei probleme a ordinii planetelor în univers, schimbătoare 
după religia şi ştiinţa epocii. Îi vom menţiona lucrările cînd vom înfrunta noi 
înşine acest subiect. Într-un ultim articol, publicat în culegerea de Acte ale 
Colocviului Internaţional de la Roma (24-28 septembrie 1979), despre 
Soteriologia cultelor orientale în Imperiul Roman23, Jacques Flamant a făcut 
mai multe observaţii interesante, din care vom reproduce aici esenţialul. 

Cei vechi, frapaţi de fenomenul de izodromie a planetelor inferioare 
(Mercur şi Venus), au încercat să-l explice în mai multe feluri24. Oricum, două 
ordini ale planetelor în cosmos au fost reţinute, în funcţie de locul lui Mercur 
şi al lui Venus deasupra (ordinea „egipteană”) sau dedesubtul (ordinea 
„chaldeană”) Soarelui. Or, eschatologia individuală din Antichitatea tîrzie se 
construieşte adesea după această schemă: „Sufletul, ca să se întrupeze pe 
această lume, pogoară din cer prin sferele planetare pe care le va traversa în 
sens invers la întoarcere”25. Atribuind sistemelor „cu trei ceruri” şi „cu şapte 
ceruri” o îndepărtată origine iraniană şi, respectiv, babiloniană, J. Flamant 
observă totuşi: „În fapt, tocmai la răspîntia secolelor al III-lea şi al II-lea se 
înmulţesc mărturiile privind: 1) complicarea şi perfecţionarea ipotezelor 
astronomice presupunînd, toate, şapte etaje ale planetelor (sistemele cu 
epicicluri sau cu excentrice nefiind altceva decît perfecţionări aduse 
sistemului cu şapte etaje); 2) afirmarea unei veritabile astrologii «ştiinţifice», 
care combina dogmele chaldeene şi egiptene cu noua ştiinţă greacă; 3) 
doctrinele religioase ce concepeau reîntoarcerea sufletului la cer ca o 
ascensiune prin cele şapte/opt sfere celeste (în acest caz, mărturiile sînt mai 
târzii decît la l şi 2, numărul lor sporind în preajma erei creştine). Asta 
înseamnă că ştiinţa astronomică şi ştiinţa astrologică din Grecia sînt deja bine 
dezvoltate atunci cînd apar mărturiile privitoare la Himmelsreise prin cele 
şapte sfere; sîntem în plină perioadă de sincretism, şi să atribui chaldeenilor, 
grecilor sau egiptenilor cutare ori cutare doctrină devine foarte dificil, dacă nu 
arbitrar”26. Şi Flamant conchide: „În această concepţie a unui paradis celest 
care a supravieţuit pînă în zilele noastre măcar pentru valoarea ei de imagine, 
ştiinţa elenistică a fixat cadrul călătoriei sufletului. De aceea, atunci cînd 


Hruşciov îl pune să spună puţin cam repede pe primul om trimis în cosmos că 
n-a dat acolo peste Dumnezeu, el comite o eroare grosolană: în acel perigeios 
în care naviga cosmonautul, el putea cel mult întîlni niscaiva suflete grăbite să 
ajungă pe Lună ca să-şi înceapă de acolo ascensiunea prin ceruri...”27. 

Direcţia aceasta ilustrată de Jacques Flamant, care pune cu acuratețe 
în relaţie reprezentările religioase cu istoria ştiinţelor din epoca în care cele 
dintii aveau curs, a dat rezultate extrem de importante în cazul misterelor lui 
Mithra, de care ne vom ocupa la timpul potrivit. Savanţi ca A. Bausani, R. 
Beck, R.L. Gordon, M. Guarducci şi S. Insler au arătat, într-un mod ce ni se 
pare peremptoriu, că nişte speculaţii astrologice uneori foarte sofisticate 
prezidau atît construcţia cît şi iconografia locurilor de cult mithraice 
(mithraea)»8. Împotriva acestei ipoteze s-a ridicat în mai multe rînduri glasul 
lui M.J. Vermaseren, după care simbolismul mithraic trebuia în chip necesar 
să rămînă accesibil credincioşilor neştiutori de carte29. Aşa cum observam în 
altă parte30, este însă probabil că ierarhia misterelor lui Mithra acorda 
importanţă calculelor astrologice. Vom vedea totuşi că aceste consideraţii nu 
uşurează nicidecum înţelegerea psihanodiei mithraice, admiţînd că o astfel de 
experienţă ar fi fost inclusă în ritual. În orice caz, speculaţiile misteriozofice 
precum cele ce atribuie cultului lui Mithra o „trecere prin sferele planetare” 
devin mai probabile acolo unde este practicată astrologia. O analiză a acestor 
mărturii va forma obiectul mai multor capitole din cartea de faţă, într-o 
perspectivă metodologică larg influenţată de cercetările combinate ale istoriei 
religiilor şi ale istoriei ştiinţelor. 


Lucrările lui Wilhelm Anz şi ale lui Wilhelm Bousset au făcut epocă 
datorită simplităţii — uneori chiar simplismului concluziilor trase de cei doi 
savanţi. La nivelul actual al cercetărilor, li s-ar putea oare opune nişte 
cunoştinţe la fel de clare şi eficace? Lucrul este puţin probabil, dar nu 
constituie, pentru noi, un subiect de nelinişte. La ora la care — aşa cum a arătat 
foarte bine Carsten Colpe în două lucrări ce-şi păstrează astăzi întreaga 
valoare31 — informaţiile noastre privind mai multe tipuri de ascensiune 
vizionară devin din ce în ce mai precise, nu mai e cu putinţă să se enunţe o 
teorie în termeni la fel de simpli. Şi totuşi, chiar dacă în concluziile noastre 
problema originii ultime a ideii de ascensiune sau a schemelor celeste nu-şi 
mai află locul, merită să expunem concis aceste concluzii înainte de a aborda 
materia uneori dificilă a cercetării prezente. 

Psihanodia sau călătoria celestă a sufletului reprezintă, de la 
presocratici pînă în zilele noastre, o experienţă extatică ori eschatologică 
dintre cele mai răspîndite în interiorul mai multor religii sau curente religioase 
din toată lumea. Concentrîndu-ne exclusiv asupra tradiţiilor care au influenţat 


lumea occidentală, am constatat existenţa unei anumite continuităţi în 
povestirile vizionare, de la Platon pînă în Evul Mediu creştin tîrziu şi de la 
Numenius din Apameea şi Iulian 'Teurgul pînă la Marsilio Ficino şi Giovanni 
Pico della Mirandola. 

Ideea unei influențe orientale — îndeosebi iraniene — asupra 
povestirilor greceşti de înălţare la cer este superfluă cînd ne gîndim la 
existenţa „şamanilor” în Grecia dinainte de Socrate. Aceste povestiri încep, pe 
vremea lui Platon, să contribuie la edificarea unor credinţe eschatologice 
mereu mai conforme cu ipotezele ştiinţifice, ceea ce duce, sub influenţa 
astrologiei, la scenariul mai mult sau mai puţin constant al unei ascensiuni 
desfăşurate prin cele şapte sfere planetare, după ordinea „chaldeană” sau 
„egipteană”. Vom numi acest tip de psihanodie, pe care-l vom întîlni la 
gnostici şi la hermetici, la Numenius, Macrobius, Servius, Proclus, Dante 
Alighieri, Marsilio Ficino, Giovanni Pico della Mirandola etc., tipul grecesc. 

Dimpotrivă, în mediul iudeo-elenistic, poate sub influenţă 
babiloniană, se dezvoltă celălalt tip de ascensiune — să-l numim iudaic —, prin 
străbaterea a trei sau şapte ceruri care nu sînt niciodată cerurile planetare. 
Mărturiile privind tipul iudaic sînt mai abundente decît cele ţinînd de tipul 
grecesc. Într-adevăr, toată apocaliptica iudaică şi iudeo-creştină, mistica 
MRKBH sau a carului ce poartă tronul divin în viziunea lui lezechiel, 
povestirile islamice despre mi”râj-ul lui Mohamed, apocalipsele creştine şi 
iudaice medievale aparţin acestui tip, ce poate fi definit drept cel mai simplu 
şi mai patetic şi, cu siguranţă, cel mai puţin riguros în privinţa informaţiilor 
ştiinţifice pe care le vehiculează. 

Toate acestea se complică prin faptul că numeroase apocalipse tipic 
greceşti, precum aceea a lui Er din Republica lui Platon sau acelea cuprinse în 
marile mituri eschatologice ale lui Plutarh, nu aparţin tipului „grecesc” aşa 
cum tocmai l-am definit. Ele au totuşi o influenţă determinantă asupra tipului 
„iudaic” în epoca creştină. Etichetele de „grecesc” şi de „iudaic” vor putea 
deci fi reţinute, ţinînd seama de faptul că ele nu vor neapărat să indice 
originea „grecească” sau „iudaică” a materialelor studiate. Se poate însă vorbi 
de un „tip mixt”? 

Numeroasele convergenţe dintre tipul grecesc şi tipul iudaic de 
psihanodie nu ajung niciodată să şteargă diferenţele esenţiale dintre ele. Dacă 
e adevărat, cum foarte bine observa Jacques Flamant, că, atunci cînd teoriile 
greceşti despre psihanodia planetară au ajuns la teologii chaldeeni, aceştia „n- 
au putut decît să se bucure de născocirea unei cosmografii care se potrivea atît 
de bine cu străvechea lor teologie”32, e vorba totuşi de o întîlnire primejdioasă 
pentru identitatea chaldeenilor. Într-adevăr, toţi cei care adoptă modelul 
grecesc de ascensiune se pomenesc de îndată transformați în reprezentanţi ai 


tipului grecesc. Rămîne cu toate astea bizar că, deşi cele două modele se 
apropie adesea pînă la o distanţă infimă (de pildă în povestirile despre mi’rāj 
sau în apocalipsele medievale), trecerea care să transforme un tip în altul n-a 
avut niciodată loc. Atunci cînd mi'răj-ul lui Mohamed vorbeşte de şapte/opt 
ceruri, el nu se referă niciodată la „cerurile astronomice”, cum mai credea încă 
marele savant Miguel Asin Palacios. La Dante, dimpotrivă, cerurile sînt 
numărate şi numite după planete şi cosmologia aristotelică — argument de 
adăugat la cele ce se opun ideii unui împrumut din mi'râj în Divina 
Commedia. 

Aceasta reprezintă constatarea generală cea mai importantă care se 
degajă din lucrarea noastră. În rest, specialiştii vor afla în ea materie de 
meditaţie asupra teoriilor perimate ale trecutului, în timp ce publicul care va 
voi să-i acorde atenţie va obţine fără doar şi poate informaţii accesibile. 

Notă cu privire la semnificaţia 
termenului de „extaz” 


Istorici ai religiilor şi antropologi au remarcat de mult că ar trebui evitată cu 
grijă folosirea termenului de „extaz”, din cauza impreciziei sale. Într-adevăr, 
„extaz” acoperă sfere de semnificaţie destul de deosebite: se dă acelaşi nume 
unor experienţe neasemănătoare precum acelea ale dionysiacilor din vechea 
Grecie, ale şamanilor tunguşi, ale vracilor (medicine-men) australieni, ale 
dervişilor rotitori sau ale Sfintei Tereza din Ávila. 

După unii autori care-l utilizează ca echivalent pentru „transă”, 
cuvîntul „extaz” ar desemna nişte experienţe şi nişte tehnici care au în comun 
o stare de „disociaţie mentală”33. După alţii, el este aplicabil în trei situaţii 
diferite: „...aceea de posesiune, cînd subiectul e pradă uneia sau mai multor 
e calm, dar viu în mod concret; şi aceea de catalepsie, cînd subiectul e într- 
atîta privat de toate facultăţile sale, pînă la oprirea respirației şi a pulsului, 
încît are aparenţa unui mort, cu toate că, după ce se reîntoarce la viaţă, e 
capabil să-şi descrie percepțiile şi cunoştinţele dobîndite «în spirit»”34. 

Verbul grec ex-istâno (existâo, existemi), din care provine substantivul 
ek-stasis, indică mai întîi acţiunea de a deplasa, a duce în afară, a schimba 
ceva sau o stare de lucruri, apoi pe acelea de a ieşi, a părăsi, a se îndepărta, a 
abandona (şi de asemenea: a lăsa, a ceda, a renunța, a evita etc.). Elementul 
semasiologic comun întregii familii lexicale este acela de separare şi, uneori, 
de degenerescenţă. Substantivul ek-stasis va însemna deci deplasare, 
schimbare, deviere, degenerescenţă, alienare, tulburare, delir, stupoare, 
excitație provocată de băuturi ameţitoare. Cîmpul semantic destul de larg al 
cuvîntului se raportează la ideea de disjuncţie, cu implicaţia psihosociologică 
de „a ieşi din cadrele ce reglementează, în împrejurări istorice date, criteriile 
normalităţii”. În orice caz, se pare că ipoteza lui E. Rohde, după care ekstasis 
ar fi desemnat în vechea Grecie separarea sufletului de trup, n-are nici un 
temei filologic35: „Cuvîntul desemnează nişte deviații mentale mai mult sau 
mai puţin accentuate, dar nu apare niciodată în contextele în care ar fi fost de 
aşteptat să apară dacă Rohde ar fi avut dreptate”36. 

Oricum însă, experienţa separării sufletului de trup este familiară 
Greciei antice. Asta presupune, după toate probabilitățile, o anumită 


concepţie, explicită sau implicită, despre suflet şi relaţiile lui cu trupul. Au 
existat tentative de aplicare la credinţele greceşti anterioare veacului al V-lea 
a.C. a categoriilor fabricate de suedezul E. Arbman37 şi urmate de elevii lui, 
A. Hultkranz şi J. Paulson38. Arbman distinge două feluri de suflete, sufletul 
trupesc, al cărui rost exclusiv este de a menţine funcţiile vitale ale viului, şi 
sufletul liber, care poate părăsi trupul în stare de catalepsie sau de inconştienţă 
(transă). Concepţiile şcolii suedeze au fost criticate de H. Fischer39, care 
preferă termenul de Traumego celui de suflet liber al lui Arbman. J. Bremmer 
a observat totuşi că Traumego nu convine ariilor unde visul joacă un rol 
secundar în formarea concepţiilor despre suflet, precum vechea Grecie40. De 
aceea şi el optează, în ultimă instanţă, pentru categoriile lui Arbman, 
Hultkranz şi Paulson. 

lată o altă chestiune dezbătută de antropologii care nu disociază 
„extaz” de „posesiune”: cum este oare posesiunea teoretic posibilă — prin 
„pierderea sufletului” (soulloss) şi înlocuirea lui de către spirite, sau fără 
pierdere a sufletului? Cu alte cuvinte, orice posesiune presupune o 
„deposedare”, prealabilă ori instantanee, de sine însuşi? Aceasta este teoria 
belgianului L. De Heusch41, pe drept cuvînt criticată de I.M. Lewis42, care 
observă că explicaţia empirică în cauză nu este aplicabilă decît unui număr 
restrîns de culturi. 

Am amintit aceste discuţii cu singurul scop de a preciza că vom 
menţine o distanţă prudentă faţă de acest subiect, fără totuşi a-l neglija 
complet. În vechea Grecie, nu există o doctrină coerentă a „sufletului liber” 
sau a vreunui „I[raumego”, dar există în schimb o foarte bogată şi foarte 
caracteristică fenomenologie a extazului. În sfîrşit, dintre clasele de extatici 
greci, singura ce ne va interesa în această lucrare, aceea legată de zeul 
Apollon din Hyperboreea, se bucură de o poziţie specială în structurile 
generale ale posesiunii (v. cap. I infra). 

Tradiţia greacă a extazului apollinic, care prezintă nu puţine analogii 
cu şamanismul din Asia centrală şi septentrională, pune în joc un tip de 
personaj: iatromantul, un medicine-man grec capabil de toate performanţele 
confraţilor săi asiatici, americani sau australieni, între care călătoria extatică 
nu e cea de pe urmă. De aici decurge un tip special de povestire, care 
transmite viziunile şi cunoştinţele dobîndite de iatromant în lumea de dincolo. 
Urme din aceste apocalipse sînt prezente în fragmentele rămase de la 
Empedocle, Parmenide, Aristeas etc. De la aceeaşi ideologie pornind a 
construit Platon apocalipsa lui Er din cartea a X-a a Republicii, unde 
personajul prestigios al iatromantului e înlocuit de un extatic involuntar. 
latromantul clasic nu dispunea întotdeauna de facultatea de a-şi controla 
extazele; dar, în general, categoria aceasta de personaje era socotită a avea o 


anumită stăpînire asupra evenimentelor. Extaticul accidental al lui Platon 
reprezintă o inovaţie în interiorul aceleiaşi scheme. 


33 I.M. Lewis, Ecstatic Religion, Harmondsworth (1971), 1978. p. 38. 

34 J.D.P. Bolton, Aristeas of Proconnesus, London, 1962, p. 139. 

35 E.R. Dodds, The Greeks and the Irrational, Berkeley-Los Angeles, 1951, p. 94 sq. 

36 Bolton, op. cit., p. 139. 

37 E. Arbman, „Untersuchungen zur primitiven Seelenvorstellungen mit besonderer 
Rücksicht auf Indien I-II”, în Le Monde Oriental, 20/1926, pp. 85-226 şi 21/1927, pp. 1-185. 
38 Å. Hultkranz, Conceptions of the Soul among North American Indians, Stockholm, 1953; 
J. Paulson, Die primitiven Seelenvorstellungen der nordeurasischen Völker, Stockholm, 1958. 
39 H. Fischer, Studien iiber Seelenvorstellungen in Ozeanien, Miinchen, 1965; urmat de L. 
Leertouwer, Het beeld van de ziel bij drie Sumatraanse volken, Groningen, 1977. 

40 J. Bremmer, The Early Greek Conceptions of the Soul, Apeldoom, 1979, p. 4; ediţia 
comercială a acestei cărţi a apărut la Princeton în 1983. 

41 L. De Heusch, „Cultes de possession et religions initiatiques de salut en Afrique”, în Ann. 
du Centre d'Etudes Rel., Bruxelles. 1962. 

42 Lewis, op. cit., p. 46. 


Capitolul I 


Iatromanţii 


L-am prevenit deja pe cititor că o singură clasă de extatici greci ne va 
interesa îndeaproape în acest expozeu. Aceasta implică existenţa în Grecia, 
înainte de secolul al V-lea, a mai multor categorii de experienţe care intră în 
noţiunea de „extaz”, aşa cum a fost definită de Bolton şi Lewis. Una din ele 
este dionysianismul care, după teza binecunoscută a lui H. Jeanmaire, 
continuă o tradiţie mitico-rituală foarte veche, referitoare la divinităţi feminine 
ca Hera şi Artemis43. Dionysianismul este ceea ce s-ar putea numi un „cult 
extatic” tipic, care presupune un grup alcătuit din subiecţi posedaţi involuntar 
(de mania ce emană de la zeu)44. Actorii ritualului dionysiac sînt în cea mai 
mare parte femei, ale căror manifestări principale sînt vagabondajul („pe 
munţi”, oreibasia), consumul de băuturi ameţitoare şi dansul. Scena centrală a 
ritualului, pe care participanţii o efectuează într-o stare de insensibilitate şi 
inconştienţă, este lacerarea unei victime animale (ori chiar umane) şi ingestia, 
omofagă sau nu, a cărnii ei. 

Nu este surprinzător că Erwin Rohde a deplorat epidemiile de coree 
religioasă provocate de „înclinațiile morbide”? ale dionysianismului45. Prin 
aceasta se manifesta implicit ideea scumpă lui Nietzsche a unei opoziții între 
spiritul „apollinic” şi spiritul „dionysiac” al elenilor. Dar, în timp ce Nietzsche 
vorbea de o sinteză superioară a celor două spirite, Rohde se mărginea la 
constatarea că dionysianismul, pe care-l credea de origine tracă, reprezenta o 
degenerescenţă faţă de apollinismul funciar al Greciei. 

Critica generalizărilor lui Nietzsche şi Rohde a provocat o 
neîncredere excesivă faţă de dihotomia apollinic — vs — dionysiac. În realitate, 
o întreagă categorie de extatici greci, ale căror manifestări sînt în contrast cu 
fenomenologia dionysianismului, pot fi definiţi ca personaje aflate în relaţie 
cu zeul Apollon din Hyperboreea. După Eric R. Dodds, reprezentanţii acestei 
clase prezintă puternice analogii cu şamanii din centrul şi din nord-estul Asiei 
şi ar putea chiar să fie numiţi ei înşişi „şamani”46. 

I.M. Lewis, care consideră că extazul implică întotdeauna 
„posedarea” de spirite sau de către spirite, a trasat o tipologie destul de 
funcţională a fenomenelor de posesiune, între care se rînduieşte şi 
şamanismul. Lewis distinge trei tipuri principale de posesiune, în funcţie de 


relaţia dintre subiect şi entităţile pe care el le stăpîneşte sau care-l stăpînesc pe 
el: 


1) culte extatice: subiectul este involuntar posedat de spirite; 

2) şamanism: subiectul (care este, în acest caz, un „operator”) 
stăpîneşte spiritele după voie; 

3) vrăjitorie: operatorul care stăpîneşte spiritele le îndreaptă pe 
acestea împotriva subiectului pasiv, ce va fi posedat de ele în 
pofida voinţei sale47. 


Dionysianismul din Grecia intră în primul caz, acela al cultelor 
extatice. Faptul este cu atît mai evident cu cît Lewis însuşi a descris această 
clasă pornind de la fenomene de posesiune rituală colectivă, precum africanul 
sar, ale cărui analogii cu dionysianismul fuseseră deja subliniate de H. 
Jeanmaire. Dimpotrivă, apartenenţa extaticilor apollinici la clasa şamanilor nu 
e defel de ordinul evidenţei. Stabilind tipologia iatromantului, a vraciului 
(medicine-man) grec, vom încerca să dăm un răspuns întrebării dacă 
apelativul de „şaman” i se potriveşte ori nu. 

Înainte de a purcede la analiza tradiţiilor mitologice, să reamintim 
cititorului că problema fenomenului extatic din Grecia a fost abordată în mai 
multe perspective: 


1) indo-europenizantă; 
2) istorico-culturală; 
3) mediteraneană. 


Fiindcă primele două vor fi discutate mai jos, să ne oprim o clipă 
asupra comparatismului mediteranean. Deja G. Hoelscher (Die Profeten, 
1914) observa strînsa asemănare dintre nebî’îm iudei şi bacanţi. 


La israeliți, tradiţiile referitoare la nebiî'îm, al căror nume a fost redat în 
traducerea grecească a Septuagintei prin cuvîntul „profet”, ne prezintă 
aceste personaje şi societăţile de „fii de profeţi” pe care păreau a le fi 
format, ca pe nişte grupuri de energumeni dedaţi exerciţiilor şi acelui soi de 
gimnastică religioasă aptă să provoace, prin procedeele uzuale, extazul 
colectiv şi manifestările stranii şi dezordonate ce însoțesc intrarea în transă. 
Spre a desemna această frenezie, foarte asemănătoare cu aceea pe care o 
întreţineau, pare-se, profeţii din sanctuarele vechilor zei cananeeni, ebraica 
dispune de un cuvînt care înseamnă „a se comporta ca un nabi” şi care, în 
fapt, pare a corespunde destul de exact termenului grecesc pe care-l 
traducem prin „a se comporta ca un bacant”48. 


Evreii par a fi cunoscut şi ei categoria iatromanţilor (pe care C. 
Grottanelli îi numeşte de altfel „healers and saviours”), dintre care cei mai 
celebri sînt Eliyah şi discipolul său Elishah (prin secolul al IX-lea)49. 


x» 


Structura acestor personaje este „pitagoreică”, iar proorocul Ilie, răpit la ceruri 
într-un car tras de cai de foc50 , seamănă în chip ciudat cu Parmenide care, şi 
el, călătoreşte cu carul solar dincolo de porţile Zilei şi ale Nopţii51. Se poate 
presupune că există o tradiţie mediteraneană a iatromantului, tradiţie ce 
trebuie cu grijă deosebită de aceea a cultelor colective. De aceea n-am putea fi 
de acord cu C. Grottanelli52, care nu pare a sesiza diferenţele dintre grupele 
extatice de tip dionysiac şi extaticii solitari pe care-i numim iatromanţi. 
Aceştia prezintă mai multe asemănări cu şamanii, deşi, după părerea noastră, 
analogiile încă nu sînt suficiente ca să li se dea acest nume. 


Din punct de vedere sociologic, clasa iatromanţilor este alcătuită 
exclusiv din indivizi masculi, izolaţi53, aflaţi în legătură cu zeul Apollon din 
Hyperboreea. 

latromanţii sînt medici (iatroi) şi ghicitori (manteis), purificatori 
(cathartes) şi taumaturgi. Ei sînt capabili să efectueze lungi călătorii în spaţiu, 
„în spirit”, dar şi în trup. Nu par să utilizeze substanţe euforizante sau 
halucinogene, cu toate că nu poate fi neglijată o asemenea posibilitate. Unele 
din experienţele lor s-ar explica lesne prin folosirea unor droguri psihotrope şi 
poate chiar psihedelice. Drogaţi ori nu, sînt victimele a ceea ce medicina 
modernă numeşte „sindrom de abstinenţă”, adică evită mîncarea şi, probabil, 
raporturile sexuale. 

Un pasaj din Clement din Alexandria54 reuneşte numele cîtorva dintre 
personajele de care vom avea a ne ocupa: 


Pronosticul era practicat de marele Pitagora, de Abaris Hyperboreul, de 
Aristeas din Proconnesos, de Epimenide cretanul, care a călătorit la Sparta, 
de Zoroastru medul, de Empedocle din Acragas/Agrigent şi de Phormion 
spartanul; şi în mod sigur de Polyarate din Thasos, de Empedotim din 
Siracuza şi îndeosebi de Socrate atenianul. 


Vor trebui excluşi de pe listă Socrate şi Zoroastru, care nu-i decît o 
ficţiune elenistică. Ţinînd cont de faptul că Empedotim e un personaj inventat 
de Heraclide din Pont, vor trebui adăugate următoarele nume, pentru ca să 
avem un registru aproape complet: Bakis (numele unui individ, dar şi al unei 
categorii de iatromanţi), Cleonym din Atena, Hermotim din Clazomene şi 
Leonym din Crotona. 

Abaris vine de la Miazănoapte purtînd o săgeată care, după Licurg 
(secolul al IV-lea), este chiar arma lui Apollon5s, în timp ce, după Heraclide 


din Pont, este proprietatea personală a zeului şi are dimensiunile unei lăncii56. 
Pentru Porfir57 şi lamblichos58, Abaris este preot al lui Apollon Hyperboreul. 
El îl întâlneşte pe Pitagora la Olympia59, în 568/565 după Hippostrate60, sau 
în 696/693 după alţii. Pitagora se ridică în faţa asistenţei şi-şi arată coapsa de 
our), semn care indică în el, în ochii lui Abaris, o epifanie a lui Apollon. 
Preotul de la Miazănoapte îi încredinţează săgeata sau, după o altă tradiţie, 
lasă ca ea să-i fie luată de Pitagora, în semn, desigur, de supunere. La Crotona, 
Pitagora era în orice caz considerat Apollon Hyperboreul în persoană62. 

Aristeas din Proconnesos este specialistul incontestabil al treburilor 
nordice căci, „posedat de Apollon”, a făcut o călătorie pînă la hyperboreeni63, 
descrisă în poemul său Arimaspeea, care circula deja la începutul secolului al 
VI-lea64. Herodot povesteşte că acest personaj excentric a reapărut în 
Metapont, la 240 de ani după cea de-a doua plecare a sa, însoţindu-l pe zeul 
Apollon sub forma puţin cam neaşteptată de corb. I-a exhortat pe locuitori să 
ridice un altar în cinstea zeului şi o statuie pentru el însuşi. Cele două 
monumente pesemne că au existat, căci Herodot precizează că erau 
înconjurate de dafini65. Un Apollon cu o creangă de laur apare pe nişte 
monede metapontine bătute pe la 470 a.C.66, iar istoricul Atheneu 
menţionează şi el dafinul67 care, lucru curios, joacă un anumit rol în cîteva 
povestiri locale de posesiune. 

Phormion e rănit şi vindecat de Dioscuri, în timp ce Leonym, dubletul 
lui Phormion, călătoreşte pînă la Insula Albă (Leuk6), unde-i întîlneşte pe 
Ahile şi Ajax68. Albă sau roşie, această insulă-grădină a lui Apollon, situată 
dincolo de oceanul occidental, este un ţinut al beatitudinii postume. A. 
Dieterich vede în ea doar o variantă a paradisului terestru al 
hyperboreenilor69. 

Apelativul de entheoi atribuit adesea iatromanţilor li se potriveşte tot 
atîta cît Sibilelor, dionysiacilor şi maniacilor aflaţi sub influenţa lui Ares. De 
aici nu se poate însă deduce că toate aceste categorii aparţin „religiei lui 
Dionysos”70. În povestirea lui Herodot, îndeosebi Aristeas este desemnat 
drept phoibolamptos, dar există şi alte expresii ce li se aplică foibolepţilor, 
profeților posedaţi de Apollon. Ei sînt prin excelenţă ghicitori (manteis), 
autori de oracole (chresmologoi)71, purificatori (cathartes), dar şi medicine- 
men (iatroi). Un Idealtypus al iatromantului e alcătuit din următoarele 
trăsături distinctive: abstinenţă, previziune, taumaturgie, ubicuitate, anamneză 
a vieților precedente, călătorii extatice sau translări în spaţiu. Fiecare caz 
particular se apropie mai mult sau mai puţin de acest portret ideal. 


1. Abstinenţa este confirmată de legendele lui Abaris, Pitagora şi mai 
ales Epimenide. 


În călătoria sa din Hyperboreea pînă în Grecia şi Italia, Abaris nu 
mănîncă nimic72, la fel şi în timpul şederii în Grecia, unde „nimeni nu l-a 
văzut niciodată mîncînd ceva”73. În lăcaşu-i subteran, Pitagora este sobru74, 
dar Heraclide, Dicearh şi Clearh75 îi atribuie moartea prin inaniţie, în felul 
eroului Trophonius76, al cărui nume e purtat de celebra peşteră de incubație 
din Lebadeea77. 

Epimenide, care doarme vreme de 57 de ani în caverna lui Zeus, se 
menţine în viaţă cu ajutorul unei plante numite alimos (şi nu alimon, care este, 
evident, forma de acuzativ), consumînd din ea o cantitate cît o măslină7e. 
Planta, al cărei nume e perfect redat de Cherniss şi Helmbold prin englezescul 
Hungerbane, nu e neapărat o algă, aşa cum ar putea-o sugera numele. După 
toate probabilitățile, e vorba de un drog extras din rădăcinile unei anumite 
plante79, poate o specie locală asemănătoare cu coca din Peru, din Bolivia 
(Erythroxylon coca) şi din Columbia (E. novogranatense), conținînd vreun 
alcaloid euforizant care taie senzaţia de foame. După informaţiile lui Maxim 
din Tyr privind caracterul viziunilor lui Epimenide80, nu se poate exclude ca 
acestea să fi fost produse de un halucinogen. 


2. Previziunea. Abaris, Aristeas, Bakis, Epimenide, Hermotim şi 
Pitagora sînt ghicitori. Informaţiile despre Aristeas81 şi Hermotim82 sînt 
generice, în timp ce în celelalte cazuri sînt mult mai amănunțite. Abaris 
prevede cutremure de pămînt83 şi o ciumă84. Epimenide prevede războiul cu 
perşii cu zece ani în avans85 şi, după Pausanias, e chiar ucis de spartani din 
pricina profetizării unui dezastrus6. Pitagora prezice că o corabie care intra în 
Metapont avea un cadavru la borde7, că o ursoaică albă îşi va face apariţia la 
Caulonia88 şi că discipolii săi metapontini vor fi persecutați”. Un grup de 
legende din secolul al IV-lea a.C. atribuie patru prodigii de acelaşi gen fie lui 
Pitagora (Andron din Efes), fie lui Ferekyde din Syros (Theopomp). Pentru că 
Porfir90 sprijinea autenticitatea tradiţiei referitoare la Pitagora, „savanții 
moderni sînt cu toţii pentru ipoteza contrară”91. În trei cazuri e vorba de 
previziune: Pitagora la Metapont sau Ferekyde la Syros92 ia o gură de apă 
dintr-o fîntînă şi prezice un cutremur de pămînt iminent; Pitagora la Megara 
sau Ferekyde la Samos prevăd că o corabie, navigînd sub vînt favorabil, se va 
scufunda totuşi; în fine, Pitagora prezice cucerirea Sybarisului, Ferekyde pe 
aceea a Messenei — şi, în ambele cazuri, îşi previn un prieten. 


3. Magie naturală. Abaris, autor de descîntece93, ştie „să întoarcă 
vînturile”94, dar în această artă excelează Empedocle, fapt ce-i aduce porecla 
de „opritorul de vînt”95. El închide vînturile în nişte burdufe de piele, cu 
ajutorul „sacrificiilor hyperboreene”96. Le promite discipolilor săi că vor 


putea domina vînturile şi ploile şi chiar readuce din Hades „forţa”, adică 
sufletul, unui mort97. Pitagora ştie şi el să potolească furtunile şi grindina, să 
liniştească apele fluviilor şi ale mării. Asta explică poate de ce un fluviu îl 
salută cu glas omenesc98. I se mai atribuie alte două minuni simbolice99: el 
face să coboare din înălțimi un vultur alb la Crotona100 ; muşcă un şarpe 
veninos şi-l ucide101. 


4. Purificări. Abaris, Epimenide, Bakis şi, foarte probabil, 
Empedocle, sînt cathartes. Abaris purifică Sparta împotriva ciumei, astfel că 
epidemia nu mai loveşte niciodată oraşul. „A mai purificat şi oraşul Cnossos 
din insula Creta”102. Epimenide este un cathartes prin excelenţă103. I se 
atribuie purificarea Atenei în vremea lui Solon104. Bakis purifică şi vindecă 
femeile spartane pradă maniei; i se atribuie de asemenea profeția invaziei lui 
Xerxes105. 


5. Ubicuitate. Bilocaţia le este atribuită lui Aristeas şi lui Pitagora. În 
clipele cînd Aristeas murea la Proconnesos, tot el îşi instruia discipolii în 
Sicilia106. Pitagora este văzut, în aceeaşi zi şi la aceeaşi oră, în două locuri 
diferite: la Crotona şi în Metapont107, în Thurii şi în Metapont108, sau la 
Metapont şi la Tauromene109. 


6. Anamneză. Epimenide, Pitagora şi Empedocle îşi amintesc vieţile 
lor anterioare. Epimenide credea că este Eac, fratele lui Minos, şi afirma că „a 
înviat de mai multe ori”110. Pitagora, după versiunea lui Heraclide din 
Ponti11, ar fi fost Aithalides, socotit fiul lui Hermes. EI ar fi primit de la tatăl 
său darul anamnezei existenţelor succesive. Puțin după aceea, s-a încarnat în 
Euforb, care a fost ucis de Menelaos în războiul cu Troia, şi apoi în Hermotim 
(din Clazomene), care-şi amintea viaţa-i precedentă. Pe urmă a fost Pirus, 
pescar în Delos, şi apoi Pitagora. Lista încarnărilor la Dicearh112 şi Clearh113 
diferă faţă de cea a lui Heraclide: Euforb, Pyrandru, Aithalides, frumoasa 
prostituată Alco, şi apoi Pitagora. În secolul al IV-lea însă nu se vorbea decît 
de trei încarnări114, în timp ce mărturiile mai recente menţionează numai 
numele lui Euforb!15. 

Pitagora era în stare să desluşească pînă şi existenţele precedente ale 
altora: el îi aminteşte lui Myllias din Crotona că a fost Midas116 etc. De altfel, 
ştie să comunice cu cei defuncţi 117. 

Empedocle posedă o reminiscență mai completă, fiindcă îşi aminteşte 
chiar de încarnările sale vegetale şi animale: a fost băiat, fată, arbust, pasăre şi 
peşte în mare!18. 


7. Operaţiuni iatromagice. Empedocle, am văzut deja, afirmă implicit 
că e capabil să recupereze din Hades sufletul unui defunct. Nu degeaba îl 
numeşte Heraclide din Pont „vraci şi clarvăzător”, iatromanti19. După 
Diogenes Laertios120, cuvîntul apnous, pe care-l regăsim în titlul tratatului 
heraclidean Peri dpnou, reprezintă şi numele unei cărţi dedicate de 
Empedocle prietenului său Pausanias. Apnoos înseamnă „neînsufleţit” şi deci 
cea mai bună traducere a lui apnous ar fi „catalepsie”. Heraclide îi face, în 
acelaşi context, următoarea descriere: „E vorba de o boală care menţine trupul 
vreme de treizeci de zile fără respiraţie şi fără puls”. În tratatul său, Heraclide 
povestea că Empedocle, după ce a salvat o femeie cataleptică121, a dat un 
banchet. În ziua următoare a dispărut şi, după ce au ascultat întîmplarea 
povestită de unul dintre ei, convivii şi mai ales Pausanias au tras concluzia că 
Empedocle fusese chemat la ceruri de un glas divin, adică efectuase, încă în 
viaţă fiind, o translatio ad deos. Există de asemenea, desigur, versiunea 
scepticilor, al cărei colportor este Hippobotes. După aceasta, Empedocle, 
doritor să treacă drept zeu, s-a sinucis aruncîndu-se în Etna, însă vulcanul i-a 
zvîrlit afară o sanda de bronzi22. Pentru C. Grottanelli, versiunea lui 
Hippobotes nu reprezintă altceva decît raţionalizarea unui pattern 
mediteranean arhaic privind ascensiunea unui profet. Unul din cele mai vechi 
exemple de asemenea legende ne este dat de povestea lui Ilie, care şi el îşi lasă 
în urmă mantia123. Două tentative ratate de acelaşi gen îi sînt atribuite unuia 
din cele mai curioase spirite dintre elevii lui Platon, Heraclide din Pont124. În 
sfîrşit, versiunile retragerii lui Pitagora125 şi a lui Zalmoxis126 în nişte megara 
construite sub locuinţele lor respective, ca să-i facă pe ceilalţi să creadă că 
efectuaseră o călătorie în Hades, sînt la fel de raţionalizate ca şi cele dintii. 
Oricum, Pitagora ar fi dispărut din Metapont fără să lase vreo urmă, precum 
zeii127. Grigorie al Nazianzului povesteşte că Aristeas, Empedotim şi 
Trophonius s-ar fi ascuns în nişte „lăcaşuri de nepătruns” (adyton)128. Cît 
despre Zalmoxis, el ar putea fi o divinitate a cavernelor129 ca atîtea altele, ca 
acel Zeus din Ida, de exemplu, în grota căruia doarme Epimenide. 'Trophonius, 
care este un Zeus chthonios130, a dat numele celebrei peşteri de incubație din 
Lebadeea, în care postulantul pătrundea cu picioarele înainte, fiind adică 
omologat unui defunct131. 


8. Călătorii extatice. Epimenide din Creta doarme vreo cîteva zeci de 
ani132 în aceeaşi cavernă în care Minos îşi vizita la opt ani o dată tatăl, pe 
Zeus133. Epimenide îşi dădea numele de Eac, făcîndu-se astfel frate cu Minos. 
Cretanii îl numeau néos koures, ceea ce implică o relaţie strînsă cu Zeus134. 
Expert în catalepsie, Epimenide l-ar fi însoţit pe Pitagora în caverna din Ida, 
în momentul cînd acesta se întorcea din călătoria la Magi 135. lamblichos îl dă 


drept elev al lui Pitagora, dar asta nu era deloc necesar136 : autor de oracole şi 
de poeme teogonice, Epimenide era adorat de cretani ca un zeu137. Personajul 
avea deci prin el însuşi o structură „pitagoreică”, precum Empedocle şi 
Aristeas. După Plutarh, incubaţia lui în peşteră ar fi durat 57 de ani138. Ca să 
se menţină în viaţă, Epimenide consuma cîte puţin din planta alimos139, ceea 
ce i-a permis să atingă venerabila vîrstă de 157 de ani. În timpul catalepsiilor, 
sufletul lui îi vizita pe zei, le asculta vorbele şi stătea dinaintea Adevărului şi a 
Dreptăţii140. Nu vom fi defel surprinşi să aflăm că un glas din ceruri îl 
îndemna să dedice sanctuar nu Nimfelor, ci lui Zeus141: „peştera nimfelor” 
este prin excelenţă un loc de incubație. Profetul şi purificatorul apollinic Bakis 
doarme într-o cavernă asemănătoare142. Cui trebuia să fi adus sacrificii 
catalepticul Epimenide dacă nu Nimfelor? Iar Aristeas, fiul lui Apollon şi al 
Cyrenei, învățăcel al Nimfelor, oare nu ridica şi el în cele din urmă un templu 
în cinstea lui Zeus mai curînd decît într-a celor ce-i dăduseră învăţătură 143? 

Sufletul lui Hermotim din Clazomene144 îşi părăsea adesea trupul 
„într-o stare între moarte şi viaţă”, ca să se ducă în locuri îndepărtate, unde 
înregistra evenimentele locale. Duşmanii săi, Cantharizii, îi arseră trupul 
neînsufleţit, împiedicînd astfel întoarcerea sufletului în receptaculul său 
(remeanti animae veluti vaginam ademerint). Plutarh precizează145 că tocmai 
soţia lui Hermodor (= Hermotim) i-a livrat trupul duşmanilor lui, care „suferă 
pedeapsa” fărădelegii lor „încă şi acum în Tartar”. Apollonios adaugă 
amănuntul destul de interesant că nici o femeie nu e admisă în templul lui 
Hermotim, în amintirea trădării soţiei lui146. Pentru M. Detienne147, 
Hermotim era doar o figură marginală, un fel de anomalie socială, într-o 
cultură care nu recunoştea vreo valoare experienţei sale. Că nu e deloc aşa o 
dovedeşte numele duşmanilor lui, Cantharizii. Kantharos este atributul lui 
Dionysos148, iar într-un ţinut în care organizaţiile dionysiace apar de peste tot, 
Cantharizii trebuie să fi fost o hetairia, o confrerie dionysiacă149. Un alt 
detaliu pare să indice drumul cel bun: asasinii îl surprind pe Hermotim gol 
(gymnos); or, în vremea elenismului, cei ce-şi practicau arta goi erau 
mediumurile150. Hermotim din Clazomene, departe de a fi o figură marginală, 
era, dimpotrivă, un medium foarte prizat pentru talentele lui, pînă într-atîta 
încît suscita gelozia puternicei confrerii extatice a Cantharizilor. Or, în 
principiu, el n-avea cum să-şi facă geloşi decît concurenţii, şi mai ales dacă nu 
urma aceleaşi metode ca ei ca să obţină un rezultat asemănător în formă, dar 
superior în calitate. Hermotim ar putea fi un extatic nedionysiac asasinat de o 
confrerie dionysiacă. 

Aristeas moare pe neaşteptate în prăvălia unui postăvar din 
Proconnesos, dar dispare în chip misterios de îndată ce postăvarul îl părăseşte 
ca să-i anunţe familia. Cineva îl întâlneşte pe drumul spre Cyzicus. După şase 


ani, Aristeas se întoarce la Proconnesos, îşi scrie Arimaspeea şi apoi dispare 
pentru 240 de ani151. Mărturia lui Maxim din Tyr, pe care J.D.P. Bolton are 
tendinţa de-a o respinge, se integrează de minune în fenomenologia 
iatromantului grec. Sufletul lui Aristeas ar fi avut facultatea de a-i părăsi 
trupul sub forma unei păsări. În călătoriile sale extatice, el parcurge distanţe 
enorme, ajungînd astfel pînă la hyperboreeni152. După Pliniu, forma asumată 
de sufletul liber al lui Aristeas era aceea a unui corb153. 

Translaţia în spaţiu este una din cele mai importante facultăţi ale 
iatromanţilor. Ei o efectuează „în trup” (Abaris, Empedotim, Museu, 
Phormion, poate Parmenide) sau „în spirit” (Aristeas, Epimenide, Hermotim, 
Cleonym). 

Heraclide din Pont154 povesteşte că Abaris ar fi călătorit din 
Hyperboreea pînă în Grecia şi în Italia călare pe o săgeată. Aceeaşi tradiţie 
este semnalată de Porfir155 şi lamblichos156. Chiar dacă nu apare la autorii 
tardivi, această versiune trebuie să fi fost, după E.R. Dodds, mai veche decît 
„versiunea raţionalizantă a lui Herodot”157. Pentru K. Meuli, Abaris este un 
şaman tipic, fiindcă săgeata zburătoare ar face parte din dotarea şamanului 
scit158. Ea este de aur, pentru că Apollon Hyperboreanul al grecilor trebuie să 
fi fost o divinitate celestă a popoarelor fino-ugrice (voguli şi ostiaci), care 
avea antebraţele de aur159. În acest caz, Dodds este cu totul de acord cu 
Meuli: el aminteşte că şamanii buriaţi utilizează săgeți pentru a readuce 
sufletele celor bolnavi, ca şi în timpul funeraliilor; că se practică divinaţia în 
funcţie de traiectoria săgeţilor; în fine, că „sufletul exterior” al şamanului tătar 
poate locui într-o săgeată, în timp ce alţi şamani zboară prin aer călare pe un 
toiag, la fel ca vrăjitoarele pe coada de mătură. J. Bremmer respinge toate 
aceste analogii, cu dreptate, se pare160. Anticipînd rezultatele investigaţiei 
noastre, va trebui să remarcăm că structurile „şamanismului” grec se dovedesc 
complet autonome faţă de şamanismul nord-asiatic ori scitic161. Credinţele pe 
care le analizăm dezvăluie o solidaritate totală între ele, o coeziune intrinsecă 
imposibil de explicat prin teoria contactelor culturale din secolul al VII-lea. 
Existenţa unui iatromant precum Empedocle n-are nimic ciudat în lumea 
greacă, pentru că ea este fundamental legată de conceptul de apnous, de 
catalepsie. De aceea Empedocle poate să-şi revendice, ca oricare medicine- 
man, putinţa de a recupera sufletul unui cataleptic. În cazul lui Abaris, care, în 
cele mai autentice tradiţii, zboară pe săgeata lui Apollon, putem vedea un 
strămoş ce revine din ţinutul luminos al morţilor folosind „arma” cea mai 
potrivită şi mai rapidă în situaţia dată: raza de soare, „braţul” însuşi al lui 
Apollon. Să ne amintim că Parmenide, ca şi proorocul Ilie, călătorea într-un 
car solar. Dimpotrivă, W. Burkert a demonstrat, în contra lui K. Meuli, cum 
„coapsa de aur” a lui Pitagora face parte dintr-un alt complex de credinţe 


referitoare la Magna Mater anatoliană 162. 

Legendele lui Phormion şi Leonym din Atena aparţin sferei medicinei 
homeopatice şi a eroului vindecător (hieros iatros)163. 

Phormion, deja menţionat de Cratinus164, este protagonistul unei 
povestiri a lui 'Theopomp 165 păstrate în Lexiconul Suda. Născut la Crotona, el 
e rănit într-o bătălie la Sagra, probabil de unul dintre Dioscuri, care luptaseră 
de partea locrienilor166. Un oracol îi spune să se ducă în Sparta, unde prima 
persoană care-l va pofti la masă îl va vindeca. Abia sosit în Sparta, întilneşte 
un tînăr care-l invită la el acasă unde, aflînd ce voia Phormion, îi închide rana 
cu puţină rugină luată de pe lancea lui. Pînă aici, legenda este calchiată pe 
aceea a lui Telephos, vindecat în acelaşi fel de cel care-l rănise, adică de 
Ahile167. Dar, în clipa cînd Phormion părăseşte casa personajului, în care-l 
recunoaştem lesne pe acelaşi Dioscur ce-l rănise la Sagra, el se pomeneşte 
deodată la Crotona, în faţa casei sale. Altă dată, pe cînd celebra teoxenia 
(foarte probabil în prezenţa Dioscurilor înşişi), doi oaspeţi necunoscuţi îl 
poftiră la Cyrene ca să-l întîlnească pe Battus. Ridicîndu-se de la locul lui, 
Phormion ţine în mînă un beţigaş de laser. Regele Battus, întemeietorul cetăţii 
Cyrene, introdusese acolo riturile Dioscurilor168. Laserul (o răşină extrasă din 
silphium sau laserpitium) era principalul obiect de comerţ al cyrenienilor169: 
cînd Phormion se pomeneşte dintr-o dată cu beţigaşul în mînă, cititorul trebuie 
să priceapă că, în scurtul moment al transei, el se dusese realmente la 
Cyrene170. 

O altă legendă homeopatică despre hieros iatros îl are ca protagonist 
pe Leonym din Atena. El e rănit, în aceeaşi bătălie de la Sagra, de Ajax, care 
lupta de partea locrienilor171. Oracolul de la Delphi îi recomandă să se ducă 
pe insula Leuk6, unde-i găseşte pe Ahile şi pe Ajax. După care se întoarce 
acasă, vindecat. 

Insula albă unde eroii morţi îşi continuă viaţa este un paradis solar 
echivalent cu tărîmul homeric de lumină, Lykia172, unde e dus Sarpedon după 
moarte. Aithiopis este numele ei după alte tradiţii!73. Pentru A. Dieterich, 
există o relaţie foarte strînsă între insula Leuké (Lykia, Aithiopis), Insula 
Preafericiţilori74, Hyperboreea175 şi stîncile Leucade. Hermes aduce în faţa 
Leucadelor sufletele celor ce vor să intre în Ținutul Morţilor176. Apollodor177 
povesteşte că, după procedeele expiatorii apollinice, un condamnat la moarte 
trebuia să fie aruncat din înaltul Leucadelor. O povestire similară se referă la 
sfîrşitul lungii existente a hyperboreilor. Aceştia, ajunşi la capătul vieţii, se 
aruncă de pe stîncile Leucade. Un pasaj din Euripide178 pare a demonstra că, 
pe vremea lui, expresia „a se arunca de pe Leucade” însemna pur şi simplu „a 
muri”. Nu e absurd să tragem de aici concluzia că Leucadele deschid calea 
către insula Leuk6, că moartea este o cale, dacă nu cumva singura, către Insula 


Preafericiţilor. Or, caracterul solar al insulei pare să sugereze că diversele ei 
reprezentări (Leuk6, Aithiopis, Hyperboreea), chiar dacă nu sînt absolut 
identice la origine, s-au confundat într-o perioadă destul de timpurie, pînă la a 
converge într-un motiv unic: un paradis terestru situat într-o insulă occidentală 
(sau nordică), ce nu poate fi atins decît după trecerea pragului morţii, stîncile 
Leucade179. 

Zeul Apollon Hyperboreanul este el oare cu adevărat un zeu nordic? 
A.H. Krappe îl identifică cu zeul din Abalo, „insula merelor” (a 
Hesperidelor), Avalonul medievali80. Însă istorisiri şi referiri privitoare la 
Insula Preafericiţilor nu se regăsesc numai la greci şi la celți şi nici numai la 
indo-europeni. Ipoteza unui împrumut nu se impune. Pe de altă parte, indienii 
cunosc în populaţia din Uttar (Uttara-Kurus) echivalentul perfect al 
hyperboreilor. Şi aici ipoteza unui împrumut pare superfluă. 

Revenind la personajele noastre, o adnotare la legenda lui Leonym ne 
informează că raportul dintre medicină şi Ţinutul Morților nu este întîmplător. 
Vizitarea insulei Leuk€ nu provoacă numai vindecarea lui Leonym, ci şi pe 
aceea a lui Stesichor, care primeşte de la cel dintîi mesajul frumoasei Elena: el 
îşi va recăpăta vederea după ce-şi va compune palinodia181. În fond, de unde 
altundeva ar fi putut dobîndi Stesichor putinţa de a vedea lumina dacă nu de la 
eroina în al cărei nume se regăseşte ideea de strălucire? 

Cleonym din Atena este protagonistul unei povestiri a lui Clearh din 
Soloi, elev al lui Aristoteli82. Schema povestirii nu transcende datele 
platoniciene primite183 şi nu implică nici o inovaţie faţă de ele184. Cleonym 
este un cataleptic ca şi Er, Epimenide, Hermotim şi Aristeas. Sufletul lui, 
eliberat de lanţurile trupului, contemplă de sus pămîntul. Ajuns într-un loc 
consacrat zeiţei Hestia, printre demoni-femei, el întîlneşte sufletul unui 
siracuzan, şi el cataleptic. Un glas misterios le porunceşte să asiste la judecata 
defuncţilor, care are loc sub controlul Furiilor. Apoi glasul le poruncește să se 
întoarcă pe pămînt. Înainte de a se despărţi, cele două suflete îşi promit unul 
altuia să se caute şi să se întîlnească, de astă dată în carne si oase. 

Cornelius Labeon185 povesteşte o întîmplare similară: 


„.. duos uno die fuisse defunctos et occurrisse invicem in quodam compito, 
deinde ad corpora iussos fuisse remeare et constituisse inter se amicos esse 
victuros, atque ita esse factum donec postea morerentur 186*. 


P. Mastandrea187 traduce cuvîntul compitum prin „delimitare între 
două proprietăți private, unde se puteau înfrunta sferele de acțiune ale Larilor 
protectori şi unde se celebrau rituri în cinstea defuncților care aspirau la 
divinizare”. După Mastandrea, înțelesul pasajului ar fi deci următorul: cei doi 
cataleptici se cunoşteau deja în viața pămîntească, unde erau vecini; din cauza 


unei certe de proprietate, nu nutreau unul pentru altul cine ştie ce sentimente 
binevoitoare. Mastandrea crede că cei doi nu s-ar fi putut duce la ceruri fără să 
se fi împăcat mai întîi pe pămînt între ei. 

Interpretarea aceasta ni se pare exagerată. Cuvîntul compitum, pe care 
Bolton îl traduce cu „a sort of crossroads”188 înseamnă „încrucişare, 
răscruce” 189. E mult mai rezonabil să credem că: 


1) cei doi cataleptici nu se cunoşteau înainte de experienţa lor 


extatică; 
2) ei se întîlnesc la încrucişarea drumurilor care duc în cer şi în 
infern: 


3) li se porunceşte să se reîntoarcă în trupuri; 
4) înainte de a se despărţi, îşi promit să se întîlnească pe pămînt şi să 
fie prieteni pînă în clipa morţii. 


Eroarea de traducere a lui Mastandrea este evidentă: el consideră că 
forma constituisse depinde de iussos! În realitate, numai iussos şi remeare 
formează o sintagmă autonomă, care depinde de fuisse (construcţie ipotetică). 
Predicatele fuisse şi constituisse introduc două coordonate copulative, precum 
celelalte două dinainte (fuisse... et occurrisse... deinde... fuisse... et 
constituisse). Eliminînd falsa problemă introdusă de Mastandrea, ajungem la o 
povestire întru totul asemănătoare cu aceea a lui Clearh. 

E.mpedotim din Siracuza190 este un personaj fictiv creat de Heraclide 
din Pont într-unul din dialogurile sale pierdute, foarte probabil în Abaris. 
Numele vine de la doi cataleptici celebri, Empedocle şi Hermotim. Din 
fragmentele păstrate la Servius, în Suda, la Proclus, Philopon şi Olympiodor, 
cîteva din isprăvile vizionare al căror protagonist a fost Empedotim se mai pot 
reconstitui. 

Răpit de o forţă divină, el are viziunea a trei porţi şi a trei căi celeste, 
situate aproximativ în semnul Scorpionului (poarta lui Heracles, care duce la 
zei), între Leu şi Cancer şi între Vărsător şi Peşti191. Ideea a trei porţi este 
nouă în raport cu configuraţia lumii eschatologice din Republica, X, şi nu 
coincide nici cu reprezentarea mai tîzie a lui Numenius şi a 
neoplatonicienilor, care vorbesc de numai două porţi, situate în semnele 
polare ale Capricornului şi Cancerului192. Este probabil că titlul satirei lui 
Varro, Triodites Tripulios, peri aretês kteseos, conţine o aluzie la viziunea lui 
E.mpedotim193. Dar e imposibil să identificăm acest triodos cu compitum de la 
Labeon, îndărătul căruia se întrevede pur şi simplu încrucişarea infernală din 
Gorgias (542a). 

Proclus194 povesteşte o altă versiune cu Empedotim. Acesta, aflîndu- 


se într-un loc pustiu, asistă la apariţia fulgurantă a lui Pluton şi a Persefonei şi 
contemplă judecata sufletelor. 

Sînt puţine elemente noi în celelalte mărturii ale diverşilor autori 195: 
după Bolton, se pare că Heraclide opera o generalizare a eschatologiei celeste, 
eliminînd Hadesul subteran din miturile lui Platon" oe. Bolton însă exagerează 
cu siguranţă influenţa lui Heraclide asupra spiritului din Spătantike. 

Museu, după Onomacrit, zboară prin aer197, în timp ce Parmenide 
călătoreşte cu un car, însoţit de Heliade (fiicele lui Helios), pe calea divinității 
(Soarele însuşi), ce-l duce pe „omul care ştie... cît de departe îi doreşte 
inima”, oricum „departe de urmele mulţimii”. Dincolo de porţile Zilei şi ale 
Nopţii, el întîlneşte Zeița, poate pe nimfa Hypsipyle198, care-i făgăduieşte să-l 
înveţe despre toate lucrurile, despre Adevăr şi Părere. 

Aristeas este probabil călătorul extatic căruia tradiţia i-a conservat cel 
mai bine isprăvile, datorită celebrităţii poemului său Arimaspeea199 pe care 
autorii mai recenți nu l-au citit, căci dispăruse încă dinainte de întemeierea 
bibliotecii din Alexandria. Gellius, care se lăuda că găsise un exemplar la 
Brindisium, se inspira din aceeaşi compilaţie grecească folosită de Pliniu. 

Sufletul lui Aristeas era capabil să-şi părăsească trupul după voie200, 
sub formă de corb201. Arimaspeea nu poate să fi fost altceva decît povestirea 
unei călătorii extatice, în lumea unde doar „călătorii eterului” se simt la ei 
acasă. Toate mărturiile par să indice acest lucru; degeaba am încerca să 
reconstituim traseul aerobatului pe hărţile geografice. Aristeas nu contempla 
ceea ce se află pe mapamondul nostru, ci pe acela al altei lumi. 

Ne este imposibil să analizăm aici conţinutul poemului Arimaspeea. 
Oricum, preafericiţii lui hyperborei, care ajung la vîrsta de o mie de ani, 
seamănă ca două picături de apă cu poporul mitic Uttara-Kurus din izvoarele 
indiene202. Şi populaţia aceasta locuieşte într-o regiune temperată, dincolo de 
un munte înalt; nu cunoaşte boala şi suferinţa, membrii săi sînt oameni pioşi şi 
veseli care mor la vîrsta de 11 000 de ani (o mie, după tradiţia budistă). 
Hyperboreii şi uttarakuru seamănă cu locuitorii Insulelor aeriene ale 
Preafericiţilor din Phaidon şi din Gorgias. Grecii cunoşteau tradiţia indiană, 
poate prin Megasthene, de vreme ce Pliniu203 vorbeşte de attacori, aflaţi în 
nordul asiatic, întru totul aidoma hyperboreilor. În timp ce Ptolemeu204 îi 
citează pe ottorokorrai, al căror nume elimină orice posibilitate de coincidenţă 
fortuită. Preferăm să credem că nu există nici o filiaţie între tradiţia indiană şi 
textul poemului Arimaspeea: amîndouă ilustrează aceeaşi credinţă într-un 
Paradis nordic. Fărîme din această credinţă au supravieţuit în vechea Grecie, 
fără a forma totuşi un corpus coerent. Grădina Zeilor se află în ţinutul 
hyperboreilor, deasupra regiunilor ploii şi vîntului, în cerul olimpian205. Şi o 
grădină asemănătoare îi primeşte poate pe eroii şi pe poeţii morţi206. 


Sofocle207 vorbeşte de grădina lui Phoebus, situată la marginea pămîntului, 
unde ţişneşte fluviul Nopţii, acolo unde se află şi grădina ori insula208 
fermecată a Hesperidelor209, acolo unde se înalţă palatul nemuritorilor210. 
Oamenii nu au nicicum acces la acel loc. Tărîmul de lumină le este rezervat 
eroilor care au păşit dincolo de punctul dureros de trecere al Leucadelor. 


Solidaritatea credințelor cu privire la extaticii greci ne invită să 
reconsiderăm teoria contactelor culturale, care a fost susţinută, cu mai multă 
sau mai puţină insistenţă, de Alföldi, Meuli şi Dodds. În primul rînd, va trebui 
să răspundem chestiunii dacă iatromanţii greci sînt ori nu „şamani”. În al 
doilea rînd, va trebui să decidem dacă, şamani ori nu, aceste personaje sînt în 
Grecia la ele acasă sau prezenţa lor se explică prin influenţa scită din cursul 
secolului al VII-lea a.C. 

Am văzut că iatromanţii par „posedaţi” de către zeul Apollon: sînt 
phoiboleptoi (sau phoibolamptoi). Ce implică această „posesie” apollinică? Se 
pare că principala ei trăsătură este călătoria sufletului. Lucan211 povesteşte 
cazul unei matroane romane „posedate de Apollon”: sufletul ei zboară pe 
deasupra pămîntului, în timp ce trupul rătăceşte pe străzile oraşului. 
„Posesie”, „posedare”, nu este termenul cel mai adecvat spre a descrie ce i se 
întîmplă acestei femei, cum nu este, de altfel, nici în cazul lui Aristeas, 
Epimenide sau Hermotim. Aceste „răpiri” nu corespund absolut deloc cu 
„posesia” şamanică. Şamanul, cotropit de spirite, izbuteşte să repurteze o 
victorie strălucită asupra lor, devenindu-le, la rîndul lui, stăpîn. Povestea lui e 
aceea a unui „wounded surgeon”212, a unui posedat care devine posedant a 
ceea ce-l posedă. Nimic din toate acestea la iatromanţii greci, care altminteri 
sînt totuşi capabili de aceleaşi performanţe ca şamanii, inclusiv aceea de a 
întoarce din drum un suflet ce se îndreaptă spre Hades. 

E.R. Dodds, reprezentantul cel mai ilustru al teoriei „şamanice”, 
explică apariţia personajelor noastre în Grecia, către secolul al VII-lea, prin 
două elemente distincte: 1) elementul autohton = figura unui theios aner; 2) 
elementul şamanic provenit din contactul cultural cu sciţii. 

Este totuşi foarte îndoielnic că se poate cu adevărat opera o distincţie 
între aceşti doi factori. Ce ar mai rămîne din tradiţia lui theios aner fără 
„elementele importate” de care vorbeşte Dodds? Ce ar fi Empedocle fără 
însuşirile care-l fac atît de asemănător cu un şaman: acelea de vindecător 
magic, de „opritor al vînturilor”, de personaj care-şi aminteşte existențele sale 
precedente? 

Dimpotrivă, deşi Meuli a acordat prea mult credit teoriilor Şcolii de la 
Viena, nu este autorul acelor „speculaţii riscate” pe care i le atribuie Dodds. 
Meuli credea, precum însuşi Dodds, că şamanismul grecilor era importat prin 


coloniile de la Marea Neagră213, dar nu excludea nici posibilitatea ca 
iatromanţii să fi fost autohtoni în Grecia. Cercetările lui W. Burkert şi ale lui 
E.A.S. Butterworth par să-i dea dreptate în această privinţă214. 

În concluzie, credem că apelativul de „şamani” nu li se potriveşte 
iatromanţilor greci, căci ei nu se încadrează absolut deloc în fenomenologia 
posesiei şamanice: nu stăpînesc spiritele de care au fost posedaţi. Însă, pe de 
altă parte, sînt capabili de aceleaşi performanţe ca adevărații şamani. În sfîrşit, 
iatromanţii n-au pătruns în cultura greacă într-un anumit moment: au crescut o 
dată cu ea, au un loc de seamă în chiar această cultură, reprezentînd o 
trăsătură caracteristică a ei dintre cele mai şocante, deşi mai puţin 
individualizate. 


Marile mituri eschatologice ale lui Platon215 cresc pe solul fertil al 
vechilor credinţe referitoare la iatromanţi. Er, personajul central al mitului din 
Republica, X, este un cataleptic de aceeaşi speţă ca pacienţii lui Empedocle 
loviți de apnous. Experienţa care-i îngăduie să acceadă la misterele sufletului 
şi ale universului este de acelaşi ordin ca şi la Aristeas, Epimenide şi 
Hermotim. 

Mitul hyperboreilor şi al Insulei Preafericiţilor se regăseşte la Platon, 
în pasajele cosmologice şi eschatologice din Phaidon şi din Gorgias. Vom 
analiza în capitolul următor ideile greceşti despre eschatologia celestă dinainte 
de Platon. Dispunem de prea puţine date pentru a putea aprecia măsura exactă 
a invenţiei platoniciene în raport cu tradiţia populară sau esoterică anterioară. 
Altfel spus, e imposibil să stabilim cu precizie pînă la ce punct transformă 
Platon datele tradiţionale şi pînă la ce punct inovează faţă de ele. Chestiunea 
influențelor orientale în eschatologia platoniciană este de asemenea foarte 
controversată216, iar teza „minimalistă” susținută de Jula Kerschensteiner ni 
se pare mult mai convingătoare decît teza „maximalistă” a unui Reitzenstein 
sau a unui Bidez. Oricum ar fi însă, n-avem a discuta aici această chestiune 
încurcată. 

La prima vedere, Platon operează un transfer către înălțimi al 
eschatologiei tradiţionale; cu alte cuvinte, el plasează Paradisul terestru al 
hyperboreilor într-o zonă celestă. Este puţin probabil ca această idee să derive 
din pitagorism, de vreme ce exista deja pe timpul lui Homer. De altfel, 
problema localizării Paradisului rămîne în Occident deschisă pînă în secolul al 
XVIII-lea, cînd Paradisul încă mai era căutat într-o insulă apuseană. Se prea 
poate ca, de altfel, concurenţa dintre aceste două reprezentări — aceea a unui 
Paradis accesibil căutării orizontale şi aceea a unui Paradis celest accesibil 
numai sufletelor dezincarnate, în elevaţie verticală — să dateze dintr-o epocă 
foarte îndepărtată. 


Pentru Platon, Pămîntul este un corp sferic aflat în centrul 
universului217. Oamenii trăiesc pe fundul scobiturilor Pămîntului, în timp ce 
suprafaţa acestuia ajunge pînă la cerul înstelat. Din pricina neputinței noastre 
de a zbura din adîncile crevase terestre, ignorăm existența „pămîntului 
adevărat”. Experienţa emergenţei noastre în lumea de sus ar fi comparabilă cu 
aceea a unui peşte scos din apă. Trecerea de la un element grosier la un 
element mai subtil este foarte primejdioasă, ea implică „puterea de a suporta 
vederea” Adevăratei Lumini, a Adevăratului Cer, a Adevăratului Pămînt. 

Pămîntul pe care trăim noi este friabil; celălalt, din contra, este 
incoruptibil, făcut din pietre preţioase indiscutabil superioare, prin calitatea 
lor, bijuteriilor de pe lumea aceasta. Este plin de aur şi argint, de pomi şi 
animale minunate, de oameni care se deplasează pe aer cum ne deplasăm noi 
pe mare. Oamenii aceia, care au eterul deasupra capetelor aşa cum noi avem 
aerul, se bucură de o climă dulce, nu sînt niciodată bolnavi, iar organele lor de 
simţ, sînt superioare alor noastre în măsura în care eterul este superior aerului. 
În templele lor sălăşluiesc zeii în persoană, ei pot fi văzuţi faţă către faţă, iar 
vorbele şi profeţiile lor se lasă auzite. 

Această viziune din Phaidon se precizează în Gorgias (523a sq.): 
locuitorii Adevăratului Pămînt trăiesc pe nişte insule înconjurate de oceanul 
aerului. Sînt Insulele Preafericiţilor. 

Capitolul II 


Demonizarea cosmosului 
şi dualismul gnostic 


Schimbarea care a avut loc, de-a lungul elenismului şi al epocii romane, în 
perspectivele cosmologice, antropologice şi eschatologice ale perioadei 
clasice a făcut obiectul cercetărilor unor savanţi prestigioşi precum M.P. 
Nilsson, W. Nestle şi E.R. Dodds218. Noul Zeitgeist comportă transcendenţa 
radicală a divinității, multiplicarea sistemelor de intermediari între aceasta şi 
lume, ca şi tema aproape unitară a eschatologiei celeste219 . 

Începînd din secolul I p.C., eschatologia celestă se combină cu 
„demonizarea” cosmosului220, care îşi cunoaşte expresia triumfătoare în 
diferitele sisteme gnostice, aparţinînd fie tipului „siro-egiptean” (sethian), fie 
tipului „iranian”221 . 

Între primele mărturii ce atestă, în secolul al V-lea a.C., propagarea 
ideilor privind relaţiile suflete-astre şi acelea care, în secolul I p.C., ne 
informează despre caracterul demonic atribuit sferelor astrale, trebuie să 
plasăm (între secolele al IV-lea şi al II-lea a.C.) apariţia unei reprezentări 
intermediare: Infernul ceresc. 

Aceste trei probleme necesită, din cauza amplorii materialelor puse în 
joc, fiecare o discuţie separată, fără a uita însă de legătura lor — istorică şi 
fenomenologică — naturală. Infernul ceresc şi apoi ceea ce s-a numit 
„demonizarea cosmosului” au devenit posibile numai prin eschatologia 
cerească; la fel, reprezentarea unui Infern astral, dacă nu explică întru totul 
demonizarea cosmosului, formează totuşi o verigă importantă de legătură între 
primul şi ultimul membru din seria noastră de fenomene. 


1. Eschatologia celestă, chiar dacă reprezintă un motiv de dată mai 
veche, nu se impune decît o dată cu miturile lui Platon222. Originea şi 
transformările ei au dat loc la nenumărate discuţii, pe care le vom rezuma în 
paginile următoare. 

Cea dintîi aluzie, în Grecia, la nemurirea cerească pare a fi epitaful 
războinicilor ucişi în 432 la Potideea: „Eterul le-a primit sufletele, pămîntul 
trupurile”223. Idei analoage apar în versurile fals atribuite lui Epiharmiu, 


cunoscute de Euripide224, şi în Pacea lui Aristofan (reprezentată la Dionysiile 
din 421)225. În fine, un întreg complex mitic şi ideologic răspîndit în secolul 
al V-lea pune în legătură sufletul omenesc, nemuritor ori nu, cu înălțimile 
cereşti226. 

L. Rougier227 a susţinut ipoteza originii pitagoreice a credinţei în 
imortalitatea celestă a sufletelor. „Revoluţia ştiinţifică” pitagoreică ar fi fost 
descoperirea astronomiei geometrice, care „va consta în a arăta că se poate da 
seamă de toate particularităţile mişcărilor aparente ale planetelor combinînd 
un mic număr de mişcări circulare şi uniforme, fiecare din ele la fel de simplă 
şi regulată ca revoluţia diurnă a cerului [stelelor] fixe”228. Această descoperire 
va avea ca rezultat proiecția traiectoriilor planetare pe sfere, în timp ce pentru 
astronomia babiloniană traiectoriile erau coplanare. Meritul pitagoreicilor ar fi 
constat în aceea că ei au pus problema distanțelor medii ale planetelor faţă de 
Pămînt229, problemă ce-şi va găsi o soluţie în numărătoarea ştiinţifică a lui 
Eudoxiu din Cnid, autor al sistemului sferelor omocentrice reformat de 
Callipos din Cyzic şi integrat de Aristotel în fizica sa230. „Astronomia 
geometrică a pitagoreicilor” ducea la o teorie dualistă a lumii, la opoziţia 
substanţială dintre lumea celestă a mişcărilor circulare uniforme şi lumea 
sublunară a mişcărilor rectilinii accelerate. Corpurile sublunare sînt 
amestecuri supuse corupţiei, în timp ce corpurile supralunare sînt alcătuite din 
foc sau din eter incoruptibil231. Sufletul înrudit cu astrele este de origine 
supralunară şi de esenţă ignee232. Căzut din cer în urma unei greşeli originare 
(aici Rougier nu exclude influenta orfică asupra pitagorismului)233, sufletul îşi 
va reintegra patria celestă după moartea fizică234. În fine, pitagoreicii ar fi 
cunoscut şi doctrina metensomatozei, ideea unui purgatoriu sublunar etc235. 

Teza lui L. Rougier, aprobată în general de P. Boyanc6236, a fost 
criticată de F. Cumont237, care totuşi nu neagă existenţa în pitagorism a acelui 
întreg complex mitic şi ideologic pus în evidenţă de Rougier. Cumont observă 
pur şi simplu că „dogma nemuririi cereşti”, propagată în Grecia de pitagoreici, 
este de origine iraniană238, în timp ce ordinea „chaldeană” a planetelor, 
împrumutată deja de Arhimede, ar fi — cum o indică numele — de origine 
babiloniană239; lucru neîndoielnic, cu condiţia doar ca ea să fi existat vreodată 
pe pămînt mesopotamian240 (cf. şi cap. V, infra). 

W. Burkert distruge tezele lui Rougier, accentuînd influenţele 
orientale, dar mai ales aportul reprezentărilor arhaice. A vorbi de o „revoluţie 
pitagoreică” i se pare „a dangerous over-simplification”. La Homer, sălaşul 
obscur al Hadesului coexistă cu Elizeul şi cu apoteoza lui Heracles. Asocierea 
zeu-cer este arhaică241. Ideea originii divine a sufletului şi a întoarcerii lui la 
cer este foarte răspîndită şi-l precedă pe Pitagora. Divinizarea astrelor este 
curentă în Mesopotamia, catasterismele în Egipt, ideea ascensiuni celeste în 


Iran242. În sfîrşit, nemurirea şi esenţa ignee a sufletului nu sînt nişte invenţiuni 
pitagoreice. Sufletul este nemuritor pentru Anaxagora243 şi scriitorii 
medicali244, este „de foc”, ca Soarele şi Luna, pentru Parmenide şi 
Hippasus245, pentru Heraclit246 şi chiar pentru Leucip şi Democrit247, în timp 
ce pentru Anaximene248 este alcătuit din „aerul divin” care înconjoară 
universul249. 

În concluzie, în secolul al V-lea are loc în Grecia începutul 
cristalizării unui complex mitic arhaic privind raporturile suflete-corpuri 
cereşti. Acest proces nu e opera exclusivă a pitagoreicilor. Abia în dialogurile 
platoniciene eschatologia celestă asumă o importanţă capitală, pe cînd lumea 
care evolua în jurul misterelor va mai continua încă să utilizeze vechea 
reprezentare a unui Hades subteran unic pentru toţi cei plecaţi dincolo250. 

Miturile eschatologice ale lui Platon situează Infernul în abisul 
Tartarului care traversează dintr-o parte în alta Pămîntul sferic şi imobil aflat 
în centrul universului251. Cerul este rezervat existenţei fericite a filozofului, al 
cărui suflet şi-a recuperat prin exerciţiul detaşării aripile pierdute cînd a 
survenit evenimentul funest al pogorîrii în trup252. Există două zone celeste 
unde existenţa sa continuă după moarte: una la suprafaţa pămîntului 
(„Adevăratul Pămînt” sau Insulele aeriene ale Preafericiţilor253), unde se 
bucură de imponderabilitate şi de alte facultăţi speciale, de pildă de contactul 
direct cu zeii254, şi cealaltă situată mai sus, acolo unde se contemplă direct şi 
imediat esenţele hiperuraniene, ideile255. 

În mitul lui Er din Cartea a X-a a Republicii, unii comentatori au 
încercat să vadă influenţe iraniene256 şi babiloniene257, dar dovezile în 
sprijinul acestor teze rămîn destul de slabe258. Sinteza platoniciană depăşeşte 
de departe suma elementelor ei singulare, în fine, mai multe motive 
platoniciene preexistă sub o formă sau alta în folclorul arhaic259 şi în 
speculaţiile presocraticilor260. Nu sînt motive suficiente ca să le căutăm 
originea în Orient şi nici ca să le atribuim lui Pitagora şi pitagoreicilor meritul 
exclusiv de a fi elaborat o eschatologie celestă. 


2. Infernul ceresc. Problema originii reprezentării unui Infern ceresc 
rămîne încă deschisă, chiar după cercetările care desemnează în Heraclide din 
Pont pe autorul ei probabil. Nu putem cîntări influenţa subterană a acestuia 
numai încrezîndu-ne în cîteva mărturii târzii, în timp ce există, dacă nu 
certitudini, cel puţin bănuieli privind rolul stoicismului în deplasarea în înalt a 
Hadesului subteran. Posidonios n-ar avea cum fi totuşi autorul acestei 
doctrine. 

Transformările Infernului ceresc, din punct de vedere fenomenologic 
(dacă nu istoric), sînt mai puţin îndoielnice. Se poate distinge un Infern plasat 


undeva în ceruri, de un Infern situat pe pămînt şi/sau în zona sublunară. Pe 
cînd cel dintii nu-i decît o consecinţă, mai mult sau mai puţin importantă, a 
„uranizării” eschatologiei, cel de-al doilea reprezintă rezultanta ideilor 
conjugate de nemurire celestă şi de devalorizare a existenţei pămînteşti. 

Asumpţia din urmă face parte integrantă din dualismul platonician261, 
dar mulţi înainte de Platon — şi după el — au existat, pentru care pămîntul era o 
vale a lacrimilor. Empedocle, care definea lumea drept „un ţinut necunoscut 
unde adastă crima şi ura şi multe alte mizerii”262, nu se îndoia, precum nici 
Euripide263, că viaţa aceasta ar fi altceva decît moarte şi că moartea deschide 
calea către adevărata viaţă. Savanţii încă mai încearcă să deosebească ce 
anume e orfic în această idee de ce este pitagoreic. Dintre cele trei teme 
dominante care-o constituie, numai ultima este cu siguranţă de origine 
orfică264: 


a) lumea sublunară supusă schimbării şi corupţiei; 
b) trupul, temniţă a sufletului; 
c) păcatul (sau greşeala) care explică starea de degradare a omului. 


a) Teoria originii pitagoreice a separării dintre lumea sublunară265 şi 
lumea supralunară şi-a pierdut orice credit. Ea îi aparţine, foarte probabil, 
numai lui Aristotel266 . 

O celebră acousma pitagoreică raportată de lamblichos ne transmite 
credința după care Insulele Preafericiţilor ar fi Soarele şi Luna267. 
Reprezentarea unui purgatoriu atmosferic al sufletelor dezincarnate a fost 
atribuită şi ea pitagoreicilor268, care socoteau că aerul este populat de 
demoni269. Pentru a ajunge la locurile beatitudinii celeste trebuia traversat 
acest purgatoriu270. 

W. Burkert observă că Hadesul pitagoreic n-ar avea cum să fie ceresc: 
„Insulele Preafericiţilor nu sînt o parte a Hadesului, căci sînt situate foarte 
departe de el”271. Dar el acceptă în general autenticitatea acousmei, lăsînd 
astfel drum deschis ipotezelor „mitologiei selenare” a pitagoreicilor272. 
Aceasta neinteresîndu-ne în mod special în contextul de faţă, să subliniem 
doar faptul că distincţia între o zonă incoruptibilă dincolo de Lună şi o vale a 
lacrimilor dincoace de astrul nocturn pare a deriva din sistemul sferelor 
omocentrice şi din cosmologia aristotelică. I se poate oare atribui unei 
asemenea tripartiţii a cosmosului (Hades subteran, purgatoriu aerian, Insule 
celeste ale Preafericiţilor), tripartiţie care ar fi prefigurat-o pe aceea a lui 
Platon, o origine pitagoreică273? Mărturiile în sprijinul acestei ipoteze sînt, 
cum am văzut, puţin numeroase şi îndoielnice. 

O altă idee reţinută ca pitagoreică274, originară eventual din India, de 


unde ar fi ajuns în Magna Graecia prin Persia (în care n-a lăsat nici o urmă...), 
este aceea a metensomatozei275. După spusele lui Diogenes Laertios, 
Xenofan, sursa cea mai veche cu privire la Pitagora, i-o atribuie acestuia276. 
Ea apare la Pindar277, Empedocle278, Herodot279, Platon280. Le-a fost 
atribuită şi orficilor281, şi „egiptenilor”282. Pentru W. Burkert, ar putea fi 
vorba de o doctrină din Italia meridională, datorată remanierii orfismului de 
către Pitagora însuşi283. Oricum ar sta lucrurile, metensomatoza presupune o 
concepţie pesimistă a vieţii pămînteşti, concepţie ilustrată şi de dualismul 
platonician. În termeni antropologici, ea implică în chip aproape necesar o 
doctrină a trupului ca temniţă a sufletului (antisomatism), dar nu antrenează 
automat şi celălalt motiv dualist, adică preschimbarea lumii naturale în Infern 
pur (anticosmism). 


b) În celebrul pasaj platonician despre sôma-sêma284, a fost distinsă o 
aluzie la două doctrine diferite, dintre care numai una este orfică (s6ma- 
phrourâ). Distincția este desigur pertinentă, însă pasajul în discuţie le atribuie 
totuşi orficilor uzajul acestui joc de cuvinte şi interpretarea lui285. Cei cărora 
li s-a atribuit adevărata lui paternitate sînt pitagoreicii286. 


c) Literaturii orfice îi aparţine cu siguranţă la propriu ideea unui 
„păcat”287 care a pricinuit decăderea omului. Există deja aluzii la „păcat” la 
Empedocle şi Pindar288, dar ar fi riscat să le punem direct în legătură cu mitul 
orfic al sfişierii în bucăţi a lui Dionysos de către Titani, despre care 
informaţiile nu trec de secolul al III-lea289. În orice caz, Dodds a demonstrat 
că Platon cunoştea acest mit290. Acei palaioi theologoi te kai manteis — „vechi 
teologi şi vizionari” — ai lui Philolaos n-ar putea fi decît orficii291, care susţin 
că sufletul este înmormîntat în trup ca pedeapsă pentru anumite păcate (dia 
tinas timorias)292. 

O astfel de doctrină a rupturii negative a unei situaţii primordiale 
implică în chip necesar dualismul293 (de exemplu, „căderea sufletului”294 e 
una din formulările centrale ale dualismului platonician). 

Doctrina metensomatozei, cu variantele295 şi corelaţiile ei dualiste296, 
are un efect imediat asupra reprezentărilor date Infernului. Într-adevăr, din 
punct de vedere logic Infernul ar putea fi considerat de aici înainte inutil, de 
vreme ce rolul său este acum preluat de existența pămîntească297. Dar asta nu 
se întîmplă întotdeauna: la Platon, Infernul subpămîntean continuă să-şi 
exercite rolul de loc de puniţie temporară sau permanentă a păcătoşilor şi 
damnaţilor298. 


Motivul Infernului ceresc nu există la Platon. El ar putea cu toate 
astea să derive din eschatologia celestă platoniciană, remaniată de 
Xenocrate299, Crantor300 sau Heraclide din Pont301. Cel din urmă, multă 
vreme lăsat în umbră de primii doi, a obţinut recent succesul pe care, pe cînd 
trăia, pare să-l fi urmărit în van302. 

O întreagă epocă a făcut din stoicul de mijloc Posidonios din 
Apameea (cca 130-46 a.C.) dacă nu autorul, măcar propagatorul motivului 
Infernului ceresc303. Fizica stoică nu se prea potriveşte, într-adevăr, cu ideea 
unei eschatologii subpămîntene304: sufletul fiind un suflu arzător, el are o 
tendinţă naturală de a se ridica înspre înălțimile celeste. Filozoful eclectic 
Posidonios, maestrul lui Cicero, ar fi combinat datele stoice cu „pitagorismul 
platonician al vremii sale” şi cu „vechile credinţe astrale ale Orientului” 305. 
Unele puncte de vedere ale lui F. Cumont au fost acceptate de K. 
Reinhardt306, altele au fost criticate307. Dar R. Jones308 şi mai ales P. 
Boyanc6309 au dat lovitura de graţie speculațiilor privitoare la prost 
cunoscutul Posidonios310. 

Ipoteza care prevalează astăzi înlocuieşte o legendă cu alta: renunțînd 
la candidatura lui Posidonios, îl pofteşte pe Heraclide să se aşeze pe acest „jilt 
primejdios” pe care nimeni n-a rezistat prea mult. Lui i se atribuie îndeosebi 
transformarea eschatologiei platoniciene, substituirea Infernului subpămîntean 
cu un Infern ceresc. 

Heraclide, născut în Heracleea Pontică cîndva între 388-373, ar fi 
frecventat Academia în 364 sau mai înainte. Ratînd în 338 succesiunea lui 
Speusip, s-a întors acasă ca să-şi rumineze insuccesul311 şi a încercat să se 
consoleze obţinînd măcar admiraţia concetăţenilor săi. În buna tradiţie a 
iatromanţilor, s-a străduit pasămite să treacă drept zeu, încă din viaţă312 sau 
cel puţin după moarte313. Pe scurt, a eşuat lamentabil, din pricina 
incredulităţii oamenilor. Cele două legende transmise de Diogenes Laertios 
sînt atît de raţionalizate, încît îşi pierd orice valoare istorică şi chiar 
mitologică. 

Un tratat heraclidean pierdut314, conținînd istoriile unor cataleptici 
celebri precum Hermotim din Clazomene, Epimenide din Creta, Aristeas din 
Proconnesos, Abaris şi Pitagora315, ar sta la baza concepţiei Infernului 
ceresc316. În acest dialog aduce Heraclide în scenă personajul fictiv 
E.mpedotim317. 

Dintre mărturiile privitoare la doctrina heraclideană expusă de 
E.mpedotim, doar două (sau trei) îl desemnează pe acesta ca autor al motivului 
Infernului ceresc: 


1) Philop. ad Arist. Meteor. I 8: Empedotim ar fi numit Calea Lactee 


— „Calea sufletelor care traversează Hadesul din ceruri”318. 

2) Olympiod. in Plat. Phaed. 238 afirmă că, după Empedotim, regatul 
lui Pluton (Hades) cuprinde tot ce se află sub sfera Soarelui. 

3) După Bolton, Numenius, apud Procl. in Plat. Remp. II 129 Kroll, i- 
ar fi atribuit lui Heraclide şi credința că sufletele sălăşluiesc în 
Calea Lactee. 


Proclus mai povesteşte319 o întîmplare atribuită lui Clearh din Soloi 
(cf. cap. I supra), despre moartea aparentă a unui anume Cleonym din Atena. 
Sufletul lui, eliberat de corp, se avîntă în spațiile siderale, de unde contemplă 
jos, pe pămînt, „locuri de felurite forme şi culori şi rîuri pe care nici un 
muritor nu le poate vedea”. Acolo îl întîlneşte un siracuzan, alt cataleptic. Ei 
văd „sufletele care sînt judecate şi pedepsite şi purificate unul după altul, sub 
supravegherea Eriniilor”. Se întorc pe pămînt şi convin să se caute şi să se 
recunoască în carne şi oase. 

J.D.P. Bolton crede a afla în acest pasaj o mărturie irefutabilă privind 
Infernul ceresc. De vreme ce Clearh este contemporanul lui Heraclide, el ar fi 
suferit influenţa teoriilor acestuia din urmă320. Două elemente din povestirea 
atribuită lui Clearh par, la prima vedere, incompatibile cu Infernul 
subpămâîntean: rîurile „pe care nici un muritor nu le poate vedea” (dar care se 
află aici, pe pămînt!) şi mai ales pedepsirea şi purificarea sufletelor. 
Considerate totuşi în ansamblul eschatologiei platoniciene, aceste elemente nu 
adaugă nimic imaginilor din marile mituri din Cartea a X-a a Republicii şi din 
Phaidon (107c sq.). Judecata sufletelor la care asistă Er are loc într-o zonă 
situată între „gurile cerului” şi „gurile pămîntului”, pe cînd reîncarnarea lor se 
efectuează pe Pajiştea din Mijloc (— mijlocul universului, după Zeller: poate 
chiar suprafaţa pămîntului care, faţă de crevasele locuite de muritori, joacă 
rolul unei zone celeste). La tragerea la sorţi a destinului lor pe pămînt, unele 
din aceste suflete sînt „pedepsite”, în sensul că fac o alegere proastă. De 
asemenea, după tragerea la sorţi, sufletele sînt „purificate” de călduri teribile 
şi de friguri îngrozitoare, pînă ce ajung în lunca pustie a fluviului Lethe. Mai 
trebuie reamintit că Er nu poate vedea abisul Tartarului şi că fluviile infernale 
au guri de vărsare pe pămînt. Astfel, povestirea atribuită lui Clearh nu pare a 
aduce nimic nou faţă de Platon: viziunea de sus a pămîntului, ei tis anothen, 
nu-i decît copia pasajului din Phaidon ll0b, restul fiind un rezumat al unui 
pasaj din Republica, X. 

La Plutarh, Infernul pare celest (ambiguitatea localizării povestirilor 
sale este binecunoscută), dar se poate presupune că nici el n-a renunţat cu 
totul la Infernul subteran. Thespesius-Aridaios din Soloi321 şi Timarh din 
Cheroneea322 „witnessed the fate of the dead in the «Hades in the air»”323, 


324*, Şi totuşi, un glas misterios îl instruieşte pe tînărul cataleptic din De genio 
Socratis despre soarta nefericită a răufăcătorilor pedepsiţi în Tartarul pe care, 
după toposul clasic din Republica, vizionarul nu-l poate vedea direct. Chiar 
dacă Plutarh a operat, în general, un transfer către înălțimi al schemei 
infernale platoniciene325, nu există nici un motiv să bănuim că Tartarul nu 
este aici abisul subteran tradiţional. 

În concluzie, este foarte posibil ca Empedotim, personajul lui 
Heraclide, să fi fost purtătorul de cuvînt al teoriei Hadesului celest. Dar e cu 
totul improbabil ca şi Clearh să fi împărtăşit vederile colegului său. În sfîrşit, 
obedienţa faţă de modelele platoniciene rămîne foarte puternică în textele lui 
Cicero326, ale lui Seneca327 şi în cele din tratatul pseudo-aristotelic De 
mundo328, citate toate de Bolton în sprijinul tezei sale. Influenţa lui Heraclide 
asupra transformării vederilor religioase din epoca sa şi din secolele ce vor să 
vină rămîne imprecisă, dar, în orice caz, destul de puţin consistentă. 


3. Demonizarea cosmosului. După această scurtă privire asupra 
chestiunii în starea ei actuală, ne mai rămîne să prezentăm cîteva documente 
privind eschatologia şi Infernul ceresc începînd din epoca romană şi să 
urmărim treptata „demonizare” a cosmosului pînă la sistemele gnostice. 

Eschatologia celestă se substituie în general eschatologiei htoniene. 
Dar, ca şi la Platon, ea nu este exclusivă: Infernul subteran va continua să 
joace un rol important alături de Infernul ceresc. 

Divinităţile telurice ale misterelor se uranizează. Persefona nu e 
singura care suferă această metamorfoză329; aceeaşi soartă o are Cybele330, în 
timp ce Attis devine o divinitate solară331. Dar Hadesul subteran încă mai 
există în secolul al VI-lea, cînd Damascius visează că e preschimbat în Attis, 
în măruntaiele pămîntului332. În foarte comentatul pasaj din Apuleius333 
despre iniţierea nocturnă a lui Lucius în misterele lui Isis, se pare că „mistul 
pogoară în Hades ca să urce la cer după ce s-a purificat trecînd prin 
elemente”334. Osiris şi Sarapis, divinităţi ale misterelor htoniene335, se 
transformă în zei celeşti336. În unele cazuri, trecerea de la zeii misterici la zeii 
uranieni sau hiperuranieni e datorată unei influenţe iudaice337. 

Tradiţia Infernului subpămâîntean, împreună cu clişeele ei literare, este 
lipsită de credibilitate, de unde şi abundența interpretărilor alegorice338. 
Virgilius, care „păstrează decorul convenţional, geografia imuabilă a regatului 
umbrelor”339, distruge cu toate astea validitatea acestor reprezentări. El 
vorbeşte de „purificarea, ascensiunea, transmigraţia sufletelor”340. Infernul 
este localizat în atmosferă, iar sufletul se purifică la traversarea zonelor de aer, 
de apă pluvială şi de foc341. Nu există concordanţă în ce priveşte locul 
Infernului aerian: după unii autori, e vorba de partea cea mai joasă a 


atmosferei, bîntuită de demonii răi342; după alţii, de toată zona sublunară343. 
Încărcat de greutatea păcatelor, sufletul celest se lasă iarăşi pradă 
vînturilor344. Rolul Lunii în aceste complexe eschatologice devine 
fundamental. Acolo se produce sciziunea între rațiune (nois) şi suflet 
(psyché), care se dizolvă lent în regatul Persefonei345. Styxul, care delimitează 
acest regat, se întinde de la sfera lunară pînă la pămînt sau pînă în adîncimile 
Tartarului346. În trecerea ei, Luna absoarbe sufletele purificate şi le respinge 
pe acelea care încă nu merită să acceadă la existenţa celestă347. 


Ca zămislitoare şi gazdă a sufletelor, ca regiune a celei de-a doua morţi 
care, mai curînd sau mai tîrziu, conduce psihia la pacea existenţei 
elementare, ca loc, în fine, al judecării binelui şi răului, (Luna) are într- 
adevăr o mare influenţă asupra vieţii omeneşti, care vede în ea epifania 
celor mai înalte speranţe, țelul nostalgiilor ei celor mai tăinuite348. 


Alte teorii, pe care F. Cumont le găseşte „aberante”349, dar care vor 
căpăta o importanţă enormă începînd din secolul I p.C.350, situau începutul 
locului de şedere a celor drepţi abia deasupra sferei stelelor fixe, iar pînă acolo 
extindeau încercările purificatoare ale sufletelor, fie că ele ar fi fost arse de 
focul Soarelui şi spălate de apele Lunii351, fie că ar fi trebuit să treacă prin 
cercurile planetare între care se repartizau cele patru elemente352. 

Fără să insistăm prea mult asupra acestor ultime reprezentări, la care 
vom avea prilejul de a reveni, să încercăm a schiţa un tablou succint al situării 
Infernului, ceresc ori nu, în literatura apocaliptică iudaică şi iudeo-creştină. 
Textele oscilează în general între credinţa într-un Infern subpămîntean şi 
credinţa în Infernul uranian. 

După Enoh-ul etiopian (secolul al II-lea a.C.), morţii locuiesc 
pămîntul, lumea inferioară şi Infernul, iar printre ei se află „Cei Dren şi 
Sfinţii”353. La Judecata de Apoi, spune un alt apocrif, Satan va fi învins, 
păgînii vor fi pedepsiţi şi idolii distruşi. Israel se va ridica, va învinge vulturul 
Romei, iar Dumnezeu îl va primi în ceruri, în timp ce duşmanii lui se vor duce 
în Infern354. Ca la Filon355, Infernul este situat aici pe pămînt. E locul unde 
vor viet! păgînii, în vreme ce Israel îşi va continua existenta eschatologică 
„în eterul cel sfint”. 

Tot în primul Enoh, patriarhul vizionar, călăuzit de arhanghelul Uriel 
care, într-una din listele angelologice ale apocrifului356, se ocupă de lumea 
oamenilor şi de Tartar (pe cînd în altă parte357 are funcţia de a veghea asupra 
celor şapte stele care au păcătuit şi asupra „temniţei îngerilor, în care vor fi ei 
închişi pentru totdeauna”358), ajunge la un pustiu îngrozitor şi vede „şapte 
stele ca nişte munţi în flăcări”. E vorba de şapte stele, îi explică Uriel, care n- 
au ascultat poruncile divine şi n-au apărut la răstimpul prescris. Ele vor trebui 


să-şi ispăşească greşeala vreme de zece mii de ani359. Unul din capitolele 
privind Judecata vorbeşte de şapte munţi de metal ce vor apărea dinaintea lui 
Mesia şi „se vor topi în faţa lui precum ceara înfierbîntată de foc”, căzînd 
neputincioşi360. 

După Enoh-ul slav (secolul I p.C.), există un Infern subteran361, un 
Infern la miazănoapte de cel de-al treilea cer şi alte două locuri de pedeapsă, 
unul în cel de-al doilea cer, unde îngerii căzuţi aşteaptă Judecata362, şi celălalt 
într-al cincilea cer363. Infernul din cel de-al treilea cer este complet lipsit de 
lumină, chiar şi flăcările focului infernal sînt întunecate. Păcătoşii sînt chinuiţi 
cu o succesiune de foc şi gheaţă, îngerii îi străpung cu armele. 

În Apocalipsa greacă a lui Petru (secolul al II-lea), descoperită acum o 
sută de ani la Akhmim şi cunoscută înainte numai din aluziile autorilor 
ecleziastici364, apostolul vizionar e dus într-un loc îndepărtat de deasupra 
lumii365, unde contemplă bucuriile Paradisului. Infernul este probabil situat 
undeva în ceruri366, ca în fragmentele din Apocalipsa greacă a lui Baruh 
(secolul al II-lea) şi în Apocalipsa lui Sofonie, al cărei text copt e greu 
databil367. 

Într-un Midrash368, Gehinnom e unul din primele lucruri create de 
Dumnezeu, împreună cu Tora, Tronul, Gan'Eden (Grădina Paradisului), 
penitenţa, Templul celest şi numele lui Mesia. Paradisul se află la dreapta 
Domnului, Infernul la stînga. 

Există reprezentări târzii mult mai complexe, de pildă în Midrashim 
medievale, la care nu se poate exclude influenţa legendelor arabe despre 
mi'râj. În Midrash K6nen, „universul întreg e alcătuit din şapte sfere 
concentrice. Fiecare constă, sus, dintr-o emisferă celestă şi jos dintr-o 
emisferă terestră”369. Cel ce a redactat textul uită cerul Wilon370, căruia ar fi 
trebuit să-i corespundă pămîntul Heled. Cerului Raqi’a îi corespunde pămîntul 
Thabel, cerului Shehagim pămîntul Arqa, cerului Zebul pămîntul Yabasha, 
cerului Ma'6n pămîntul Haraba, cerului Makân pămîntul Adama, cerului 
*Araboth, legat de braţul drept al Domnului atotputernic, pămîntul inferior 
înconjurat de „marea cea mare” în care sălăşluieşte monstrul Leviathan. 
Fiecare pămînt e format din şapte părţi. Gehinnom, care se găseşte în pămîntul 
Arqa, are şi el tot şapte compartimente: Sheol, Thahthith, Abadd6n371, groapa 
corupţiei sau a deşeurilor, mîzga, poarta morţii, poarta umbrei morţii. Acolo 
îngerii distrugători îi judecă pe nelegiuiţi. Fiecare compartiment are 
dimensiunile unui drum pe jos de o durată de cinci sute de ani în lungime, 
lăţime şi înălţime372. Pentru H. Bietenhard, cosmologia subiacentă acestei 
reprezentări este de origine babiloniană373, dar reaminteşte şi de teoria greacă 
a celor două emisfere374 şi a culminaţiei inferioare a Soarelui (hypogeion)375. 
Acolo plasau vechii autori Tartarul376, iar zeii înşişi sînt uneori organizaţi în 


cupluri, încît fiecărui zeu superior îi corespunde un zeu inferior377. 
Speculaţiile acestea datează de mult, la fel ca şi calculul distanțelor de la 
pămînt la cer şi respectiv la Tartar, calcul de care deja Hesiod se arată 
interesat378. Însă înmulţirea cu şapte ar putea veni de la reprezentările 
babiloniene379, filtrate prin speculaţiile rabinice şi prin cele ale 
tradiţionaliştilor musulmani. 

Prin aceste date se valorizează un număr de idei distincte despre 
localizarea Infernului: Infernul plasat undeva în ceruri, purgatoriul atmosferic, 
Infernul sublunar şi, în sfîrşit, teoria demonizării sferelor astrale, ce va deveni 
dominantă după secolul I p.C. 

În legătură mai mult sau mai puţin strînsă cu purgatoriul atmosferic şi 
cu existenţa demonilor aerieni, cîteva texte apocaliptice vorbesc despre 
demonizarea cerului. Levi (Test. XII Patr. III, secolul al II-lea a.C.) contemplă 
în primul cer, care este întunecat, toate faptele vinovate ale oamenilor380, pe 
cînd viziunea lui Paul are un caracter mai complex şi chiar mai detaliat decît 
aceea a lui Sofonie: 


Am privit firmamentul şi am văzut puterea. Erau acolo uitarea care înşală şi 
atrage inimile oamenilor, spiritul de clevetire, spiritul de preacurvie, spiritul 
de mînie, spiritul de neruşinare. Acolo se aflau de asemenea principii 
răului... Am privit şi am văzut îngerii necruţători, cu chipuri pline de furie şi 
cu dinţi care le ieşeau din gură. Ochii le străluceau ca Luceafărul la Răsărit. 
Din plete şi din gură le ieşeau scîntei de foc381. 


E vorba de îngerii „care n-au crezut în îndurarea Domnului şi n-au 
nădăjduit în el”, păziţi de îngerii strălucitori ai Dreptăţii382. Sufletul Celui 
Drept e ajutat în ascensiunea lui de aceştia, de îngerul lui păzitor şi de Spirit. 
Puterile răului îi vin în întîmpinare, dar îl lasă să treacă, deoarece nu găsesc în 
el nimic consubstanţial, nimic care să le aparţină. Dreptul ajunge apoi 
dinaintea lui Dumnezeu şi Mihail îl conduce în Paradis. Sufletul nelegiuitului 
are o soartă diferită383; interceptat de „putere” şi de forţele greşelii, uitării, 
cîrtirii care cooperează cu aceasta, el se lasă ispitit din pricina asemănării pe 
care reprezentanţii răului i-o constată cu ei înşişi, căci e consubstanţial cu ei. 
Dumnezeu îl încredinţează în fine îngerului Tartaruc, „răspunzător de chinuri, 
ca să-l alunge în tenebrele exterioare, acolo unde sînt plînsete şi scrişniri din 
dinţi, ca să rămînă acolo pînă în ziua Judecăţii” 384. 

Evitînd discuţia despre demonii (îngerii) necruţători care torturează 
sufletele păcătoşilor385, ne vom concentra atenţia asupra prezenţei lor în cer. 
Într-o categorie de texte, sufletele sînt curățate dincoace de cer. Cerul nu e 
contaminat de prezenţa sufletelor osîndite şi a călăilor lor. O altă categorie e 
alcătuită din textele care situează Infernul într-o zonă celestă izolată de rest, 


astfel ca prestigiul cerului să nu sufere. Dimpotrivă, în textele citate în urmă 
apare ideea (tipic iudaică) a unei lupte permanente între îngerii celeşti (cf. 
infra, cap. III). Această progresie a Infernului n-ar avea deloc cum să fie din 
nou atribuită influenţei speculațiilor lui Heraclide, de bizareriile căruia abia 
cîţiva erudi îşi mai aminteau. Noua concepţie despre lume care se iveşte în 
secolul I era dictată de o enormă răsturnare ideologică în interiorul Imperiului 
Roman, răsturnare ale cărei cauze trebuie căutate în Palestina. Ipoteza originii 
iraniene a „demonizării cosmosului” (susţinută de religionsgeschichtliche 
Schule, de F. Cumont şi chiar de unii savanţi mai curînd favorabili teoriei 
originilor iudaice ale gnosticismului, precum R.M. Grant), ni se pare mult 
depăşită. 

Povestirile ascensiunilor celeste, foarte frecvente în epoca noastră, se 
inspiră din catabazele arhaice: ascensiunea nu-i decît o coborîre inversată386. 
Nu Iranul a fost leagănul ideii de ascensiune, cum a susţinut 
religionsgeschichtliche Schule, de la W. Anz încoace387. Schema cosmologică 
cu trei ceruri nu e nici ea tipic iraniană388: o regăsim, printre altele, chiar la 
Babilon389, unde catabazele zeilor şi ale eroilor nu exclud ascensiunea la 
ceruri390. În secolul I p.C., deplasarea Hadesului, în atmosferă, în zona 
sublunară sau în cer, face imposibil traseul descinderii în măruntaiele 
pămîntului. În anumite cazuri, schemele catabazelor se păstrează, fiind însă 
vorba acum de pogorirea pe pămînt a unui salvator salvandus de origine 
uraniană şi de urcarea lui (anodos) la cer391. Fiecare psihanodie singulară va 
urma modelul acestui act soteriologic, sufletul va fi mîntuit prin cunoaşterea 
„căii” ce i-a fost revelată de Mîntuitor392. Conţinutul practic sau existenţial al 
gnozei îşi face prin aceasta apariţia393. 

Sistemul lumii este dictat începînd din secolul I „de o concepţie 
unitară cu privire la reprezentările lumii inferioare”, care cuprinde acum 
„întreaga regiune de sub stele”, ca „sediu al răului”, al „arhonţilor” răi394. 
Ascensiunea lui salvator salvandus sau a gnosticului prin sferele demonizate 
„este o pogorîre inversată, cu atît mai mult cu cît, în această imagine a lumii, 
regatul morţilor trebuie şi el căutat, în general, în sferele astrale”395. 

Un text al lui Firmicus Maternus396 ni-l prezintă pe Crist care coboară 
incognito pe pămînt, unde domneşte răul: 


...ut humanum genus a Mortis laqueis liberaret, vere omnia ista sustinuit, ut 
captivitatis durae iugum tolleret... clusit ianuas sedis infernae et durae legis 
necessitatem calcata Morte prostravit... fregit claustra perpetua, et ferreae 
fores Christo iubente conlapsae sunt, ecce terra contremuit et fundamentum 
suorum stabilitate concusso praesentis Christi numen agnovit397, 398”. 


După ce a învins Moartea, Crist urcă la cer: 


Cognoscitur statim a custodibus caeli Filius Dei399*. 
El strigă: 


Tollite portas qui praeestis illis et extollite vos, portae eternae, et introibit 
rex gloriae400, 401*. 


Deşi anterior din punct de vedere cronologic, apocriful iudeo-creştin 
Ascensio Isaiae (secolul 1)402 e mai aproape de textele gnostice propriu-zise 
decît pasajul din Firmicus. Ascensiunea profetului ar fi avut loc în cel de-al 
douăzecilea an al domniei lui Ezechias, cu concursul unui înger călăuzitor (6, 
l sq.). Cele şapte ceruri sînt lumi pure de lumină, în care pînă şi existenţa 
umbrelor este necunoscută. Cel dintii sau firmamentul este teatrul luptei pe 
care o dau legiunile demonice ale lui Sammael între ele, de la Creaţie pînă la 
Parusie (7, 9; 10, 29-31): 


Quia sicut est in terra tanto est in firmamento, forme enim firmamenti hic 
sunt in terra (7,10)403*. 


În fiecare din primele cinci ceruri se află cîte un înger aşezat pe un 
tron, cu cete de îngeri la dreapta şi la stînga lui (9,4). Îngerii din partea stîngă 
sînt inferiori îngerilor din dreapta, în cel de-al şaselea cer se află tronul lui 
Dumnezeu şi tronul pregătit pentru Isaia (7, 21 sq.). Acest ultim etaj e populat 
de nenumărați îngeri şi de Cei Drepp, începînd de la Adam (9, 8). Tronuri şi 
coroane aşteaptă pătimirea şi înălţarea lui Isus Cristos ca să le fie conferite (9, 
12). O privire a lui Dumnezeu îl preschimbă pe Isaia în înger404. Profetul, în 
tradiţia „scriitorului celest” (Enoh-Metatron)405 este poftit să citească, în 
cărţile-n care se află înscrisă soarta lumii, evenimentele viitoare (9, 19-23). 

Ca încoronare a experienţei sale vizionare, Isaia vede viitoarea 
înălţare a lui Isus la cel de-al şaptelea cer, după săvîrşirea mîntuirii (9, 14-18; 
10, 7-11, 40). El aude glasul Tatălui care-şi trimite Fiul „pînă la îngerii din 
regatul morţilor”, dar îi interzice să se ducă în Infern (10, 8). Morţii ocupă, în 
consecinţă, două locuri distincte: Cei Drepp ultimul cer, nelegiuiţii — Infernul 
subpămîntean. „Regatul morţilor” nu este prin urmare altceva decît lumea 
aceasta, pămîntul. E vorba, am văzut deja, de un topos platonician ce se 
regăseşte la Cicero, Seneca, Filon etc. 

După cel de-al cincilea cer, Crist lasă deoparte lumina de glorie şi 
devine aidoma cu fiecare clasă inferioară de îngeri, ca să nu fie recunoscut 
(10, 11). Dacă „zeul din fiecare lume” ar şti, ar întinde mîna şi l-ar ucide. E 
vorba deci de o contradicţie destul de frapantă între neutralitatea îngerilor 
cereşti în anumite capitole ale apocrifului şi caracterul lor „rău” în alte părţi 
ale textului. Un motiv tipic gnostic s-a suprapus aici peste o credinţă 


nedualistă. Nu e inutil să amintim că gnosticii arhontici ai lui Epifaniu (Pan. 
XL 2, 2) se foloseau de scrierea aceasta. 

În fine, Isus devine aidoma locuitorilor pămîntului (8, 9 sq.). Glasul 
lui Dumnezeu va răsuna pînă la al şaselea cer, iar Fiul va distruge „arhontele 
şi îngerii şi zeii care guvernează această lume” (10, 12). Justificarea acestui 
act este la fel de tipică pentru gnosticismul sethian: „Căci ei m-au minţit şi mi- 
au zis: Numai noi şi nimeni în afară de noi” (10, 13). E vorba, desigur, de o 
aluzie la orgoliul dublat de ignoranță al demiurgului gnostic şi al arhonţilor 
săi406. La fiecare poartă a cerurilor, Isus trebuie să-i spună îngerului păzitor 
parola, ca să nu fie recunoscut (10, 24). Întruparea este descrisă după doctrina 
docetă curentă în mediile gnostice407. După înviere, Isus rămîne încă mult 
timp (545 de zile) pe pămînt408. Apoi urcă din nou la locul lui obişnuit, dintr- 
al şaptelea cer (11, 23). 

Schema catabazei-anabazei mîntuitorului prin cerurile demonizate 
este identică sau aproape identică în doctrina ofiţilor lui Irineu409, ca să nu 
amintim decît paralela gnostică cea mai evidentă. Sophia vesteşte venirea 
eonului Crist prin glasul lui Ioan, şi îl pregăteşte pe omul Isus astfel ca 
entitatea pneumatică Crist să poată găsi un vas mundum în care să pătrundă, 
„uti per filium eius Jaldabaoth foemina a Christo annuntiaretur ” (laldabaoth 
este avortonul Sophiei şi şeful arhonţilor răi). „Descendisse autem eum (sc. 
Christum) per septem coelos assimilatum filiis eorum dicunt et sensim eorum 
evacuasse virtutem ”410*. 

E vorba de o pogorîre proteiformă ce-i îngăduie lui Crist să rămînă 
incognito, la fel ca în Ascensiunea lui Isaia. 

Breşa deschisă de salvator salvandus gnostic în cerurile demonizate 
reprezintă modelul căii pe care va putea evada sufletul adeptului după moartea 
fizică. 

Numeroase texte înmulţesc obstacolele psihanodiei. Aşa-zisa 
„liturghie mithraică”411 ne dezvăluie cîteva formule magice ce vor funcţiona 
ca parole pentru paznicii porţilor cereşti, dar cantitatea lor este foarte modestă 
faţă de „peceţile” (nume şi formule) conţinute în scrierile gnostice (Pistis 
Sophia, cele două Cărţi ale lui leu)i2 sau în mistica iudaică413. În 
comparaţie, aventurile sufletelor printre mandeenele mataratas par un joc de 
copii414. Textele hermetice folosesc pentru psihanodie un model cosmologic 
foarte curent415, în versiunea demonizată416. 

Cartea lui J. Kroll, Gott und Hölle (1932), este prețioasă prin 
cantitatea de materiale culese privind catabazele şi anabazele arhaice. Teoria 
lui Kroll reflectă ideile comune ale epocii sale, exprimate de întreaga 
religionsgeschichtliche Schule, în timp ce textele înseşi contrazic uneori 
această orientare univocă ce regăseşte peste tot credințe iraniene sau 


(babiloniene) iranizate. Catabaza/anabaza unei entităţi celeste (sau psihanodia, 
ceea ce revine la acelaşi lucru) repetă schemele pogorîrilor arhaice în Infern. 
Că se adoptă ori nu o cosmologie de origine astronomică (cf. cap. VII infra), 
ascensiunea se desfăşoară mereu în acelaşi cadru „demonizat”: porţi, paznici 
înfricoşători, vameşi, locuri de trecere cu plată şi declaraţii, paşapoarte şi 
parole, controale şi percheziţii. 

De aici nu trebuie neapărat conchis că e vorba de influenţe orientale, 
îndeosebi babiloniene. Cum eschatologia celestă s-a putut forma în Grecia 
independent de Orient, pornind de la o moştenire arhaică, motivele amintite 
mai sus par să se fi dezvoltat şi ele pornind de la catabaze arhaice, de la 
învăţătura misterelor, de la doctrine dualiste orfico-pitagoreice, combinate cu 
un întreg amestec de platonism, stoicism, astrologie populară etc. Toate aceste 
credințe au influenţat adînc literatura apocaliptică iudeo-creştină şi mistica 
iudaică a Tronului417. Dar un număr de motive demonstrează că a existat şi o 
influenţă în sens invers: pre-dualismul iudaic a lăsat urme de neşters în toate 
aceste speculaţii, aducînd astfel o contribuţie hotărîtoare la formarea 
dualismului gnostic. 


4. Formarea dualismului gnostic. Fără a împărtăşi optimismul 
savanților care regăsesc în cercurile iudaice heterodoxe (minîm) o doctrină 
dualistă ce explică formarea însăşi a gnosticismului418, credem că iudaismul 
elaborează, cel puţin din secolul I p.C., nişte reprezentări pre-dualiste care, 
combinate cu doctrinele dualiste de veche origine greacă419, justifică apariţia 
dualismului gnostic fără a mai fi nevoie să se recurgă la teza influenţei 
iraniene420. Teza binecunoscută a lui R.M. Grant421 îşi află puncte de sprijin 
textuale destul de solide, pe care chiar autorul ei nu i le-a oferit (el făcînd 

Capitolul III 


Războaiele cereşti şi gnoza 


Studiind materialele religioase iudaice cu începere de la tannaiţi, se poate 
urmări formarea unei doctrine pre-dualiste, provenind din elemente mai vechi 
de primele două veacuri p.C. Coerenţa internă a acestei doctrine pare să 
excludă orice influenţă străină determinantă. 

Ipoteza originii iudaice a dualismului gnostic a fost deja avansată de 
savanții din secolul al XIX-lea, începînd cu H. Graetz422. Numai că — lucru 
foarte cunoscut — Graetz şi urmaşii lui, care nu duc lipsă de continuatori 
printre contemporanii noştri, chiar şi dintre cei mai iluştri, confundau 
diteismul cu dualismul. Or, anumite doctrine iudaice423, care nu reprezentau 
punctul de vedere comun (ca să nu spunem „ortodox”) al exegeţilor Torei şi al 
tradiţiei orale, vehiculau ideea unei divinităţi secundare, răspunzătoare uneori 
de crearea lumii. Cea de-a doua divinitate este, în general, un înger al 
Domnului, care-i ascultă respectuos poruncile şi nu are în nici un caz vreo 
intenţie rea în privinţa lui. Doctrina aceasta este socotită inacceptabilă de către 
rabini, din momentul cînd încep să se ocupe de ea. Dar, înaintea lor, Filon din 
Alexandria discutase deja ipoteza a două divinităţi424. Vom examina aceste 
mărturii în partea a doua a capitolului. Pentru moment, va fi suficient să 
observăm că diteismul iudaic postulează într-adevăr existenţa a două 
divinităţi, cea de-a doua fiind clar subordonată Dumnezeului suprem, fără a-şi 
pune vreodată problema unui antagonism sau măcar a unei concurenţe 
oarecare între cele două fiinţe. Or, se ştie că dualismul, dacă e radical, 
postulează existenţa a doi zei ori a două principii coeterne şi antagoniste sau, 
dacă e moderat, postulează existenţa unui factor perturbator care împiedică, la 
un moment dat, expansiunea armonioasă a Fiinţei. Diteismul iudaic nu intră în 
nici unul din aceste două tipuri de dualism. 

Văzută în aceşti termeni, ipoteza lui Graetz şi a succesorilor lui n-are 
nici o şansă de a rezista criticilor: diteismul iudaic n-are nimic de-a face cu 
dualismul gnostic. Şi totuşi, va trebui să reținem că unii dintre diteiştii evrei 
susțineau că lumea a fost creată de un înger al Domnului; iar aceeaşi idee, 
colorată dualist, se întîlneşte la gnostici precum Simon Samariteanul, Cerint şi 
alţii. În sfîrşit, în toate sistemele gnostice care ţin de tipul moderat de dualism, 
lumea inferioară este creată de către demiurgul rău şi arhonţii săi care joacă, 


faţă de Dumnezeul suprem, rolul de divinităţi secundare. Este deci posibil să 
luăm în consideraţie ipoteza că diteismul iudaic precreştin se transformă, din 
cauza unei schimbări generale de Zeitgeist, în dualism gnostic, printr-o 
investire negativă a îngerului creator al lumii. Asta înseamnă pur şi simplu că 
acesta din urmă poate foarte bine să se preschimbe într-un personaj rău, că el 
poate lesne suferi o metamorfoză negativă, cu condiţia ca circumstanţele 
ideologice generale să o ceară. Într-un climat dualist, îngerul creator al lumii 
dobîndeşte repede trăsături negative. Asta revine la a spune că cea mai 
importanţă chestiune nu este de a şti dacă demiurgul gnostic provine ori nu 
din iudaism, ci de a determina condiţiile de apariţie a climatului dualist al 
epocii. 


Nu va fi inutil să amintim aici principalele ipoteze privind formarea 
sentimentului dualist în epoca înfloririi sistemelor gnostice: 

a) Dualismul gnostic provine din Iran. Este ipoteza susţinută de 
religionsgeschitchtliche Schule. La aceasta se răspunde în general că a existat 
fără doar şi poate un fel de dualism chiar şi în zoroastrism (cu toate că ceea ce 
se numeşte dualism „iranian ” ţine de o epocă mult mai recentă), dar că un 
zoroastrian nu s-ar fi gîndit niciodată să descalifice lumea în întregime. 
Dualismul zoroastrian este procosmic, pe cînd cel al gnosticilor e anti-cosmic. 

b) Dualismul gnostic provine din dualismul orfico-pitagoreico- 
platonician. Cei ce susţin această teorie amintesc că, deşi dualismul 
platonician e favorabil cosmosului, există totuşi doctrine anticosmice în 
orfism şi la Empedocle. Se respinge în general această ipoteză invocîndu-se 
caracterul ei prea fenomenologic, adică prea puţin istoric. 

c) Dualismul gnostic este de origine iudaică şi se explică prin 
disperarea poporului evreu cauzată de distrugerea Templului din anul 70. 
Este vorba mai curînd de o teorie socio-psihologică, lansată de R.M. Grant şi 
primită de numeroşi savanţi (între care J. Daniélou este fără îndoială primul). 
Trebuie să recunoaştem că Grant nu aduce probe textuale în sprijinul acestei 
ipoteze şi că el se raliază la poziţia dominantă (aceea din 
religionsgeschichtliche Schule), care caută originea oricărui dualism în Iran. 
Însă obiecţia cea mai serioasă la această teorie priveşte caracterul anti-iudaic 
al speculațiilor în jurul demiurgului gnostic. După H. Jonas, ideea originii 
iudaice a dualismului gnostic nu este compatibilă cu cazul de „antisemitism 
acut” pe care-l reprezintă acest dualism. De aceea H. Jonas însuşi propune o 
altă explicaţie a fenomenului: 

d) Gnosticismul în întregul său se constituie în Samaria, adică într-un 
mediu iudaic la origine, dar anti-iudaic în privinţa poziţiei sale ideologice. 
Nu vom discuta aici această ultimă ipoteză. 


Pentru noi, „antisemitismul” gnostic, pretins ori real, nu exclude în 
mod funciar originea iudaică a dualismului gnostic. S-ar putea foarte bine 
imagina cum anumite medii iudaice dintre cele mai fervente nu puteau suporta 
ideea vreunei slăbiciuni din partea Dumnezeului lor; de aceea au preferat să 
discrediteze mai degrabă Tora decît ideea însăşi de transcendenţă. Înfrîngerea 
din 70, apoi aceea din 135, au semănat pesemne îndoiala chiar şi în cugetele 
cele mai credincioase. În momentul în care s-au văzut complet părăsiţi de 
Dumnezeul lor, e foarte probabil ca numeroşi evrei să-l fi părăsit şi ei, dar 
numai pentru a salva ideea însăşi de divinitate. Nu e vorba aşadar de 
antisemitism, ci doar de o profundă schimbare în concepţia despre lume a 
anumitor evrei. 

Presupunerea pe care am formulat-o acum, anume că unii evrei 
părăsesc un Dumnezeu care-i părăsise, se precizează pe măsură ce ne gîndim 
la avantajele aşteptate de evrei de la poziţia privilegiată a Dumnezeului lor 
faţă de zeii celeşti ai altor neamuri. Or, ideea că divinitatea care veghează 
peste poporul iudeu este superioară îngerilor veghetori peste alte seminţii nu 
este cu siguranţă mai recentă decît Cartea lui Daniel (168-165 a.C.). Aluziile 
la îngerii popoarelor sînt probabil mai vechi425. La LXX, Dt. 32, 8 
interpretează originalul ebraic redîndu-l prin: „după numărul îngerilor lui 
Dumnezeu”, acolo unde Biblia masoreţilor spune „după numărul copiilor lui 
Israel” (la fel şi Vulgata: iuxta numerum filiorum Israel)426. Şi pasajul 
continuă astfel (citez după Vulgata): pars autem Domini populus eius, Iacob 
funiculus hereditatis eius (32, 9)”427*. Dacă urmăm aşadar LXX, ajungem la 
această aserţiune: Dumnezeu a împărţit teritoriile neamurilor după numărul 
îngerilor săi, astfel ca fiecărui înger să-i revină un neam. În rest, cele trei 
versiuni ale Bibliei concordă în a spune că numai poporul lui Israel se află 
direct în dependenţă de Dumnezeu. Rezultă, conchide E. Peterson. că „das 
Verhăltis Israels zu den Nazionen primär gar nicht als ein Verhältnis von Volk 
zu Volk, sondern als eines von Gott zu den Engeln der Völker aufgefasst 
ist”428, 429”. Şi chiar aceasta este concepţia pe care şi-o fac evreii despre 
poporul lor. Începînd din secolul al II-lea a.C., textele care dovedesc această 
credinţă sînt destul de numeroase: Sirah 24, 12, Jubilee 15, 31 etc430. În epoca 
Macabeilor, tradiţia privitoare la îngerii popoarelor se cristalizase, de vreme 
ce Cartea lui Daniel vorbeşte de îngerii perşilor (10, 13, 20) şi ai grecilor (10, 
20) şi precizează că îngerul poporului evreu este Mihail (10, 13,21), „cel dintii 
dintre îngerii păzitori”. Ideea că nu Dumnezeu însuşi veghează poporul lui 
Israel, ci arhanghelul Mihail, apare de asemenea în Cartea etiopiană a lui 
Enoh (20, 5). Oricum, chiar cînd Mihail e cel care face figură de apărător şi 
reprezentant celest al lui Israel, superioritatea sa faţă de ceilalți îngeri păzitori 
ai neamurilor este foarte marcată, ceea ce reiese de pildă din acest pasaj din 


Recognitiones pseudo-clementine: 


Uni vero qui în archangelis erat maximus sorte dato est dispensatio eorum 

qui prae ceteris omnibus excelsi dei cultum atque scientiam receperunt431, 

437, 

Tradiţia aceasta nu este singura care derivă din interpretarea pasajelor 
vetero-testamentare. Alături de ea, hermeneutica rabinică se ocupă destul de 
des de două versete ale capitolului 24 din Isaia433*, conchizînd că îngerii 
celeşti ai popoarelor sînt vinovaţi de acţiunile politico-militare ale seminţiilor 
terestre434. Va trebui desigur convenit că această interpretare este mult mai 
veche decît Talmudul din Babilon, în care este formulată tranşant: „Nu vei 
afla nici un popor care să fie pedepsit fără a fi pedepsită în acelaşi timp şi 
divinitatea lui”435. Deja în secolul I p.C. era foarte răspîndită ideea că îngerii 
celeşti ai popoarelor se războiau între ei la fel ca noroadele de pămînteni ai 
căror reprezentanţi şi guvernatori erau. Descrierea luptelor dintre îngeri este 
adesea asociată cu ideea prezenţei rele a lui Satan sau a lui Sammael în ceruri, 
precum în Ascensiunea lui Isaia: 


Ascendimus ego et ille (sc. angelus) super firmamentum, et vidi prelium 

magnum Sathane (Vers etiop. şi fr. lat.: Samael) et virtutem ejus resistentem 

honorantie dei et unus erat prestantior alio in videndo, quia sicut est in 

terra tanto est in firmamento, forme enim firmamenti hic sunt în terra436, 

437*. 

Pentru moment, am fixat un punct sigur în analiza noastră: există în 
iudaism o doctrină destul de veche care atribuie fiecărui popor de pe pămînt 
un înger ceresc, cu excepția poporului lui Israel, care-l are pe Dumnezeul 
unic. Această doctrină provine din interpretarea unui pasaj din Deuteronom 
(32, 8). Ea era deja curentă în vremea redactării Înțelepciunii lui Isus Sirah şi 
a cărții Jubileelor. O altă tradiție destul de veche, care figurează deja în 
capitolul 20 din Cartea etiopiană a lui Enoh şi reapare în Cartea lui Daniel 
(10, 13,21), face din arhanghelul Mihail prințul din ceruri al lui Israel. În fine, 
încă o tradiție veche, ce provine din interpretarea unui pasaj din Isaia (24, 
21-2), afirmă că îngerii păzitori ai popoarelor vor fi pedepsiți laolaltă cu 
seminţiile pe care le guvernează pe pămînt. Asta face să se ivească ideea că 
îngerii cereşti sînt răspunzători de conflictele politico-militare ce au loc între 
nații. La fel precum pămîntul e teatrul luptelor dintre popoarele lumii, cerul 
este teatrul luptei dintre îngerii naționali. 

Să precizăm acum imaginea pe care şi-o face iudaismul tardiv despre 
îngerii păzitori ai popoarelor. 

Mai întîi, numărul lor era deja fixat la 72 sau la 70, după un mod de a 


socoti pe care rabinii îl derivă în general din capitolul II al Facerii438, dar 
care, în realitate, provine din împărţirea anului babilonian în 72 de săptămîni 
de cîte 5 zile fiecare439. În al doilea rînd, e probabil ca atribuirea de îngeri 
popoarelor celor mai importante în istoria epocii să fi fost fixă. Tradițiile 
recente afirmă că îngerul păzitor al poporului este şi îngerul protector al 
regelui440. Astfel, Esau, ca patriarh al poporului Edomului, îl are pe Samael 
drept înger protector441. Aceeaşi tradiţie se întilneşte în Cartea ebraică a lui 
Enoh442, compusă în cea de-a doua jumătate a secolului al III-lea p.C. În 
acelaşi pasaj i se atribuie numele de Dubbiel arhontelui perşilor. 

Tradițiile privind îngerii păzitori ai popoarelor sînt în general destul 
de numeroase în literatura rabinică. Ele reprezintă interpretări ale unor topoi 
din Vechiul Testament şi, ca atare, se rînduiesc în următoarele categorii: 

1) Toate noroadele pămîntului au un înger ca reprezentant ceresc, mai 
puţin evreii, al căror şef ceresc este Dumnezeu însuşi sau arhanghelul Mihail 
(in LXX, Dt. 32, 8). Astfel, Testamentul lui Nephthali în ebraică afirmă că în 
ceruri se vorbeşte ebraica443, de vreme ce Avraam La ales pe Dumnezeu ca 
Domn al poporului său, alegînd în acest fel implicit limba divină444. 

2) Îngerii popoarelor sînt vinovaţi de dezordinile de pe pămînt (in Is. 
24, 21-2). Această idee este ulterior dezvoltată în sensul că, la fiecare război, 
îngerul asistă armata poporului pe care-l guvernează. În fine, îngerii sînt 
reprezentanţii popoarelor lor pe lîngă Dumnezeu. 

În sensul acesta, după Eleazar din Modein (mort în 135)445, îngerii 
păzitori ai popoarelor vor cere la Judecata de Apoi ca şi Israel să fie pedepsit, 
fiindcă el n-a fost mai puţin idolatru şi nu s-a abătut mai puţin de la poruncile 
lui Dumnezeu decît celelalte naţii. O haggadah similară îi este atribuită lui R. 
Jehudah b. Shimon (cca 320)446. 

„Cînd popoarele se războiesc pe pămînt, prinții lor cereşti se 
războiesc şi ei”, afirmă o altă scriere447. Astfel, îngerul Egiptului, învins, îşi ia 
zborul după înfrîngerea de la Marea Roşie443. 

3) O ultimă tradiţie combină datele primelor două cu interpretarea 
visului lui Iacov (Gen. 28, 10-22) sau a luptei lui Iacov cu îngerul (Gen. 32, 
24-9). După R. Meir (cca 150), îngerii care urcă şi coboară pe scară sînt 
îngerii popoarelor449. Iacov vede îngerii Babilonului, ai mezilor, grecilor şi 
Edomului (Roma) cum coboară, ceea ce înseamnă decăderea acestor popoare. 
Shemuel b. Nahman (cca 260) adaugă faptul că durata dominaţiei acestor 
popoare a fost respectiv de 70, 52 şi 180 de ani. În ce priveşte Roma, durata 
nu e determinată. O dată cu R. Shemuel, R. Hama b. Haninah afirmă că, în 
episodul din Facere 32, 24 sq., Iacov se luptă cu îngerul Edomului. Lupta lui 
o prefigurează pe aceea a lui Israel contra Romei. După aceeaşi tradiţie 
prezentă în 3 Enoh, îngerul se numeşte Sammael450. 


Identitatea lui Sammael. L-am regăsit pe Sammael în textul etiopian 
şi în recenzia latină fragmentară a Ascensiunii lui Isaia (secolul I). Într-o serie 
de mărturii iudaice care nu urcă la o epocă anterioară secolului al III-lea — 
Bereshîth rabbah, Tanhuma, 3 Enoh etc. —, Sammael este îngerul Edomului 
(Roma). După o altă tradiţie, acelaşi nume îi este atribuit îngerului morţii care, 
pe vremea lui R. Eliezer b. R. José Haggelili (cca 150), avea titlul de 
kosmokrator451. În conştiinţa învăţaţilor evrei din epoca de sfîrşit a tannaiţilor, 
acest Sammael era cu siguranţă figura cea mai antipatică din toată oştirea 
îngerească. Lucrul e dovedit şi de o încercare de a-i deriva numele din som "el, 
„otravă a lui Dumnezeu”452. 

În acest punct al expozeului nostru, va trebui să reamintim cuvintele 
înțelepte ale lui W. Bousset: 


Wie von der rabbinischen Literatur des r&misch-byzantinischen Zeitalter 
ausgehend das religiöse Charakterbild des spăthellenistischen Judentums 
rekonstruieren wollte, wiirde auf Sand bauen...453, 454%. 


Din fericire, în cazul nostru există un indiciu foarte preţios care ne 
informează destul de exact că speculaţiile de care ne ocupăm sînt mult mai 
vechi decît ultimii Tannaim sau Amoraim: titlul de „Prinţ al Lumii”. 

Prinţul Lumii. Martiriul lui Isaia îi atribuie lui Beliar, numit şi 
Matanbukus, care este „îngerul nedreptăţii”, titlul de „Putere a acestei 
lumi”455. În Ascensiunea lui Isaia luată în întregul ei, titlul de Prinţ al acestei 
lumi îl desemnează pe şeful spiritelor rele456. Apocalipsa lui Avraam, pe care 
savanții o datează în general la sfîrşitul secolului I sau la începutul secolului al 
II-lea p.C., precizează că Azazel, şeful spiritelor rele, este şi Domn al 
noroadelor lumii, ceea ce înseamnă că e şeful îngerilor păzitori ai 
noroadelor457. Or, se vădeşte că titlul de „Prinţ al Lumii”, care n-avea nimic 
rău în sine, de vreme ce tradiţia rabinică i-l atribuie chiar şi lui Mihail458, îl 
desemna tocmai pe şeful îngerilor popoarelor. În scrierile de la sfîrşitul 
secolului I, titlul îi este acordat îngerului nedreptăţii, lui Satan, sub numele de 
Azazel sau de Beliar. În fine, după o altă serie de mărturii, găsim că acelaşi 
titlu îi revine îngerului Edomului (Roma), care se numeşte Sammael şi 
reprezintă, evident, o altă ipostază a lui Satan. 

Or, procesul mental care duce la identificarea a patru figuri 
independente (îngerul rău care, sub diverse nume, apare deja în I Enoh; şeful 
îngerilor popoarelor, purtător al titlului de „Prinţ al acestei lumi”; îngerul 
Edomului; îngerul exterminator) nu ni se pare deloc complicat. Acest proces a 
fost deja reconstituit de A. Schlatter şi reluat de H. Bietenhard. Fiindcă Roma 
a cucerit lumea, îngerul Romei primeşte de drept titlul de „Prinţ al Lumii” 
(după interpretarea din Isaia 24, el şi-a învins toţi confrații celeşti; forţind 


puţin această interpretare, rezultă că el a trebuit chiar să-l învingă pe 
Dumnezeu în persoană sau măcar pe Mihail, arhanghelul suprem). Roma însă 
este o putere rea, căci ea a supus poporul ales şi i-a distrus sanctuarul lui, care 
este sanctuarul lui Dumnezeu (ct, despre teologia Templului, numeroasele 
contribuţii, de excepţională valoare, ale lui J. Maier). Asta face ca îngerul 
Romei să nu poată fi decît adversarul lui Dumnezeu, Satan, sub oricare din 
numele sale. În fine, ultima asimilare s-a produs separat: adversarul poartă 
numele de Sammael, care este îngerul înfricoşător al morţii. Nu e surprinzător 
că îngerul Romei, care a ucis oameni şi a devastat locurile sfinte, se numeşte 
astfel. 

În concluzie, ni se vădeşte că o uriaşă umbră întunecată domină, 
îndeosebi după anul 70, conştiinţa poporului evreu: aceea a îngerului Romei, 
care este „Prinţul acestei lumi” (ca şef al îngerilor popoarelor), fiind totodată 
şi adversar al lui Dumnezeu, ca şef al spiritelor rele şi ca înger al morţii. Cum 
se face că îngerul acesta care a subjugat poporul lui Dumnezeu devine, la 
gnostici, creatorul însuşi al lumii, aflăm din alte tradiţii iudaice. 


Diteismul iudaic. Numeroase surse rabinice, dintre care cea mai veche 
este Mekhilta, un midraş (comentariu) tannait la Shemot care datează din 
secolul al II-lea459, înregistrează o doctrină „eretică”, aceea a celor „Două 
Puteri cereşti” (STY RSWYWT BSMYM)460. Mărturiile rabinice provin din 
Palestina şi preced prin urmare contactul cu zoroastrismul ce va avea loc în 
Babilonia  amoraică. Doctrina incriminată, care este diteismul sau 
binitarianismul, derivă din interpretarea pasajelor „primejdioase? ale 
Scripturii, ca de pildă pluralul (formal?) Elohim din Bereshith, îngerul din 
Shemot 20 sq. sau „Fiul Omului” la Daniel 7, 9. Rabinii Yohanan şi Simlai 
sînt cei dintîi care folosesc gramatica spre a combate ideile eronate derivate de 
eretici din pluralul Elohim461. Diteismul iudaic era fără doar şi poate 
precreştin, de vreme ce Filon din Alexandria discută destul de des ipoteza a 
doi Dumnezei462. 

Toate acestea se acordă întru cîtva cu mărturia (foarte recentă: din 
secolul al X-lea) a lui Al-Qirisăni privitoare la secta iudaică precreştină a 
magarienilor463. Magarienii socoteau că Dumnezeu însuşi nu era răspunzător 
de crearea lumii: el îşi delegase un locţiitor întru aceasta, un înger din suită. 
După G. Quispel, aceşti evrei precreştini erau neîndoios conştienţi de 
contradicţia dintre felurile de creaţii antropomorfice descrise în Geneză (prin 
cuvînt etc.) şi caracterul neantropomorf al Dumnezeului lor. Concluzia că un 
înger crease lumea decurgea pesemne din rigoarea logică cu care magarienii 
priviseră chestiunea şi din strădania lor de a evita orice idolatrie. Or, ideea că 
un înger al Domnului e creatorul lumii îi este atribuită lui Simon Magul din 


Samaria în Recognitiones pseudo-clementine464, şi lui Cerint de către 
Irineu465 şi Pseudo-Tertulian466. Credinţa că demiurgul era un înger o 
împărtăşeau şi alţi reprezentanţi ai aceluiaşi tip de gnosticism467. Este deci 
probabil că Simon împrumută ideea unei divinităţi secundare creatoare de la 
secta precreştină a magarienilor, care erau reprezentanţi ai ereziei celor „Două 
Puteri cereşti”. La Simon, acest zeu secundar este identificat cu Dumnezeul 
evreilor468. Să remarcăm perversitatea samariteanului, care nu se mulţumeşte 
să adopte o teorie eretică, ci o şi corectează într-un sens defavorabil 
Dumnezeului vecinilor săi! 

Demonstrația aceasta ni se pare foarte solidă, cu atît mai mult cu cît 
literatura apocaliptică (începînd cu I Enoh), izvoarele eseniene şi rabinice 
insistă mult pe figura unui locţiitor al lui Dumnezeu. 


Locţiitorul lui Dumnezeu. Informaţiile din Geneza 5, 18-24 cu privire 
la Enoh au creat o bogată serie de interpretări legendare în jurul misterioasei 
figuri a patriarhului răpit de Dumnezeu469*. El este în stare să urce la ceruri ca 
să afle tainele astronomice470, să contemple lumea divină471 şi să se 
informeze despre venirea Mîntuitorului şi sfîrşitul timpurilor472. Este 
depozitarul tuturor doctrinelor secrete, ştiind tot ce se petrece pe pămînt şi în 
ceruri în trecut, prezent şi viitor473. După Jubilee (4, 23), Enoh a fost pus în 
grădina Edenului ca scriitor-arhivar al judecăților lui Dumnezeu; el este eroul 
cultural care i-a învăţat pe oameni scrierea, ştiinţele şi înţelepciunea — mai 
ales astronomia şi calendarul474. Mare vizionar, cunoscător a tot ce se 
întîmplă în vizibil şi în invizibil, tot lui i se atribuie şi plîngerea împotriva 
îngerilor care au avut relaţii cu fiicele oamenilor475. În 2 Enoh, Dumnezeu îl 
ridică, prin arhanghelul Vrevoel, la rangul de scriitor ceresc476. El a fost cel 
dintii iniţiat de un înger (şi apoi de Dumnezeu însuşi) în tainele Creaţiei 
(ma’aseh bereshîth) şi ale Cosmosului (ma'aseh merkâbâh). După 
Testamentul lui Avraam477, este îngerul-scriitor căruia Heruvimii îi duc cărţile 
în care sînt înscrise păcatele oamenilor. El îi transmite lui Dumnezeu 
rugăciunile îngerilor478 şi ale oamenilor479 şi chiar poartă titlul misterios de 
„Fiu al Omului”480. Tot el este centrul, şef al Celor Drepţi în ceruri. 

În textele tardive provenite din Babilonia amoraică, Enoh este 
identificat cu îngerul Metatron: „Enoh... a fost răpit de Verbul lui Dumnezeu 
şi aşezat în ceruri şi s-a numit de atunci înainte Metatron, Marele Scriitor”481. 
Această tradiţie formează unul din nucleele povestirii în Cartea ebraică a lui 
Enoh (după 250). Enoh-Metatron apare în ea la început ca angelus interpres 
care-i dezvăluie tainele celui de-al şaptelea cer, "*Araboth, rabinului Yishmael 
b. Elisha482. Acolo a fost trimis de Dumnezeu (3 Hen. |, 4-6) şi primeşte titlul 
de sar ha-panim, „Prinţ al Chipului” sau „al Prezenţei” lui Dumnezeu. În 


realitate, este tot Enoh, care a fost ridicat la această demnitate angelică în 
ciuda protestelor „bătrînilor” îngeri Uzza, Azza şi Azael483. De aceea, din 
cauza fulgurantei sale cariere, este numit na’ar, „tînăr”. În fine, pentru că este 
singurul locuitor din ceruri născut dintr-o femeie, e numit „unic printre fiii 
cerurilor”484. Numit şi YHWH HQTWN, „Micul Yahwe”, el are 70 de nume 
care corespund celor 70 de nume ale lui Dumnezeu şi celor 70 de seminţii de 
pe pămînt. E înzestrat cu 72 de aripi, dintre care fiecare are dimensiunile 
întregii lumi. Fiecare ochi din cei 365 ai săi e mare cît Soarele, fiinţa-i este de 
foc, tronul lui seamănă cu cel al lui Dumnezeu, coroana sa are 49 de pietre 
scumpe pe care sînt înscrise numele magice ale Creaţiei lumii485. Ca Prinţ al 
îngerilor, e şi şef al îngerilor popoarelor, calitate care-i conferă titlul de SR 
H'WLM, „Prinţ al Lumii”486. Numele de Metatron este îndeosebi legat de 
legenda intrării celor patru în pardes. Elisha b. Abuya, supranumit Aher 
(„Celălalt”), devine, după aceste povestiri, campionul ereziei diteiste, căci, 
văzînd tronul lui Metatron şi pe îngerul-scriitor care-l ocupa, nu-şi poate 
reprima un gînd: „Poate că — Dumnezeu să mă ierte! — există două Puteri”487. 
Metatron, care l-a indus fără să vrea în eroare pe Aher, neridicîndu-se de pe 
tron în prezenţa Domnului, va fi pedepsit în faţa adunării îngerilor488. 

Povestirea cu Metatron pare doar o adăugire târzie la legenda celor 
patru care au intrat în pardes489. Asta nu înseamnă că figura unui locţiitor al 
lui Dumnezeu nu este cu mult mai veche: păzitorul ceresc al lui Israel, îngerul 
care prezidează Judecata de Apoi, scriitorul celest ori îngerul psihopomp îşi 
au deja locul lor aparte în Cartea etiopiană a lui Enoh, în Cartea lui Daniel şi 
în Jubilee. Mai ales Mihail, arhanghelul poporului evreu, are o importanţă cu 
totul deosebită în literatura apocaliptică şi în speculaţiile rabinice. În Enoh-ul 
etiopian, un loc marcant îi este rezervat lui Uriel; în altă parte, Yahoel 
primeşte o atenţie specială. Dar, în epoca de care sîntem interesaţi, îndeosebi 
două alte figuri angelice par să fi asumat un rol de prim-plan: Melchisedec şi 
(Ye)remiel. 

Melchisedec este probabil identificabil cu „Prinţul de Lumină” şi cu 
„îngerul Adevărului? de la Qumrān490. În comentariile (midraşim) 
eschatologice din secolul I p.C. descoperite în grota 11 de la Qumrân, 
Melchisedec este mîntuitorul care-i readuce în patrie, la sfîrşitul timpurilor, pe 
cei rătăcitori prin alte locuri, ca să le vestească eliberarea de păcat. Identificat 
cu Mihail, el este şeful armiilor cereşti ce-i vor nimici pe Belial şi pe îngerii 
răi. 

În ms. Sokolov al Cărţii lui Enoh, Melchisedec, conceput în chip 
miraculos, e salvat de către îngerul Mihail de apele potopului şi petrece 40 de 
zile în grădina Edenului491. Acolo este numit „marele preot cel de sus, 
Cuvîntul lui Dumnezeu şi Puterea care face minuni mai mari şi mai glorioase 


decît toate cele care au fost”4%2. După unii ereziologi creştini, asiaticul 
Theodot îl socotea pe Melchisedec o mare putere cerească, mediatoare şi 
intervenind în favoarea îngerilor493. Origen şi Didim cunoşteau şi ei teoria 
după care Melchisedec era înger494. Un grup de eretici melchisedecieni 
afirmau mai tîrziu că Melchisedec e Dumnezeu prin natură (physei theos), că 
e logosul divin (theos logos)495. S-a petrecut, evident, un transfer al 
trăsăturilor caracteristice lui Enoh la această altă figură biblică destul de 
ciudată — Melchisedec. Dar speculaţiile ce-l au ca obiect sînt — sub numele lui 
Enoh — mult mai vechi. Unele datează de pe timpul Macabeilor. 

Cît despre îngerul (Ye)remiel, numele lui apare şi în capitolele cele 
mai vechi din Enoh. Papirusul Gizeh, la capitolul XX, adaugă la lista celor 
şase sfinţi îngeri numele lui Remeiel. Numele de Ramiel (sau Rumael) apare 
în capitolele VI şi LXIX, dar acolo e vorba de un înger căzut. 

Şi în apocrifele 4 Ezdra şi 2 Baruh, din aceeaşi perioadă (70-135 
p.C.), figurează numele angelic Remiel. Or, este semnificativ că, în ambele 
texte, profeţii discută cu un înger (4 Ezdra: Uriel). La un moment dat, ei uită 
că se află în faţa unui înger şi-l numesc Dumnezeu496. 

În 2 Baruh, textul siriac are forma rmil497, exact ca în 4 Ezdra 4, 36. 
Versiunea latină de la 4 Ezdra dă următoarele nume: 

Pris( ms.: Oriel); 

Bensihel (Remiel); 

Hiesemihel (p. 42 Violet 1910); 

hiosun nume propriu. 

Lecţiunea Uriel este o lectio facilior, dar imposibilă în context. 
Hieremihel vine după toate probabilitățile de la Remihel, prin asimilare cu 
Ieremeel (Ierahmeel) din Ieremia 36(43), 26. Versiunile georgiene dau Eremi 
şi Uriel, versiunea etiopiană — 'Iyarumiyal, cea arabă — Uriel49. Numele 
reapare în familia q din Oracula Sybillina II 214-19: 


Cînd vor sosi mesagerii incoruptibili ai lui Dumnezeu cel nemuritor, 
Heromiel, Uriel, Saniel şi Azael, ei, care ştiu cîte păcate a făcut fiecare om 
în trecut, vor scoate toate sufletele oamenilor din întunericul adînc ca să le 
ducă la judecată dinaintea tribunalului lui Dumnezeu cel nemuritor şi 
măreţ499. 


Numele mai apare şi într-o apocalipsă coptă necunoscută500, sub 
forma HREMIÊL»501, poate o deformare de la EREMIEL. Este cît se poate de 
frapant că acest înger Eremiel îl imploră pe vizionar să nu-l ia drept 
Dumnezeu însuşi: 


Fii cu băgare de seamă, nu te ruga mie, eu nu sînt Domnul, cel Atotputernic 


(Pantocrator), ci sînt marele înger FEremiel, cel care veghează abisul şi 
Infernul, cel în mîinile căruia sînt închise toate sufletele de la sfîrşitul 
potopului pînă astăzi502. 


Acest înger răspunzător de paza celor defuncţi îndeplineşte aceleaşi 
funcţii ca Uriel în unele părţi din Enoh-ul etiopian. În fine, în 2 Baruh, Remiel 
asumă aceleaşi funcţii extraordinare pe care sursele iudaice le atribuie lui 
Mihail sau Gabriel503. 

După P. Bogaert, numele de Remiel derivă din rădăcina RHM-, din 
care ar rezulta imediat Yerahmeel. Pe acesta îl regăsim în forma Ieremeel 
(Ilerahmeel), care apare în I Paralip. (2, 25-27.33.42) şi la Ieremia 36(43), 26. 
Lecţiunile Hieremihel, 'Iyriimiyal, Eremi din diverse versiuni la 4 Ezdra, ca şi 
lecţiunile Eromiel din Oracolele Sibiline şi Eremiel din apocalipsa coptă sînt 
foarte apropiate de derivatul Yerahmeel. În fine, numele de Yeremiel apare şi 
în alt text copt citat de P. Bogaert504. 

Este probabil — aşa cum crede P. Bogaert — ca îngerii Uriel şi 
(Ye)remiel să nu fie decît „personificările celeste” ale profeților Ieremia şi 
Uriyahu505. Ceea ce ni se pare însă semnificativ este că apocrifele 4 Ezdra şi 
2 Baruh lasă să se înţeleagă faptul că vizionarii au tendinţa de a-i lua pe cei 
doi mari îngeri Uriel şi Yeremiel drept Dumnezeu însuşi. 

Toate acestea ne fac să credem că, dacă episodul cu Metatron 
reprezintă cu adevărat o adăugire tardivă la povestea intrării celor patru în 
pardes, ideea că un mare înger al Domnului ar fi putut fi luat de către 
vizionari drept Domnul însuşi nu era posterioară secolului I p.C. 
Documentaţiei mai sus prezentate i s-ar putea într-adevăr adăuga un episod 
din Ascensiunea lui Isaia, o scriere de origine foarte probabil iudaică ce ne-a 
parvenit într-o redactare creştină506 şi a fost compusă, după toate indiciile, 
între 70-135 p.C.507. Ajuns la al doilea cer, Isaia vrea să-l adore pe îngerul 
glorios aşezat pe tron. Or, aşa cum a observat cel dintii I. Gruenwald5os, 
îngerii evrei n-au cum să stea aşezaţi, fiindcă ei n-au articulaţii: „the angels 
have no joints”. E normal ca Isaia să-l ia pe îngerul care stătea jos, un fel de 
Enoh-Metatron, drept Dumnezeu. Îngerul însoțitor caută să-l împiedice: 


Şi am căzut cu faţa la pămînt ca să-l ador, iar îngerul care mă călăuzea nu 
mi-a îngăduit, ci mi-a zis: „Nu adora nici un tron şi nici un înger din cele 
şase ceruri — de unde am fost eu trimis ca să te călăuzesc —, ci doar (pe 
acela) pe care ţi-l voi spune eu, în cel de-al şaptelea cer. Căci peste toate 
cerurile şi îngerii lor sînt puse tronul, veşmintele şi coroana ta, pe care 
trebuie să le vezi tu”509. 


O scenă asemănătoare se derulează în cerul al şaselea, versiunile 
latină şi etiopiană fiind încă o dată concordante: 


Şi spusei îngerului care mă conducea: „Ce-mi văd ochii, Doamne?” Iar el 
îmi răspunse: „Eu nu sînt Domnul tău, ci tovarășul tău de drum”510. 


Totul ne îndeamnă să credem că o doctrină diteistă exista în iudaismul 
precreştin şi că în secolul I p.C. sau mai înainte această doctrină se dezvolta în 
două sensuri: 


1) în povestirile vizionare, locţiitorul lui Dumnezeu putea fi luat drept 
Dumnezeu însuşi; 

2) în povestirile cosmogonice, i se atribuia locţiitorului lui Dumnezeu 
crearea lumii. 


Pe de altă parte, locţiitorul lui Dumnezeu, ca şef al îngerilor 
popoarelor, avea titlul de SR H'WLM, „Prinţ al Lumii”. Iar acest titlu îi 
revenise în acelaşi timp şi îngerului Romei, care se identifica cu Sammael, 
îngerul morţii, şi cu adversarul lui Dumnezeu, şeful îngerilor răi. Astfel, 
„Prinţul Lumii” devenea creator al lumii şi tot astfel el era creatorul rău al 
acestei lumi. 


Concluzie. Am urmărit vicisitudinile eschatologiei celeste în Grecia, 
apariţia ideii unui receptacul uranian al sufletelor şi a unui Infern ceresc, 
demonizarea progresivă a lumii terestre, a atmosferei, a cerurilor. 

Am ajuns la concluzia că eschatologia celestă din opera lui Platon nu 
provine din nişte elaborări pitagoreice şi nu presupune cu necesitate o 
influenţă iraniană. Ea derivă mai curînd dintr-un strat de credinţe arhaice 
privitoare la relaţiile suflete-astre şi din primele teorii despre natura de foc sau 
aeriană a sufletului. 

Generalizarea eschatologiei celeste, transferul Infernului în ceruri n-ar 
avea cum să fie opera exclusivă a lui Heraclide din Pont, a cărui influenţă 
asupra spiritului elenismului pare destul de limitată. Dimpotrivă, 
incompatibilitatea dintre doctrina animologică stoică şi ideea unei pogorîri a 
sufletului în Infern a jucat pesemne un anumit rol în formarea acestei noi 
sinteze. 

„Demonizarea cosmosului”, fenomen dominant începînd din secolul I 
p.C., bine reprezentat îndeosebi prin sistemele gnostice, se explică prin 
generalizarea eschatologiei celeste, prin extinderea purgatoriului aerian la 
ceruri şi prin influenţa doctrinelor orfico-pitagoreice şi a motivelor pre- 
dualiste iudaice. 

Îngerii cereşti ai popoarelor, care vor deveni, spre sfîrşitul epocii 
tannaiţilor, răspunzători de toate fenomenele fizice (deci şi de natură şi 


istorie), suferă o „demonizare” evidentă, pricinuită de ocupaţia romană şi 
întărită de căderea Templului. Şeful lor devine în chip fatal îngerul Romei, de 
vreme ce Roma e stăpîna lumii. În fine, Roma este o putere rea şi în 
consecință Satan însuşi devine îngerul Edomului. Lui i se cuvine, ca şef al 
celorlalţi îngeri naţionali, titlul de „Prinţ al Lumii”. 

Aceste dezvoltări doctrinale, care se deschid de-acum spre adevăratul 
dualism, sînt proiectate pe o schemă cosmologică deja elaborată în mediu 
grec, pornind de la credinţele arhaice referitoare la catabazele infernale şi de 
la noile teorii astronomice. Astrologia are şi ea un rol important de jucat în 
aceste transformări. 

Doctrinele dualiste greceşti, sub formă arhaică orfico-pitagoreică sau 
sub forma pe care o asumă în ontologia platoniciană (origine hiperuraniană şi 
cădere a sufletului în lumea aceasta), au jucat incontestabil un rol de prim- 
plan în noua sinteză. Ele au constituit probabil catalizatorul subteran al 
climatului dualist ce caracterizează această perioadă. 

Capitolul IV 


Ascensiunea sufletului în misterele 
din Spătantike 


Experienţa extazului reprezintă punctul culminant al misterelor, joncţiunea 
dintre teorie şi experienţă, dintre faptul colectiv şi faptul individual. Se 
înţelege de la sine că o cercetare a extazului şi a rolului său în mistere, în orice 
epocă, ne-ar antrena prea departe. Din numărul imens de texte şi de 
monumente figurate, adesea foarte greu de interpretat, am ales doar 
principalele mărturii referitoare la ascensiunea sufletului în Spătantike. Aici, 
ca şi în alte locuri, ne-am ales „problemele” în funcţie de literatura recentă, 
care a pus în discuţie vechile puncte de vedere susţinute de 
religionsgeschichtliche Schule. 

Subiectul nostru e mai uşor de abordat pornind de la o teorie generală 
a misterelor. Se ştie că misterele sînt instituţii specifice, care comportă o 
disciplină esoterică (Arkandisziplin), o practică a iniţierii (Initiationspraxis) 
şi anumite reprezentări ale renaşterii iniţiatice 
(Wiedergeburtsvorstellungen)5i1: 


E vorba despre intersectarea şi despre  omologia structurală 
(Gleichschaltung und Gleichgestaltung) dintre destinul omenesc şi destinul 
unei divinităţi. În acest caz, doctrina secretă (geheimgehaltene) este mitul; 
iniţierea este inserţia, în cel mai larg sens posibil, a vieţii omeneşti în 
vicisitudinea (Geschehen) mitică şi, ca atare, este cel puţin un act magic, 
adesea însă fiind un act mult mai drastic; renaşterea (Wiedergeburt) este o 
zeificare (Vergottung), într-un sens foarte specific. Nucleul unei religii 
antice a misterelor apare acolo unde disciplina esoterică, practica iniţierii şi 
renaşterea sînt integrate, în acest punct central, destinului omenesc şi divin, 
adică transformării persoanei umane şi persoanei divine din una în alta512. 


Misterele cele mai tipice în perioada clasică sînt cele de la Eleusis, în 
jurul cărora Dionysos gravita deja într-o epocă foarte îndepărtată. În acel 
moment, el nu avea nişte „mistere” ale lui, după cum nici orficii nu aveau513. 
Mai putem vorbi şi de misterele Cabirilor, despre cele ale Cybelei şi ale lui 
Attis, dar niciodată n-au existat mistere iraniene, babiloniene sau egiptene514. 

În epoca romană, noi divinităţi, de origine orientală sau nu, se adaugă 


pe această listă: Dionysos, Sarapis, Isis, Sabazios, Jupiter Dolichenus şi 
Mithra. 

După teoria lui M.P. Nilsson şi a lui W. Otto, două tipuri diametral 
opuse de religiozitate coexistau în Grecia antică: religiozitatea „olimpiană” şi 
religiozitatea „mistică”. Figurile olimpiene sînt impasibile, ele nu intervin în 
soarta omenească decît din afară, fără a participa la ea. Dimpotrivă, zeii 
mistici cunosc vicisitudini care-i fac direct solidari cu soarta omului. 
Divinitatea „mistică” 
protomisterică (din punct de vedere fenomenologic). Tranziţia dintre 
misticismul fără instituţie şi misterele instituţionalizate este ilustrată în afara 


prin excelenţă este Dionysos, un Dionysos în funcţie 


Greciei de divinităţi supuse suferinţei, precum Tammuz, Adonis, Attis şi 
Osiris. Dionysos însuşi, deşi vine în Grecia din altă parte, se integrează 
credințelor greceşti arhaice: miturile care-l au ca protagonist au o bază 
autohtonă515. Străin printre olimpieni, Dionysos se pretează interpretărilor 
dramatice ale orficilor, care resping toate practicile crude prezente în cultul 
zeului516. 

Trecerea de la misticism la mistere este marcată de apariţia unei 
instituţii capabile de a garanta iniţierea sau „accesul ritual al unui individ ori 
al unui grup omogen la o stare sau, mai specific, la un corp socialmente 
calificat şi «diferit» din punct de vedere religios”517. Scenariul iniţierii 
corespunde ţelului suprem al ideologiei misterice, anume omologarea rituală a 
destinului neofitului cu vicisitudinile zeului. 

Mijloacele sacramentale prin care se realizează interiorizarea 
divinității mistice sînt multiple: ingestia, ascultarea, viziunea, unirea sexuală, 
hainele rituale, suferinţa provocată de durere şi de foame, contactul, extazul 
(Aussersichgeraten) sau introiecţia (Insichgehen)518. Hans Jonas reduce 
aceste tipuri la cinci: 


1) încorporarea, adică asimilarea zeului prin consumare rituală; 
2) unirea sexuală sau în orice caz erotică cu zeul; 

3) generaţia prin divinitate, adică renaşterea ca progenitură a ei; 
4) călătoria celestă a sufletului către zeu; 

5) iluminarea prin lumina divină (şi viziunea €ei)519. 


Acestor forme de reprezentare le corespund forme culturale care asigură şi 
înfăptuiesc țelul unic (al misterelor). Este vorba de sacramente, adică de 
simboluri rituale ale unirii şi căii, care alcătuiesc în general o scară de 
acţiuni cărora li se atribuie o putere instrumentală, dar care cuprind mult 
mai mult în formele lor extatice, mai ales în viziunea ultimă. Nu este vorba 
numai de o realizare simbolico-sacramentală, ci şi, totodată, de o realizare 
imediată; nu numai de mijloace, ci şi de o actualizare imediată a 


scopului520. 


Ascensiunea sufletului ca modalitate de îndeplinire a scopului 
misterelor este strîns legată de eschatologia celestă (cf. cap. II, supra). Vechile 
divinităţi htoniene — Cybele, Attis, Osiris, Sarapis, Sabazios şi chiar 
Persefona, regina infernală prin excelenţă — îşi transferă regatele în ceruri. 
Simbolismul anodic al misterelor face parte, în general, din simbolismul 
funerar al epocii. Mai mult însă, în majoritatea cazurilor, acest simbolism este, 
într-adevăr, eschatologic, căci speranţa principală a participanţilor la mistere o 
reprezintă o mai bună soartă postumă521. Numai în cazuri sporadice se poate 
pune problema unei experienţe extatice realizate în timpul iniţierii neofitului 
şi, în plus, interpretarea textelor rămîne în acest caz foarte îndoielnică. 

După ce vom trece în revistă cîteva documente privind speranţa 
postumă a miştilor în epoca romană, ne vom concentra întreaga atenţie asupra 
posibilităţii unei „ascensiuni a sufletului” în misterele lui Isis şi ale lui Mithra. 

Am constatat deja că, spre finele secolului I p.C., se creaseră în jurul 
lui Dionysos anumite structuri instituţionale care-l transformau în divinitate 
misterică. Cultul lui Dionysos în acea epocă este deosebit de bogat în 
simboluri eschatologice. Speranţa postumă a iniţiaţilor dionysiaci e foarte bine 
descrisă în pasajul din dialogul lui Plutarh De sera numinis vindicta 
(565e-566a), în care Thespesius din Soloi contemplă abisul ceresc unde 
locuiesc sufletele acestora: 


Abisul semăna pe dinăuntru cu peşterile bahice, împodobit fiind şi el cu 
iederă, cu verdeață şi culorile tuturor florilor. Răspîndea o boare blîndă şi 
gingaşă din care emana un miros şi un amestec aparte de voluptate, ceva 
asemănător cu mirosul vinului pentru cei bett. Sufletele, bucuroase de acest 
miros, se lăsau înmuiate ca de o beţie şi se mîngfiau unele pe altele. Iar locul 
era plin de jur-împrejur de veselie, de rîsete şi de toate plăcerile celor care 
se joacă şi se bucură. I se spuse că pe acolo urcase Dionysos la zei, unde o 
dusese şi pe Semele mai tîrziu. Locul acela e numit Lethe (după traducerea 
lui C. Meautis). 


În interpretarea lui Plutarh, soarta postumă a iniţiaţilor dionysiaci este 
inferioară aceleia a altor iniţiaţi (probabil cei de la Eleusis), căci sufletele lor, 
impregnate de umiditate de la Lethe, s-ar întoarce în ciclul metensomatozei. 
Pasajul dovedeşte că în epoca lui Plutarh două relaţii fundamentale erau 
stabilite între mit, rit şi eschatologie: 


1) soarta postumă a iniţiatului era analoagă cu aceea a Semelei (ceea 
ce, după H. Jeanmaire, nu era cazul într-o epocă anterioară); 
2) grota bahică, un fel de locus amoenus amenajat realmente în 


onoarea pruncului Bacchus, se regăsea ca atare în lumea de 
dincolo. 


Scena de anagogă a Semelei şi apoteoza lui Dionysos apar pe un 
număr de monumente figurate databile din aceeaşi perioadă, de exemplu pe un 
disc „tarantin” descoperit la Brindisi (secolele I-IV)522. Însă divinizarea lui 
Dionysos este un motiv foarte vechi, care se regăseşte, de pildă, pe craterul de 
la Ruvo523. Un iniţiat dionysiac apare, foarte probabil, pe un vas descoperit 
într-un mormânt capucin din cimitirul vechiului Salodium (Salò). Este aşezat 
pe o bigă figurată în partea dreaptă de sus a apoteozei lui Dionysos524. 

Cultul lui Dionysos foloseşte şi alte simboluri aparţinînd ideologiei 
nemuririi astrale, de exemplu scara, care apare pe discurile de la Taranto525, 
mai exact pe 27 din cele 43 de exemplare repertoriate de P. Wuilleumier526. 
Pe discul de la Brindisi în particular, scara figurează alături de liknon (sită, 
ciur), de falus şi tirs, adică de obiecte care-l evocă limpede pe Dionysos527. 
După M. Leglay, originea simbolului scării de pe discurile tarantine şi, în 
general, de pe toate mărturiile figurate privind nemurirea astrală, trebuie 
căutată în chiar cultul lui Dionysos: 


Se ştie că scara este, împreună cu frunza de iederă, crinul şi iedul (sau puiul 
de căprioară, sau cerbul), unul din signacula dionysiace, adică una din cele 
patru mărci care-i deosebesc în mod vizibil şi indelebil pe iniţiaţii cultului 
lui Dionysos şi le permit să se recunoască între ei528. 


Pe un kylix attic din prima jumătate a secolului al V-lea a.C., o femeie 
are deja tatuată scara pe încheietura mîinii stîngi. 

Scara mai figurează şi în registrul inferior al unui număr de stele 
votive de origine romană (datate începînd din cea de-a doua jumătate a 
secolului I), descoperite în Africa de Nord, la 'Tiddis, 'Tigisis, Bir-Derbal şi 
Beja. Simbolul a ajuns acolo din Italia de Sud, 


„„.în bagajele nucerianului P. Sittius şi ale prietenilor lui campanieni, acei 
Sittiani pe care peregrinările aventuroase şi succesele militare în serviciul 
lui Cezar i-au dus în nordul Numidiei, unde, în anul 46 a.C., s-a constituit în 
jurul Cirtei un fief de un stil atît de particular, încît el avea să-şi păstreze 
pînă la mijlocul secolului al III-lea p.C. un statut municipal excepţional sub 
numele de Confederaţia Cirteană529. 


Dar scara cirteană aparţine simbolurilor zeului nucerian Sarnus, pe ale 
cărui ex-voto ea figurează deja în secolul I a.C.530. 

Tot ce se poate conchide din aceste date istorice şi arheologice este că 
signaculum-ul dionysiac al scării, a cărui semnificaţie e departe de a fi 


limpede, este adoptat în epoca romană între simbolurile cele mai curente ale 
ascensiunii sufletului după moarte. 

Dacă speranţa misterelor dionysiace se limitează la soarta postumă a 
sufletului, alte mistere par să fi integrat psihanodia printre secvențele înseşi 
ale scenariului iniţierii. Cel puţin asta era părerea majorităţii savanților de 
dinainte de război. Cercetările din ultimii ani se arată mai reticente faţă de 
această interpretare. 

Problema unei psihanodii iniţiatice se pune numai în cazul misterelor 
lui Isis şi ale lui Mithra. 

Celebra synthema531 isiacă aflată la Apuleius (Met. XI 23) rămîne 
destul de enigmatică: 


Accessi confinium mortis et calcato Proserpinae limine per omnia vectus 
elementa remeavi, nocte media vidi solem candido coruscantem lumine, 
deos inferos et deos superos accessi coram et adoravi de proxymo532*. 


După inițierea nocturnă, despre care Îi este interzis să spună mai mult, 
Lucius primeşte cele douăsprezece stolae ale iniţiatului. Scenariul ni-l arată 
succesiv: 


1) stînd pe un piedestal de lemn, dinaintea statuii zeiţei; 
2) îmbrăcat în stola Olympiaca; 

3) ţinînd o torţă în mîna dreaptă; 

4) purtînd o coroană din frunze de palmier. 


Ceea ce ne interesează aici nu este iniţierea diurnă, ci numai aceea 
care a avut loc în timpul nopţii, iar din aceasta îndeosebi episodul „trecerii 
prin elemente” (per omnia vectus elementa remeavi). Olandezul K.H.E. De 
Jong, în De Apuleio Isiacorum Mysteriorum Teste (1900), stabilea deja cele 
trei semnificaţii posibile ale acestei formule şi fiecare nouă cercetare nu face 
decît să-i repete observaţiile: 


1) ar putea fi vorba de o înscenare533, ipoteză reţinută de R. 
Merkelbach534; 

2) ar putea fi vorba de o aluzie la invulnerabilitatea mistului535; 

3) în fine, ar putea fi vorba de o psihanodie de acelaşi tip ca aceea 
descrisă în Corpus Hermeticum (Ascl. 28; cf. Poim. 25-26). De 
Jong optează pentru această ultimă ipoteză536. 


1. O înscenare? Trecerea iniţiatului prin regiunile cosmice (elementa) 
ar fi putut fi simulată cu mijloace mecanice. Preoţii puneau în mişcare nişte 
maşini care produceau efecte scenice pe care mistul, aflat într-o stare 


hipnotică, le înregistra în transă537. Principala probă în sprijinul acestei 
interpretări ar putea fi o informaţie cu privire la iniţiaţii în misterele lui 
Bacchus, legaţi de nişte aparate care-i transportau în peşteri ascunse 
vederii538. Dar ipoteza unei simple operaţii rituale pare mai probabilă: în 
aceleaşi mistere dionysiace, „miştii erau supuşi unor fumigaţii de torţe cu 
pucioasă, abluţiunilor, apoi unei ventilaţii, pentru ca, purificaţi prin foc, apă şi 
aer, să poată evita încercările asemănătoare într-o altă viaţă”539. Acest proces 
cathartic le este reamintit participanţilor prin folosirea rituală a ciurului mistic 
(liknon), care curăţă grîul la fel cum vînturile spulberă murdăria din suflete540. 


2. Invulnerabilitatea mistului? Credinţa că în timpul extazului se 
produc fenomene de incombustibilitate era răspîndită în Grecia încă din epoca 
clasică: părul Menadelor arde fără ca ele să sufere541, torţele lor, muiate în 
apă, nu se sting542, în fine, cei „inspiraţi” nu sînt atingi de foc543. „Trecerea 
prin elemente” ar fi deci o „încercare”, un „asalt” al apei, focului şi aerului 
asupra iniţiatului, care-i asigură apoi invulnerabilitatea şi facultatea de a 
levita. Conjectura aceasta se loveşte de dificultăţi foarte serioase, chiar de 
natură textuală. Oricât de legat ar fi fost de secretul iniţierii, Apuleius n-ar fi 
omis totuşi să indice mai clar aceste cuceriri spirituale, dacă într-adevăr s-ar fi 
socotit că trebuia să le obţină544. 


3. Psihanodie? Capitolul 28 din tratatul hermetic Asclepius descrie 
chinurile suferite de sufletul vinovat după moarte: trebuind să plătească o 
răscumpărare în regiunea infracelestă, el este lăsat pradă furtunilor şi torturilor 
amestecate venite din partea aerului, a focului şi a apei. Fără a accentua 
aspectul punitiv, De Jong preferă această ipoteză: 


Etenim in somno illo „ecstatico” cum tam mirabilia viderint mystae, quidni 
et per acra, per aquam, per ignem, denique, solo dehiscente, et per terram 
se latos esse crediderint?545, 546”. 


F. Cumont interpretează şi el la fel fraza din synthema: 


Această doctrină a trecerii prin elemente a avut o largă răspîndire şi s-a 
bucurat de un credit durabil. I se pot afla urmele în misterele lui Isis şi în 
papirusurile magice din Egipt, în cărţile gnostice şi în maniheism. Pe de altă 
parte, ea s-a conservat în apocrifele creştine, iar bizantinii nu-i pierduseră 
amintirea547. 


În ce-l priveşte, G. Gwyn Griffiths sugerează că paralela cea mai 
exactă a „trecerii prin elemente” ar fi un text egiptean descoperit într-un 
mormâînt teban. Îi dau aici traducerea, fără comentarii, după E. Hornung: 


Going in peace to the heaven, to the horizon, to the fields of rushes, to the 

underworld (Dat), to the sămt-hall, to the place where this god tarries548, 

549*. 

Dacă cele trei interpretări ale iniţierii isiace sînt la fel de posibile şi 
dacă, aşadar, problema nu admite rezolvare, nu la fel stau lucrurile cu 
misterele lui Mithra. De la bun început, se poate afirma că toate indiciile par a 
se opune ipotezei unei psihanodii mithraice. Toate, minus unul — o frază dintr- 
acel Discurs adevărat (Al&th&s logos) al filozofului păgîn Celsus550: 


Platon a propovăduit că, pentru a coborî din cer pe pămînt sau pentru a urca 
de pe pămînt la cer, sufletele trec prin planete551. Perşii îşi reprezentau 
aceeaşi idee în misterele lui Mithra. Ei au o figură ce reprezintă cele două 
mişcări care se petrec în cer, aceea a stelelor fixe şi aceea a astrelor 
rătăcitoare, şi o alta analoagă pentru a simboliza călătoria sufletului prin 
corpurile celeste [tes psyches diexodou]552. Această figură este o scară 
înaltă, alcătuită din şapte porţi, avînd o a opta poartă deasupra celorlalte. 
Prima poartă este de plumb, a doua de cositor, a treia de aramă, a patra de 
fier, a cincea e dintr-un amestec de metale, a şasea de argint, a şaptea de aur. 
Ei i-o atribuie pe prima lui Cronos, sugerînd prin plumb încetineala acestui 
astru; pe a doua Afroditei, care evocă starea şi moliciunea cositorului; pe a 
treia care, fiind din aramă, nu poate fi decît tare şi solidă, lui Zeus; pe a 
patra lui Hermes, care trece în rîndul oamenilor drept rezistent la efort şi 
izvodind multe lucruri folositoare, ca fierul; pe a cincea care, alcătuită din 
diferite metale, prezintă neregularități şi varietate, lui Ares; pe a şasea Lunii, 
care are strălucirea argintului, iar pe a şaptea Soarelui, ale cărui raze 
amintesc de culoarea aurului. Această dispunere a astrelor nu e opera 
hazardului, ci ascultă de raporturi muzicale. 


Se poate imediat observa că, pe scara lui Celsus, planetele sînt 
dispuse în ordinea inversă zilelor săptămînii, de la Saturn la Soare. Asta 
explică, cum a demonstrat R. 'Turcan553, aluzia lui Celsus la „raporturile 
muzicale”. Într-adevăr, dacă nu ştim de ce doctrinele astrologice îi atribuiau 
cutărei zile cutare planetă „regentă”, ştim, în schimb, foarte bine cum se 
ajungea de la seria „chaldeană” la săptămîna planetară. 

Ordinea „chaldeană” a planetelor, adoptată de tratatele astrologice 
începînd din secolul al II-lea a.C., este, foarte probabil, de origine greacă şi 
provine din cel dintii calcul „ştiinţific” al distanțelor medii dintre cele şapte 
astre rătăcitoare (inclusiv Luna şi Soarele) şi Pămînt (cf. infra, cap. VI). E 
posibil ca o anumită teorie muzicosofică să fi prezidat calculul regenţilor zilei 
şi orei. Între ale sale Quaestiones conviviales, Plutarh se întreba şi „de ce 
ordinea zilelor săptămînii nu este desemnată după ordinea planetelor în 


univers”554, dar răspunsul său n-a ajuns pînă la noi. Această doctrină 
astrologică datează cel puţin din secolul I a.C., de vreme ce poetul Tibul 
amintea deja de Saturni sacram diem555. O inscripţie pompeiană de la 
jumătatea secolului I p.C. cuprinde, în greceşte, toată seria regenţilor, în timp 
ce un graffitto din aceeaşi perioadă combină numele latine ale regenţilor cu 
nume de localităţi, după vreo doctrină astrogeografică556. 

O diagramă binecunoscută în Evul Mediu ne arată cum se obţine seria 
regenţilor pornind de la ordinea „chaldeană”557, ca şi operaţia inversă558. 
Dacă dispunem pe un cerc, în sens trigonometric invers şi la distanțe egale, 
cele şapte planete în ordinea „chaldeană”, e suficient să ne deplasăm de la 
prima planetă pînă la cea de-a treia (de fapt, a patra, numărînd-o şi pe prima) 
în sens trigonometric, şi aşa mai departe. Obţinem astfel regenţii zilelor 
săptămînii, adică din prima oră a zilei. Influenţa planetelor asupra orelor 
următoare ale zilei se petrece după ordinea „chaldeană”: de pildă, dacă 
regentul primei ore de miercuri este Mercur, regentul celei de-a doua ore va fi 
Venus, al celei de-a treia Soarele etc. 

Aşa cum am arătat în altă parte559, Dion Cassius menţionează două 
moduri în care se poate ajunge, pornind de la ordinea „chaldeană” a 
planetelor, la cei şapte regen" ai zilelor săptămînii. Primul mod constă într- 
un joc „muzicosofic”, ce ar putea fi chiar cel la care Celsus face aluzie în 
textul său. Al doilea mod, ţinînd de un calcul aritmetic foarte simplu, pare însă 
cel mai probabil. Dacă Luna, prima „planetă” după ordinea „chaldeană”, este 
„regentul” primei zile a săptămînii (luni) — fiind regent al primei ore a zilei — 
şi dacă fiecare planetă se succede la regența celor 24 de ore ale primei zile, 
rămîn trei planete pentru ziua următoare. Prima fiind Marte, care este şi 
regentul primei ore din ziua a doua, aceasta va sta sub regența lui Marte: 
marţi. 

lată-ne aşadar lămuriţi cu privire la originea săptămînii planetare. 
Asta nu explică însă de ce această ordine a planetelor e adoptată de mithraiştii 
lui Celsus. Într-adevăr, nu e greu să-ţi dai seama că, dacă sufletul mistului e 
considerat a efectua o călătorie planetară, el nu poate urma decît o anumită 
ordine cunoscută a planetelor în univers. Or, scara lui Celsus nu reprezintă o 
astfel de diagramă spaţială, nu este o reducţie simbolică a structurii 
cosmosului. 

Mai mult însă: ordinea lui Celsus nu este superpozabilă celei a 
tutelelor (tutelae) planetare din cele şapte grade iniţiatice mithraice, aşa cum 
le regăsim într-un mithraeum din Santa Prisca pe Aventino560 sau în acela de 
la Felicissimus, în Ostia561: 


Hbreour 


Xgnughus 
Mile 
lepiter 
Parres 
Pladiedromus 
Batarn 


În sfîrşit, ordinea tutelelor nu corespunde, în plus, nici unei ordini 
cunoscute a planetelor în univers. Concluzia pare inevitabilă: misterele lui 
Mithra nu celebrau nici o ascensiune a sufletului prin sfere. Rămîn însă 
deschise două chestiuni: oare Celsus expunea el cu adevărat o doctrină 
mithraică, sau broda asupra propriilor lui teorii, luînd drept canava un simbol 
din misterele lui Mithra? Şi, în cazul din urmă, de ce vorbea de o „călătorie a 
sufletului”, dacă simbolul nu se preta unei asemenea interpretări? Altfel spus, 
ce însemna oare cuvîntul diexodos la Celsus? 

În cartea sa Mithras platonicus562, R. Turcan a avansat o interpretare 
seducătoare a „simbolului mithraic” al lui Celsus (c. Cels. VI 22): „Ceea ce 
semnifica... «simbolul» mithraic era înnoirea integrală a lumii şi, corelativ, a 
sufletelor, «apocatastaza» de la capătul Marelui An sideral: universul ar urma 
să-şi retrăiască atunci primăvara dintîi.” 

R. Turcan crede că Celsus şi, mai tîrziu, Porfir, ar fi fost amîndoi 
partizanii unei teorii cam sofisticate a Marelui An, care ar face să coincidă o 
misterioasă perioadă de împlinire a destinului sufletelor cu reîntoarcerea 
„planetelor” la poziţiile pe care le ocupau la crearea lumii. În fine, R. Turcan 
atribuie ideii unei „renaşteri vernale a cosmosului” o origine iraniană. 

Ceea ce ne interesează este să ştim dacă ideea unei coincidenţe între 
perioada de realizare globală a metempsihozei şi aceea a Marelui An sideral 
(despre care v. J. Flamant, Macrobe, pp. 406-13) exista şi, în cazul unui 
răspuns afirmativ, care-i era originea. 

Să luăm mai întâi textele cele mai târzii, acelea ale lui Porfir. 

În Viaţa lui Pitagora (cap. 19), Porfir îi atribuie lui Pitagora ideea că 
„fiinţele care se nasc renasc în funcţie de anumite cicluri periodice”. Există 
efectiv la Porfir o solidaritate între metensomatoză şi ciclurile cosmice — 
dovadă, acest pasaj din De animatione embryonis: „Faptul de a simpatiza cu 
un anumit corp şi nu cu altul este datorat sau vieţii anterioare înseşi, sau 
revoluţiei universului, care duce asemănătorul către asemănător”563. 

După aceste date, putem considera că Porfir semnalează în trecere 
teoria unei relaţii între realizarea ciclului metensomatic global şi ciclul 
cosmic, teorie căreia însă nu pare să-i acorde o mare importanţă. lar în ce-l 
priveşte, Macrobius nu pare s-o fi înregistrat. 


Cazul lui Celsus este cu totul diferit; de altminteri, el este cel care ne 
va ajuta să înţelegem originea acestei teorii. 

Prezentă poate la Porfir, ideea unei solidarităţi între metensomatoză şi 
ciclurile cosmice în sensul pe care l-am precizat mai sus lipseşte cu 
desăvîrşire la Celsus. Acesta nu vorbeşte decît de cataclismele periodice care 
distrug lumea sau o parte a lumii, punîndu-le în relaţie cu ciclurile revoluţiei 
siderale. Dar el atrage atenţia asupra primejdiilor unei interpretări eronate a 
acestei idei „greceşti sau barbare” din partea creştinilor: 


Pentru că au înţeles prost aceste doctrine, le-a trecut [creştinilor] prin minte 
că, după nişte cicluri de durată mare şi reveniri şi conjuncţii ale stelelor, au 
loc incendii şi potopuri, şi că, după ultimul potop din vremea lui Deucalion, 
reîntoarcerea periodică potrivit alternanţei universului cere un mare 
incendiu. De aici vine opinia eronată ce-i face să spună: Dumnezeu va 
pogorî în chip de călău cu fierul în mînă (c. Cels. IV 11, 5-12, vol. II 208 
Borret). 


Origen replică: 


În ce ne priveşte, departe de a atribui potopul şi focul ciclurilor şi 
reîntoarcerilor periodice ale stelelor, noi le găsim cauza în creşterea peste 
măsură a desfrîului, pe care potopul sau focul îl distruge (Ob. IV 12,13-16, 
p. 212). 


Această interpretare a lui Celsus era curentă. Regăsim ideea 
solidarităţii dintre cataclismele periodice care distrug lumea şi ciclurile 
cosmice într-o apostilă a lui Calcidius la comentariul pasajului din Timaios 
privind Marele An (Tim. 39d 2-7; Calc., Comm. 118, pp. 162, 9-164, 3 
Waszink): 


Quem quidem motum et quam designationem non est putandum labem 
dissolutionemque afferre mundo, quin potius recreationem et quasi 
novellam viriditatem positam in auspicio motus novi; haud sciam an in 
quibusdam regionibus terrae proventura sit ulla ex innovatione iactura564*. 


Critica acestei concepții care, după Censorinus (18, 11; 39, 4-12), i-ar 
fi datorată lui Aristotel, e împrumutată de Calcidius, după J.H. Waszink, de la 
Numenius (după alții, de la Panetius din Rodos). 

Dimpotrivă, Calcidius expune în altă parte, fără s-o critice, o doctrină 
pe care Celsus o cunoştea foarte bine şi care-i atrăsese reproşurile lui Origen: 
aceea a veşnicei reîntoarceri a lucrurilor, datorită ciclurilor cosmice565. 

Este exact ceea ce vrea să spună Celsus în două pasaje pe care R. 
Turcan le-a interpretat foarte diferit (cf. supra): 


1) Perioada fiinţelor muritoare este asemănătoare de la început la sfîrşit şi, 
în cursul ciclurilor determinate, au fost, sînt şi vor fi cu necesitate mereu 
aceleaşi lucruri (c. Cels. IV 65, 4-7, vol. II 346 Borret). 

2) Căci stelele, după anumite perioade determinate, luînd aceleaşi poziţii şi 
aceleaşi relaţii mutuale, toate lucrurile de pe pămînt, ne încredinţează ei 
(adică discipolii lui Pitagora şi ai lui Platon), sînt asemănătoare celor din 
momentul în care lumea comporta aceeaşi poziţie relativă a stelelor (cf. Tim. 
39d 2-7). După această doctrină, atunci cînd stelele revin după o lungă 
perioadă la aceeaşi relaţie mutuală pe care o aveau pe timpul lui Socrate, e 
necesar ca Socrate să se nască din nou din aceiaşi părinţi, să sufere aceleaşi 
persecuții, acuzaţia lui Anytos şi Meletos, condamnarea de către Consiliul 
Areopagului. În plus, savanții din Egipt, pentru că transmit astfel de 
doctrine, sînt pentru Celsus şi adepţii lui obiect de venerație şi nu de 
batjocură (c. Cels. V 21,3-7, vol. III 66 Borret). 


În fine, într-un ultim pasaj, Celsus expune, printre motivele 
reîncarnării, pe acela al „economiei universului”: 


3) Oamenii se nasc legaţi de un trup fie datorită economiei universului, fie 
ca ispăşire a greşelilor lor, fie pentru că sufletul e încărcat de pasiuni, pînă 
cînd se purifică la perioade determinate. Căci, după Empedocle, trebuie ca 
„vreme de o mie de ani să rătăcească departe de cei preafericiţi sufletul 
muritorilor [,] schimbîndu-şi forma cu timpul” (B 115 D.-K.). Trebuie deci 
să credem că oamenii au fost daţi în grija unor temniceri ai acestei închisori 
Ob, VIII 53, 2-10, vol. IV 290 Borret). 


Este evident că aluzia lui Celsus la „perioadele determinate” nu poate 
avea în vedere altceva decît mitul din Phaidros 248e-249a, unde se spune că 
fiecare suflet îşi recapătă aripile după ce şi-a petrecut 10 000 de ani în ciclul 
metensomatic, excepţie făcînd sufletul filozofului, care şi le poate redobîndi 
după numai „trei revoluţii a cîte o mie de ani” (bineînţeles, dacă a dus o „viaţă 
filozofică”). Cît despre „economia universului” de care vorbeşte Celsus, este 
la fel de evident că ea nu se poate referi decît la pasajul din Timaios 41d sq. 
privind formarea sufletelor individuale şi legea după care le sînt atribuite 
trupurile pe care le aleg. Sufletele sînt implantate în trupuri „în virtutea 
necesităţii”. Această necesitate este expusă în discursul Demiurgului către zei 
din pasajul precedent din Timaios (40a sq.): „Mai rămîne să se nască trei rase 
muritoare. Dacă nu se vor naşte, cerul va fi neterminat, căci nu va conţine în 
el toate speciile de animale, şi trebuie să le conţină spre a fi desăvirşit”. 

În concluzie, Celsus nu pare să fi cunoscut ideea unei solidarităţi între 
un ciclu metensomatic global şi un ciclu cosmic. Celsus expune în altă parte 
doctrina — pe care n-o aprobă — a relaţiei dintre Marele An şi distrugerile 


periodice ale cosmosului. El aprobă, în schimb, ideea veşnicei reîntoarceri — 
provocate de ciclurile cosmice periodice — a lucrurilor. Calcidius pare să fi 
adoptat exact aceeaşi poziţie ca şi Celsus. 

Dar care este atunci semnificaţia pasajelor din Porfir şi de unde 
provin ele? Li s-ar putea eventual atribui o origine orientală, dacă n-ar 
reprezenta reluarea aproape literală a unui pasaj din Platon. Într-adevăr, în 
Politicul 272d-e, acesta expune, în trecere, după ce a vorbit despre 
schimbările periodice de direcţie în mişcarea lumii, ideea relaţiei dintre soarta 
sufletului şi realizarea unui ciclu cosmic: 


După ce fiecare suflet şi-a plătit tributul de naşteri căzînd pe pămînt sub 
formă de sămînţă de cîte ori îi fusese scris, pilotul universului, lăsînd cîrma, 
s-a retras în postul său de observaţie, iar lumea a luat-o din nou îndărăt, 
urmîndu-şi soarta şi înclinația activă. 


După Cicero (de nat. deorum I 10, 25 sq.), Aristotel ar fi adoptat, 
modificînd-o, ideea platonică a unui Dumnezeu care reglează mişcările 
universului — „modo alium quendam praefecit mundo eique eas partis tribuit 
ut replicatione quadam mundi motum regat ac tueatur” 566, 567*. 

Se vede deja că la Platon exista — într-un fel însă deloc mai explicit 
decît la Porfir — ideea solidarității între ciclurile cosmice şi soarta sufletului, 
ca şi între ciclurile lumii şi cataclismele periodice care distrug omenirea sau o 
parte din ea. Celsus, ca şi Calcidius, nu situează aceste cataclisme la sfîrşitul 
Marelui An. După ei, nu par a exista unul sau mai multe „sfîrşituri ale lumii”; 
lucrurile se vor succeda fără întrerupere, dar fiecare eveniment nu va fi decît 
repetarea unui eveniment din ciclul precedent. 

Porfir face aluzie, în treacăt, la mitul din Politicul (272d-e), fără nici o 
intenţie de a aprofunda legătura posibilă dintre perioada reîncarnărilor şi aceea 
a reîntoarcerii cosmosului la dispunerea lui originară. 

Să revenim acum la pasajul din Calcidius (Comm. 118), care, după 
J.H. Waszink, conţine o critică a concepţiei lui Aristotel (cf. Censorinus, d. 
nat., 18, 11; 39, 4-12). În Politicul, Platon afirmă că, între consecinţele pe care 
le antrenează fiecare inversare a mersului universului, se prenumără şi 
cataclismele care afectează anumite regiuni terestre. Or, în cazul cînd 
Calcidius s-ar fi gîndit la un cataclism general, el n-ar mai fi adăugat defel 
„haud sciam an in quibusdam regionibus terrae proventura sit ulla ex 
innovatione iactura”. Aşijderea, n-ar mai fi vorbit de recreatio et quasi 
novella viriditas posita in auspicio motus novi. Ceea ce ne face să credem că 
el critică aici mitul însuşi din Politicul, în versiunea aristotelică menționată de 
Cicero. 

Chiar dacă ocupă un loc destul de marginal printre doctrinele 


Antichității târzii, această concepţie platoniciană — „un timp pe faţă — un timp 
pe dos” merita, cred, să fie semnalată aici568. 


511 C. Colpe, Mithra-Verehrung, p. 380. 

512 Ibid., p. 381. Din punct de vedere istoric, misterele apar în neolitic, în cercul cultural al 
civilizaţiilor din Asia Mică, Tracia, Grecia şi egeană: ib., p. 383; cf. şi M. Eliade, Histoire des 
croyances et des idées religieuses, vol. I, pp. 303 sq. şi recenzia mea din Aevum, 1979 (ad 
loc.). 

513 Opinie contrară la Colpe, p. 381. 

514 Colpe, pp. 384 şi 399-404. 

515 Jeanmaire, Dionysos, pp. 210 sq. 

516 Bianchi, Prometeo, p. 133; cf. recenzia mea ad loc. Formarea misterelor este legată de o 
antică religiozitate agrară (cf. Pettazzoni, I misteri, p. 48; W. Koppers, „Zum Ursprung des 
Mysterienwesens im Lichte von Völkerkunde und Ethnologie”, în Eranos Jahrbuch, X1/1944, 
Zürich, 1945, pp. 215-75), care asimilează reînnoirea periodică a vegetației cu „reînnoirea” 
sufletului după moarte (Pettazzoni, pp. 282 sq.). Nemurirea sufletului este solidară cu un 
întreg complex „mistic” ce implică vicisitudinile unei divinităţi a vegetației şi a Lunii, după 
modelul cărora se realizează, prin participare, destinul elementului uman neperisabil. În 
mezolitic are loc o revoluţie culturală provocată de descoperirea agriculturii şi de născocirea 
feluritelor unelte precum arcul, corzile, plasele, barca etc. Descoperirea agriculturii produce o 
profundă modificare în orizontul cultural al vînătorilor-culegători şi prin urmare în ideile lor 
religioase. Ultimele date arheologice şi tehnica de datare cu carbon radioactiv deplasează mult 
în urmă apariţia agriculturii şi a domesticirii animalelor. Către 7000 a.C., noua cultură se 
manifestă în acelaşi timp pe coastele Greciei şi ale Italiei, în Creta, în Anatolia meridională, în 
Siria şi în Palestina („semiluna fertilă”). Nici o probă arheologică nu demonstrează că centrul 
de difuziune a acestei culturi ar fi fost Mesopotamia. 

Două variante principale ale mitului originilor sînt solidare cu această nouă cultură. Prima, 
înregistrată de Ad. E. Jensen la populaţiile indoneziene, constă în uciderea unei divinităţi — 
dema. La triburile wemale din insula Ceram, e vorba de trei divinităţi feminine, Satene, Rabie 
şi Hainuwele: dar nu aceasta e regula generală (de opinie contară este Koppers, art. cit., pp. 
219-20): la populaţia marind-anim din Noua Guinee, divinitatea, Jawi, este masculină. Jawi 
este cel dintîi mort, iar din capul său răsare cocotierul (Jensen, Mythes et cultes chez les 
peuples primitifs, tr. fr. Paris, 1949, p. 106). „«Muma cultului» este figurată în fiecare an la 
sărbătoarea fecundității de către o tînără fată care e ucisă şi mîncată,; iar la kiwai, Mannogere, 
figură dominantă, a introdus moartea şi generaţia pe pămînt şi din cadavrul sfişiat al fiicei sale 
Pakai au apărut plantele folositoare” (ibid., p. 107). La marind-anim, divinităţile creatoare şi 
celelalte fiinţe din vremea primordială sînt numite dema. În mitologemul uciderii unei 
divinităţi dema de către dema „trebuie să recunoaştem ideea centrală din viziunea despre lume 
a vechilor civilizaţii agricole” (ib., p. 108). Divinitatea ucisă reprezintă trecerea de la timpul 
primordial la timpul istoric caracterizat de moarte, de necesitatea hranei şi a procreaţiei 
sexuale. Această divinitate devine, în calitate de „cel dintii mort”, punctul mitic de referință 
pentru toţi morţii; ea se transformă în toate plantele folositoare; este omologată cu (sau 
devine) Luna. Cultul este o reprezentare dramatică a uciderii divinității, reprezentare care 
reactualizează, prin mestecarea rituală a alimentelor (vegetale, animale sau umane), 
evenimentul primordial. Prin moarte, omul reintegrează comunitatea de dema (ib., pp. 108 
sq.). Celălalt mitologem poartă numele de Prometeu: e vorba de furtul prin vicleşug al 
cerealelor cereşti, împotriva voinţei zeului suprem (ib., pp. 126-8). Deosebirea dintre cele 
două mitologeme nu rezidă în distincţia dintre două tipuri de agricultură, în principal 
vegecultura (Hainuwele) şi cerealicultura (Prometeu). În anumite cazuri, ca de pildă la 
mayaşi, mitologemul zis „al lui Hainuwele” slujeşte la a explica apariţia cerealelor. 

Complexul misterelor eleusine se bazează pe aceeaşi ideologie agricolă şi pe un scenariu 


mitologic foarte apropiat de acela care o are în centrul său pe Hainuwele, această Kore a 
molucilor. Ca şi Rabie-Hainuwele, Persefona dispare în adîncul pămîntului. Ca şi ea, dar prin 
figura Demetrei, este legată de soarta vegetației şi mai ales a cerealelor. Asimilată Lunii prin 
prezenţa în mit a Hecatei, Persefona va deveni, într-o epocă târzie, divinitate lunară. Ca şi 
pentru Hainuwele, animalul ei de sacrificiu este porcul (pentru relaţia porcine-lumea infernală, 
cf. recenzia mea la două ediţii recente din Mabinogi, în Aevum, 2/1979). Un dans labirintic 
reactualiza în cult vicisitudinile ambelor divinităţi (cu privire la toate aceste apropieri, cf. K. 
Kerényi, „La jeune fille divine”, în C.G. Jung-K. Kerényi, Introduction à l'essence de la 
mythologie, tr. fr. Paris, 1968, pp. 181-89). Dimpotrivă, mitologemul lui Prometeu nu este 
utilizat în formarea misterelor (cf. Bianchi, Prometeo, p. 224). Alte conexiuni istorico- 
culturale referitoare la mistere au fost puse în evidenţă de Pettazzoni şi Koppers. Pettazzoni, 
inspirîndu-se din teoriile lui Andrew Lang (Custom and Myth — 18852 —, Oosterhout, 1970), 
vede o legătură strînsă între mistere şi iniţieri la popoarele arhaice. W. Koppers (art. cit., pp. 
220-27) observă că strămoşul cel mai apropiat al misterelor e format de societăţile secrete 
(Mănnerbiinde), care continuă, în culturile matriarhale, iniţierile de pubertate şi iniţierile 
secrete ale băieţilor (geheime Knabenweihen). Din punct de vedere strict istoric, aceste idei 
sînt depăşite. 

519 H. Jonas, Philosophical Essays, pp. 297 sq. 

prilejul discuţiilor suscitate de comunicarea noastră la acelaşi Colocviu de la Roma (24 

a numerelor asociază sufletele cu (diferite) trupuri.”] (pp. 53, 27 sq. Willis), nu pare a avea în 
vedere nimic altceva decît „revoluțiile sufletului” din Timaios (44e, 47d etc.): „...zeii au 
înlănţuit revoluțiile divine... într-un corp sferic pe care noi îl numim acum cap” (după tr. E. 
Chambry). Este evident că aceste revoluţii vor păstra aceleaşi raporturi numerice precum cele 
două revoluţii ale sufletului cosmic, raporturi expuse în Timaios 34d sq. 

564* „Nu trebuie să credem că această mişcare şi această rînduială ar fi aducătoare de ruină şi 
de destrămare în lume, căci, dimpotrivă, în semnele prevestitoare ale noului curs trebuie să 
vedem o renaştere şi aproape o nouă tinereţe; nu ştiu dacă în vreo parte a pămîntului de aici s- 
ar putea isca vreun dezastru.” 

565 Calcidius o semnalează comentînd acelaşi pasaj din Timaios 39d 2-7 (Est tamen intellectu 
facile, quod perfectus temporis numerus perfectam annum compleat tum demum, cum omnium 
octo circumactionum cursus peracti velut ad originem atque exordium circumactionis alterius 
revertentur, quam semper idem atque uniformis motus dimetietur): Hoc quippe — comentează 
Calcidius — omni tempore finito, ut cuius determinatio certi circuitus spatio consideretur, 
omnia quae vel in caelo vel in terris proveniunt, rursum de integro ad praeteritas condiciones 
redeant necesse est, ut puta qui nunc est habitus constellationis post prolixam temporis seriem 
instaurabitur eodemque modo qui sequitur deinceps est hoc semper“. [„«Este totuşi lesne de 
înţeles că un număr prefect al timpului acoperă un an perfect abia atunci cînd cele opt cicluri ale 
tuturor mişcărilor de rotaţie încheiate se reîntorc la origine şi la începutul celeilalte rotații, pe care 
mereu aceeaşi mişcare uniformă o măsoară.» Într-adevăr..., după ce tot acest timp s-a încheiat, 
sfîrşitul lui poate fi observat prin intervalul dintre un circuit şi altul; toate cîte se întîmplă, fie în cer 
fie pe pămînt, revin cu necesitate încă o dată, în totalitate, la condiţiile trecute; poziţia de acum a 
constelaţiilor va fi din nou restabilită după un şir nedefinit de ani şi la fel (se întîmplă) cu cea care 
urmează de aici înainte, şi tot aşa de-a pururi.”] (Calc. Comm. 148, p. 185, 10-19 Waszink). 

566 Pluto“ Statesman. A Transaltion of the Politicus of Plato with Introductory Essays and 
Footnotes by J.B. Skemp, Routledge & Kegan Paul, London, 1952, pp. 98 sq. 

567* „...acum pune o altă putere divină în fruntea lumii şi îi atribuie funcţia de a-i guverna şi 
conserva mişcarea printr-un mers retrograd.” 

568 Anumite formulări au fost luate aici din articolele noastre „La Grande Année et la 
Mâtempsychose”, în U. Bianchi & M.J. Vermaseren, La Soteriologia, op. cit., pp. 303-7, şi 
„Un temps à lPendroit, un temps à l'envers”, în Le Temps chrétien, des origines au Moyen 
Âge, sous la dir. de Ch. Piétri etc., Paris, 1984. 


Capitolul V 


Zborul magic 


Isprăvile de zbor magic din primele veacuri de după Cristos se desfăşoară 
după o schemă literară stabilă, care comportă trei secvenţe succesive: 


1) magicianul se caţără într-un loc înalt (cîteodată un acoperiş); 
2) se aruncă de acolo în gol; 
3) dintr-un motiv sau altul, se zdrobeşte de pămînt. 


Deşi rezultatul este fatal, nu puţini sînt candidaţii care încearcă 
experienţa. În cele trei istorii la care ne vom referi, plasate între secolul I şi 
secolul al III-lea, nu se înregistrează nici o reuşită. 

1. Prima povestire pare a demonstra că schema eşecului era mai veche 
şi se înrădăcinase deja solid în imaginaţia populară. E vorba de un caz istoric: 
Nero îi porunceşte unui magician grec, care se lăuda că poate zbura la cer, să-i 
dea o probă569. Mai tîrziu, cînd cel dintii aviator din Roma, care voia să 
reprezinte zborul lui Icar în Circ, se zdrobeşte dinaintea lojei imperiale570, 
memoria colectivă uneşte cele două episoade într-o singură povestire571. 

2. După Pseudo-Clement din Roma572, Simon Magul din Samaria, în 
care savanții au văzut primul gnostic, voise să dea o reprezentaţie de zbor 
magic la curtea romană şi se prăbuşise la pămînt. Pseudo-Clement putea şti 
povestea de pe timpul lui Nero. 

O altă sursă573 pune în legătură ascensiunea lui Simon cu sfîrşitul 
misiunii lui pămînteşti. Cu o zi înainte de a se lansa, Simon îi anunţă pe cei 
prezenţi: „Miine am să vă părăsesc, oameni răi şi necredincioşi, şi-mi voi 
căuta refugiu în preajma lui Dumnezeu, a cărui Putere sînt, chiar dacă mă aflu 
acum slăbit. În timp ce voi sînteţi decăzuţi, iată-mă pe mine, Cel-ce-stă-în- 
picioare etc.”. În aer însă nu va sta mult „în picioare”, căci Sfîntul Petru rosti 
o rugăciune şi Magul fu văzut prăbuşindu-se. 

3. A treia povestire datează dintr-o epocă mai recentă. Un precursor al 
lui Mani, „bogat şi ingenios saracen”, pe nume Scythianus, 


„„„avea un singur discipol, numit 'Terebinthus, care a redactat pentru el patru 
cărţi: Misterele, Capitolele, Evanghelia şi Tezaurul. Amîndoi s-au dus în 


Iudeea, unde maestrul a murit şi de unde discipolul a fugit în Babilonia. 
Acolo el a declarat că se numeşte Buddha, că e născut dintr-o fecioară şi a 
fost hrănit de îngeri în munţi. Avu dispute cu mithraiştii şi nu izbuti să 
convingă decît o bătrînă. Într-o dimineaţă, urcat pe o terasă şi după nişte 
incantaţii magice, el încercă să-şi ia zborul, dar căzu şi se zdrobi. Bătrîna îl 
înmormîntă...574 


Zborul magic proiectat de 'Terebinthus şi soldat cu un eşec sîngeros 
aminteşte de levitaţiile atribuite Apostolului Luminii de credincioşii săi575. 

Apollonios din Tyana este moştenitorul iatromanţilor greci şi nu ne va 
mira că Filostrat îi atribuie facultatea de a se deplasa dintr-un punct al 
spaţiului în altul fără zăbavă576. Ca şi Empedocle, Apollonios ar fi fost răpit la 
cer în sanctuarul zeiţei Artemis-Dictynna din Creta577. În călătoria lor în 
India, Apollonios şi discipolul său Damis îi întîlnesc pe „Brahmanii indieni 
care trăiesc şi nu trăiesc pe pămînt, schivnici fără schivnicie, neposedînd 
nimic decît lumea întreagă”578. Brahmanii stau în levitaţie la trei picioare 
deasupra pămîntului, „şi asta nu din trufie, căci aşa ceva le este străin, ci 
pentru că trebuie să-şi practice riturile către Soare deasupra pămîntului, 
precum Soarele însuşi”. Filozofii în pielea goală din Egipt le sînt inferiori 
confraţilor lor indieni. Ei nu plutesc în aer, dar izbutesc totuşi să facă un copac 
să glăsuiască579. 

Pasajele atît de problematice din Arnobius privind facultăţile Magilor 
de a-şi transporta clienţii la ceruri nu se integrează în acelaşi context 
miraculos580. Ele se referă probabil la o doctrină precisă, pe care vom încerca 
s-o identificăm. 

Se ştie că Arnobius, ereziolog creştin de origine africană, autor al 
scrierii Adversus gentes (sau nationes) pe la începutul secolului al IV-lea, în 
timpul lui Dioclețian, polemizează cu nişte adversari pe care-i numeşte virt 
novi, „oameni noi”. Aceşti viri novi scontează să-şi obțină mîntuirea prin trei 
mijloace: 


1) filozofie şi abstinenţă; 
2) magie, care asigură reurcarea sufletului la originea-i celestă; 
3) ritualul etrusc, cu sacrificarea de hostia animalis. 


Prima doctrină vizată de Arnobius este aceea a „gnosticilor”581, 
aceiaşi probabil împotriva cărora se dezlănţuise Plotin582. Şi mai mult încă, 
„gnosticii” ar putea fi chiar membri ai şcolii lui Plotin583. „Sacrificiul etrusc” 
nu ne interesează aici; vom reveni imediat la originea doctrinei ascensiunii 
sufletului584. Iată mai întâi textele: 


Arnob. II 62 (a): ...neque illud obrepat aut spe vobis aeria blandiatur, quod 


ab sciolis nonnullis et plurimum sibi adrogantibus dicitur, deo esse se 
gnatos585 nec fati obnoxios legibus586, si vitam restrictius egerint, aulam 
sibi eius patere, ac post hominis functionem, prohibente se nullo tamquam 
in sedem referri patritam587, 588*. 


(b): ...neque quod Magi spondent, commendaticias habere se preces quibus 
emollitae nescio quae potestates vias faciles praebeant ad caelum 
contendentibus subvolare589, 590*. 


II 66: Jeer ergo tu purus et ab omni fueris vitiorum contaminatione 
purgatus, conciliaveris illas atque inflexeris potestates, ad caelum ne 
redeunti vias cludant atque obsaepiant (sic) transitum...591* 


1133: Cum primum soluti membrorum abieritis e nodis, alas vobis adfuturas 
putatis, quibus ad caelum pergere atque ad sidera volare possitis592*. 


Doctrina personajelor lui Arnobius nu pare a avea nimic de-a face cu 
faptele citate mai înainte, respectiv cu tentativele de zbor ale lui Simon şi 
Terebinthus sau cu translaţiile în spaţiu efectuate de Apollonios din Tyana. 
Deşi, la prima vedere, avem impresia că zborul către cer se petrece în corp, 
vom vedea imediat, după ce vom fi identificat doctrina incriminată de 
Arnobius, că în realitate e vorba doar de o ascensiune a sufletului. 

Viri novi ai lui Arnobius cred: 


1) că sînt fiii zeului, consubstanţiali cu el; 

2) că se pot întoarce după moarte la sediul divin (ce li se cuvine din 
cauza figurată la punctul 1); 

3) că toate acestea se obţin ducînd o viaţă ascetică şi practicînd rituri 
secrete de purificare, ceea ce le asigură: 

4) complicitatea puterilor care ocupă trecerea dintre pămînt şi cerul 
lui Dumnezeu. Această complicitate le este de asemenea asigurată 
de cunoaşterea anumitor parole (III 3). Doctrina aceasta este 
identică celei a Magilor care se laudă că ar şti formule 
propiţiatorii. 


Ipoteza din urmă ne este confirmată de un pasaj ciudat care s-a 
strecurat într-o scolie la Tebaida lui Statius59%: „...licet Magi sphragidas 
habeant, quas putant Dei nomina continere”594*. E vorba de „sigilii” sau 
talismane ce permit trecerea prin barierele celeste păzite de „puteri” sau de 
arhonti. 

Menţionarea „Magilor” în textul lui Arnobius ar putea trimite la 
Oracolele chaldeene ale lui Iulian Teurgul, al cărui nume apare în alt loc din 


Adversus nationes5%5, şi asta cu atît mai mult cu cît doctrina centrală a 
Oracolelor este anagoge sau ascensiunea sufletului la cer59. Misterul 
elevaţiei teurgice este precedat de acţiuni rituale care purifică trupul şi 
sufletul597: 


După spusele Chaldeanului, noi nu putem urca spre Dumnezeu decît 
întărindu-ne vehiculul sufletului prin rituri materiale; după părerea lui, într- 
adevăr, sufletul este purificat cu ajutorul pietrelor, al ierburilor, al 
incantaţiilor şi astfel e pregătit de ascensiune598. 


Dar purificările sînt inutile dacă nu sînt însoţite de anamneza 
„parolei” de trecere, uitată de suflet în momentul cînd pătrunde în trup: 


Această synthema care, rostită, face ca Intelectul Suprem să devină 
favorabil dorinţei sufletului, este identică unuia din „simbolurile” (i.e. voces 
mysticae) pe care Intelectul, după un alt Oracol, „le-a semănat peste tot în 
lume”...599. 


Există un singur obstacol ca să fim siguri că doctrina incriminată de 
Arnobius este aceea din Oracolele chaldeene: faptul că în acestea nu se 
întîlnesc puteri rele ce-ar trebui înduplecate600, ca în gnosticism şi hermetism. 
Dar nimic nu dovedeşte că „puterile” lui Arnobius ar fi rele. În al doilea rînd, 
elevația teurgică era un proces inițiatic care, după H. Lewy, avea loc în timpul 
vieţii mistului şi nu corespundea cu soarta lui postumă. Era un act cathartic, 
nu eschatologic601. Lucrul acesta pare să corespundă, într-adevăr, cu ceea ce 
pretindeau Magii la Arnobius (II 62b), dar nu se potriveşte cu prima jumătate 
a pasajului citat, care spune apăsat că întoarcerea la patria divină va avea loc 
post hominis functionem. Or, cei ce se pregăteau mai ales (dar poate nu 
exclusiv) pentru primejdioasa călătorie a sufletului după moarte erau gnosticii 
şi hermeticii. Nimic însă nu dovedeşte că ritul „chaldeenilor” n-ar fi prevăzut 
şi un fel de extremă oncţiune pentru înălţarea sufletului celor morţi. 

Dacă n-ar exista o cezură grafică şi semantică între cele două părţi, a 
şi b, ale pasajului II 62, s-ar putea presupune că viri novi ai lui Arnobius 
profesau o doctrină unitară, alcătuită din elemente gnostice, hermetice şi 
chaldeeneâ02. Dar Arnobius pare în general a opune, deşi declară că 
postulatele le sînt identice, doctrina acelor viri novi celei a Magilor; ele se 
confundă, de altfel, în pasajul II 13. 

La fel, nu e nevoie să-l transformăm pe Porfir în şef al viri novi numai 
pentru că un fragment din De regressu animaes03 seamănă cu doctrina expusă 
de Arnobius: „...utendum alicuius daemonis amicitia, quo subvectante vel 
paululum a terra possit elevari quisque post mortem”604*. E drept că 
ascensiunea este aici postumă, dar nicăieri la Arnobius nu e vorba de ajutorul 


vreunui demon. Titlul de „demon” i s-ar putea potrivi aici în schimb Soarelui 
care, în Oracole, are funcţia de „ascensor” (anagogeus) al sufletuluiso5. Ceea 
ce le era efectiv comun lui Porfir şi acelor viri novi era influenţa lui 
Numenius606. Numenius expunea în amănunt teoria pogoririi sufletului în trup 
şi a întoarcerii lui la cer607, dar nu se ocupa de psihagogi, de demonii prieteni 
şi de parolele de trecere. Sîntem siliţi să conchidem că, dacă fragmentul 2 din 
De regressu animae nu provine de la Numenius, el ar putea în schimb foarte 
bine să rezume o idee „chaldeană”, cu excepţia detaliului privitor la caracterul 
postum al experienţei. Dar, iarăşi, putem oare fi siguri că teurgii nu practicau 
ritualul lor de înălţare ca să-şi asigure o soartă mai bună după moarte? 

Mai rămîne de elucidat sensul ultimului pasaj din Arnobius: „...cum 
primum soluti membrorum abieritis e nodis, alas vobis adfuturas putatis, 
quibus ad caelum pergere atque ad sidera volare possitis”. Întotdeauna i s-a 
dat o interpretare prea literală. Chiar şi F. Cumont crede că vrăjitorii 
„pretindeau să-şi înzestreze cu aripi victimele credule cînd acestea se vor 
elibera de trupuri, ca să poată astfel zbura la ceruri”608. În realitate, pretenţia 
„vrăjitorilor” lui Arnobius trebuie să fi fost mult mai nevinovată; în focul 
polemicii, ereziologul a folosit pesemne o expresie cam ambiguă, cu intenţia 
precisă însă de a le atribui ceva abracadabrant. Simbolul „aripilor sufletului” 
provine din Phaidros (249a-c): în cursul existenţei pămînteşti, numai gîndirii 
cîtorva aleşi i se întîmplă „să dobîndească aripi”, datorită anamnezei 
declanşate de viziunea hiperuraniană a ideilor (249d-250c), comparată cu o 
„iniţiere în mistere” (250c-e) care ajunge să fie o ascensiune ontologică. 
Platon se slujeşte de cel puţin trei simboluri luate din patrimoniul imaginilor 
legate de ascensiunea sufletului: carul cu cai înaripaţi (246a-b), aripile 
sufletului şi urcarea unor trepte succesive, care simbolizează iniţierea în 
misterele Iubirii609. 

În platonismul de mijloc, simbolul are două semnificaţii distincte: 
pentru necreştinii precum Albin610, aripile reprezintă gîndirea sau dorinţa 
amoroasă care înalță sufletul la contemplarea speciilor ideale; pentru creştini, 
„aripile sufletului” simbolizează harul Sfîntului Duh şi, în cele din urmă, 
ajung să reprezinte porumbelul evanghelic611. 

Plotin, care n-avea cum să ignore metafora platoniciană, are surpriza 
de a o vedea utilizată de gnosticii (valentinieni) cu care polemizează612. Nu 
trebuie însă uitat că scrierea lui Plotin nu-i viza direct pe valentinieni, ci pe 
aceiaşi viri novi din Adversus gentes, adică pe membrii propriei sale şcoli 
influenţaţi de dogmele gnosticismului siro-egiptean. Pentru adversarii lui 
Plotin, „pierderea aripilor” exprima păcatul sufletului lumii exilat dincolo de 
zidurile plenitudinii divine. Pentru Plotin, metafora se putea aplica numai 
căderii sufletelor individuale în existenţa pămiîntească613. La Basilide, 


simbolul este folosit în accepţia pe care o luase la autorii creştini (aceea a 
porumbelului evanghelic), dar doctorul alexandrin stabileşte de asemenea o 
legătură între aripi şi oncţiune. 

Nici una din aceste teorii nu li se potriveşte „vrăjitorilor” lui 
Arnobius, după cum nici interpretarea literală a ceea ce pretindeau ei nu este 
justificată. Poate tot arta teurgică oferă, încă o dată, o soluţie destul de 
convenabilă pentru aluzia lui Arnobius. La Proclus, „aripile sufletului” aparţin 
vehiculului luminos, pneumatic, care înfăşoară sufletul raţional614. Datorită 
purificării obţinute prin „arta hieratică”, corpul pneumatic va urca iarăşi pînă 
la acel aitherios topos din care a ieşit: 


Iar el spune atunci că... optimul mijloc, pentru corpul luminos, de a-şi 
dobîndi aripile nu constă doar în purificare şi în exerciţiul apostazei 
(apostasis) — aceasta vizează separarea —, ci şi în efortul de obişnuire cu 
imaterialitatea615. 


Teoria „vehiculului sufletului” este neoplatoniciană616, dar e probabil 
ca Oracolele chaldeene, care o ignoră, să fi cunoscut în schimb metafora 
„aripilor sufletului”. Într-adevăr, ea apare într-un fragment cu sens nu foarte 
clar la acelaşi Proclus617: 


O dată împrăştiat trupul de pe lumea asta, şi-a luat avînt către Olimp, purtat 
pe aripile uşoare ale sufletului, dar nu fiindcă în măruntaie (ale victimelor) 
s-ar fi sădit vreo vorbă de încredere. 


Disoluţia trupului corespunde destul de fidel cu soluti e nodis 
membrorum de la Arnobius. Expresiile prea concrete ale acestuia provin pur şi 
simplu din dorinţa lui de a-şi descalifica adversarii, care erau la fel de 
convinşi ca şi el însuşi că niciodată nu vor creşte aripi pe braţele oamenilor, 
decît în satirele lui Lucian618. 


Cu toate că tradiţiile orientale nu fac obiectul lucrării de faţă, o 
excepţie se impune în ce priveşte analiza schemei eșecului, la care John S. 
Strong a remarcat asemănări frapante cu unele povestiri budiste619. După 
Strong, unul din paradoxurile budismului constă în a condamna de la bun 
început orice formă de miracol, inclusiv zborul, deşi el face parte din isprăvile 
cele mai comune ale lui Buddha însuşi, ale bodhisattva şi ale marilor adepţi. 

Comentariul la Dhammapada precizează că interdicţia de a zbura prin 
aer a fost înfrîntă de Buddha însuşi, atunci cînd un „eretic” (un non-budist) l-a 
provocat la un concurs de miracole. Împotriva argumentului că el însuşi 
interzisese practicarea miracolelor, Buddha a replicat: „N-am prescris nici o 
regulă pentru mine însumi, regulile sînt valabile numai pentru discipolii mei”. 


Dar, după numeroase izvoare, printre discipolii săi se numără unii celebri 
aerobaţi sau călători prin aer. 

Mai multe legende precizează că li se poate întîmpla acestora să-şi 
piardă facultatea de a zbura. Două exemple aduse de Strong arată că pierderea 
se petrece atunci cînd intervine dorinţa carnală. În Culla-palobhana-jătaka se 
povesteşte întîmplarea cu un călugăr care se opreşte din zbor la o casă, unde e 
întîmpinat de o femeie frumoasă al cărei bărbat era absent. Călugărul nu se 
poate împiedica s-o dorească pe fermecătoarea-i gazdă, ceea ce-l face să nu-şi 
mai poată lua zborul. 

O poveste din Samkappa-jătaka ne informează că nici chiar un 
Bodhisattva nu este imunizat împotriva concupiscenţei. Ducîndu-se în zbor la 
palatul unui rege ca să-şi ia pomana, el o surprinde pe regină ieşind goală din 
baie la al doilea cat al castelului şi se vede silit să iasă pe scară: ghimpele 
dorinţei i-a străpuns armura ascetismului. Va trebui să treacă o săptămînă ca 
să poată zbura din nou. 

Putinţa de a zbura în budism este ameninţată sau de dorinţa sexuală, 
sau de o karma proastă. În orice caz, puterile speciale sau siddhi sînt obţinute 
în budism în conformitate cu principiile riguroase din yoga: concentrare 
perfectă şi meditaţie neîntreruptă. 

În contrast cu facultatea personajelor budiste de a zbura prin aer, şi 
„ereticii” o pot face, dar de astă dată cu mijloace magice care nu necesită din 
partea practicantului absenţa dorinţei şi nici vreo restricţie etică sau 
intelectuală. Asta duce în budism la un dispreţ faţă de magician şi de magie 
care este perfect comparabil cu disprețul creştin ce se exprimă în scrierile 
pseudo-clementine sau în polemicile lui Arnobius. În comentariul la 
Dhammapada e vorba la un moment dat de un „eretic” care se slujeşte de 
puterea sa de a zbura ca să ajungă fără oprelişte la etajul al şaptelea al unui 
palat şi să se culce cu o tînără de familie bună. Dhajavihetha-jătaka vorbeşte 
de un magician care adoră soarele în timpul zilei, iar noaptea zboară direct în 
apartamentul reginei din Benares. 

Se înțelege de la sine că, tot aşa cum puterile lui Petru sînt 
incomparabil mai întinse decît cele ale lui Simon, puterile budiştilor le 
depăşesc de departe pe ale magicienilor. lar păţania lui Terebinthus, 
precursorul lui Mani, e deja prefigurată în comentariul la Dhammapada 
relatînd cazul „ereticului” jaina Nathaputta care, ca să-şi mascheze neputinţa 
de a-şi lua zborul, se slujeşte de o întreagă punere în scenă, fără a izbuti totuşi 
să scape nevătămat din acea întîmplare. 

Cum mărturiile şamanice şi orientale nu intră în sistemul acestei cărţi, 
să ne limităm la a semnala aici existenţa unor importante dezvoltări paralele în 
mai multe tradiţii din lume, dezvoltări care se explică, foarte probabil, pornind 


de la situaţii comune mai curînd decît de la o origine comună. 

Capitolul VI 


Incubaţie şi catalepsie la Plutarh 


Studiul miturilor eschatologice ale lui Plutarh620 ne va permite să surprindem 
pe viu Zeitgeist-ul epocii şi să înregistrăm diferenţele dintre noua viziune a 
lumii şi concepţiile platoniciene. 

Plutarh nu mai era tînăr cînd, dintr-o ambiţie de altfel foarte 
respectuoasă de a rivaliza cu Magistrul, scrie tratatele De facie in orbe lunae, 
De genio Socratis şi De sera numinis vindicta621. Trecuse de cincizeci de ani 
şi, ajuns pe culmile carierei, ocupa funcţia de preot la Delphi: în acel moment, 
în jurul anului 100, se apucă el de aducerea la zi a marilor mituri 
eschatologice ale lui Platon (Gorg. 522d-527c; Phd. 107d-115a; Resp. 
614a-621d; Phdr. 246a-257b)622. Aventura personajului său Aridaeus- 
Thespesius din Soloi are ca model călătoria extatică a lui Er, în timp ce mitul 
lui Timarh din Cheroneea (De genio...) se inspiră din Phaidon. 

Perspectiva lui Plutarh este aproape întotdeauna inițiatică, dar sursa 
lui primă de inspiraţie rămîne peste tot Platon însuşi623. Iniţierea reprezintă o 
subvertire a valorilor mundane, ea creează o puternică antiteză eschatologică 
între soarta celui ales şi soarta masei624. Ignorarea unui „destin mai bun al 
defuncţilor” are o valoare ontologică: ea îi desparte pe cei ce continuă să se 
complacă în tina lumii de aceia care rezistă conştient la „teama, cutremurarea, 
sudoarea şi stupoarea” morţii625. Trei factori revin constant în opera lui 
Plutarh: referinţa, explicită sau implicită, la iniţiere; ideile, interesele 
speculative şi clişeele literare ale lui Platon; în fine, voinţa de a-l concilia pe 
Platon cu noul Zeitgeist printr-un demers care are o latură extrem de 
conservatoare (folosirea unor materiale mitologice arhaice, pre-platonice) şi o 
latură inovatoare (sistemul de exegeză contemporană). Fie-ne îngăduit să nu 
ne pronunţăm asupra „pitagorismului” lui Plutarh. Termenul de „pitagorism” a 
fost folosit atît de des încît şi-a pierdut aproape orice conţinut. Este foarte greu 
de deosebit ce anume provine la Plutarh din tradiţia neîntreruptă a învăţaţilor 
pitagoreici şi ce, dimpotrivă, din credinţele populare cele mai puţin sofisticate. 
Foarte adesea, extremele se ating, iar conservatorismul celor mai rafinate 
spirite nu constă decît într-o reinterpretare a credințelor celor mai „vulgare” şi 
mai persistente. Preferinţele filozofilor platonicieni îşi găsesc expresia cea mai 
potrivită în spusele personajului celui mai înţelept din Bacchantele lui 


Euripide: „Lucrul înţelept nu este înțelepciunea, nu este să ai gînduri 
supraomeneşti” (v. 3945). Comportamentul cel mai irațional şi credinţele 
aparent cele mai absurde din popor ascund pesemne vreun adevăr ultim. E de 
la sine înţeles că pitagorismul s-a nutrit şi el din aceste credinţe. Dar nimic nu- 
l] împiedică pe Plutarh să o facă şi el direct, fără a recurge neapărat la tradiţia 
pitagoreică. Căci el are tot ce-i trebuie ca să înainteze singur cu paşi siguri: 
glasul Maestrului şi spiritul Timpului său. 


De genio Socratis 589f-592a 


Timarh din Cheroneea este, foarte probabil, un personaj născocit de Plutarh, 
„şi îşi datorează originea cheroneană patriotismului local al autorului”626. El 
manifestă un interes profund pentru natura demonului socratic şi, încercînd s- 
o înţeleagă, recurge la o catabază în grota de la Lebadeea. Informaţiile pe care 
le dă Plutarh despre acest renumit loc de incubație se potrivesc cu cele ale lui 
Pausanias (IX 39, 5-14) şi cu acelea, mai sumare, ale lui Filostrat (VA. VIII 
19). La paisprezece kilometri de Cheroneea, pe drumul către Delphi, se afla 
oracolul de la Lebadeea consacrat personajului mitic Trophonius, pe socoteala 
căruia circulau numeroase legende627. Oracolul era consultat din secolul al 
VI-lea a.C., iar Plutarh trebuie să fi fost la curent cu tradiţiile locale, pe care le 
expunea de altfel într-un tratat ce n-a ajuns pînă la noi628. O aluzie din De 
defectu oraculorum629 pare să indice630 că fratele său Lamprias era însărcinat 
cu o funcţie sacerdotală la Lebadeea. Nu se poate exclude ipoteza ca Plutarh 
să fi cunoscut o Eis Trophoniou katăbasis a lui Dicearh, dar savanții moderni 
înclină să admită totala lui independenţă față de acest posibil izvor de 
informaţii631. Cel ce voia să consulte oracolul, ne înştiinţează Pausanias, 
trebuia să se supună unei „purificări” comportînd abţinerea, cîteva zile, de la 
„cele neîngăduite”. Un fragment al poetului comic Cratinus aduce o 
informaţie suplimentară: era vorba, de bună seamă, de tabuuri alimentare632. 
Postulantul făcea o baie rituală în apele Herkynei, dar oracolul nu putea fi 
consultat decît dacă măruntaiele unui berbec negru sacrificat noaptea într-un 
şanţ arătau semne favorabile633. Atunci postulantul era din nou spălat în apele 
rîului şi doi copii numiţi Hermai îi ungeau corpul cu ulei. Preotul îl ducea 
apoi în apropierea a două izvoare numite Lethe şi Mnemosyne, care figurau 
de altfel în peisajul eschatologic de pe lamelele de aur din Magna Graecia634. 
Bînd din cel dintii, el îşi uita trecutul, în timp ce apa celui de-al doilea îi 
permitea să-şi amintească oracolul. După ce cădea în adoraţie dinaintea statuii 
zeului, postulantul era îmbrăcat cu o tunică de in alb şi condus la intrarea 
grotei. Cobora o scară ce ducea la un orificiu strîmt, în care trebuia să intre cu 


picioarele înainte, ţinînd în mînă o turtă cu miere. Era aspirat în adyton de un 
suflu puternic635. 

Consultarea oracolului dura mult, iar revelaţia era comunicată fie 
printr-o viziune, fie printr-o „voce”. La sfîrşit, se ieşea la fel cum se intrase, 
adică cu picioarele înainte. Acest moment al scenariului ritual, ca şi prezenţa 
izvoarelor eschatologice şi a prăjiturii mortuare, indică faptul că postulantul 
era omologat cu un mort, iar ritul, în întregul lui, avea legături profunde cu 
iniţierea636. 

Scenariul consultării oracolului are un caracter extrem de arhaic. 
Grota joacă un rol foarte important în iniţierea şamanică637, iar riturile de 
intrare într-o grotă au întotdeauna un scop extatic638. O tradiţie analoagă celei 
a grotei lui Trophonius a subzistat în Irlanda pînă în secolul al XVIII-lea. 
Apocalipsa cavalerului Owein, protagonistul din Tractatus de Purgatorio 
Sancti Patricii, scris pe la 1188-89 de călugărul cistercian H. de Saltrey, 
seamănă mult cu aceea a lui Timarh639. Oricum, nivelul istorico-cultural cel 
mai arhaic pînă la care urcă incubaţia sau viziunea extatică obţinută într-o 
grotă este reprezentat de iniţierile şamanice640. 

Toate acestea sînt valabile, cum bine a văzut J. Hani641, nu numai 
pentru preliminariile incubaţiei, ci şi mai ales pentru viziunea catalepticului 
Timarh. Abia descins în obscuritatea grotei, 


„.„i se păru... că primise o lovitură în cap, însoţită de un zgomot asurzitor, şi 
că suturile craniului i se desfăcuseră ca să lase sufletul să iasă642. 


Întoarcerea sufletului în trup se petrece în acelaşi fel: 


„„„simţi iarăşi o durere violentă la cap, ca şi cum ar fi suferit o strînsoare 
puternică643. 


După cum foarte bine a observat J. Hani, există o strînsă asemănare 
între desfacerea suturilor craniene la Timarh şi obţinerea liberei circulații a 
sufletului în afara corpului prin sutura frontalis la indo-tibetani644. 
Brahmărandhra sau „ciocul lui Brahma” este într-adevăr deschiderea craniană 
care permite, după aceste tradiţii, ieşirea sufletului. În şamanism există 
credinţe analoage: în timpul extazului, sufletul iese din trup prin cap; sufletul 
unui bolnav îi este reinserat în trup prin cap645; în fine, sufletul unui şaman 
pătrunde în trupul viitoarei sale mame tot prin cap646. E posibil ca 
reprezentările şamanice să se fi format sub influenţa credințelor indo-tibetane, 
dar nici ipoteza inversă nu e mai puţin întemeiată. Să ne gîndim numai la 
tradiţiile greceşti arhaice privind raportul dintre psyché şi cap, adunate de R.B. 
Onians647 (dar criticate recent de J. Bremmer648), sau la importanţa pe care o 
ia acest motiv la Platon649. Chiar dacă localizarea sufletului în cap nu era 


generală în Grecia, credinţa aceasta exista fără doar şi poate încă din epoca 
homerică. Plutarh nu face decît să-i adauge amănuntul „şamanic” al desfacerii 
suturilor craniului. 

Sufletul lui Timarh, eliberat de trup, 


„avu mai întîi impresia că respira din nou după ce fusese pînă atunci 
îndelung comprimat şi că devenea mai mare ca înainte, precum o velă care 
se umflă în vînt650. 


El ascultă armonia sferelor651 şi contemplă aştrii sub formă de insule 
plutitoare în eter652. În mijlocul insulelor se află un lac, care corespunde 
probabil cu sfera celestă. Un curent mai rapid reprezintă ecuatorul celest, în 
timp ce zodiacul este situat pe centura tropicală. Sub acoperirea limbajului 
poetic, Plutarh introduce şi alte noţiuni astronomice, ca aceea de înclinare a 
eclipticii. Comportamentul insulelor este diferit: cele mai multe, reprezentînd 
stelele fixe, sînt antrenate în mişcarea sferei, pe cînd celelalte — adică 
planetele — descriu un itinerar, capricios în aparenţă, care decurge din 
combinarea propriei lor mişcări cu aceea a sferei celeste653. Două fluvii de foc 
se aruncă în mare, aluzie probabilă la peisajul eschatologic din Phaidon 111d, 
dar corespunzînd aici celor două braţe ale Căii Lactee654. 

Privind în jos, Timarh vede 


0 mare prăpastie... rotunjită, asemănătoare cu o sferă tăiată, 
înspăimâîntătoare şi adîncă, plină de tenebre groase ce nu stăteau locului, 
fiind adesea agitate ca nişte valuri655. 


De acolo se înalță gemete de animale, plînsete de bărbaţi şi de femei 
însoţite de un zgomot confuz. Cuvîntul care indică agitația tenebrelor, 
ektaratomenou, „este ales cu bună-ştiinţă pentru Tartar”, explică E Cumont, 
căci derivarea lui Tartaros din taratto era curentă656. Aici însă Plutarh ia 
distanţă nu numai faţă de Hesiod657, ci şi faţă de Platon, pentru care Tartarul 
era un spaţiu subteran. Explicaţia cea mai convenabilă65s este că e vorba în 
acest pasaj de Pămîntul nostru. În De facie... 940f, se afirmă că un locuitor de 
pe Lună care s-ar uita în jos la Pămînt ar avea impresia că vede Hadesul şi 
Tartarul. 

Yvonne Verni€re659 revine la explicaţia lui F. Cumont şi a lui G. 
Soury660, după care porţiunea de sferă ar reprezenta emisfera inferioară a 
lumii. Chestiunea este de fapt destul de încurcată: A. Corlu nu respinge nici el 
această ipoteză661, în vreme ce E Cumont pare favorabil în altă parte ideii că 
prăpastia reprezintă chiar Pămîntul662. Interpretarea din urmă, propusă de R. 
Heinze şi urmată de G. Méautis şi A. Corlu, ni se pare cea mai rezonabilă. În 
Phaidon 109, Pămîntul nostru văzut de pe Adevăratul Pămînt, adică de la 


suprafaţa Pămîntului, ar apărea ca o prăpastie adîncă663. Sufletul lui Timarh a 
ajuns acum la înălțimile rarefiate, nu departe de Lună, dar încă foarte departe 
de zeii astrali superiori ce-i vor rămîne de altfel inaccesibili664. La acest punct 
al călătoriei sale extatice, un Glas fără trup îl interpelează pe Timarh, 
înştiinţîndu-l că e dispus să-i dea explicaţii despre ceea ce a văzut deja, dar nu 
şi despre „regiunile superioare, (căci) ele aparţin altor zei”665. Timarh va 
trebui mai ales să se limiteze la a pune întrebări despre „lotul, partea (moira) 
Persefonei..., una din cele patru împărăţii ce-şi datorează frontierele 
Styxului”666. Timarh întreabă ce este Styxul, iar Glasul îi răspunde: 


E drumul Hadesului. Vine din faţă şi, în punctul lui cel mai înalt, 
delimitează zona de lumină. Urcă, după cum vezi, din Hades şi, acolo unde, 
în revoluţia lui, atinge lumina, mărgineşte ultimul ţinut al universului. Sînt 
patru principii în toate: cel dintîi este acela al vieţii; al doilea, al mişcării; al 
treilea, al generaţiei; iar ultimul, al corupţiei. Unitatea (Monas) îl leagă pe 
primul de al doilea în invizibil, N6us pe cel de-al doilea de al treilea în 
regiunea Soarelui, Natura (Physis) pe al treilea de al patrulea în regiunea 
Lunii. O Parcă, fiică a Necesităţii, are menirea de a păzi fiecare legătură: 
Atropos pe prima; Clotho pe a doua; Lachesis, de care depinde rotirea 
generaţiei, pe cea de-a treia, a Lunii. 


Luna, care este „proprietatea demonilor pămînteşti”, se află puţin 
deasupra Styxului; acesta o atinge însă la intervale regulate6s7. În acele 
momente (eclipsele lunare), anumite suflete se desprind de pe Lună şi recad în 
ciclul metensomatozei668. 

Teoria celor trei articulaţii cosmice şi a eclipselor ca momente de 
întîlnire dintre Lună şi Hadesul terestru fusese deja expusă în De facie..., 
944a-c şi 945c-d. În timpul eclipselor, sufletele celor vinovaţi urcă înspre 
Lună prin conul de umbră al Pămîntului; spre a fi alungate, se lovesc obiecte 
răsunătoare de bronz. Luna are două feţe care comunică prin două văi, două 
„mari trecători”: o anticameră, o „Casă a Persefonei” se află în faţa 
Pămîntului, în timp ce „Cîmpiile Elizee” îi întorc spatele. O falie lunară 
adîncă, „văgăuna Hecatei”, e locul unde sufletele rele sînt chinuite669. 

Savanţii moderni670 consideră că teoria punctelor de articulaţie 
cosmică provine de la Xenocrate, care deosebeşte trei regiuni ale lumii: 
ultracelestă, celestă, infracelestă671. Se poate totuşi obiecta că cele trei „staţii” 
de la Plutarh (Soarele, Luna, Pămîntul) n-au nimic de-a face cu împărţirea lui 
Xenocrate. Pentru H. Dörrie, ierarhia Moirelor se explică tot prin influenţa 
acestuia672. Conform vechii ipoteze emise de religionsgeschichtliche Schule, 
cele trei niveluri cosmice de la Plutarh ar proveni din cele trei ceruri ale 
cosmologiilor iraniene. Teoria aceasta a fost primită cu prea mult entuziasm 


de cei mai mari cercetători din perioada interbelică. Cele „trei ceruri”, care se 
regăsesc nu numai în credinţele indo-iraniene, ci şi la greci şi babilonieni, nu 
provin dintr-o unică sursă. De altfel, călătoria lui 'Timarh se opreşte la primul 
etaj, probabil suprafaţa Pămîntului, imediat sub Lună. El nu-i va putea vedea 
pe zeii astrali superiori şi deci întreaga ipoteză cu privire la aceştia rămîne de 
domeniul conjecturii. Cam în aceeaşi perioadă în care Plutarh îşi compunea 
De genio... (cca 100 p.C.), o altă teorie privind ascensiunea sufletului îşi făcea 
probabil apariţia pe scena culturală a timpului — o vom descrie cu 
scrupulozitate în capitolul următor. În acest tip de psihanodie cu rădăcini în 
vulgata hermetică precreştină, sufletul parcurge toate cele şapte ceruri 
planetare, ca să-si găsească odihna în ogdoadă. Dacă interpretările noastre sînt 
corecte, Plutarh nu rămîne cu totul în afara ideilor astrologiei hermetice. Dar, 
faţă de un Numenius din Apameea, el reprezintă încă vechea şcoală 
platoniciană. Dimpotrivă, Oracolele chaldeene, terminate probabil în cea de-a 
doua jumătate a secolului al II-lea (epoca lui Numenius şi a lui Celsus)673, 
vehiculează şi ele doctrina celor trei zone cosmice (inteligibilă, eterată, 
sublunară)674. 

Prezenţa Styxului în zona sublunară este perfect previzibilă în 
climatul cultural al timpului. Am analizat deja dezvoltarea ideilor privitoare la 
eschatologia celestă (cap. II). Plutarh nu face decît să transporte în cer peisajul 
eschatologic subteran al lui Platon, împreună cu fluviile sale infernale. În cele 
două fluvii de foc care se varsă în marea celestă (590f) putem identifica 
Pyriphlegetonul şi Cocytul din Phaidon 111d, care curg în sens contrar unul 
faţă de altul. Dar motivul unui fluviu celest de foc ar putea proveni din 
apocaliptica iudaică, unde îşi făcuse deja apariţia în secolul al II-lea a.C., în 
Cartea lui Daniel (VII 10). E drept că descrierile fluviului de foc, aşa cum 
apar la Origen, în Extrasele valentiniene ale lui Theodot şi în Cartea ebraică a 
lui Enoh675, în Talmudul babilonian676 ca şi în cele trei midrashim redactate 
între secolele al VI-lea şi al IX-lea677, diferă complet de Styxul lui Plutarh. E 
vorba de o tradiţie separată, plămădită de rabinii secolului al III-lea678 şi 
adaptată probabil de autorii creştini şi gnostici la propriile lor sisteme de 
gîndire679. F. Sagnard a încercat să-l identifice pe acel Theodot, autor al 
Extraselor comentate de Clement din Alexandria680. Ipolit6s1 îl citează pe un 
anume Theodot din Bizanţ (secolul al II-lea), zis „Pielarul”, care avea un 
discipol numit şi el tot Theodot, zis „Bancherul”682. Chiar dacă Extrasele nu 
datează din epoca lui Valentin, probabil că nu-i sînt nici cu mult posterioare. 
Trebuie deci să dăm puţin îndărăt apariţia motivului în iudaism, ca el să fi 
avut timpul de a fi reluat de şcoala valentiniană orientală, aşa cum presupune 
Edsman. 

Dimpotrivă, fluviul de foc de la Origen nu prezintă trăsăturile cele 


mai caracteristice ale motivului iudaic, aşa cum se regăsesc ele în Extrase, 
cap. 38, sau în Enoh-ul ebraic (cca 250 p.C). La Origen, fluviul n-are nimic 
de-a face cu Tronul lui Dumnezeu, după topos-ul din Daniel (VII 10). Cel 
puţin în cinci pasaje citate de Edsman683, fluviul de foc e pus în legătură de 
către Origen cu sabia de foc a Heruvimului care păzeşte intrarea în grădina 
Edenului684. Extrasele, cap. 38, exploatează pasajul din Cartea lui Daniel, dar 
îi adaugă cel puţin un amănunt provenit din speculaţiile rabinice: fluviul de 
foc curge în vidul creaţiei, „care este Gheena, iar aceasta nu ajunge niciodată 
să se umple cu foc”. Talmudul babilonian685 atribuie originea acestei credinţe 
rabinului Zutra” bar Tobiah, întemeietor, în 219, al şcolii superioare de la Sura 
pe Eufrat. O regăsim în 3 Enoh686: 


Şi fiecare fluviu descrie un cerc în cele patru direcţii în *Arabot Ragia”, iar 
(de acolo) ele cad... peste capetele celor răi care se află în Gheena. 


La începutul secolului al II-lea sau chiar înainte, rabinii 
contaminaseră două pasaje biblice: Daniel (VII 10), despre torentul de foc, şi 
Ieremia (XXIII 19), despre furtuna lui Dumnezeu care cade peste capetele 
necredincioşilor. Excerpta ex Theodoto au fost influențate de speculaţiile 
rabinice, ceea ce nu mai este valabil pentru Origen. 

Lucrurile se complică însă puţin, pentru că Styxul lui Plutarh 
îndeplineşte o funcţie aproape similară: deşi nu curge în jos, peste capetele 
necredincioşilor, el provine totuşi din Hades şi are o foarte strînsă legătură cu 
păcătoşii. Se pot avansa două ipoteze la fel de justificabile (sau refutabile): 
sau Plutarh a avut cunoştinţă despre o tradiţie iudaică (care, în cazul acesta, ar 
fi cu mult anterioară secolului al III-lea), sau rabinii din secolul al III-lea au 
utilizat mitul lui Plutarh ca pe un fel de catalizator între Daniel (VII 10) şi 
Ieremia (XXIII 19). 

N-avem a ne ocupa de doctrina demonului687 la Plutarh, nici de cazul 
lui Hermodor (= Hermotim) din Clazomene (592d), pe care l-am menţionat în 
cap. I supra. Ideea tripartiţiei omului (trup, suflet, noûs) este platoniciană68a. 
Formulele lui Plutarh sînt calchiate după cele ale lui Platon, de pildă din 
Timaios 70a689, Phaidros 247c690 etc. Elementele din scenariul mitului lui 
Timarh sînt adesea greu de identificat, dar o dată identificarea făcută, 
întotdeauna e vorba de o interpretare mai mult sau mai puţin fidelă a 
eschatologiei platoniciene. 


De sera numinis vindicta 563b-568f 


În timp ce peisajul eschatologic din mitul lui Timarh e construit pornind de la 


elemente aproape întotdeauna identificabile, nu la fel se întîmplă cu mitul lui 
Aridaeus-Thespesius din Soloi. În acest mit din urmă, topografia lumii de 
dincolo are un caracter extrem de vag. 

Viziunea lui 'Timarh era obţinută în mod voluntar. Aridaeus din Soloi, 
ca şi modelul său, Er, o obţine accidental. În primul caz, e vorba de o quest (ca 
să folosim terminologia curentă referitoare la iniţierile şamanice)691. Al doilea 
caz nu intră exact în fenomenologia a ceea ce se numeşte în şamanism call, ci 
mai curînd în aceea, extrem de bogată, a „accidentului electiv”692, care se 
bucură de un prestigiu enorm în literatura parapsihologică mai mult ori mai 
puţin serioasă. În mitul lui Thespesius, acest motiv introduce elemente 
moralizatoare: Aridaeus, după ce a risipit bunurile familiei, încearcă să facă 
din nou avere prin mijloace necinstite. Oracolul lui Amphilochos din Cilicia îi 
prezice că va fi mai fericit după moarte, ceea ce chiar se va şi întîmpla: 


Căzu de la oarecare înălţime, se lovi la ceafă şi muri, nu dintr-o rană, ci 
numai de la această lovitură. După trei zile, era deja dus la groapă, cînd îşi 
recăpătă dintr-o dată forţele şi, revenindu-şi, suferi o nemaipomenită 
schimbare de viaţă. Căci cilicienii nu cunosc vreun alt om din vremea aceea 
care să-şi respecte mai bine cuvîntul, să fie mai cucernic în faţa divinității, 
mai necruţător faţă de duşmani şi mai sigur faţă de prieteni (563d, p. 121 
Mâautis). 


Această modificare a condiţiei sale exterioare şi interioare este 
marcată de o schimbare de nume. Aridaeus pare o deformare de la numele 
tiranului Ardiaeus (Ardiaios) din Republica (615e)693, condamnat pe vecie la 
chinurile Tartarului. Dimpotrivă, vocabula thespesios face aluzie la „lucruri 
divine şi stranii”694 sau, ca să reluăm un pasaj al lui G. Soury695, „acest 
cuvînt, care înseamnă divin, minunat, i se potriveşte celui care, printr-o 
adevărată favoare divină, un «har», s-a putut «converti»”. 

Ceea ce i se întîmplă catalepticului în perioada lui de moarte aparentă 
coincide în general cu experienţa vizionară a lui Timarh din timpul incubaţiei 
în grota lui Trophonius. Sufletul raţional al lui Aridaeus iese din trup, 
provocîndu-i o schimbare (métabolé) a conştiinţei comparabilă cu senzaţia 
„unui marinar ce cade de pe corabie în abis”. Această dezorientare iniţială se 
transformă în viziune intelectuală plenară: el are impresia de „a respira cu tot 
corpul”, în timp ce sufletul, „deschizîndu-i-se ca un ochi unic”, poate privi „în 
toate părţile odată”696. Dusă de lumina astrală, comparată cu o mare liniştită, 
psyché, care „se mişca în toate sensurile cu uşurinţă şi rapiditate” (563f, p. 79 
Verniere), contempla sufletele morţilor ce urcă din zonele joase. Ele seamănă 
cu nişte bule luminoase care se transformă apoi în mici figurine umane. Unele 
se înalţă direct în sus, în timp ce majoritatea, speriate, se lasă antrenate într-o 


mişcare dezordonată. Sufletul unei rude se apropie de el şi-l strigă pe numele 
lui cel nou, Thespesius. Precum Glasul din mitul lui Timarh, această rudă 
moartă la o vîrstă fragedă are funcţia literară de a-i explica extaticului 
conţinutul viziunii lui. 

Scenariul apocalipsei se articulează în şapte secvenţe principale care 
preced trezirea personajului: 


. Mesagerele Dreptăţii. 

. Culoarea sufletelor. 

. Soarta iniţiaţilor dionisiaci (Lethe). 
. Craterul viselor. 

. Oracolul lui Apollon. 

. Chinurile infernale. 


SIN UB WU N = 


. Metensomatoza. 


1. Adrasteea, fiica lui Zeus cu Ananke, administrează dreptatea prin 
cele trei Erinii: Poine, Dike şi Erinys. Poine se ocupă de greşelile uşoare, Dike 
de vinovaţii gravi, dar care pot fi aduşi la calea dreaptă, iar Erinys de vinovaţii 
înrăiţi, incurabili, pe care-i aruncă în Tartar. 

Ceea ce trebuie să facă Dike şi Erinys nu a suscitat comentarii. Nu 
acesta este şi cazul pentru Poine, care se ocupă de „cei ce sînt pedepsiţi în 
trupurile lor şi prin trupurile lor” (564e: en s6mati kai dià somâton 
kolazomenous). Mai departe, se precizează printr-o comparaţie cu pedepsele 
practicate de persani că e vorba de „pedepse exercitate asupra bunurilor şi a 
trupurilor” (565a, p. 81 Verniere). După Yvonne Verniere, pasajul nu ridică 
nici o problemă de interpretare: „Cine a plătit pe pămînt, dincolo de mormînt 
scapă de cele mai groaznice pedepse”697. Pentru G. Mâautis, Poine 


DU pedepseşte pe cei vii, ea este cauza bolilor, a schimbărilor de soartă care 
ne lovesc. Sînt pedepse uşoare, insuficiente, care nu reprezintă nimic dacă le 
comparăm cu cele ce ne aşteaptă după moarte, la care nici nu visăm. Este 
însă limpede indicat că această pedeapsă are un singur scop — îndreptarea 
celui vinovat698. 


Aceste două interpretări, care se completează una pe alta, lasă totuşi 
în umbră două întrebări la care n-avem nici o pretenţie să răspundem noi: 

a) Ce se întîmplă după moarte cu sufletele pedepsite „în trup”? 

b) Cum trebuie înţeleasă expresia dià somâton? Cuvîntul dia poate 
avea două nuanţe distincte: cauzală (în acest caz, e vorba de pedepse 
corporale din cauza unor transgresiuni de aceeaşi natură) şi instrumentală (în 
acest caz, sufletul vinovatului se va reîntoarce imediat în ciclul metensomatic, 


va fi pedepsit prin asumpţia unui nou trup)699. 


2. Pasiunile pămînteşti lasă cicatrice pe suflete (565b). Motivul apare 
deja în Gorgias 523b-524e700. Însă doctrina culorilor sufletelor dezincarnate 
este originală (565c-d); 


Culoarea întunecată şi murdară este spoiala josniciei şi a cupidităţii, 
culoarea roşie şi arzătoare — a cruzimii şi a durității. Cînd apare o nuanţă 
verde, acolo se află necumpătarea în plăceri care anevoie se dezrădăcinează. 
Reaua credinţă, însoţită de invidie, emite un violet nesănătos (p. 126, cf. 
Mâautis, minus ultima frază, la care preferăm traducerea Yvonnei Verniere, 
p.81). 


Culorile sînt produse pe pămînt de viciile respective şi nu vor 
dispărea decît după purificarea în dicasteriul lui Dike. Dacă acest tratament 
drastic nu duce la nimic, sufletul impenitent se va încarna într-un trup de 
animal, ca să-şi satisfacă propriile-i dorinţe presante (565d). 

G. Méautis a pus în lumină asemănări destul de uimitoare între 
doctrina aceasta şi doctrinele teozofilor moderni701. Analogiile nu explică 
totuşi nimic şi nu se poate deduce din ele că o „tradiţie pitagoreică” 
neîntreruptă ajunge de la izvorul lui Plutarh pînă la noi. 

Constatînd unele asemănări între viciile menţionate în textul lui 
Plutarh şi viciile atribuite planetelor într-un text al lui Servius, precum şi 
existenţa unei anumite analogii între culorile atribuite planetelor de către 
vulgata hermetică şi culorile prezente la Plutarh, am tras concluzia cam 
grăbită că sursa lui Plutarh ar fi trebuit să fie o scriere hermetică precum 
Panaretos, menţionată de Paul din Alexandria. În realitate, în timp ce viciile 
la Plutarh, astrologia hermetică şi Servius se dovedesc efectiv foarte 
asemănătoare între ele, doctrina culorilor la Plutarh nu corespunde decît în 
parte tradiţiilor astrologice, în care lui Jupiter i se atribuie mai totdeauna 
culoarea albă702, şi nu violetul care i-ar reveni după textul lui Plutarh. În fine, 
Plutarh se referă numai la patru culori, nu la cinci, după numărul planetelor. 
Probabil că se inspiră aici de la culorile celor patru „cartiere” ale Romei, după 
împărţirea lui Romulus. Echipajele „cartierelor” participante la cursele de cai 
aveau şi o divinitate planetară tutelară, dar, ca şi în astrologie, şi în acest caz 
culoarea lui Jupiter nu era violetul, ca la Plutarh, ci albul703. 


3. Unul dintre cele mai interesante pasaje ale mitului lui Thespesius 
(565e-566a) pomeneşte de o „prăpastie adîncă” aidoma unei „grote 
dionisiace”, numită Lethe (cf. cap. III, supra). Înconjurate de o vegetaţie 
luxuriantă şi îmbătate de mirosurile ei dulci, sufletele cunosc acolo o plăcere 


continuă: locurile sînt pline de „dansuri bahice, de rîsete, de tot felul de jocuri 
şi distracţii”. Prin acest lăcaş fermecat trecuse Dionysos în ascensiunea-i 
celestă. Mai tîrziu, tot această cale o urmase, în anagogă, Semele. 

Motivul grotei dionysiace a fost studiat cu minuţiozitate de Y. 
Verniere704, ceea ce ne scuteşte de a-l mai aborda aici. După descrierea 
prăpastiei Lethe, călăuza lui 'Thespesius îl împiedică pe acesta să coboare 
acolo, 


„„„spunîndu-i... că partea raţională a sufletului se dizolvă şi se umezeşte prin 
voluptate, iar iraţionalul şi trupescul, reînsufleţindu-se şi luînd un aspect 
carnal, readuc amintirea trupului (566a, p. 128 Méautis). 


Atunci partea raţională a sufletului simte dorința de a se încarna. 
Urmează celebrul joc de cuvinte etimologic a cărui paternitate pare să-i revină 
lui Plutarh: naşterea (genesis) este o „înclinaţie către pămînt” (epi gên neisis). 
D regăsim în fragmentul din De anima la Stobeus (1089h) şi apoi la Plotin, 
Porfir, lamblichos, Iulian, Damascius, Olympiodor şi Psellos705. Ideea 
îngreunării sufletelor sub efectul „umezelii” pe care o absorb vine probabil de 
la Heraclit7o6. Dar legătura dintre soarta iniţiaţilor dionysiaci şi reîncarnare 
provine dintr-o consideraţie de alt gen, care ne îngăduie să privim altfel 
ierarhia misterelor în concepţia lui Plutarh. Acesta, fără să nege orice valoare 
iniţierii dionysiace, o socoteşte inferioară, căci ea duce cu necesitate la 
întoarcerea individului în ciclul metensomatic. Or, fragmentul VI din De 
anima afirmă că adevăratul iniţiat este acela care nu va mai cobori niciodată 
din lăcaşul său ceresc în tina lumii. Cei mai mulţi savanţi sînt de acord că e 
vorba de iniţiaţii de la Eleusis. Chiar presupunînd că existau pe timpul lui 
Plutarh rituri de iniţiere orfică, nu către acestea poate să meargă preferința 
scriitorului beoţian căci, cum vom vedea mai departe, el îl consideră pe Orfeu 
un personaj de rangul al doilea. Dar atunci, cum se explică importanţa pe care 
pare s-o acorde mitului (orfic) al sfîşierii copilului Dionysos de către Titani 
(de vreme ce spune limpede că e vorba de un mister aflat sub pecetea 
secretului inițiatic — De esu carnium 996c)? Relaţiile complexe dintre Eleusis 
şi orfism în epoca clasică au fost analizate în recenta lucrare a lui F. Graf707, 
care se arată destul de sceptic în utilizarea mitului lui Dionysos-Zagreus la 
micile mistere de la Agra. Există totuşi mărturia lui Ştefan din Bizanţ (s.v. 
Agra), care afirmă că aceste mistere erau tôn peri tòn Di6nyson, că 
reprezentau mitul lui Zagreus. Indicaţia pare valabilă pentru epoca lui Plutarh. 


4. Cît despre Orfeu, el apare în mitul din De sera... sub o lumină nu 
prea favorabilă. Cînd Thespesius ajunge la craterul în care trei demoni 
amestecă substanţa iluzorie a viselor, călăuza sa îi oferă explicaţia că 


„„.Orfeu înaintase pînă acolo cînd venise să caute sufletul soţiei sale şi, 
printr-o eroare de memorie, transmisese oamenilor o părere falsă afirmînd 
că, pentru zei, oracolul lui Apollon şi cel al Nopţii erau comune. De fapt, 
Apollon n-are nimic de-a face cu Noaptea. Însă... oracolul Nopţii şi al Lunii 
sînt comune şi în nici un punct al Pămîntului nu sînt fixe şi n-au un singur 
sălaş, ci rătăcesc pretutindeni deasupra oamenilor, prin vise şi imagini 
(566b-c, p. 129 Mâautis). 


În consecinţă, puterea lui Orfeu nu e mare, de vreme ce el nu izbuteşte 
să depăşească limita pusă de craterul imaginaţiei onirice. În plus, el nici măcar 
nu-şi aminteşte corect ce a văzut! 

În tradiţia platoniciană, orice referinţă la crater trimite automat la 
Timaios (35a; 41d), dar interpretarea şi mitologia lui variază după autori. Viri 
novi ai lui Arnobius (II 25), care coincid probabil cu gnosticii lui Plotin (II 9, 
6), par să fi multiplicat numărul craterelor708. Referinţe mai precise există la 
Macrobius, provenind poate din Comentariul la Timaios al lui Porfir709. 

Cele două cratere, al lui Plutarh şi al lui Macrobius, conţin o materie 
„înşelătoare”, dar motivele „capcanei” întinse de materie sînt deosebite la 
unul faţă de celălalt: în timp ce la Macrobius craterul sideral al lui Liber pater 
trimite direct la Timaios, nu la fel se întîmplă cu craterul oniric al lui Plutarh. 
Între cele două singurul punct comun este referinţa — e drept, importantă — la 
Orfeu. Macrobius însă nu-i atribuie craterului o origine „orfică”: el se 
limitează la explicaţia „orfică” (în realitate, neoplatoniciană) a craterului, 
anume ca noiis hylik6n. 


5. Pentru Plutarh, Dionysos şi Orfeu (cu excepţia lui Dionysos- 
Zagreus al micilor mistere de la Agra, pe care nu-l asociază cu orfismul) sînt 
figuri de planul doi. Dimpotrivă, zeul Apollon este plasat de el într-o regiune 
celestă total inaccesibilă experienţei umane. Thespesius nu are nici măcar 
capacitatea de a suporta lumina care emană din trepiedul apollinian, dublet 
ceresc al celebrului trepied delphic. Dionysos şi Orfeu sînt figuri „mistice”, 
ambigue, care au strînse legături cu vicisitudinile omeneşti. Apollon, în 
schimb, este inabordabil. Chiar Sibylla, care proferă oracole710, este o fiinţă 
mai apropiată de Pămînt — ea zboară de colo-colo pe suprafaţa Lunii: oricum, 
nu are un caracter solar, ca zeul ce-o inspiră. 


6. Ajuns la locul chinurilor infernale, Thespesius se pomeneşte în faţa 
unei scene patetice: propriul lui tată este dus de nişte demoni înfricoşători 
către ieşire (pentru a fi torturat). Categoriile de supliciaţi sînt doar patru: 


a) ipocriţii, care sînt jupuiţi de piele şi întorşi ca o mănuşă, cu 


măruntaiele spre exterior; 

b) duşmanii din timpul vieţii, care se devorează unul pe altul; 

c) marii păcătoşi (cărora nu li se specifică păcatele), care sînt 
cufundaţi în eleştee de metal topit (aur, fier) sau, dimpotrivă, răcit 
(plumb); 

d) recidiviştii, a căror vină s-a răsfrînt asupra descendenților lor şi 
care sînt persecutați de aceştia. 


Ordalia metalului topit nu e aplicată decît indivizilor vinovaţi şi nu, ca 
în zoroastrism, tuturor celor vii. Nu e nici urmă de judecată de apoi la 
Plutarh711. Cît priveşte chinurile, nu există absolut nici un motiv de a le căuta 
originea în Orient; toate modelele pot fi greceşti712. 


7. Ultimul episod eschatologic contemplat de Thespesius este 
reîncarnarea sufletelor. Dintre acestea, cel al lui Nero ar trebui să ia forma 
unei vipere (presupuse a-i sfişia măruntaiele mamei sale), dar capătă in 
extremis o soartă mai bună713, fiindcă aparţine împăratului care le acordase 
libertatea grecilor. 

Pasajul final al dialogului pune cîteva probleme de interpretare. O 
femeie minunată şi imensă pare, deşi o alta încearcă s-o împiedice, să imprime 
în Thespesius memoria apocalipsei sale cu ajutorul unei „baghete 
incandescente”. După care, „ca aspirat de suflul violent şi irezistibil al unei 
trombe” (568a, p. 85 Verniere), sufletul catalepticului se întoarce în trup în 
clipa cînd acesta era cît pe ce să fie înmormîntat. 


Scenariul apocalipsei lui Thespesius rămîne fidel mitului lui Er. 
Singura diferenţă cu adevărat importantă dintre cele două povestiri constă în 
schimbarea cadrelor cosmologice tradiţionale. În epoca lui Plutarh, 
eschatologia celestă se generalizase. 

Capitolul VII 


Ordinea şi dezordinea sferelor 


1. Spiritele eminente din epoca lui Basilide, a lui Numenius, a lui Celsus şi a 
celor doi lulian (Chaldeanul şi fiul său, Teurgul) erau frămîntate de o întrebare 
ce va găsi la noi prea puţină înţelegere şi încă şi mai puţină îngăduinţă: cum 
oare pogoară sufletul din cer şi pe ce cale se întoarce el în patria-i celestă? 
Scrierile hermetice şi gnostice, apoi neoplatonismul de la Plotin la Proclus, 
împărtăşesc interesul pentru misterul fundamental al naşterii şi al 
echivalentului ei invers: moartea. Căci, dacă naşterea este o „înclinaţie” sau o 
coborîre către pămînt, moartea nu poate fi decît contrariul ei: o ascensiune, 
urmînd aceeaşi cale, pînă la locul de provenienţă a sufletului indestructibil. 

Doctrina variază în funcţie de curentele spirituale şi autorii 
consideraţi. Pentru A.J. Festugiere, ea cunoaşte două variante principale: o 
variantă „demonizată”, care se regăseşte în hermetism şi gnosticism şi care 
presupune dobîndirea treptată de către suflet a viciilor planetare la coborîre şi 
depunerea lor la urcare; şi o variantă „normală”, prezentă mai ales în 
neoplatonism, în care sufletul dobîndeşte anumite însuşiri în sfere pe 
parcursul coborîrii, pentru a se dezbăra de ele la urcare. 

În general, textele se ocupă numai de un singur moment al procesului 
de cosmizare-decosmizare a sufletului, deoarece momentul celălalt nu face 
decît să răstoarne desfăşurarea celui dintii, fără a-şi schimba prin asta 
structura. 

2. Dacă ne luăm după W. Bousset, varianta „demonizată” a doctrinei 
se regăseşte la gnosticii Basilide şi Isidor, fiul acestuia. Basilide era un creştin 
extrem de erudit din Alexandria (secolul al II-lea p.C.), a cărui gîndire a fost 
influenţată de creştinismul egiptean, de gnoza vulgară şi de platonismul epocii 
sale714. Pentru Basilide, pneuma transcendentă a omului e ataşată de o psyché 
accidentală ce aparţine cosmosului715. Viciile cosmice atacă sufletul şi se 
încrustează în el sub forma unor excrescenţe sau  „apendice” 
(prosartemata)716. O concepţie similară trebuie să fi fost susţinută şi de Isidor, 
autorul unui tratat Despre sufletul accidental717 . 

După W. Bousset718, care-l urmează aici pe R. Reitzenstein719, 
lamblichos expune aceeaşi doctrină cînd afirmă că, în conformitate cu 
scrierile hermetice, 


„„„omul are două suflete: unul provenit din Inteligibilul Prim720, care 
participă şi la puterea demiurgului; celălalt introdus în noi pornind de la 
revoluţia corpurilor cereşti; în acesta se strecoară sufletul ce-l vede pe 
Dumnezeu. Aşa stînd lucrurile, cel care coboară din lumile (celeste) în noi 
însoţeşte revoluţia acelor lumi, în timp ce sufletul provenit din Inteligibil, 
prezent în noi după modul propriu inteligibilului, e superior ciclului 
naşterilor şi prin el urcăm, eliberaţi de fatalitate, către zeii inteligibili; cît 
despre teurgia care se ridică pînă la ceea ce nu e generat, ea se îndeplineşte 
(tot) după o astfel de viaţă721. 


Pentru lamblichos, există două feluri de zei, cosmici şi hipercosmici: 
cei din urmă sînt „eliberatorii sufletului”, îi asigură scăparea din ghearele 
fatalităţii astrale722: 


Dar dacă zeii ne eliberează de fatalitate, naturile care se află pe ultima 
treaptă faţă de ei, coborînd şi prinzîndu-se în devenirea cosmică şi în trup, 
împlinesc fatalitatea723. 


Noţiunea de „fatalitate astrală” (heimarmene) în hermetism şi 
gnosticism e prea cunoscută ca să mai insistăm aici asupra ei. Va fi suficient 
să amintim că nu avea defel semnificaţia abstractă pe care o are pentru noi 
cuvîntul „fatalitate”. După concepţiile astrologice ale timpului, destinul 
biologic şi istoric al omului era reglat de influenţa inexorabilă a planetelor. 
Determinismul astral era riguros şi implacabil. Doctrina pogorîrii sufletului 
prin sfere îi dădea o justificare filozofică şi psihologică la fel de riguroasă. 
Aceasta are un pandant mitologic în aventura mîntuitoare a unui „salvator”, 
care putea fi hermeticul Anthropos, gnosticul Crist şi chiar Salvatorul din 
unele apocalipse şi legende periferice creştine. 

Istoria întrupării (ensomatosis) Omului primordial hermetic se petrece 
după acest scenariu: 


Acest om ideal, în urma unei căderi ale cărei peripeții variază de la un mit la 
altul, dar al cărei principiu este în mod obişnuit erosul, se prăbuşeşte în 
lumea materiei, adică pe pămînt. În cursul căderii, Omul începe în general 
(...) prin a îmbrăca un corp astral sau pneumatic, vehicul (ochema) al lui 
noûs (care nu poate avea contact direct cu materia), intermediar între un 
nois imaterial şi concreţiunile din ce în ce mai materiale ce se vor prinde de 
el; apoi, pe măsură ce traversează cele şapte sfere (sau, în alte mituri, cele 
douăsprezece semne zodiacale), acest Om-nois îmbracă, precum nişte 
tunici, viciile celor şapte planete (sau ale arhonţilor ce le guvernează...), şi 
astfel murdărit se încarnează el în fine într-un trup pămîntesc şi se uneşte cu 
natura materială724. 


Această reconstrucţie a lui A.J. Festugiere, se-nţelege de la sine, 
pleacă de la postulatul că toate mărturiile privind doctrina pogorîrii sufletului 
provin din hermetism: oricît de fascinantă, teoria e totuşi tributară acestei 
petitio principii. 

Scenarii de acest gen existau însă cu adevărat în gnosticism. Cel mai 
cunoscut vizează pogorirea eonului Crist şi aparţine doctrinei ofiţilor după 
Irineu: 


„„„descendisse autem (Christum) per septem coelos assimilatum filiis eorum 
(sc. ai arhonților) dicunt et sensim evacuasse virtutem725, 726*. 


Crist evacuează din cerurile planetare puterile rele ale fatalității 
astrale, el anulează, în înțelesul cel mai fizic al cuvîntului, fatum-ul. Prin breşa 
creată de el, sufletul adeptului se va putea înălța liber pînă la pleromă. 

Situaţia apocalipsei iudeo-creştine din secolul I, Ascensio Isaiae, este, 
am văzut, destul de specială. Într-adevăr, ea ar putea revela o doctrină 
protognostică. Dar nu se poate exclude, în acelşi timp, ca textul ajuns pînă la 
noi să fi fost remaniat de gnostici. Oricum ar fi, un pasaj al apocrifului enunţă 
o idee tipic gnostică, anume aceea a aroganţei dublate de ignoranță a şefului 
arhonţilor727. 

Coborîrea Miîntuitorului în Ascensiunea lui Isaia nu implică 
evacuarea forţei îngerilor răi, dar arată totuşi limpede că direcţia negativă a 
verticalei, „în jos”, comportă şi o negativitate ontologică, o decădere 
crescîndă în raport cu „înaltul”, cu Tatăl. Dacă însă arhonţii gnostici sînt în 
general păzitorii puterilor planetare, ideea fundamentală a apocalipsei nu pare 
a fi aceasta. Creștinii nu sînt obsedaţi de fatalitatea astrală; principalul lor 
adversar e Moartea. Vom putea remarca diferenţele dintre gnostici, 
Ascensiunea lui Isaia şi creştini recitind adaptarea aceluiaşi mit la Firmicus 
Maternus728. 

Necesitatea inexorabilă la Firmicus este reprezentată de Moarte; la 
gnostici, ea este reprezentată de arhonţii răi ai cerurilor planetare, ca 
distribuitori ai fatalităţii astrale şi gardieni ai căii ce duce la pleromă. A doua 
accepţie (a gnosticilor) este, cum vom vedea mai departe, mai bine 
reprezentată decît cealaltă. 

Mai multe texte ne indică faptul că cei şapte arhonţi gnostici sînt 
divinităţi planetare. Irineu o spune limpede în privinţa ofiţilor: 


„„„sanctam autem hebdomadem septem stellas, quas dicunt planetas, esse 
volunt729, 730*. 


Numele lor sînt: Ialdabaoth, lao, Sabaoth, Adonaeus, Elohaeus, 
Oraeus, Astaphaeus, ceea ce aproape corespunde cu lista lui Celsus731: 


Ialdabaoth, lao, Sabaoth (Adonaios), Astaphaios, Ailoaios (= Elohim), Oraios. 
Ialdabaoth leontocefal732 e identificat cu Saturn, ceea ce furnizează 
următoarele corespondențe între arhonţi şi planete: 


bldabmaoth 

Yapiter 

Shindeth 

Saloaaios 

VWestaghaios 

Midoaios 

Oraios Luna733 


Arhonţii lui Celsus sînt teriomorfi734: 


Michael 

Souriel 

Rapael 

Wiahbuiel 
Uhsuthabaoth 
Efinaoth 
Mmdraraotb (Onoel, 
Thaphabaoth) 


Corespondenţe similare se regăsesc şi în cele trei versiuni din 
Apocryphon Johannis (textele le mai atribuie celor şapte arhonţi planetari o 
serie de şapte vicii)735: 


1) deal IoAikhoth III Aoth 
2)ăpăll Eloaios II Eloaion 

B)ehăl Astaphaios III Astophaios 
AL didgon Ihdmagon leontocefal 
Aydgehl Adonaios II Sabaoth 


f)allpiiţă A donin I Adoni 
od Sabbataios II Sabbede III Sabbadaios 


În Scrierea fără titlu (Sst), listei celor şapte arhonţi îi corespunde lista 
„paredrilor” lor, care sînt, după M. Tardieu, cele şapte atribute ale 
Dumnezeului veterotestamentar: „Astfel inversate, calificativele demiurgului 
iudaic devin figuri ale celor şapte vicii asociate cu planetele care fixează 
Heimarmene”736: 


RidabaoSumbathas 
Dobleţe 


Dibaathte 
Rekpalăiote 
Eklazie 


Bogie 
Astaphaios Înţelepciune737 


Ialdabaoth creează moartea care, la rîndul ei, creează o hebdomadă de 
Ssyzygiai vicioşi738. „Fiecare cuplu de opoziții produce din nou alte 
hebdomade. Ceea ce dă cifra totală de (7 x 7) 49 de demoni”739. În replică la 
cei 49 de demoni, Sabaoth-Zoe instalează la rîndul său 49 de „puteri bune”, 
după acelaşi mecanism740. 

Mult mai mult decît expunerile ereziologilor creştini, textele în limba 
coptă ale Papirusului de la Berlin 8502 (AJ 1) şi cele de la Nag Hammadi (AJ 
II-III, Sst) ne permit să înţelegem doctrina gnostică a viciilor planetare. Cele 
şapte sfere au paznici teriomorfi cărora le sînt asociate vicii specifice. Or, în 
ascensiunea sa către pleromă, sufletul va da tocmai peste aceşti vameşi 
teribili, pe care va trebui să-i înduplece cu ajutorul parolelor de trecere şi al 
amuletelor. Probabil că vameşii cereşti nu se mulţumeau cu atîta; în unele 
cazuri, se presupunea că ei reţineau sufletul în care găseau un viciu 
asemănător cu acela pe care-l reprezentau (credinţă care se regăseşte în 
Apocalipsa lui Pavel741). Între gnosticism şi apocaliptica iudeo-creştină 
existau strînse puncte de contact: gnosticii arhontici ai lui Epifaniu, preocupaţi 
de urcarea sufletului prin cerurile planetare742, utilizau apocriful Ascensio 
Isaiae743; apocriful Vita Adae a fost remaniat de gnostici etc. 

După definiţia lui Hans Jonas, gnoza ca praktisch vollzogene 
Entweltlichung, „realizare practică a acosmismului”, este o 


cunoaştere a „căii”, adică a sacramentelor ce trebuie îndeplinite acum, a 
„numelor” ce trebuie folosite pe urmă, atunci cînd spiritul întîlneşte în 
ascensiunea sa puterile, după ce a abandonat trupul morţii, şi, în tot cazul, 
cunoaşterea oricărei pregătiri rituale sau etice pe care le-ar putea cere 
viitoarea trecere744. 


Se poate prevedea că experienţa ascensiunii (postume) a sufletului 
prin sferele arhontice va asuma în gnosticism o importanță deosebită. 
Cunoaşterea căii se actualizează prin revelaţie: catabaza-anabaza adeptului. 

Sacramentele doar pregătesc experienţa ascensiunii. Marcos745 
cunoaşte şase rituri: botezul pentru iertarea păcatelor, botezul inițiatic, 
confirmaţia, euharistia, ritul camerei nupţiale şi extrema oncţiune746. Ţelul 
extremei oncţiuni este de a face sufletul invizibil „principatelor şi puterilor”, 
pentru ca 


...omul lăuntric să se înalțe pînă la realităţile invizibile, în timp ce... trupul 
rămîne în lumea creaturilor, iar sufletul [morţilor] este aruncat pradă 
demiurgului. Sînt instruiți să spună, atunci cînd, morţi, vor fi ajuns în faţa 
puterii: „Sînt fiul Tatălui, al Tatălui preexistent, filius autem in eo qui ante 
fuit. Am venit să văd ce-mi aparţine şi ce mi-e străin: dar nu complet străin, 
căci a fost făcut de Ahamoth, care e femeie şi care a făcut toate lucrurile 
pentru ea însăşi. Originea mea e în preexistent şi mă reîntorc la locul de 
unde am venit”. La aceste cuvinte, puterile dispar şi el înaintează către aceia 
ce sînt în jurul demiurgului... Şi cel care a părăsit viaţa le spune celor ce-l 
înconjoară pe demiurg: „Sînt un vas mai preţios decît femeia care v-a creat 
pe voi. Dacă mama voastră îşi ignoră rădăcina, eu mă cunosc pe mine 
însumi şi ştiu de unde provin şi o invoc pe Sophia cea incoruptibilă care este 
în Tatăl, mamă a mamei voastre care nu are tată şi nici soţ mascul. O femeie 
născută dintr-o femeie v-a creat, ea care-şi ignoră chiar mama şi se crede 
singură. Eu o invoc pe mama ei”. La auzul acestor cuvinte, cei ce-l 
înconjoară pe demiurg sînt foarte tulburaţi şi îşi recunosc rădăcina şi stirpea 
maternă, în timp ce acela se duce către locul lui, după ce şi-a aruncat lanţul, 
adică sufletul747. 


Felul exact în care se petrecea ascensiunea la gnostici rămîne 
necunoscut, din motivele pe care le-am expus deja în introducerea la cartea 
aceasta. Practica gnostică, într-adevăr, reprezenta aplicaţia trăită a unei tehnici 
ale cărei singure date teoretice ne sînt transmise de tratate precum Pistis 
Sophia şi îndeosebi cele două Cărţi ale lui Ieu. Or, toate tratatele gnostice 
originale în limba coptă care ne-au parvenit ţin de tipul intelectualist şi ascetic 
al gnozei. Dimpotrivă, gnoza „ritualistă”, uneori libertină, cu care 
polemizează gnosticii intelectualişti ca şi ereziologii creştini, n-a lăsat nici o 
urmă pînă la noi. Faptul pune o altă problemă a cărei rezolvare nu e sigură; 
într-adevăr, după mărturiile originale [păstrate], se pare că gnosticii se 
pregăteau din timpul vieţii pentru o experienţă de ascensiune a sufletului care 
ar fi avut loc abia după moarte, în vreme ce mărturiile privind gnoza ritualistă 
ne indică faptul că ei realizau ritual ascensiunea în timpul vieţii. Chestiunea 
nu poate nici într-un caz fi tranşată, aşa cum au făcut mai mulţi savanţi, 
spunînd că toate informaţiile ereziologilor despre gnosticii libertini nu sînt 
demne de încredere. Vom vedea că unele cu siguranţă sînt, fiindcă se 
integrează perfect în presupoziţiile doctrinei gnostice în general. 

În rezumat, se poate afirma că problema ascensiunii la gnostici este 
strîns legată de aceea a pogortrii sufletului în trup. Or, am văzut deja că 
gnosticul Basilide socoteşte central conceptul de prosartemata sau concreţiuni 
planetare, urmat de fiul lui, Isidor, care vorbeşte de o „psyché accidentală” 
alcătuită din aceleaşi vicii astrale. Savanţii sînt în general de acord că doctrina 


lui Basilide e întemeiată pe conceptul de antimimon pneuma sau „spirit 
contrafăcut”, numit uneori antikeimenon pneuma sau „spirit rău”, doctrină 
prezentă în scrierea gnostică Apocriful lui Ioan, ajunsă la noi în patru 
versiuni748. Irineu, episcopul de Lyon, e cel care întreprinde deja între anii 
180-185 p.C. un rezumat al sistemului din Apocriful lui Ioan, în nota sa 
consacrată barbelognosticilor. Savanţii de astăzi merg pînă la a atribui acestei 
scrieri apocrife precedenţa în raport cu Basilide însuşi, activ la Alexandria 
către anul 120 p.C. Noţiunea de „apendice” planetare, ca şi aceea de „suflet 
accidental”, „adventice”, ar reprezenta remanierea conceptului de antimimon 
pneuma. 

După Apocriful lui loan, acest spirit este intermediar între suflet şi 
trupul material. Cît despre sufletul însuşi, şi el este o creaţie a celor şapte 
arhonţi sau Seniori planetari, sau, mai precis, a celor şapte atribute formînd 
perechi (syzygiai) cu arhonţii749. Formarea spiritului contrafăcut se bucură de 
o atenţie specială în cea de-a treia carte din Pistis Sophia. Ataşat de suflet prin 
cele şapte puteri ale destinului astral, el este cauza reîncarnărilor sufletului 
(metabolai), ale cărui vicisitudini le urmează în cursul transmigrării. Vedem 
aşadar cum, prin doctrina despre antimimon pneuma, gnosticii formulează o 
teorie riguroasă cu privire la karma, ale cărei origini orientale e inutil să le 
căutăm, fiindcă o regăsim de asemenea în interiorul unei lungi tradiţii orfico- 
pitagoreice şi platoniciene. Non-reîncarnarea ca ţel suprem al gnozei este 
împiedicată de existenţa acestui spirit de contrafacere, de care nu te poţi 
debarasa înainte de a fi obţinut gnoza. Evident că, în această situaţie, misterele 
gnostice se obligă faţă de adept să-i elibereze sufletul din lanţurile acelei 
antimimon pneuma, cu condiţia ca el să practice riguros învăţăturile ce-i vor fi 
predate. Doctrina trebuie să fie de origine astrologică; am avansat altădată 
ideea că sursa ei posibilă ar fi tratatul hermetic Panaretos750. Dacă rămînem 
la evidenţa furnizată de capitolul 136 din Pistis Sophia, ar fi efectiv posibil ca 
ordinea planetelor să provină din Panaretos, care instruia asupra felului cum 
se puteau obţine, în horoscopul naşterii, coordonatele punctelor în care 
planetele îşi exercitau maximum de influenţă (kleroi, sortes, loci) asupra sorții 
umane, fiecare prezidînd un cîmp al existenţei sau activităţii umane ce-i era 
propriu751. La baza doctrinei noastre, a cărei primă mărturie ar putea fi 
Apocriful lui Ioan, stă o polemică implicită contra astrologiei, căci aceasta 
atribuia planetelor anumite calităţi pe care gnosticii, urmaţi de o întreagă serie 
de alţi reprezentanţi ai Antichității târzii, le transformau pur şi simplu în vicii. 

În fine, această doctrină nu furnizează decît schema într-adevăr 
esenţială a ascensiunii gnostice, care se consideră că se desfăşoară într-un fel 
mult mai complicat. Astrologia făcuse deja tot ce-i stătuse în putinţă ca să 
multiplice numărul de kosmokratores sau Seniori cereşti. Între ei se numărau, 


pe lîngă cele şapte planete, cele douăsprezece semne zodiacale, cei 36 de 
decani, cele 360 de grade ale cercului zodiacal, cele 365 de zile ale anului 
solar etc., pe care gnosticii şi le reprezentau ca pe nişte entităţi autonome, 
avînd fiecare personalitatea ei distinctă. Pe de altă parte, mulţi alţi eoni 
gnostici locuind etajele cosmice nu par a avea nici o legătură cu astrologia. 
Gnosticul era ţinut să le înveţe pe de rost fizionomiile, numele şi parolele de 
trecere. Acest exercițiu de memorare sau de vizualizare diferea foarte mult în 
funcţie de apartenenţa gnosticilor la tipul „intelectualist” sau la tipul 
„ritualist? de gnoză. Gnosticii care foloseau cele două Cărţi ale lui leu, de 
exemplu, învățau pe de rost numele şi formele a 60 de „tezaure” cereşti, în 
care sălăşluiau 90 de Ieu derivați dintr-un Ieu primordial. 60 de configurații 
extrem de bizare şi 60 de nume de leu nu erau însă tot ce i se cerea adeptului. 
El mai trebuia să-i cunoască şi pe toţi ocupanţii „tezaurelor”, cu porţile lor cu 
tot şi cu paznicii acestora, trebuia să ştie numele teribile ale eonilor şi ale 
celor trei paznici de la fiecare tezaur, numărul magic şi „pecetea” sau 
talismanul corespunzător fiecărui eon. Cum practica era pesemne prea grea 
pentru mulţi dintre ei, Mîntuitorul gnostic le-a dezvăluit celor săraci cu duhul 
un Singur set de nume, numere şi talismane capabile să le deschidă fără 
discriminare toate vămile cereşti. 

Să urmărim descrierea anevoioasă a unei singure etape a ascensiunii 
după cea dintîi Carte a lui leu. Apocriful debutează prin a anunţa că este 
„Cartea  cunoaşterilor (gnoseis) Dumnezeului invizibil (aoratos) prin 
mijlocirea misterelor (mysteria) ascunse”752. lată aşadar una din etapele 
ascensiunii, model pentru toate celelalte: 


Am ajuns din nou la cel de-al şaizecilea Tezaur (thesauros): Gaxa&x (ieşi) 
afară, (sînt) eu, cu Taxis a mea care mă înconjoară. Le-am spus discipolilor 
mei: „Priviţi structura acestui Tezaur: sînt şase Topoi în jurul lui, în mijlocul 
cărora se află Gaxaâx. Cele două linii trase pe sub topoi sînt rădăcinile lor în 
care el sălăşluieşte. Celelalte două linii, în care se află acei Alpha, sînt şi ele 
de acelaşi gen: sînt două deasupra şi două dedesubt, ele sînt drumurile pe 
care (va trebui să le urmezi) cînd vei voi să ajungi la Tatăl, în Toposul lui şi 
înăuntrul lui. Alpha aceia sînt draperiile (katapetasma) trase dinaintea lui. 
Din nou sînt doisprezece 'Topoi în Tezaur şi în fiecare Topos doisprezece 
căpitani... 

Din nou o poartă (pyle) în Tezaur şi din nou trei porţi în exterior, intrările 
fiind păzite de paznici (phylakes); sînt câte trei la fiecare poartă şi fiecare are 
un Nume. 

Acum, cînd ajungeţi la acel Topos, pecetluiţi-l (sphragizein) cu această 
pecete (sphragis). Acesta este Numele său: xaxaphaz6za6. Repetaţi-l, în 
timp ce ţineţi în mînă un psephos: lope. Aceasta este pecetea. Din nou... 


etc”753 . 


Cartea se continuă pe acelaşi ton, urmată îndeaproape de II Ieu, în 
care o importanţă capitală este atribuită la trei tipuri de botez. Dar descrierea 
misterelor este identică: 


Am să vă încredinţez misterele celor nouă paznici de la cele trei porţi ale 
Tezaurului de lumină şi felul în care trebuie chemaţi, ca să ajungeţi la Topoi. 
Iar apoi am să vă încredinţez misterul copilului şi felul în care trebuie să-l 
chemaţi ca să ajungeţi în Toposul lui. Pe urmă am să vă încredinţez misterul 
celor trei Amen şi felul în care trebuie să-i chemaţi ca să ajungeţi în Topoi. 
Şi vă voi mai încredința misterul celor cinci (arbori) ai Tezaurului de lumină 
şi... misterul celor şapte glasuri (phonai) şi al voinţelor (thelema) celor 49 
de Dynamis..., iar apoi... misterul marelui Nume şi al tuturor Numelor..., 
adică al marii Lumini care înconjoară Tezaurul de lumină, şi felul în care 
trebuie s-o chemaţi... etc754. 


E greu de spus dacă vreun simulacru de ascensiune — în afara 
experienţei de vizualizare şi meditaţie — avea deja loc în timpul vieţii 
adeptului gnozei intelectualiste. Lucrul pare sigur în ce priveşte gnoza 
ritualist-libertină, după informaţiile poate uşor tendenţioase, dar de primă 
mînă, ale lui Epifaniu, episcop de Constantia (Salamina) în insula Cipru (cca 
305-403), care a fost cît pe ce să fie subjugat de erezia propagată cu zel de 
multe tinere încîntătoare. Nimeni mai mult decît el n-ar fi putut aprecia forţa 
„otrăvii” gnostice şi nu era mai indicat să scrie o carte al cărei titlu (Panarion) 
s-ar traduce liber prin „Antidot”. Epifaniu mărturiseşte el însuşi că numai 
voinţa divină l-a salvat de ispitele acelor tinere diabolic de bine făcute şi deloc 
lipsite de inteligenţă, care voiau să-l scoată din ghearele Arhontelui, 
demiurgul rău al acestei lumi. Spiritualitatea grupului lui Epifaniu e destul de 
caracteristică. Ne putem face o idee despre aceasta aflînd că tinerele cu pricina 
trebuiau să folosească toate mijloacele de seducţie de care dispuneau ca să-i 
convertească şi să-i mîntuiască pe biet damnaţi, ceea ce implica un sentiment 
foarte viu de orgoliu şi de superioritate din partea celor mai frumoase faţă de 
cele mai puţin frumoase, sentiment care se exprimă prin aceste cuvinte 
adresate de o norocoasă unei tovarăşe mai urîte: „Eu sînt un vas de elecţiune, 
căci îi pot mîntui pe cei ce se află în greşeală, în timp ce tu nu ai acest dar”755. 

Nu este neverosimil ca aceşti gnostici să fi practicat abortus 
provocatus şi consumul ritual de semen virile şi de menstre. În orice caz, se 
poate avea cu siguranță încredere în descrierea pe care o dă Epifaniu unui 
exerciţiu atribuit gnosticilor fibioniţi. Aceştia nu se mărgineau să înveţe pe de 
rost configuraţia cerurilor arhontice, ci se considera că ei înşişi le parcurgeau 


într-un ritual fără doar şi poate extenuant. Într-adevăr, masculii îşi alegeau 
perechile dintre adeptele sectei, practicînd de 365 de ori coitus reservatus cu 
ele pentru a marca cele 365 de etape ale ascensiunii celeste, şi încă de 365 de 
ori pentru a cobori din nou pe pămînt. Epifaniu nu precizează cât timp dura 
această serie de acuplări, însă aspectul ei ritual îi impune nişte limite destul de 
stricte, ceea ce ar face practica incredibilă dacă n-am lua în calcul existenţa 
unor tehnici speciale de reţinere a seminţei, pe care probabil că aceşti gnostici 
şi le însuşiseră756. 

Să revenim acum la doctrina catabazei-anabazei sufletului. 

Spre a epuiza mărturiile privind versiunea „demonizată” a acesteia şi 
înainte de a ajunge la hermeticul Poimandres, va trebui să analizăm cu atenţie 
un pasaj din Oracolele chaldeene757: 


Nu te apleca în jos; o prăpastie se cască sub pămînt, care trage (sufletul) 
departe de pragul cu şapte căi. 


Psellos758 explică astfel expresia de la urmă: 


Pragul cu şapte căi sînt sferele celor şapte planete. Astfel, cînd sufletul se 
înclină de sus, el e purtat pe pămînt prin cele şapte sfere. 


Eusebiu citează şi el un oracol „apollinic”, care afirmă că 


— mu există decît o singură revoluţie cosmică, împărţită în şapte zone aflate 
în drumul astrelor, pe care chaldeenii şi evreii l-au numit drumul celor 
şapte759. 


Pentru H. Lewy, faptul nu e suficient pentru a susţine că Oracolele 
chaldeene propovăduiau şi ele doctrina pogorîrii sufletului prin sfere. 
Pogorîrea era probabil concepută în patru etape, traversînd regiunile eterului, 
Soarelui, Lunii şi aerului, în care sufletul, după toate probabilitățile, nu 
îmbrăca nici o „tunică” astrală760. Ascensiunea se desfăşoară în aceeaşi 
ordine761. În procesul de înălţare teurgică, sufletul trebuie să cunoască 
„parolele” ca să treacă de „puteri”762 şi să se slujească de ajutorul razelor 
emanate de Soarele psihagogic763. Motivul Soarelui psihopomp sau anagogic 
era foarte răspîndit în credinţele populare, ca şi în doctrinele savante ale 
epocii764. E de-ajuns să amintim aici importanţa lui Helios în „liturghia 
mithraică” publicată de A. Dieterich (1903), carte magică reproducînd stilul 
tratatelor hermetice. „Liturghia” povesteşte probabil experienţa efectivă 
socotită a se petrece după moartea candidatului. Acesta, aflat în regiunea 
sublunară, se înalţă cu ajutorul unei rugăciuni prin cele patru elemente şi, 
traversîndu-le, ajunge la porţile focului ceresc, care-i vor permite trecerea 
înspre lumea eterată a zeilor planetari. Dinaintea acestor porţi, el trebuie să 


rostească o prezentare urmată de o formulă magică: „Şi eu sînt o stea care 
merge cu voi, care se iveşte din adîncuri cu razele ei: oxyoxerthouth.” Zeul- 
paznic Foc îl va face să pătrundă în „lumea zeilor”, regat al celor „şapte zei 
nemuritori ai cosmosului”765. După ce s-a rugat şi l-a constrîns în chip magic 
pe zeul Soarelui, mistul, omologat (nominal?) cu un vultur, este precedat de 
Helios în ascensiunea lui spre Pol766. Ajung în faţa altor porţi, unde mistul 
trebuie doar să-i spună paznicului din dreapta intrării: „Deschide!” Poarta se 
deschide, şi 


„„„din adîncuri apar şapte tinere îmbrăcate în mătase, cu chipuri de şerpi. Ele 
sînt numite zeițele celeste ale Sorţii (Iychai) şi au sceptre de aur767. 


Această apariţie e urmată de încă una: şapte zei 


„„„cu chipuri de tauri negri, purtînd sort de in şi şapte diademe de aur. Sînt 
Seniorii celeşti ai Polului (Polokratores)768, pe care la fel va trebui să-i 
salut, spunîndu-i fiecăruia pe nume. 


Cele şapte Tychai şi cei şapte Polokratores corespund fără îndoială 
stelelor din Ursa Mică şi din Ursa Mare769. Dincolo de Pol şi de sfera stelelor 
fixe (reprezentată de cele douăsprezece divinităţi zodiacale) se află tronul 
Dumnezeului suprem, care prezidează mişcarea Ursei Mari. Aceasta imprimă 
sferei stelelor fixe o rotaţie inversă celei a planetelor. Ajuns în faţa lui 
Dumnezeu, iniţiatul îi adresează un fel de imn care celebrează „trecerea sa de 
la o stare la alta” (mor, am renăscut), eliberarea lui din ciclul reîncarnărilor 
(m-am eliberat de generaţie). Pentru a aminti cât era de curent acest scenariu 
de psihanodie în primele secole p.C., va fi suficient să cităm cuvintele lui F. 
Cumont: sînt descrise adesea nişte sfere (sau ceva echivalent), 


„„„fiecare străpunsă de cîte o poartă păzită de un comandant (archon) sau, 
cum se mai spunea deseori, un vameş (telones). Acesta era însărcinat să 
examineze bagajul moral al celui ce se prezenta, excluzîndu-i pe 
indezirabili; pentru a-l înşela pe acest inchizitor, se recurgea uneori la 
subterfugiul de a da mortului un nume fals. Misterele pretindeau să 
furnizeze iniţiaţilor parole de trecere care-i înduplecau pe aceşti gardieni 
incoruptibili. Ele îi învățau rugăciuni ori incantaţii care le făceau propice 
puterile răuvoitoare; contra loviturilor acestora, ele îşi imunizau fidelii prin 
tatuaje (stigmata), peceţi (sphragides) sau unguente. Sfaturile ce-i erau date 
înainte mortului spre a-i facilita pogorîrea în Infern slujesc acum la a-i uşura 
ascensiunea către sferele siderale. Pretenţiile magicienilor rivalizau în 
această privinţă cu cele ale preoţilor orientali770. 


În „liturghia mithraică”, episodul depăşirii planetelor pare secundar 


faţă de celelalte întîlniri ale mistului. În alte cazuri, ascensiunea se desfăşoară 
în şapte (opt) etape, prin zone demonizate, fără ca acestea să se identifice cu 
cele şapte ceruri planetare. Aşa se întîmplă cu psihanodia (massiqta) la 
mandeeni, unde reprezentarea divinităţilor planetare771 rămîne absolut 
distinctă de aceea a etajelor cereşti (mataratas) pe care trebuie să le parcurgă 
sufletul după moarte. Primele şapte mataratas sînt locuite de puteri demonice. 
Într-a treia se află „cele şapte fiinţe pe care Ptahil le-a chemat (la viaţă)”. 
După toate probabilitățile, e vorba de Ruha şi cei şapte copii ai săi, care ar 
putea fi spiritele planetare772. Ogdoada îi aparţine lui Abatur, „venerabilul, 
preaînaltul, cel ascuns şi protejat dinaintea căruia stă balanţa: el cîntăreşte 
faptele şi recompensa”. Primele şapte mataratas vor reţine sufletele 
închinătorilor la idoli, ale asceţilor, tiranilor, ucigaşilor şi nedrepţilor, în timp 
ce matarata lui Abatur le este rezervată credincioşilor adevăratei religii care 
n-au meritat să intre în „casa vieţii”, căci nu şi-au îndeplinit îndatoririle şi n- 
au fost demni de numele de nasoreeni773. Într-una din liturghiile mortuare din 
Ginza de stînga774, ascensiunea se derulează în numai şase etape: Soare 
(Shamesh), Lună, Foc, cei Şapte (fii ai Ruhei), Ruha şi în fine „pîraiele” 
(haphiqya mya). Aici sufletul este luat de o rază de lumină şi dus în preajma 
Vieţii775. 

Sînt numeroase alte contexte în care figurează cele şapte astre 
demonizate. Deja în Enoh-ul etiopian se vorbea de şapte stele închise în 
„temniţa îngerilor” vreme de unsprezece mii (sau o mie) de ani, pentru că nu 
ascultaseră de poruncile divine776. Originea motivului pare babiloniană777. 
Legendele iraniene tardive cu privire la cele şapte spirite planetare prizoniere 
în cer nu provin obligatoriu din aceeaşi sursă, căci cei „şapte aştri răi” 
babilonieni erau stelele din Pleiadă. În Bundahishn778, cinci din cele şapte 
spirite sînt numite, în ordine: Tir (Mercur), Vahram (Marte), Auharmazd 
(Jupiter), Anahid (Venus) şi Kevan (Saturn). Această serie nu corespunde cu 
nici una cunoscută în Spătantike, nici cu ordinea „chaldeană”, nici 
„egipteană” (platoniciană), nici cu ordinea (de origine cu adevărat egipteană) 
din tratatul pseudo-hermetic Panaretos. Dacă deplasăm primii doi termeni 
după ultimul, obţinem seria: Jupiter, Venus, Saturn, Mercur, Marte, care 
corespunde ordinii „paleo-babiloniene” din glosarul unei inscripţii exegetice 
datînd cel puţin din secolul al VII-lea a.C.779. Se poate conchide fără teamă că 
e vorba de o pură coincidenţă. 

Men6k-i Khrat78o vorbeşte de temniţa celor şapte Awakhtars 
(planete), în timp ce tratatul medieval Ulema-i Islăm povesteşte istoria a şapte 
mari div, demoni ahrimanieni, conduşi la cer de îngeri. Ohrmazd le dă lumină 
şi nume divine şi astfel apar planetele781. În persanele Rivâyat se vorbeşte de 
şapte demoni ahrimanieni făcuţi prizonieri de forţele luminii. Trei sînt numiţi: 


este vorba despre Saturn (al şaptelea cer), Marte (al cincilea) şi Mercur (al 
doilea). Acest text utiliza după toate aparențele ordinea „chaldeană” uzuală. 
Ipoteza lui W. Bousset, după care zurvanismul iranian ar fi produs 
demonizarea divinităţilor astrale babiloniene, se dovedeşte fără nici un temei. 
Pornind de la credinţe de origini diferite care circulau în Spătantike, 
Bundahishn şi celelalte scrieri în pahlavi sau în persană au brodat o legendă 
cam lipsită de originalitate despre captivitatea celor şapte demoni siderali. La 
toate acestea trebuie adăugat că divinităţile planetare sînt efectiv demoni la 
mandeeni, la care îşi păstrează numele babiloniene. În capitolul VIII din 
Ginza de dreapta, ele apar în ordinea următoare: Shamesh (Soarele), Sin 
(Luna), Kevan (Saturn), Bel (Jupiter), Dlibat (Venus), Nbu (Mercur), Nirek 
(Marte), ordine modificată în primele două capitole ale Tezaurului mandean 
(Soare, Venus, Mercur, Luna, Saturn, Jupiter, Marte)782. La an-Nadim (secolul 
al IX-lea), Shahrastani şi al-Makrizi, planetele mandeene sînt numite după 
ordinea „chaldeană”783. Dar nu trebuie uitat că massigta, psihanodia 
mandeană, nu constă niciodată într-o trecere prin sferele planetare. Aceeaşi 
observaţie este valabilă şi pentru maniheism784 . 

Două idei fundamentale sînt prezente în textele studiate pînă aici: 
aceea a catabazei şi/sau a anabazei sufletului şi aceea a demonizării sferelor. 
La drept vorbind, ele nu apar împreună decît în gnosticism. Oracolele 
chaldeene, a căror doctrină nu este dualistă, par a ieşi cu totul din acest 
context. La fel şi „liturghia mithraică”: episodul depăşirii planetelor este 
marginal şi nu implică nici un fel de demonizare a acestora. Ideea unei 
pogorîri a sufletului prin sfere îi lipseşte. Dimpotrivă, în mandeism erau toate 
premisele ca teoria să fie prezentă, căci cele două idei sînt prezente. Însă 
mataratas parcurse de suflet în cursul înălţării postume nu se confundă 
absolut deloc cu planetele demonizate. La fel, nici scenariul eschatologiei 
individuale în maniheism şi în textele pahlavi din secolul al VI-lea şi pînă în 
secolul al IX-lea nu cunoaşte motivul ascensiunii planetare. 

Cel mai explicit document privitor la depunerea concreţiunilor 
planetare în timpul psihanodiei rămîne capitolul XXV al tratatului hermetic 
Poimandres, compus prin secolul al II-lea — al III-lea p.C.785. Ascensiunea se 
desfăşoară în două etape, din care prima este „urcarea prin cercurile 
planetare” (XXV), iar a doua „divinizarea sufletului, țelul ultim al gnozei” 
(XXVI). După ogdoadă, în care sufletul pătrunde debarasat de apendicele 
ţinînd de heimarmene, el trece printr-o a noua staţie (puterile — dynameis), ca 
să se oprească într-a zecea, la Dumnezeu, unde devine el însuşi Dumnezeu786. 
Numai prima parte a călătoriei ne interesează: 


Şi astfel omul se avîntă de-acum spre înălţimi prin armatura sferelor şi în 


prima zonă părăseşte puterea de a creşte şi a descreşte, într-a doua 
iscusinţele răutăţii, viclenie de-acum lipsită de efect, într-a treia iluzia 
dorinţei de-acum lipsită de efect, într-a patra ostentaţia poruncitului de- 
acum lipsită de scopurile ei ambiţioase, într-a cincea îndrăzneala nelegiuită 
şi temeritatea trufaşă, într-a şasea mijloacele vicioase de a dobîndi 
bogăţia787 de-acum fără efect, într-a şaptea zonă minciuna care întinde 
capcane. 


În comparaţie cu alte texte care descriu pogorîrea şi/sau ascensiunea 
prin sfere, vom vedea că Poimandres utilizează neîndoielnic ordinea 
„chaldeană” a planetelor. Aceeaşi doctrină a cerurilor demonizate e prezentată 
de Servius în cîteva pasaje din Comentariul său la Eneida78s: 


ad VI, 714: ...quum descendunt animae trahunt secum torporem Saturni, 
Martis iracundiam, Veneris libidinem, Mercurii lucri cupiditatem, Jovis 
regni desiderium789*. 


Ordinea planetelor în acest pasaj este aceea care se află în tratatul 
astrologie pseudo-hermetic Panaretos şi, cu o uşoară diferență, în 
Apotelesmata ale lui Pseudo-Manethon. Ea seamănă cu o ordine egipteană de 
o vechime venerabilă. În afară de asta, pasiunile enumerate de Servius 
corespund în mare viciilor atribuite planetelor în Poimandres. 


ad VI, 127: ...ergo hanc terram in qua vivimus inferos esse voluerunt790, 
quia est omnium circulorum infima, planetarum scilicet septem, Saturni, 
Iovis, Martis, Solis, Veneris, Mercurii, Lunae et duorum magnorum. Hic est 
quod habemus et novies Styx interfusa coercet (Aen. VI 439): nam novem 
circulis cingitur terra791*. 


ad VI 439: Novies Styx interfusa qua altius de mundi ratione quaesiverunt, 
dicunt intra novem hos mundi circulos inclusas esse virtutes, in quibus et 
iracundiae et cupiditates792, de quibus tristitia nascitur, id est Styx, unde 
dicit novem esse circulos Stygis, quae inferos cingit, id est terram, ut 
diximus supra (ad VI 127): nam dicunt alias esse purgatiores extra hos 
circulos potestates793, 794”. 


Servius utilizează aici ordinea „chaldeană” a planetelor şi pare a opta 
pentru doctrina „mixtă”, de origine astrologică, după care planetele conferă 
nişte calităţi (virtutes), dar şi vicii (iracundiae et cupiditates). O formulă 
similară se află la polemistul Arnobius795: „...ac dum ad corpora labimur et 
properamus humana, ex mundanis circulis secuntur nos causae, quibus mali 
simus et pessimi, cupiditatibus atque iracundia ferveamus ”796, 797*. 


Porfir, care e la curent cu tema astrologică a calităților planetare798, e 


posibil să se refere la doctrina înălţării şi pogorîrii sufletului în unele 
fragmente din De regressu animae, ca de pildă: „...purgatamque animam... 
reverti... ad Patrem, ne aliquando iam malorum poluta contagione 
teneatur”799, 800“. Dar mala mundi înseamnă o expresie prea vagă ca să 
deducem din ea că e vorba de concrescențe planetare: ,„...animam 
purgatissimam, cum redierit ad Patrem, ad haec mala mundi numquam esse 
redituram ”801, 802*. Aceste descrieri concordă destul de bine cu Oracolele 
chaldeene. 

3. Doctrina dobîndirii calităților planetare a suscitat vii discuții în 
ultimii cincizeci de ani. Savanții au optat îndeosebi pentru sau contra atribuirii 
acestei teorii lui Numenius din Apameea. Urmîndu-l pe E Cumont803, E.A. 
Leemans a inclus printre fragmentele lui Numenius nu numai pasajele din 
Comentariul la Visul lui Scipio de Macrobius, pe care autorul însuşi i le 
atribuie cu bună-ştiinţă înțeleptului apamean, ci şi, între altele, pasajul privitor 
la pogorîrea sufletului prin sfere804. Criticat de R. Beutler805, el era însă 
sprijinit de E.R. Dodds. Alţi savanţi, precum A.J. Festugiere sau J.H. Waszink 
şi, mai recent, E. Des Places, au acceptat părerile lui Beutler, împotriva lui 
Leemans. Într-o cărţulie publicată de maestrul său J.H. Waszink, M.A. 
Elferink găsea noi argumente în favoarea tezei lui Beutleraos, în timp ce H. De 
Ley îi lua (fără parti pris) apărarea lui Leemans807. Teza lui De Ley a fost 
urmată de J. Flamant8o8. Cum această polemică nu se referă direct la singurul 
pasaj din Macrobius care ne interesează, ne dispensăm de a o expune aici. 
După mărturiile lui Porfir, Macrobius şi Proclus, Numenius şi discipolul său 
Cronius ar fi într-adevăr autorii unei teorii a pogorîrii şi înălţării sufletului 809, 
însă nimic nu îngăduie să li se atribuie şi motivul trecerii prin sfere. Pentru 
subiectul nostru, este inutil să reproducem aici teoria numeniană despre cele 
două porţi ale cerului situate în semnele opuse ale Cancerului şi 
Capricornului, pe unde sufletele coboară în lume şi, respectiv, urcă din nou la 
cer810. Teoria s-a bucurat pesemne de un succes durabil, de vreme ce încă mai 
dăm peste o aluzie la ea în Fihrist de an-Nadim811. Vom reproduce integral 
aici doar textele lui Macrobius şi Proclus privind pogorîrea prin planete: 


1. Macrob. in S. Scip. I 12, 13-14, p.- 50, 11-24 Willis: hoc ergo primo 
pondere de zodiaco et lacteo ad subiectas usque sphaeras anima delapsa 
dum et per illas labitur, in singulis non solum, ut iam diximus, luminosi 
corporis amicitur accessu, sed et singulos motus, quos in exercitio est 
habitura, producit: 

in Saturni ratiocinantem et intelligentiam, quod logistik6n et theoretik6n 
vocant; 

in Jovis vim agendi, quod praktik6n dicitur; 

in Martis animositatis ardorem, quod thymikón nuncupatur; 


in Solis sentiendi opinandique naturam, quod aisthetik6n et phantastikn 

appellant; 

desiderii vero motum, quod epithymetik6n vocatur, in Veneris; pronuntiandi 

et interpretandi quae sentiat quod hermeneutikón dicitur în orbe Mercurii; 

phytikón vero, id est naturam plantandi et augendi corpora, in regressu 
fi A zk 

globi lunaris exercet812 . 

2. Procl. in Tim. I 199 Festugiere: 


„trebuie spus că sufletul trăieşte acolo sus după legile intelectului şi că, 
supus lui Kronos, el descinde mai întîi la noţiunea unei vieţi politice, care 
este jupiteriană, apoi urneşte irascibilitatea şi trăieşte cu ambiția onorurilor — 
or, irascibilitatea este de resortul lui Ares —, după care cade în concupiscenţă 
şi în genul de viaţă care este de resortul Afroditei, ca în sfîrşit să emită 
principiile creative fizice: or, toate principiile creative sînt de resortul lui 
Hermes şi Hermes cel falic veghează asupra principiilor creative fizice. Prin 
aceste principii, sufletul se uneşte cu trupul. Invers, cînd a luat corp, sufletul 
trăieşte mai întîi o viaţă vegetativă, prezidînd alimentaţia şi creşterea 
trupului, apoi este supus concupiscenţei, care trezeşte instinctele proprii 
şi să se ridice la o viaţă ambițioasă şi doritoare de onoruri, apoi ajunge la 
politică, atunci cînd îşi moderează pasiunile şi, în fine, la viaţa intelectivă. 


3. Procl. in Tim. V 237 Festugiere (= III 355, 8-17 Diehl): 


Şi trebuie să examinăm omul în profunzime, aşa cum am procedat cu 
Cosmosul, pentru că şi el este un cosmos la scară mai mică. Întrucât el are, 
ca şi Universul, o inteligenţă, o rațiune, un trup divin, un trup muritor, iar 
diviziunile sale sînt analoage cu ale Totului. De aici vine că unii obişnuiesc 
să spună că partea intelectivă a omului corespunde în rang cu sfera celor 
fixe, că, în rațiune, facultatea contemplativă (theoretik6n) îi corespunde lui 
Kronos, facultatea politică (politikân) lui Zeus, iar că, în partea iraţională, 
irascibilitatea (thymoeides) îi corespunde lui Ares, facultatea limbajului 
(phonetik6n) lui Hermes,  concupiscenţa  (epithymetik6n) Afroditei, 
sensibilitatea (aisthetik6n) Soarelui, vegetativul (phytik6n) Lunii, şi, în 
sfîrşit, vehiculul luminos (tò augoeides 6chema) corespunde cerului, iar 
acest trup muritor lumii sublunare. 


Un text al lui Servius rezumă în aparenţă aceeaşi doctrină813: 


4 ...ut dicunt physici, cum nasci coeperimus, sortimur a Sole spiritum, a 
Luna corpus, a Marte sanguinem, a Mercurio ingenium, a Jove honorum 
desiderium, a Venere cupiditates, a Saturno umorem: quae omnia singulis 
reddere viderunt extincti814*. 


Interpretarea textelor devine însă extrem de dificilă de îndată ce 
abandonăm orice idee preconcepută privind doctrina expusă şi pe autorul ei. 

În primul rînd, nu există o corespondenţă perfectă între pasajele mai 
sus reproduse. Teoria lui Macrobius nu corespunde cu aceea a lui Proclus, în 
timp ce acesta îşi schimbă el însuşi părerea în aceeaşi lucrare: semn că 
foloseşte două surse diferite sau că îşi corectează sursa unică. În vreme ce 
Macrobius vorbeşte într-adevăr de pogortrea sufletului şi de asumpţia 
anumitor facultăţi astrale815, Proclus (nr. 3) reia pur şi simplu o speculație în 
marginea  omologiei dintre macro- şi  micro-cosmossi6. Diferenţa, 
minimalizată la De Ley817, este totuşi importantă. Celălalt text al lui Proclus 
(nr. 2) s-ar putea referi la pogorîre, dar subiectul e tratat prin analogie şi nu 
„empiric”, precum la Macrobius. În fine, Proclus introduce noţiunea de 
„vehicul” (ochema) al sufletului, care trimite la o teorie foarte prizată de 
neoplatonicienii târzii. Această teorie este, de altfel, atît de asemănătoare 
doctrinei despre kathodos-anodos ale sufletului, încît e imposibil să le 
deosebim net. 

Termenul de ochema, care nu apare la Plotin şi Porfir, ci doar la 
lamblichos, Proclus, Damascius, Simplicius şi Priscianus (la Atena), 
Hermeias şi Olympiodor (la Alexandria), este pus de aceşti autori în legătură 
cu trei pasaje din Platon818 care, altminteri, n-au nimic de-a face cu „vehiculul 
sufletului”819. Dimpotrivă, în Legile 898e sq., Platon sugerează, ca simplă 
ipoteză, posibilitatea de a intercala un corp de foc sau de aer între sufletul şi 
trupul material. 

Aristotel este acela care vorbeşte de o pneuma înnăscută (symphyton), 
„analoagă elementelor din care sînt făcute astrele” (De gen. anim. 736b 27 
sq.) La Galen820, pneuma e definită ca „augoeides te kai aither6des”. 
Scrierea pseudo-plutarhiană De vita et poesi Homeri, 128, din secolul al II-lea 
p.C., afirmă că sufletul, în clipa morţii, antrenează cu sine to pneumatikon, 
care se comportă ca un ochema (pentru suflet). La începutul secolului al I- 
lea (la vremea morţii lui Galen), teoria era deja foarte cunoscută, pentru că 
Simplicius (In Phys. 964, 19 sq. Diels) răspunde obiecţiei lui Alexandru din 
Afrodisia privitoare la doctrina respectivă. Ea este menţionată în Corpus 
Hermeticum (X 13, 17), iar un augoeides s6ma apare la Celsus (ap. Orig. c. 
Cels. II 60) şi la Ipolit821. Plotin foloseşte sintagma leptoteron s6ma, „corp 
subtil”, inventată, conform mărturiei lui Ilamblichos, de Eratostene şi de un 
anume „Ptolemeu Platonicianul”, care ar putea fi contemporanul lui Galen, 
Ptolemeu Chennos din Alexandria822. Pentru Plotin, acest „corp subtil” e 
dobîndit în cer în cursul pogoririi sufletului823 şi despuiat de pe el la 
ascensiunea  sa824. Porfir  împărtăşeşte aceeaşi  păreres25. Pentru 
lamblichos826, aither6des kai augoeides óchema este recipientul unor 


phantasiai divine şi organul mediumnităţiis27. La el nu mai e vorba de 
pogorîrea sufletului, ca la Plotin şi Porfir828. Proclus pare să rezolve problema 
postulînd existenţa a două ochemata829: vehiculul superior, care este 
symphyes, augoeides sau astroeides, este imaterial, impasibil, indestructibil; 
vehiculul inferior, pneumatikon, este trecător şi alcătuit din patru elemente. 
Pogorîrea sufletului învelit în vehiculul său symphyes este descrisă de Proclus 
în propoziţia 209 a Elementelor de teologie: 


Vehiculul fiecărui suflet în parte pogoară acumulînd veşminte (chitones) din 
ce în ce mai materiale şi se înalță, însoţit de suflet, prin despuiere de tot ce e 
material şi îşi recuperează forma originară, prin analogie cu sufletul care se 
slujeşte de el. Căci sufletul coboară asimilînd principiile iraționale ale vieţii 
şi urcă despuindu-se de toate aceste facultăţi... 


Nu e aşadar nici o îndoială posibilă: Proclus cunoaşte doctrina 
cobortrii şi urcării sufletului prin sfere. Se mai poate observa că, în cele două 
texte citate mai înainte, Proclus utilizează ordinea „egipteană” a planetelor, în 
versiunea lui Eratostene (Lună, Soare, Mercur, Venus, Marte, Jupiter, Saturn). 
Va trebui să ne amintim acest amănunt important cînd va fi să stabilim 
proveniența acestor două pasaje din Comentariul la Timaios. 


4. Fără a mai face deosebire între cele două variante — cea 
„demonizată” şi cea „normală” — ale doctrinei trecerii prin sfere, să încercăm 
să comparăm textele între ele, luînd ca ordine convenţională a planetelor 
ordinea „chaldeană”, care se regăseşte la Macrobius şi într-unul din textele lui 
Servius (ad XI 51). 

O atentă considerare a textului din Poimandres, comparativ cu 
celelalte, ne duce la următoarea concluzie: că „puterea de a creşte şi de a 
descreşte” a Lunii, dorinţa iluzorie la Venus şi temeritatea la Marte corespund 
în toate celelalte mărturii. Asocierea dintre Saturn şi minciună e foarte 
veche830. „Mijloacele vicioase de a dobîndi bogăţia” sînt apropiate de 
desiderium honorum sau regni la Servius. „Ostentaţia poruncitului” convine 
de minune Soarelui care, în ordinea „chaldeană” a planetelor, este hegemonul 
cosmic. În fine, zeul Mercur din mitologia greco-romană este într-adevăr 
stăpîn peste „iscusinţele răutăţii”. Se poate afirma cu toată certitudinea că 
ordinea planetelor în Poimandres este ordinea „chaldeană”, ca la Macrobius. 

Patru ordini planetare distincte sînt prezente în mărturiile noastre: 


1. Ordinea „chaldeană”: (Lună, Mercur, Venus, Soare, Marte, 
Jupiter, Saturn) — Macrobius, Servius (ad XI 51), Poimandres; 
2. Ordinea „egipteană ”: (Lună, Soare, Venus, Mercur, Marte, Jupiter, 


Saturn) — Proclus; 

3. Ordinea regenţilor săptămînii planetare: Servius (ad VI 127); 

4. O a patra ordine de succesiune: (Saturn, Marte, Venus, Mercur, 
Jupiter) — Servius (ad VI 714). 


Ultima ordine de succesiune a planetelor a fost calificată, pe nedrept, 
de „aberantă”. Ea corespunde perfect ordinii în care „sorţii” planetelor (care 
nu sînt totuna cu dispoziţia lor în cosmos!) sînt menţionaţi în tratatul 
astrologic Panaretos: Soare, Lună, Jupiter, Mercur, Venus, Marte, Saturn831. 
Cu o uşoară inversare (Mercur ocupînd locul lui Venus şi viceversa), aceeaşi 
serie planetară se regăseşte în Apotelesmata ale lui Pseudo-Manethon, al căror 
autor, născut în anul 80 a.C., şi-a desfăşurat activitatea sub domnia lui 
Hadrian832, precum şi într-un ostrakon demotic din secolul I p.C. După W. şi 
H.G. Gundel, ea urcă pînă la o serie planetară egipteană de o venerabilă 
vechime833. Vom reveni asupra acestei ordini cînd va fi să stabilim originea 
doctrinei trecerii prin sfere. Oricum, va trebui să încetăm a o mai considera 
„aberantă”, căci era destul de cunoscută în epocă. Ea apare în capitolul 136 
din scrierea gnostică Pistis Sophia: Cronos, Ares, Hermes, Afrodita, Zeus834. 

Istoria ordinilor „egipteană” şi „chaldeană” este mult mai bine 
cunoscută, însă relaţiile interne dintre aceste două tipuri de aşezare a 
planetelor în univers au fost ignorate pînă la studiul foarte recent al lui J. 
Flamant835. 

Ordinea „chaldeană”, numită şi „ciceroniană” sau „ptolemeică”, 
dispune planetele între Pămînt şi cerul stelelor „fixe” în funcţie de durata 
respectivă a revoluțiilor lor. 


Distanţa medie de la planete la Pămînt, pe care se sprijină acest edificiu al 
sferelor celeste, se acordă cu timpul tropic al trecerii lor prin zodiac, care 
este cel mai scurt în cazul Lunii şi cel mai lung în cazul lui Saturn. Pentru 
Lună, perioada tropică, adică intervalul dintre două reveniri succesive la 
punctul echinocţial, atinge aproximativ 27 de zile şi 1/3, în timp ce perioada 
sinodică, adică intervalul dintre două Luni noi, atinge 29 de zile şi jumătate. 
Pentru Mercur, Venus, Soare şi Marte, perioadele tropice sînt respectiv de 
88, 225, 365 şi 687 de zile; pentru Jupiter — de aproape 12 ani, în timp ce 
pentru Saturn — de circa 29 de ani şi jumătate, deci de aproape 30 de ani836. 


Macrobius îi atribuie lui Arhimede cunoaşterea acestei ordini a 
planetelors37, pe cînd Theon din Smirna le-o atribuie „unor pitagoreici”838. În 
orice caz, Hipparh din Niceea (cca 190-120 a.C.) este partizanul ordinii 
„chaldeene”, care devine clasică în toate operele de astrologie şi pe care 
Geminus, Cleomede, Cicero, Ptolemeu, Theon din Smirna, Vitruviu, Calcidius 


şi Proclus o preferă ordinii „egiptene”. Aceasta, atestată la vechi autori839, 
apare la Plafon, Eudoxiu din Cnid, Aristotel şi Callip, adică la marile 
autorităţi filozofice şi astronomice din secolul al IV-lea. Platon840 şi autorul 
lui Epinomis841 atrag deja atenţia asupra particularităţilor planetelor Venus şi 
Mercur, care au amîndouă aceeaşi viteză ca Soarele şi urmează traiectoria 
acestuia. Cercetările lui J. Flamant par a demonstra că Platon nu ignora teoria 
„helio-satelitică”s42 sau „geo-heliocentrică”843, atribuită de Calcidius lui 
Heraclide din Pont. Acest sistem funcţionează la fel de bine cu teoria 
epiciclurilor a lui Apollonios din Perga, ca şi cu teoria sferelor înglobate una 
în alta a lui Eudoxiu, Callip şi Aristotel844. Postulatul lui fundamental este că 
Mercur şi Venus nu se învirtesc în jurul Pămîntului, ci în jurul Soarelui. O 
cosmologie de acest gen apare pe două planisfere din secolele al IX-lea-al X- 
lea845, al căror studiu l-a dus pe J. Flamant la o concluzie destul de 
spectaculoasă: 


Să examinăm acum consecinţele acestei aşezări asupra ordinii planetelor, 
după cum Venus şi Mercur se află deasupra sau dedesubtul Soarelui (în 
paranteză vom aminti locul lor de partea opusă, spre a scoate mai bine în 
evidenţă simetria lor faţă de Soare în ambele aşezări). 

Ordinea I: Pămînt, Lună (Venus, Mercur), Soare, Mercur, Venus, 
Marte... 

Ordinea II: Pămînt, Lună, Venus, Mercur, Soare (Mercur, Venus), 
Marte... 


Ordinea I corespunde ordinii zise „egiptene”, iar ordinea II ordinii zise 
„chaldeene”. Se ştie totuşi că fiecare din aceste două ordini comporta o 
variantă, după cum Venus se afla deasupra sau dedesubtul lui Mercur 
(numai ipoteza lui Heraclide permitea fixarea sigură a locurilor lor 
respective): 


Ordinea Ia: Pămînt, Lună, Soare, Venus, Mercur, Marte... 
Ordinea Ib: Pămînt, Lună, Soare, Mercur, Venus, Marte... 
Ordinea Ila: Pămînt, Lună, Mercur, Venus, Soare, Marte... 
Ordinea IIb: Pămînt, Lună, Venus, Mercur, Soare, Marte... 


Ordinea la este cea a lui Platon, ordinea Ib — atribuită uneori greşit lui 
Platon — este cea a lui Eratostene, după Theon; ordinea Ila este ordinea 
„Chaldeană” uzuală; ordinea IIb este extrem de rară (Theon le-o atribuie 
„unor matematicieni”)846. 


Dat fiind că nici un autor — antic sau modem — n-a ajuns la o 
concluzie atît de ingenioasă şi totodată simplă, va fi normal să estimăm că 
fiecărui scriitor antic îi plăcea o anumită ordine planetară, cu excluderea 


tuturor celorlalte. Macrobius, de pildă, e partizan al ordinii platoniciene 
(„egiptene”, varianta Ia), pe care încearcă de altfel s-o concilieze cu ordinea 
ciceroniană, cu ajutorul teoriei heliosatelitice847. Proclus, dimpotrivă, aderă la 
ordinea „chaldeană”848. Aceste informaţii sînt destul de surprinzătoare, de 
vreme ce, în textele mai sus transcrise, fiecare din cei doi autori expune un 
sistem aflat într-o discordanţă frapantă cu propriile sale vederi. Astfel, 
Macrobius se revendică de la ordinea „chaldeană”, pe cînd Proclus se 
revendică de la ordinea „egipteană”. Consecințele sînt lesne de sesizat: 


1) Macrobius şi Proclus îşi expun amîndoi teoriile după nişte surse cu 

care nu sînt pe de-a-ntregul de acord. 

2) Sursa lui Macrobius nu coincide cu aceea a lui Proclus. 

Pentru a rezolva aceste contradicții, J. Flamant a născocit o explicaţie 
seducătoare. După părerea acestui savant, la originea doctrinei privind 
pogorîrea sufletului prin sfere trebuie căutat Numenius, care prefera ordinea 
„chaldeană”. Porfir, în Comentariul la Republica, ar fi reprodus fidel doctrina 
lui Numenius, de unde ea ar fi fost împrumutată de Macrobius849. Dar Porfir 
însuşi era, ca şi Macrobius, partizan al ordinii platoniciene („egiptene”)850. În 
Comentariul la Timaios, el ar fi modificat aşadar uşor teoria numeniană, 
schimbînd ordinea planetelor. Sursa directă a lui Proclus ar fi Comentariul la 
Timaios al lui Porfire51. Singurul punct slab al acestei ipoteze este faptul 
indiscutabil că Numenius nu poate fi autorul acestei doctrine, întrucît ea era 
deja prezentă în gnosticismul popular, de unde a fost adoptată de Basilide. 
Aceasta însă nu exclude posibilitatea ca Numenius s-o fi cunoscut şi expus în 
vreuna din scrierile lui. Cît despre adevărata origine a doctrinei, ea este 
astrologică. Încă o dată, Servius ne va pune pe drumul cel bun. Servius 
expune teoria după trei surse diferite: 


1) poate după Porfir, De regressu animae sau De Styge852; 

2) după o sursă hermetică; 

3) după o sursă care foloseşte doctrina astrologică a „regenţilor” 
zilelor săptămînii. 


Cel de-al treilea text al lui Servius, care, la prima vedere, poate fi 
interpretat ca o „pogorire a sufletului”, nu face de altfel decît să reproducă o 
teorie astrologică. Într-adevăr, el nu afirmă că sufletul trece prin sfere, ci că la 
naştere noi suferim influenţa (sortimur) „regenţilor”. În rest, succesiunea 
zilelor săptămînii, care nu coincide cu aşezarea planetelor în univers, nu se 
pretează defel la pogorirea sufletului. Servius vorbeşte pur şi simplu de 
corespondenţele dintre micro- şi macro-cosmos. Verbul sortior reprezintă o 


indicație foarte utilă, căci el trimite la teoria astrologică a sorţilor (Kleroi, 
sortes) planetari. Ordinea „aberantă” din celălalt text al lui Servius (ad VI 
741) ne îngăduie să-i stabilim cu precizie sursa: e vorba de tratatul pseudo- 
hermetic Panaretos, comentat de Paul din Alexandria şi de discipolul său 
Heliodore53. 

Teoria sorţilor planetari provine, după W. Gundel854, dintr-o foarte 
veche tehnică divinatorie. Cu ajutorul a două metode diferite — aruncarea 
zarurilor sau un calcul astrologie relativ simplu, care pleacă de la poziţiile 
relative ale Soarelui, Lunii şi Ascendentului în tema naşterii —, se poate 
calcula locus fortunae al fiecărui individ. Panaretos indică sorții planetelor 
singulare în următoarea ordine: Soarele e menit a administra „geniul cel bun” 
(agathos daimon), Luna — „soarta cea bună” (agathe tyche), Jupiter determină 
rangul, Mercur — „necesităţile naturale”, Venus — iubirea, Marte — curajul şi 
riscul, Saturn — „fatalitatea” (nemesis)855. După comentariul lui Heliodor, 
Luna acţionează asupra a tot ce are legătură cu corpul omenesc şi determină 
însuşirile fizice ale fiinţei care vine pe lume. De Soare depinde demonul 
personal al omului, ansamblul dispoziţiilor şi însuşirilor sale psihice. Jupiter 
determină victoria şi gloria individului, Mercur — inteligenţa şi capacităţile 
expresive etc.856. 

Aplicarea practică a metodei empirice a sorţilor (aruncarea zarurilor) 
îi este atribuită ultimului rege egiptean, faimosul astro-magician 
Nectanebos857. Aceeaşi doctrină astrologică a vulgatei hermetice reapare, cu 
variante speculative ori practice, în tratatul astrologie atribuit lui Nechepso şi 
lui Petosiris (secolul al II-lea a.C.), la astrologii Serapion, Vettius Valens şi 
Firmicus Maternus858. Ceea ce e cu adevărat egiptean în ea formează 
subiectul unor veşnice controverse. În orice caz, gnosticismul popular ce se 
exprimă în tratate precum Apocriful lui Ioan îşi anexează doctrina, accentuînd 
însă caracterul exclusiv rău al planetelor, în polemică cu doctrina astrologilor. 
Doctorul Basilide şi fiul său Isidor sînt reprezentanţii oficiali ai noului spirit. 
Tratatul hermetic Poimandres se inspiră în parte din aceleaşi producţii 
gnostice. Teoria trecerii sufletului prin sferele planetare, transmisă şi prin 
intermediul filozofilor ce nu împărtăşesc concepţia pesimistă a lumii care-i 
caracterizează pe gnostici, dobîndeşte o importanţă majoră la neoplatonicienii 
târzii, bucurîndu-se încă de un enorm prestigiu în epoca Renaşterii, cînd este 
difuzată de Marsilio Ficinons59. 

Capitolul VIII 


Pons subtilis 


„Puntea judecății” este unul dintre cele mai cunoscute motive eschatologice 
din apocalipsele creştine medievale. Singura ipoteză acreditată privind 
originea lui a fost formulată de către Miguel Asin Palacios în 1919860 şi ea 
revine recent la ultimul cercetător care a consacrat o monografie acestui 
subiect, P. Dinzelbachers61: simbolul pătrunde în Occident o dată cu legendele 
islamice ale mi’rāj-ului lui Mohamed. P. Dinzelbacher presupune şi el că, 
trecînd prin Irlanda, legendele arabe au reactivat un focar folcloric autohton 
de origine celticăs62. În fine, nimeni n-a pus niciodată la îndoială faptul că 
motivul islamic provine din Iran, mai ales de la puntea Cinvat a tradiţiilor 
pahlavi863. 

Cronologia legendelor creştine reprezintă o problemă destul de 
spinoasă. Pentru Asin Palacios şi pentru Dinzelbacher, ele datează toate din 
secolul al XII-lea, căci numai această datare le permite celor doi savanţi să 
susțină ipoteza tranzitului motivelor arabe şi a pătrunderii lor în Europa prin 
Irlanda. Dinzelbacher ajunge chiar să forţeze cronologiile: pentru el, de vreme 
ce originea irlandeză pentru Visio Tundali e dovedită, scrierea aceasta trebuie 
să fi fost compusă înainte de Visio Alberici. Or, există indicii sigure864 pentru 
datarea primului text, scris de călugărul irlandez Marc la Ratisbona 
(Regensburg), de prin 1149 sau puţin mai înaintes65. Dimpotrivă, n-avem nici 
un motiv valid să ne îndoim de tradiţia singurului manuscris consemnînd Visio 
Alberici, din secolul al XII-lea, care fixează la 1127 anul în care Alberico 
însuşi, călugăr la Montecassino, şi-a remaniat povestirea propriilor sale 
viziuni (datate de la începutul secolului al XII-lea: 1111 este un terminus post 
quem), din pricina imperfecţiunilor şi a interpolărilor ce se strecuraseră sub 
pana primului copist, călugărul Guido. 

O altă eroare, mult mai gravă, a aceluiaşi Dinzelbacher, a fost aceea 
de a susţine în teza sa de doctorat că scrierea latină Visio Esdrae depinde şi ea 
de Visio Tundalis66. Or, Dinzelbacher studiase numai „versiunea lungă” a 
Visio[nis] Esdrae, publicată de A. Mussafia în 1871867. Există totuşi din Visio 
Beati Esdrae un manuscris la Bibliothek des Priesterseminars din Linz, care 
datează din secolele X-XIs68. Acest manuscris ar putea răsturna toate 
certitudinile privitoare la originea iraniană a motivului „punţii înguste”869. 


Pentru a păstra o anumită ordine în expunerea noastră, ne vom opri un 
moment la cîteva episoade din apocalipsele secolului al XII-lea. „Puntea 
judecății” apare în Visio Alberici Cassinensis Coenobii Monachi Servi 
Servorum Christi ultimi (1127), în Visio Tundali, la „vizionarul S. Galgan” 
(mort în 1181), şi în Tractatus de Purgatorio S. Patricii redactat în 1188-89 de 
călugărul H. din Saltrey870. O mai regăsim şi în Lancelot de Chrétien de 
Troyes (cca 1177). 

În „cîmpul viziunii glorioase” pe care a avut-o la vîrsta de zece ani, în 
cursul unei catalepsii de nouă zile, Alberico da Settefrati (Cosenza, Calabria) 
vede 


„„„un mare fluviu de smoală arzătoare care ieşea din Infern, în mijlocul 
căruia se ridica o punte de foc foarte largă. Sufletele celor drepţi trec pe ea 
cu atît mai repede cu cît sînt găsite mai nevinovate; dar dacă aceşti drepţi 
sînt îngreunaţi de povara păcatelor lor, atunci cînd ajung la mijloc puntea 
devine strîmtă ca un fir. Opriţi de acest obstacol, ei cad în fluviu. Apoi, 
ridicîndu-se şi din nou căzînd, sînt supuşi chinurilor pînă cînd, Der bine şi 
curăţaţi de păcate, dobîndesc toată libertatea de a trece puntea871. 


Descrierea punţii în povestirea catalepticului Tundal (Iungdal, în 
gaelică), compusă de călugărul irlandez Marc din Munster pentru stareţa 
mînăstirii S. Paul de la Ratisbona, nu seamănă decît de foarte departe cu 
viziunea lui Alberico. Iat-o, după rezumatul făcut de F. Bar872: 


După un drum lung, (Tundal) ajunge la o punte plină de cuie, aruncată peste 
un eleşteu în fierbere, în care se aflau nişte monştri cât taurii. Chinul hoţilor 
era să treacă puntea. Tundal se pomeneşte fără să vrea pe punte, mînînd o 
vacă pe care o furase odinioară. Omul sau animalul cad tot timpul: la 
mijlocul punţii se iveşte alt păcătos, ducînd un sac de grîu. Amîndoi se 
roagă să treacă, varsă lacrimi şi sînge, iar monştrii din lac pe dată le beau. În 
sfîrşit, fără să-şi dea seama cum, trec puntea cea înfricoşătoare. 


În Voyage du puys sainct Patrix873, episodul punţii coincide perfect 
cu cel din viziunea lui Alberico. Dus de diavoli înspre un rîu foarte lat, 
cavalerul Owein trebuie să treacă 


...O punte atît de îngustă că abia s-ar fi putut ţine pe ea o pasăre, pe deasupra 
unui lac ce arunca o vîlvătaie rău mirositoare de foc, cu diavoli într-însa. 


Invocînd numele apotropaic al Domnului, Owein 


„„„a călcat cu amîndouă picioarele pe punte şi, prin vrerea Domnului, puntea 
se făcu largă de-ar fi putut-o trece două căruţe una lîngă alta874. 


În Lancelot (Le Chevalier de la Charrette)875, eroul trebuie să treacă, 
cu mîinile şi picioarele goale, „în suferinţă şi agonie”, o punte-sabie87s. 

Dat fiind că savanții sînt de acord asupra faptului că Irlanda a 
reprezentat locul de trecere obligatoriu al legendelor islamice către Europa 
continentală, să încercăm să vedem dacă motivul „punţii înguste” a activat 
într-adevăr, aşa cum presupune Dinzelbacher, un „focar folcloric celtic”. 
Singurul text irlandez ce poate fi comparat cu cele mai sus-citate este Viziunea 
lui Adhamhnán din secolul al XI-leae77, vizibil influenţată de povestirile 
creştine sau arabe. Dar puntea din Viziunea lui Adhamhnân n-are nimic de-a 
face cu tradiţia celtică. E drept că, în Călătoria lui Mael Duin (secolele VIII- 
IX)878, e vorba de un pod de sticlă care-i respinge pe cei ce vor să-l treacă. 
Osla Cyllellfawr, un personaj din suita regelui Arthur, posedă, în povestirea 
galică Culhwch şi Olwen, un cuţit atît de mare, că slujeşte drept punte unei 
întregi armate879, dar această anecdotă n-are nici ea nimic de-a face cu puntea 
îngustă sau cu puntea-sabie. În concluzie, nu pare să fi existat nici o „tradiţie 
celtică” în care să fi fost vorba de vreo „punte îngustă” înainte de povestirile 
creştine şi arabe. Cît despre exemplele luate din lumea germanică, ele sînt şi 
mai îndepărtate de motivul nostru decît exemplele aparţinînd lumii celtice. 

În legendele arabe, „puntea judecății” sau sirat are exact aceleaşi 
caracteristici ca şi puntea din apocalipsele creştine: se lărgeşte ca să-i lase să 
treacă pe cei drepţi şi se îngustează ca să-i arunce pe păcătoşi în Infern. 
Această reprezentare apare deja în secolul al VIII-lea, de vreme ce o regăsim 
într-un hadit al lui Abū Sa'id al-Khudri, însoțitor al Profetuluisgo. Primele 
povestiri despre mi’rāj datează din aceeaşi epocă. Cea care a fost tradusă din 
spaniolă în latină de notarul Bonaventura da Siena în vremea regelui Alfonso 
al X-lea cel Învăţat e bazată pe redactarea arabă a unuia din cei doi 
plastrografi (autori de apocrife), Maysara ibn 'Abd Rabbi-hi (persan, secolul 
al VIII-lea), sau "Umar ibn Sulaymân (damaschin, secolul al VIII-lea). Iată 
versiunea latină a pasajului în cauză: 


Scias, Machomete, quod Azirat est pons quidam, quem Deus fecit ad 
probandum illos qui bene credunt in legem tuam et similiter qui non 
credunt. Pons autem iste in alto supra infernum situs existens, magis subtilis 
est quam ullus capillus capitis et quam ensis accumen eciam plus accutus. 
Nam ex utraque parte totus plenus est tenaliis atque unchis et aliis 
instrumentis ferreis ad perforandum aptis, quae omnia longiora sunt magnis 
lanceis et ita eciam ad incidendum acuta quod a nemine dici potest...881* 


Puntea e împărţită în şapte compartimente, corespunzînd celor şapte 
ţinuturi infernalese2. 
Communis opinio crede că puntea sirat din legendele arabe provine 


din puntea Cinvat a eschatologiei iraniene. Să examinăm o clipă textele din 
Avesta antică şi posterioară. Cinvato-peretu apare în părţile cele mai vechi din 
Avesta883. Dar nicăieri în Avesta, nici în versetul gathic din Yasna 51, 13, nici 
în Vendidad 19, 27... nu se află vreo indicație clară despre vreo judecată pe 
punte884. Pentru a convinge spiritele cele mai optimiste care, precum P. 
Dinzelbacher, cred că Videvdat 19, 29 stă la originea motivului „punţii 
înguste”, e de-ajuns să cităm acest pasaj, după traducerea lui N. Söderblom: 


(Sufletul) urmează drumul creat de Timp, drum care există la fel de bine 
pentru cel rău şi pentru credincios, puntea Cinvat creată de Mazda. Acolo, 
conştiinţa şi sufletul îşi cer înapoi partea de bunuri pămînteşti care a fost 
dată prin ele în lumea corporală885. 


Sîntem siliţi să credem că reprezentarea unei „punți înguste” apare în 
Iran către secolul al VI-lea p.C. cel mai devreme. Ca şi în legendele islamice, 
e importată din altă parte. Motivul capătă contururi foarte precise în scrierile 
pahlavi redactate în secolul al IX-lea: Bundahishn, Dădestân-i dëng şi 
Men6k-i khrat886. În geografia mitică a acestor scrieri, lumea este înconjurată 
de muntele Haraberezaiti (pers. Alborz), care trece prin cele trei ceruri — 
stelar, lunar, solar — ca să ajungă la „luminile infinite” (anagra raosha). În 
centrul lumii, în Erân-Văj (av. airyanem vaejah), care este centrul zonei 
(keshvar) centrale Xvaniratha, se înaltă munţii Terak, Hikariya887, 
Ushidarenas88 şi, în sfîrşit, Cakad-i Dăitik sau Piscul Judecăţii889: 


Din vîrful lui se aruncă puntea Cinvat, la intrarea căreia are loc întîlnirea 
sufletului cu Daēnā, Eul său celest — sau, dimpotrivă, cu apariţia oribilă ce-i 
reflectă doar eul său mutilat şi desfigurat de toate urîţeniile, despărţit de 
arhetipul său celest890. 


Puntea Cinvat se lărgeşte întîmpinînd sufletul celui drept şi se 
îngustează pînă la dimensiunile unui brici ca să-l zvîrle pe cel păcătos în 
Infern891. 

Să convenim că puntea sirat din legendele despre mi’rāj ar fi putut fi, 
cronologic, influențată de tradițiile ultimilor suverani Sassanizi. Însă 
alcătuirea legendelor, aşa cum vom vedea în capitolul următor, indică mai 
curînd ca sursă unică pentru mi’rāj literatura apocaliptică iudeo-creştină şi 
mistica iudaică legată de merkâbâh. În acest caz, e mult mai firesc să urmărim 
istoria motivului în mediile iudaice şi creştine mai degrabă decît în mediile 
persane, spre a vedea dacă „puntea îngustă” nu-şi exercită din întîmplare în 
textele iudaice şi creştine funcţia de judecată mult înaintea scrierilor pahlavi. 

O „intrare” şi o „trecere” strîmte figurează în apocalipsa din secolul I 
(sau de la începutul secolului al II-lea) 4 Ezdra, compusă în ebraică sau în 


arameană şi tradusă în greacă, iar pornind de la greacă, în latină, siriacă, 
etiopiană, arabă (două versiuni), armeană, sahidică şi georgiană892: 


Civitas est aedificata et posita în loco campestri, est autem plena omnium 
bonorum; introitus autem eius angustus et in praecipiti positus, ut esset a 
dextris quidem ignis, a sinistris vero aqua alta; semita autem est una sola 
inter eos posita, hoc est ignis et aqua, ut non capiat semita illa nisi 
solummodo vestigium hominis893, 894*. 


Între începutul secolului al II-lea şi jumătatea secolului al VI-lea se 
produce o transformare în această credinţă, transformare ce nu poate fi 
atribuită influenţei iraniene, căci tocmai în acea epocă devenea şi puntea 
Cinvat în Persia o „punte a judecății”. În Historia Francorum, scrisă înainte 
de anul 577, Grégoire de Tours descria în felul următor viziunea abatelui 
Sunniulfus din Randan (departamentul Puy-de-Dôme): 


„.„referre erat solitus, ductum se per visum ad quoddam flumen igneum, in 
quo ab una parte litoris concurrentes populi ceu apes ad alvearia 
mergebantur; et erant alii usque ad cingulum, alii vero usque ascellas, 
nonnulli super mentum, clamantes cum fletu se vehementer aduri. Erat enim 
et pons super fluvium positus ita angustus, ut vix unius vestigii latitudinem 
recipere possit. Apparebat autem et in alia parte litoris domus magna, 
extrinsecus dealbata... De hoc ponte praecipitabitur, qui ad disstringendum 
commissum gregem fuerit repertus ignavus; qui vero strenuus fuerit, sine 
periculo transit et inducitur laetus in domum895, 896”. 


O punte absolut asemănătoare apare în Dialogi de vita et miraculis 
patrum Italicorum897 de Grigore cel Mare (580-604). În iudaism, această 
tradiție este prezentă doar în Midrash Yalqut in Is. 60898, dar I. Scheftelowitz 
o consideră anterioară Islamului. 

Motivul islamic al „punţii înguste” ar fi fost, după acest savant, 
împrumutat din iudaism. Un amănunt foarte important pare să-i întărească 
ipoteza: împărţirea în şapte a sirat-ului, corespunzînd celor „septem viae” din 
4 Ezdra. Or, într-un midrash mistic numit Viziunile lui Iezechiel, compus în 
Palestina în secolul al IV-lea sau al V-lea p.C., se întîlneşte pentru prima dată 
tradiţia celor „şapte ţinuturi infernale”, care joacă un rol important în 
legendele despre mi'râj. E vorba de nişte pămînturi situate sub pămîntul 
„nostru” şi care fac pandant celor şapte ceruri suprapuse. Numele lor sînt: 
‘Adamah, “Eretz, Heled, Neshiyah, Dumah, She“ol, Tit Ha-Yaven. Speculaţii 
cosmologice de felul acesta sînt prezente şi în Beraita de-Ma aseh Bereshit, 
ca şi în Midrash Konens99. În Islam, tradiţia celor şapte pămînturi infernale900 
urcă pînă la Ibn Abbas, însoţitorul profetului, şi este transmisă de Ka’b al- 


Akbăr, evreu convertit, contemporan cu Mohamed, ca şi de Wahb ibn 
Munabbih, tradiţionalist din secolul al VIII-lea. După E. Cerulli, în secolele 
X-XI existau două versiuni, aceea a lui Kisă“1 (secolul al X-lea) şi a lui Abū 
Omar Yusuf b. “Abd ibn "Abdalbarr (mort în 1071), precum şi o a doua 
versiune la at-Ta'labi (mort în 1035). Asín citează alte două tradiţii din secolul 
al VIII-lea, în care pămînturile primesc alte nume901. În ce-l priveşte, J.L. 
Palache semnalează o tradiţie asemănătoare la Azraki, dar se înşală fără doar 
şi poate afirmînd că nu există nici un motiv similar în iudaism902. Dat fiind că 
apocriful 4 Ezdra este cel dintii text în care pedepsele păcătoşilor şi 
recompensele dreptcredincioşilor sînt împărţite în şapte categorii, nu e cu 
neputinţă ca el să fi influenţat cosmologia ce prevede şapte tărîmuri infernale. 

Problema cronologiilor şi a filiaţiilor istorice pare, în general, mai 
simplă decît s-a presupus odinioară. Visio Beati Esdrae în latineşte, al cărei 
cel mai vechi manuscris datează de la sfîrşitul secolului al X-lea sau de la 
începutul secolului al XI-lea, reprezintă cu mare probabilitate cheia acestui 
puzzle încurcat. Într-adevăr, dintre cele trei scrieri medievale care depind de 
traducerea greacă din 4 Ezdra903, ea este cea mai aproape de sursă904. Ceea ce 
ne interesează pe noi în primul rînd este că ea conţine motivul canonic al 
„punţii înguste”: 


Et ambulavi in antea et vidi flumen igneum, pontus erat super id magnus, 
latitudo eius, quam unde possit, largitur paria boum LXX. Ubi cum 
venissent iusti, transierunt cum laetitia et exsultatione. Et verum veniebant 
peccatores, pontus ipse revertebatur in eam subtilitatem ut filus staminis. 
Cadebant in eum flumen confitentes peccata sua...905, 906*. 


Acest episod a fost interpolat între secolele al II-lea şi al X-lea, dar 
sursa lui este, foarte probabil, una creştină. Or, noi ştim că în secolul al VI-lea 
Grâgorie de Tours şi Grigore cel Mare cunoşteau această formă de ordalie 
postumă. Se poate presupune că modificarea pasajului din 4 Ezdra privitor la 
„calea îngustă” s-a produs între secolul al II-lea şi secolul al VI-lea şi că cele 
două personaje din secolul al VI-lea se inspirau amîndouă din aceeaşi 
reprezentare, foarte răspîndită în epoca lor. Această reprezentare s-a strecurat 
probabil pentru prima oară într-o scriere foarte asemănătoare cu Visio Beati 
Esdrae. Autorii creştini şi redactorii scrierilor pahlavi, ca şi povestitorii arabi, 
s-au inspirat din aceeaşi sursă: un apocrif creştin compilat în secolul al II-lea 
sau mai tîrziu, dar în orice caz înainte de a doua jumătate a secolului al VI-lea, 
care interpretează liber traducerea greacă din 4 Ezdra. 

Asta nu înseamnă că, în unele cazuri concrete, transmiterea motivului 
„punţii înguste” şi receptarea lui în acele apocalipse medievale despre care 
Jacques Le Goff ne-a dat recent o frescă animată907 nu s-au efectuat prin 


intermediul tradiţiilor referitoare la mi'râj, aşa cum am demonstrat-o în altă 
parte908. Într-adevăr, călugărul Alberico din Settefrati a intrat în schiturile de 
la Montecassino într-o epocă în care amintirea lui Constantin Africanul, cel 
dintîi traducător al textelor arabe în latineşte, era încă foarte vie. Prietenul lui 
Alberico, tînărul Pietro Diacono, care a fost şi coautor la versiunea 
apocalipsei redactată în 1127, avea să se ocupe îndeaproape de personalitatea 
lui Constantin, căci îl vom vedea alcătuindu-i lista de opere. Pasionat de 
cultura arabă, savantul cartaginez, mort în 1087, putuse prea bine să se 
întreţină despre minunatele legende ale mi'răâj-ului cu un tînăr călugăr pe care 
Pietro Diacono, născut în 1107, încă era simplu să-l fi întîlnit. Cît despre 
Alberico, el avusese viziunea la vîrsta de zece ani, într-o catalepsie care a ţinut 
nouă zile. În 1127, pe cînd număra vreo 20-26 de ani, pesemne că uitase 
conţinutul exact al coşmarurilor sale, fără a mai pune la socoteală că ar fi 
putut fi lesne încredinţat că visase nişte episoade sugestive, precum cel cu 
puntea îngustă, care aveau să-l impresioneze după aceea. În acest caz, date 
fiind circumstanţele istorice ale redactării Viziunii lui Alberico, aceasta pare 
explicaţia cea mai verosimilă. 

Vedem aşadar că Viziunea lui Alberico ar fi putut fi complet 
independentă de Visio Esdrae, o scriere dacă nu foarte veche, în orice caz 
bazată pe o tradiţie care urcă cel puţin pînă în secolul al VI-lea. Aceeaşi 
tradiţie avea să fie mai tîrziu încorporată în povestirile despre mi ’rāj, de unde 
avea să influenţeze apocalipsa lui Alberico. Tundal se situează în afara acestei 
linii, pe cînd Purgatoriul Sfîntului Patrick s-ar fi putut să facă parte din ea, fie 
prin intermediul Viziunii lui Alberico, fie, mult mai probabil, prin intermediul 
Viziunii latine a lui Ezdra. 


860 La Escatologia musulmana, pp. 274-76. 

861 Die Jenseitsbriicke im Mittelalter (Diss. Univ. Wien 104), Viena, 1973. 

862 Ibid., p. 162. 

863 Asin Palacios, pp. 180, 282 etc.; Dinzelbacher, p. 161. 

864 Asin, p. 286. 

865 Dinzelbacher, pp. 36 sq. 

866 Ibid., pp. 30 sq. 

867 A. Mussafia, „Sulla visione di Tundalo”, Sitzungsber. K. Akad. Wiss., Phil.-hist. Klasse. 
LXVII, Viena, 1871. Recent, în articolul „Die Vision Alberichs und die Esdras-Apokryphe”, 
Studien u. Mitteilungen zur Geschichte des Benediktiner-Ordens u. seiner Zweige, 87/1976, 
pp. 435-42, P. Dinzelbacher face amendă onorabilă. El remarcă faptul că Visio Esdrae este 
anterioară faţă de Visio Alberici şi consideră că a doua este influenţată de prima. 

868 Ms. A 1/6 (HS I), ff. 14a-17b; publicat de O. Wahl, Apocalypsis Esdrae — Apocalypsis 
Sedrach — Visio Beati Esdrae, Leiden, 1977, pp. 49-61. 

869 Cf. art. meu „Pons subtilis”, Aevum, 2/1979 şi art. meu citat în ACISCO. 

870 Şi o Visio Pauli latină care se inspiră din Apoc. Pauli; cf. Asin, p. 281. 

871 Visio Alb. XVII, în Loupe monde au Moyen Âge. Voyages et visions..., Trois récits 


traduits par Jean Marchand, Paris, 1940, pp. 148-49. 

872 F. Bar, Les routes de lautre monde. Descentes aux Enfers et voyages dans l'au-delă, 
Paris, 1946, pp. 107-8. 

873 Versiune franceză în proză din Tractatus..., publicată de Cl. Nourry la Lyon în 1506; 
reprodusă de J. Marchand, pp. 80 sq. 

874 Voyage... VIII, pp. 108-9 Marchand. 

875 Ed. M. Roques, Paris, 1958; episodul în întregime se desfăşoară de la v. 539 la v. 982. 

876 Despre „trecerile primejdioase” în alte romane ale lui Chrétien de Troyes, cf. art. meu 
„Pons subtilis”. 

877 Anonim. Cf. K.H. Jackson, A Celtic Miscellany, Harmondsworth, 19762; cit. p. 292: „A 
huge bridge is across the glen; it reaches from one side to the other, high in the middle but low 
at each end. Three parties are attempting to go over it, and not all get across. One party, from 
them the bridge is wide from beginning to end, so that they cross it unhurt, without fear and 
without terror, over the fiery glen. Another party, however, as they approach it, it is narrow for 
them at first but wide at last, so that they cross in this way over that same glen after great 
peril. But the last party, for them the bridge is wide at first but narrow and strait at last, so that 
they fall from its midst into the same perilous glen, into the gullets of those eight fiery 
monsters which make their dwelling in the glen.” 

878 Ibid., p. 155: „A little while after that they saw an island with a fortress in it, and a bridge 
of glass at its door. As often as they tried to go up on the bridge they would fall down back 
again.” 

879 P.K. Ford (ed.), The Mabinogi and Other Welsh Tales, Berkeley-Los Angeles-London, 
1977, p. 129: „Osla Cyllellfawr Great-Knife, who used to carry the short and wide Bronllafn; 
when Arthur and his men would come to the edge of a river, they would seek a narrow 
crossing over the water, and the knife in its sheath would be placed over the water; that would 
be bridge enough for all the armies of the three isles of Britain, their three adjacent islands, 
and their goods.” E vorba pur şi simplu de un uriaş, al cărui cuţit e foarte lat. [Vezi discuţia 
asupra acestor pasaje şi în Ioan Petru Culianu, Psihanodia, Nemira, 1997, pp. 121-122 (n. tr.).] 

880 Asin, p. 281. 

881* „Află, Mohamed, că Azirat este o punte făcută de Dumnezeu ca să-i pună la încercare pe 
cei ce cred şi pe cei ce nu cred în legea ta. Puntea aceasta boltită deasupra Infernului e mai 
subţire ca firul de păr şi mai ascuţită ca tăişul de sabie. La capete e plină de dest şi cîrlige şi 
alte instrumente de fier care sfişie, mai lungi decît lăncile cele mai lungi şi mai ascuţite decît 
se poate spune.” 

882 Liber Scalae 36, p. 192, ap. E. Cerulli, Il „Libro della Scala” (Cerulli I), p. 203. 

883 Y 46, 10; 32, 13; 51, 13. „Das Wort peretu braucht ursprunglich nicht die besondere 
Bedeutung «Brücke» gehabt zu haben, die es meist in den iranischen Sprachen hat; 
etymologische kann es allgemein «Übergang» (von einer Gegend zur anderen) oder «Strasse, 
Passage, Weg» bedeuten” — H.S. Nyberg, Rel. Ir., p. 185. 

884 N. Söderblom, La vie future, p. 95; cf. ib., n. l, unde autorul citează un pasaj din Ch. de 
Harlez, Avesta CLVI: „Doctorii din veacul al IV-lea p.C. i-au adăugat judecata de după 
moarte.” 

885 Ibid., p. 90. 

886 Cf. Ph. Gignoux, LU Enfer et le Paradis d’après les sources pehlevies”, Journal Asiatique, 
CCLVI/1968. 

887 Unde se află izvorul vieţii şi copacul nemuririi. 

888 Muntele Aurorelor, din mijlocul mării cosmice Vurukasha: Bund. 12, 6; 13, 3-5. 

889 Bd. 12, 7; Dad.-i den. 21, | sq. 34, 1-4. 

890 H. Corbin, Terre celeste, p. 126. 

891 Ph. Gignoux, pp. 222-4. 

892 Die Esra-Apokalypse (IV. Esra), 1. Teil: Die Überlieferung, hrgg. von Bruno Violet, 
Leipzig, 1910, pp. XIII-XV; Die Apokalypsen des Esra und des Baruch in deutscher Gestalt, 
hrgg. von Bruno Violet, mit Textvorschlăgen fiir Esra und Baruch von H. Gressmann, Leipzig, 


1924, pp. XXXI, XL, XLIX. 

893 Lat. VII 6-8, p. 128 Violet; cf. lat. VII 11-14, pp. I30-31 Violet. Această apocalipsă 
cunoaşte şi ideea repartizării păcătoşilor în „şapte căi” (lat. VII 80-7, pp. 174-8 Violet) sau 
„şapte ordine” (ib., 92-8, pp. 180-6 Violet). Pentru P. Dinzelbacher, pp. 160-1, motivul 
„trecerii înguste” ar fi indo-european, pentru că e regăsit în izvoare indiene (Kathop. 3, 14). 
894” „Există o cetate înălţată şi aşezată într-o cîmpie şi plină de toate bunătăţile. Intrarea ei 
însă e strîmtă şi pusă deasupra unei prăpăstii, aşa fel încît la dreapta e un foc şi la stînga o apă 
adîncă. Iar între ele, adică între foc şi apă, e numai o singură cărare, îngustă, aceea, cît talpa 
piciorului de om.” 

895 Hist. Franc. 33. 

896* „Obişnuia să povestească cum ajunsese, în cursul unei viziuni, la un fluviu de foc. De pe 
un mal se aruncau în el o mulţime de oameni, întrecîndu-se ca albinele la stup. Unii se 
afundau pînă la brîu, alţii pînă la subsuori, mai mulţi pînă peste bărbie, plîngînd şi ţipînd că-i 
ardea îngrozitor. Mai era şi o punte peste fluviu, îngustă cât cu greu putea cuprinde lăţimea 
unei tălpi. Pe celălalt mal se vedea o casă mare, văruită pe dinafară... La trecerea mulţimii, 
dacă vreun leneş era descoperit mai în urmă, puntea se micşora şi (leneşul) se prăbuşea; cel 
puternic însă trecea fără primejdie şi intra fericit în casă.” 

897 IV 36. 

898 I. Scheftelowitz, Die altpers. Rel., p. 180: „In der messianischen Zeit versammelt Gott 
alle Nationen, und deren Gâtzen erhalten auf Befehl Gottes Bewegung und Leben, um alsdann 
gegen ihre Anbeter zu zeugen. Darauf miissen alle Nationen iiber eine lange Briicke schreiten, 
die über die Hölle gespannt ist und nach dem Paradiese führt. Für die Gottlosen, die den fuss 
darauf setzen, wird die Briicke so schmal wie ein diinner Faden; sodass sie alle în die Tiefe der 
Hölle hinabstiirzen; dagegen führt Gott selbst die frommen Israeliten hinüber...” 

899 Cf. Ithamar Gruenwald, Apocalyptic and Merkavah Mysticism, Leiden-K6ln, 1980, p. 
134. 

900 Cerulli, pp. 239-40, n. 199. Iată numele celor şapte tărîmuri în Liber Scalae (= Livre de 
P'Eschielle) şi la primii doi tradiţionalişti (la ultimul, ele nu sînt numite): 

1. Aranka = ar-Ramaka. 

. Halgelada = halada (al-Kisă'1), jalada (Ibn *Abdalbarr). 

. Area (fr. Areka) = "Araqga. 

„ alhubra = al-harbă (al-Kisă'"1), al-jarabă” (Ibn *Abdalbarr). 

. malca (fr. malta) = maltăm (Kis.), maltă (Ibn Abd.). 

. zahikika (fr. aykiqua) — sijjin. 

. hagib = ’ajība sau ’ajībā, lăcaş al armatelor diabolice şi al lui Iblis înlănţuit. 

901 Hadit al lui Ibn Yurayi, în Tafsir (II 96-7) de Jazin: 

1. Yahannam (= Gehinnom). 
2. Lazi. 

3. al-hatma. 
4. al-sa “ir. 
5. saqar. 
6. al-yahim. 

7. al-hăwiya. 

Hadit al lui * Abd Allāh b. *Umar, tovarăş al lui Mohamed, ap. Ta'labi, Qisas 4; al lui Wahb b. 
Munabbih, ap. Badā’i’al-zuhūr 8-9 (Asín. pp. 138-9): 

1. Adim („suprafaţă”). 

2. Basit („cîmpie”). 

3. Tagil („durerosul”). 

4. Batih („zgomotosul”). 

5. Hayn („adversitate”). 

6. Măsika („rezervă”) şi siyyin („temniţă”). 

7. al-sakhar („arzătorul”) şi at-tara („umedul”). 

902 J.L. Palache, Het heiligdom, p. 123; despre tărîmurile din Midrash Konen, v. Bietenhard, 


pp. 37-41. Numele lor sînt: 

1. Heled. 

2. Thebel. 

3. Arqa. 

4. Yabasha. 

5. Haraba. 

6. Adama. 

7. Tărîmul inferior. 

Fiecare Gm are şapte părţi. Gehinnom se află pe tărîmul Arqa. 

903 Cf. Dieterich, Nekyia, pp. 214-15. 

904 O. Wahl, pp. 7-8. 

905 Visio b. Esdrae (mss Linz), 36a-d, pp. 54-5 Wahl; cf. şi Visio din Vat. lat. 3838, secolul al 
XII-lea, cap. 36a-d, ap. Wahl, ibid.: Et ambulavit amplius et vidit flumen igneum et pontem 
super magnum. Et venerunt iusti et transierunt cum laetitia et exsultatione. Et venerunt 
peccatores, et pons iste revertebatur in subtilitatem ut filum staminis. Et cadebant in hoc 
flumen confitentes peccata sua... 

906* „Şi am mers mai departe şi am văzut un fluviu de foc peste care se afla o punte mare, a 
cărei lărgime îngăduia trecerea a şaptezeci de perechi de boi. Cînd ajungeau la ea cei drepţi, o 
treceau cu veselie şi bucurie mare. Dar atunci cînd soseau păcătoşii, puntea se micşora, 
făcîndu-se subţire ca firul de păianjen. Ei cădeau în fluviu, mărturisindu-si păcatele...” 

907 Jacques Le Goff, La naissance du Purgatoire, Paris, 1981. 

908 V. Psychanodia, pp. 111-113. [În versiunea românească, la pp. 122-124 (n. tr.).] 


Capitolul IX 


De la mistica tronului 
la legendele despre mi’rāj 


Literatura apocaliptică evreiască (şi iudeo-creştină) este purtătoarea unui 
anumit număr de „revelații? privitoare la destinul individual şi colectiv, la 
structura cosmosului şi la mijloacele de a scăpa de soarta crudă care-i aşteaptă 
pe necredincioşi909. Tot acest complex ideologic este încadrat în anumite 
scheme recurente, vizînd chiar obţinerea revelaţiei: 


a) prin vis sau viziune (Dan. 7 şi 8); 

b) prin răpire; această categorie de extaz involuntar, atribuită unor 
venerabile personaje biblice (Avraam, Enoh, Isaia, Levi, Moise) răpite de 
îngeri (Jaoel, Mihael, Uriel etc.), este de departe cea mai reprezentativă pentru 
apocalipsele iudaice; 

c) prin căutare personală910. Această formă de extaz voluntar se 
dezvoltă îndeosebi începînd din secolul I p.C.911, în ramura literaturii apocrife 
şi apocaliptice numită „mistica merkâbâh” sau a carului divin din viziunea lui 
lezechiel (cap. 1)912. Materialele provenite din acest curent al misticii 
evreieşti sînt cuprinse în notele din Tosephtah pe marginea Mishnah913, în 
apocalipsele lui Enoh (2 Enoh sau Enoh-ul slav) şi Avraam914, redactate în 
secolul I şi, între secolele III şi IV, în „literatura hekhalotică” (de la hekhal, 
„palat”) ce se dezvoltă pornind de la maseh merkâbâh sau speculaţia 
privitoare la viziunea lui lezechiel915. 

Maeh merkâbâh sau „lucrarea carului”, ca şi ma’seh bereshith sau 
speculaţia asupra primelor capitole din Facere, sînt discipline mistice care 
urcă pînă la fariseii celui de-Al Doilea Templu916. Circulînd mai tîrziu sub 
numele marilor maeştri lohannan b. Zakkai, Eliezer b. Hirkanos, Akiba b. 
Joseph şi Ishmael Marele Preot, această „gnoză iudaică”917 este la început 
considerată cu respect de către iudaismul „exoteric”. Cîteva exemple ne vor fi 
suficiente pentru a ilustra schimbarea operată, la un moment dat, în 
mentalitatea rabinilor relativ la cele două discipline secrete. Tannaitul 
Yehoshua b. Qarha regretă că Moise şi-a ascuns faţa pe Muntele Sinai; dacă n- 
ar fi făcut-o, Dumnezeu i-ar fi dezvăluit „ce se află sus, ce se află jos, ce-a 
fost şi ce va fi”. Cînd Moise s-a căit şi a vrut să vadă, era prea tîrziu: îşi ratase 


unica şansă918. După Midrash Mishle in Prov. 11,8, Dumnezeu se bucură 
atunci cînd drepţii discută despre tainele Tronului şi ale creaţiei919. Mai tîrziu, 
gnoza evreiască este probabil pusă în legătură cu doctrina ereticilor (minim), 
căci atitudinea rabinilor devine intolerantă: 


Cel care e preocupat de patru lucruri: de ce se află sus, de ce se află jos, de 
ce se află înainte, de ce se află înapoi, acela ar fi făcut mai bine să nu vină 
pe lume. Celui căruia slăvirea Creatorului său nu-i ajunge, aceluia mai bine 
i-ar fi fost să nu vină pe lume920. 


R. Jona reia avertismentul921: 


Lumea a fost creată cu litera B&th (de la bereshiîth): la fel cum litera Bêth 
este închisă pe trei părţi şi deschisă doar pe una, nici tu n-ai dreptul să 
întrebi despre ceea ce se află sus... 


Neîndoios, autorii de povestiri vizionare fac parte din d6reshe 
halâqot, „răspînditorii de interpretări eronate” împotriva cărora se îndreaptă 
polemica rabinilor922. 

Cartea lui Enoh păstrată în etiopiană (1 En.)923, ale cărei cele mai 
vechi capitole924 au fost scrise în arameană pe timpul Maccabeilor925 sau mai 
înainte, conţine deja descrierea unui zid de cleştar înconjurat de flăcări, urmat 
de o casă de cleştar cu pereţii şi turlele „arzînd”926. Enoh pătrunde în acea 
casă „arzătoare ca focul şi rece ca gheaţa”927, iar apoi într-o a doua casă, unde 
se află tronul divin, înzestrat cu roţi „ca soarele strălucitor”: „De sub tron se 
revărsau torente de foc atît de orbitoare, că la ele nu mă puteam uita.” Se 
regăsesc în viziunea lui Enoh elemente împrumutate din primul capitol din 
lezechiel (merkâbâh şi tronul) şi din capitolul VII din Daniel, apocalipsă 
redactată între anii 168-165 a.C.928. J. Maier a fost acela care a văzut strînsa 
asemănare dintre acest pasaj din 1 En. (14, 11-19), minus torentele de foc, şi 
structura Templului din Ierusalim: 


Es liegt auf der Hand, dass die ganze Schilderung auf den örtlichen 
Verhăltnissen des Jerusalemer Tempel aufgebaut ist. Da ist die Mauer, die 
den Vorhof abgrenzt, der Hekal (das erste Haus), von dem aus man das 
Allerheiligste (das andere Haus) sieht, wo der Gottesthron, umgeben von 
der himmlischen Kultdienerschaft, steht929, 930*. 


Or, acelaşi savant german observă că mistica merkâbâh exploatează 
două motive literare mult mai vechi: cel al audienței, potrivit cu ceremonialul 
de curte orientală, şi cel al primejdiei pătrunderii în Templu şi a manipulării 
sacrului931. După teologia Templului, Yahweh este efectiv prezent în hekhal, 
spaţiul sacru în care sînt admişi numai preoţii: 


Pornind tocmai (de la această concepţie) capătă ritualul o semnificaţie 
extraordinară, actul de cult fiind omologat cu o reprezentaţie dinaintea 
divinității: el corespunde, dacă ne gîndim la simbolismul cosmologic al 
Templului, cu un fel de ascensiune celestă932. 


Terminologia povestirilor despre „intrarea în Paradis” pare a reflecta 
două etape distincte ale transformării actului ritual în Himmelsreise. În unele 
surse se foloseşte cuvîntul „a intra”: „Patru au fost cei care au intrat în Paradis 
şi aceştia sînt: b. Azzay şi b. Zoma, Aher şi R. Akiba”933. Un pasaj din 
Hagigah a Talmudului babilonian934 utilizează verbul "Jh, „a urca”: „R. Akiba 
urcă şi coborî înapoi în pace”935. Dar, alături de 'LYH, „ascensiune”, G. 
Scholem a observat că tradiţiile merkâbâh folosesc de asemenea, fără 
discriminare, şi cuvîntul YRD, „coborîre”, încît misticii înşişi sînt desemnaţi 
cu numele generic de yorede merkâbâh, „cei ce coboară la merkâbâh”936. În 
Mari curente ale misticii iudaice, Scholem era înclinat să considere că 
termenul de „ascensiune”, prezent în Micile hekhaloth, corespundea unei faze 
anterioare a misticii Tronului. De vreme ce el nu reia această observaţie în 
Jewish Gnosticism, sîntem siliţi să conchidem că experienţa „coboririi” nu e 
neapărat mai recentă. 

Pelerinajul astral al misticului era precedat de practici ascetice care 
durau de la 12 la 14 zile937. Experienţa vizionară propriu-zisă consta în 
călătoria prin cele şapte hekhalot-palate celeste, pînă la Tronul lui 
Dumnezeu938. Trecerea le era consimţită numai posesorilor celor şapte peceţi 
protectoare şi propiţiatorii, care trebuiau prezentate paznicilor de la porţi. 
Fiecare pecete conţinea un nume magic derivat din chiar Merkâbâh, în care 
Numele „sînt ca nişte stîlpi de foc împrejurul Tronului de foc”939. 
Obstacolele, care sporesc, presupun formule tot mai complicate, ele amintind 
îndeaproape de formulele similare din papirusurile magice şi din scrierile 
gnostice940. În faza secundă a mişcării mistice iudaice, aceste conţinuturi 
magice, socotite pe cît se pare inoperante, sînt eliminate. Pericolele ce se 
acumulează dinaintea vizionarului sînt de-acum de alt ordin: focul şi apa (cf. 
infra). 

Ultimele etape ale viziunii sînt descrise în termeni foarte vii de Marile 
Hekhaloth. Pelerinul celest discută cu paznicii Domiel şi Qaphtsiel la porţile 
celui de-al şaptelea hekhal, prezentîndu-le nişte „nume magice ale lui 
Dumnezeu” care nu sînt altceva decît vocabule greceşti deformate941. Ceea ce 
Grătz a numit „basileo-morfismul” misticii Tronului este una din trăsăturile 
care o disting pe aceasta de alte curente religioase din aceeaşi epocă. 
Dumnezeu este Regele Sfînt, iar descrierea curţii sale ocupă partea cea mai 
importantă din tratate. El posedă nume secrete (Zoharariel, Adiriron, Ahtariel, 


Totrosiyah), e înconjurat de „principii maiestăţii (ga'vah), ai spaimei (yir'ah) 
şi ai cutremurării (ra'ad)”942. După 3 Enoh, Dumnezeu şade pe tronul slavei, 
dincolo de cele 955 de ceruri943 (număr redus mai tîrziu la 290944). 
Dimensiunile Creatorului sînt astronomice: el are 23 600 de parasanghii945* în 
înălţime sau, după o altă estimare, doar tălpile picioarelor sale au 30 de 
milioane de parasanghii946. Tronul este transportat de cele patru hayyoth ha- 
kodesh, Sfinte Făpturi, fiarele-heruvimi din viziunea lui lezechiel. Pe Tronul 
carului e aşezat omul primordial, yotser bereshiîth, creator al lumii. El nu este 
„adevăratul Dumnezeu”, ci doar manifestarea „slavei ascunse” a lui947. Vom 
reveni mai pe urmă asupra angelologiei scrierilor iudaice din această perioadă. 
Cel dintii dintre îngeri, în 3 Enoh este Metatron, sar hapanim sau „principe al 
chipului” (al prezenţei) lui Dumnezeu, care locuieşte cel de-al şaptelea cer, 
*Araboth, aproape de Tronul prezenţei lui Dumnezeu (shekinah) şi de 
merkâbâh, împreună cu „legiunile mîniei, armiile furiei, Shinanim de foc, 
Kerubim cu torţele lor aprinse, Ophannim cu cărbunii încinşi, servitorii 
flăcărilor şi Seraphim ai fulgerelor”948. 

Am notat deja în trecere că primejdiile cele mai importante întîlnite 
de mistic în călătoria lui extatică sînt focul şi apa. Cum lucrul nu e fără 
legătură cu legendele islamice ale mi'râj-ului, ne vom opri o clipă la el. Cele 
mai vechi mărturii asociază studiul primului capitol din lezechiel cu fenomene 
de incombustibilitate sau, în orice caz, cu ceea ce s-ar putea numi „kratofanii 
pirice”949. 

Cînd RR. Iohannan b. Zakkai şi Eleazar b. Araq discută sub un pom 
despre tainele ţinînd de merkâbâh, un foc pogoară din cer, iar îngerii servitori 
dansează în faţa lor950. Elevii rabinului lohannan b. Zakkai, Eliezer şi 
Yehoshua, au fost înconjurați de foc în timp ce studiau ma eh merkâbâhs51. 
Aceste povestiri datează din timpurile fericite ale tannaiţiior, cînd călătoria 
extatică la Tron nu era atît de grea, cu atît mai mult cu cît era protejată de 
respectul din partea rabinilor ortodocşi. Contactul cu focul ceresc nu distrugea 
defel952. Mai tîrziu, misticul experimentează focul ca pe una dintre cele mai 
teribile primejdii ale ascensiunii sale: el emană din propriul lui corp şi 
ameninţă să-l devoreze953, astfel încît rămîne „fără mîini şi fără picioare”. Dar 
se păstrează implicit faptul că, pentru a ajunge la Dumnezeu, călătorul extatic 
trebuie să sufere o transformare prin foc. Este ceea ce i se întîmplă lui Enoh, 
care e preschimbat în Metatron954, şi lui Moise cînd vrea să ajungă la cer955. 
Explicaţia este foarte simplă: de vreme ce „îngerii, ca fiinţe cereşti, sînt făcuţi, 
în opinia comună, dintr-o substanţă ignee956..., se înțelege de la sine că aceste 
fiinţe de foc reprezintă o primejdie pentru intruşii de pe pămînt” 957. 

Pericolul apei este foarte marcat în contextul legendei celor patru care 
au intrat în Paradis. Îndeosebi eşecul lui ben Azzay, ben Zoma şi Aher (Elisha 


ben Abuya) provine din a fi luat drept apă „pietrele de marmură pură” ale 
Paradisului95s sau pe cele dintr-al şaselea hekhal959. Micile şi Marile 
Hekhaloth explică faptul că marmura din hekhal are aspect de valuri; cei trei 
nefericiţi care îndrăznesc să formuleze o judecată falsă în casa Domnului 
contravin avertismentului inexorabil: „Cel ce spune minciuni nu are ce căuta 
în faţa ochilor mei”960. J. Maier a găsit probabil singura rezolvare convenabilă 
a enigmei efectului optic ce-l induce pe mistic în eroare. Am văzut deja că un 
capitol din 1 En. (14, 11 sq.) descrie, sub formă de viziune, chiar structura 
Templului din lerusalim961. Or, zidurile Templului erau făcute din marmură 
de felurite culori, încît „erau aidoma valurilor mării”962. Al şaselea hekhal 
ceresc nu-i decît imaginea aceluia de la Ierusalim (şi viceversa), însă ceea ce 
pe pămînt e doar o percepţie falsă provocată de abilitatea constructorilor, în 
cer se plăteşte foarte scump: cu moartea (b. Azzay), nebunia (b. Zoma) sau 
erezia (Aher). „Numai R. Akiba urcă şi coborî înapoi în pace.” 

De la Testamentul lui Levi, al treilea din Testamentele celor XII 
Patriarhi963, un anumit număr de apocalipse uzau de o schemă ascensională 
pe care am avut deja prilejul s-o studiem (cf. supra, cap. II): protagonistul e 
răpit de un înger (II 6) şi trece succesiv prin ceruri964. Aşa se desfăşoară 
experienţa vizionarului în Enoh-ul slav, compus în mediu iudaic către finele 
secolului I p.C.965: în primul cer, Enoh întîlneşte îngerii păzitori ai apelor 
superioare (zăpadă, gheaţă, rouă)966, într-al doilea îngerii căzuţi967, într-al 
treilea Paradisul şi Infernul, într-al patrulea Soarele, Luna şi stelele cu îngerii 
lor păzitori, într-al cincilea îngerii aflaţi la porunca lui Satan, care au procreat 
cu fiicele oamenilor, într-al şaselea îi află pe îngerii Naturii, într-al şaptelea îl 
află pe Dumnezeu şi curtea lui968. Nu e nici o legătură între cele şapte ceruri 
şi planete, dar autorii lui 2 Enoh nu ignoră suprapunerea acestor două serii 
hebdomadares69. Cu toate acestea, ideea trecerii prin sfere pare străină 
apocalipselor iudaice şi iudeo-creştine (Asc. Is.) care utilizează schema cu 
şapte ceruri. 


Toate motivele întîlnite în scrierea medievală publicată de Moses 
Gaster sub titlul de Revelația lui Moise îşi trag originea din literatura 
apocaliptică iudaică şi iudeo-creştină. Unele urcă chiar pînă la tradiţii mult 
mai vechi decît cele ale rabinilor din secolul al III-lea p.C.970. Este 
indispensabil să le examinăm, înainte de a păşi mai departe. 

Transformarea lui Moise prin foc971 provine din 3 Enoh (a doua 
jumătate a secolului al III-lea). Metamorfoza este de altfel operată de îngerul 
Metatron însuşi, care nu e nimeni altul decît Enoh. Succesiunea cerurilor (cel 
puţin de la primul la al patrulea) presupune o concepţie cam fantezistă: ele nu 
corespund cu ordinea planetelor în univers, ci cu ordinea zilelor săptămînii. 


Ţinînd cont de faptul că doctrina trecerii prin sfere nu era utilizată de scrierile 
apocaliptice iudaice şi iudeo-creştine, aberaţia din Revelația lui Moise nu are 
mare importanţă în acest context. Originea ei trebuie să fi ţinut de cult: 
săptămîna progresează pînă la ziua sfîntă, sabatul. Textul se întrerupe joi, căci 
începuse prost, cu luni în loc de duminică. 

Primul cer corespunde zilei de luni, conţine apele superioare şi, prin 
ferestrele ce-l străpung, lasă să se înalțe rugăciunile, plînsetele, bucuriile 
oamenilor, iar soarta celestă să pogoare pe pămînt (foamete, sărăcie, bogăţie, 
război, pace, naştere, boală, sănătate etc.). Ideea că apele superioare se află în 
primul cer e foarte veche972. În 1 En. 72-82, cerul e prevăzut cu douăsprezece 
porţi de trecere pentru aştrii cei mari şi cu alte douăsprezece porţi (cap. 76) 
pentru vînturi973. În aceeaşi scriere precreştină, îngerii sînt puşi să aibă grijă 
de drumurile Soarelui, Lunii şi stelelor974, în timp ce alţii reglează 
meteorii975. Şi „nu există nimic pe lume, nici cel mai umil fir de iarbă, care să 
nu fie guvernat de un înger”976. După o altă tradiţie, toate faptele bune977 şi 
plînsetele lui Israel sînt păstrate în ceruri978: „Omul îşi tîrăşte durerile sub 
soare, dar el are comoara lui deasupra soarelui”979. Îngerii popoarelor 
administrează naşterile de pe pămînt980. 

În cel de-al doilea cer din Revelația lui Moise, căruia-i corespunde 
ziua de marţi, se află un înger de 300 de parasanghii şi 50 de miriade de îngeri 
de foc şi de apă care-şi cîntă imnurile cu faţa către Shekinah. Sînt îngerii 
meteorologici, care distribuie nori, vînturi şi ploi. 

În cel de-al treilea cer, care corespunde zilei de miercuri, stă un înger 
cu „O lungime de 500 de ani de mers. El are 70 000 de capete, în fiecare cap 
70 000 de guri, în fiecare gură 70 000 de limbi, în fiecare limbă 70 000 de 
graiuri”. 70 000 miriade de Erellim prezidează viaţa vegetalelor (iarbă, arbori, 
fructe, cereale). Dimensiunile măsurate în „500 de ani de mers” provin din 
vechi speculaţii rabinice. I se atribuie lui R. Iohannan b. Zakkai tradiţia după 
care distanţa de la pămînt la cer ar fi de 500 de ani de mers; tot aceasta ar fi şi 
lăţimea fiecărui cer, ca şi distanţa dintre două ceruri succesive981. Erellim sînt 
o clasă foarte importantă de îngeri în 3 Enoh982. Numărul 70 provine din 
calendarul şi din speculaţiile cosmologice babiloniene. Anul babilonian era 
împărţit în 72 de hamushtu sau „săptămîni” de cîte 5 zile fiecare. Anului 
cosmic de 72 de „săptămîni” îi corespund cei 70 (72) de păstori din 1 En. 89, 
59 sq. „De aceeaşi credinţă se leagă teoria existenţei celor 72 de popoare de 
pe lume, care au ca regen 72 de îngeri”983. Pentru W. Bousset, numărul 70 
(72) desemnează originea sau atributele celeste ale obiectelor pe care le 
însoţeşte984. Înmulțirea cu 1000 este un procedeu foarte comun de a indica 
dimensiunea ori cantitatea superlativă din ceva anume. Pînă aici, nu există 
nimic în Revelația lui Moise care să nu se integreze în tradiţiile iudaice cele 


mai autentice. 

Al patrulea cer, corespunzător zilei de joi, conţine Templul ceresc, cu 
coloane de foc roşu, cu margini de foc verde, cu praguri de foc alb, cu 
unghiuri de văpăi, cu portaluri de granat şi cu săli de geme strălucitoare. 
Îngerii de aici reglează şi supraveghează drumul pămîntului, al stelelor şi al 
planetelor. 

În cel de-al cincilea cer sînt îngeri jumătate foc-jumătate zăpadă, 
aparţinînd clasei Erellim şi numiţi Ishim, „oameni” (Prov. VIII 4). Combinația 
paradoxală de foc şi zăpadă în persoana îngerilor provine din tradiţia 
privitoare la coincidentia oppositorum în apariţiile numinoase985. 

În cel de-al şaselea cer se află miriadele fără număr de Irin Kadishin, 
„sfinţii păzitori” (Dan. IV 10-14). Într-al şaptelea cer sînt îngeri de foc, iar 
printre ei îngerul morţii, care ia în stăpînire sufletele omeneşti. Şi el aparţine 
patrimoniului de credinţe apocaliptice şi de speculaţii rabinice. Dumnezeu îl 
trimite la Avraam, care nu vrea să-i dea sufletul. Urîţenia îngerului 
exterminator e atît de mare, că totul moare în jurul lui Avraam, în afara 
patriarhului însuşi986. R. Eliezer b. R. Jose Haggelili (pe la 150) îl numeşte 
„dominator al lumii” şi i se dă numele de Sammael97. În altă parte, numele 
lui este Abaddon988. 

În sfîrşit, hayyoth sînt descrişi în Revelația lui Moise după vechile 
tradiţii merkâbâhss9. Putem conchide, fără a mai continua cu analiza 
descrierilor Infernului şi Paradisului, că toate tradiţiile conţinute în această 
Himmelsreise a lui Moise sînt autentic iudaice şi urcă, în general, pînă în 
secolul al III-lea, adică în epoca în care a fost compus 3 Enoh. Nici una nu e 
prea recentă, în timp ce mai multe dintre ele apar deja în 1 Enoh. 

Chiar dacă scrierea publicată de Gaster a fost compusă după legendele 
islamice ale mi ’rāj-ului, nu este influenţată de ele. 

Germenul legendei despre înălţarea la cer a Profetului apare într-o 
aluzie fugace din Coran (XVII 1)990. După Tor Andrae, izvorul cel mai vechi 
despre revelaţia lui Mohamed ar fi povestirea lui Ibn Ishaq (mort în 768): 
Gabriel îi poruncește să citească ceva (Iqra!), dar Mohamed refuză de trei ori 
la rînd, căci nu ştie carte. A patra oară întreabă: „Ce trebuie să citesc?” Atunci 
se trezeşte şi 


„era ca şi cum i s-ar fi întipărit în inima sa ceva scris. leşi din peştera (de pe 
muntele Hira) şi, în clipa cînd se afla pe la mijlocul muntelui, auzi un glas 
care spunea: O, Mohamed, tu eşti apostolul lui Dumnezeu, iar eu sînt 
Gabriel. Îşi ridică privirea şi-l văzu pe Gabriel sub înfăţişarea unui om care- 
şi ţinea picioarele încrucişate, la orizontul cerului. (M.) rămase în picioare 
şi-l privi cu atenţie şi, oriîncotro se întorcea, îl vedea mereu pe Gabriel la 
orizont991. 


Ciclurile legendare ale „călătoriei nocturne” (isrâ”) şi ascensiunii 
(mi’rāj) nu sînt în chip necesar mai puţin vechi decît povestirea lui Ibn Ishaq. 

Cel dintîi (isrâ”) este alcătuit din şase hadituri care datează cel puţin 
din secolul al IX-lea, grupate în două categorii redacţionale pe care le vom 
rezuma succint în paginile următoare9%2. 

I A993: Mohamed doarme. Apare un om care-l ia de mînă şi-l 
îndeamnă să-l urmeze. Ajung la un munte. Mohamed socoteşte că a-l urca îi 
este peste puteri, dar călăuza lui făgăduieşte să-l ajute şi astfel ajung pe 
culmea muntelui. Acolo, M. asistă la chinurile infernale şi ascultă de spusele 
călăuzei, sfătuit de aceasta, se fereşte de Gheenă. Apoi vizitează Paradisul, 
unde întîlneşte trei credincioşi de-ai săi. Îşi ridică ochii la cer şi vede trei 
profeţi: pe Avraam, Moise şi Isus. 

I B994: Într-o noapte, unul sau doi oameni (sau îngeri) îl duc pe M. (la 
Ierusalim). Pe drum, întîlneşte patru supliciaţi: un mincinos, pe cel ce nu 
practică preceptele Coranului, un soţ adulter şi un cămătar. Pe Avraam îl 
întîlneşte lîngă un pom a cărui coroană atinge cerul, în grădina paradisiacă. Pe 
Iîngă A. se ţin nişte copii („fiii oamenilor” sau copii morţi de mici) şi îngerul 
trezorier al Infernului. Pătrunde într-o casă frumoasă care este cerul, lăcaş al 
credincioşilor, după care trece pragul unei case şi mai frumoase, care este 
lăcaşul martirilor. Oamenii (îngerii) îşi declină identitatea: sînt Gabriel şi 
Mihail. Ridicîndu-şi privirile, M. contemplă palatul ceresc pregătit pentru el 
însuşi, după ce va muri. 

Ciclul mi ’rāj-ului nu e mai puţin vechi decît cel al călătoriei (isră”). 
Există trei variante: aceea a lui Bukhări şi Muslim (secolul al IX-lea), aceea a 
lui Ishāq b. Wahb, tradiţionalist din secolul al IX-lea (atribuită lui Ibn "Abbas, 
însoţitorul Profetului) şi o a treia (socotită apocrifă de către tradiţionalişti), 
compusă probabil de unul din plastografi, Maysara b. "Abd Rabbi-hi (de 
origine persană) sau "Umar ibn Sulaymăn (din Damasc)995. 

II A996: Mohamed doarme în casa lui de la Mecca (sau în incinta 
moscheii). E trezit din somn de Gabriel, care e singur sau însoţit de unul ori 
mai mulţi îngeri. Gabriel şi ajutoarele sale îl purifică pe Profet ca să-l 
pregătească pentru ascensiunea celestă: îi deschid pieptul, îi scot inima şi-o 
spală cu apă de la izvorul din Zamzam într-o cupă de aur (care conţine, pe 
deasupra, Înţelepciune şi Credinţă). Apoi îi pun inima la loc şi închid 
incizia997. Gabriel îl ia pe M. de mînă. Ascensiunea începe (de la moscheea 
din Mecca sau de la 'Templul din Ierusalim), în trei variante: 1) M. zboară fără 
vehicul; 2) G. şi M. se urcă într-un copac, care creşte vertiginos pînă la cer; 3) 
M. zboară călare pe un boraq, animal celest de călărit ceva mai mic decît 
asinul. Ascensiunea se desfăşoară în zece etape, din care primele şapte sînt 
cerurile astronomice. Gabriel bate la poarta fiecărui cer şi-i cere paznicului 


cale liberă. În fiecare cer, G. îi prezintă lui M. unul sau doi profeţi, M. îi 
salută, iar ei îi răspund cu binecuvîntări. Ordinea cea mai comună după care 
se desfăşoară întîlnirile este: Adam, Isus şi Ioan, Iosif, Idris (Enoh), Aron, 
Moise, Avraam. La al optulea popas întîlnesc ,Lotusul cel de pe urmă”, un 
uriaş arbore al Paradisului de la a cărui rădăcină patru fluvii izvorăsc. Aici sau 
în alt loc al călătoriei extatice, Mohamed primeşte două sau trei vase cu vin, 
lapte şi miere, ca să-şi potolească setea. M. alege laptele, iar Gabriel îi aprobă 
alegerea. A noua etapă constă în vizitarea „Casei locuite”, adică a 
Ierusalimului celest. Ultima etapă este înfăţişarea lui Mohamed înaintea 
Tronului lui Dumnezeu şi convorbirea cu Dumnezeu. Urmează episodul cam 
fastidios al celor patru călătorii, dus şi întors, de la Dumnezeu la al şaselea 
cer, unde stă Moise, întru stabilirea numărului potrivit de rugăciuni zilnice ale 
credincioşilor. Acesta este treptat redus, de la cincizeci la cinci rugăciuni, din 
pricina slăbiciunii omului. 

II B998: Primele episoade urmează îndeaproape redactarea II A. În cel 
de-al treilea cer. M., însoţit de Gabriel, întîlneşte un înger enorm, înfricoşător, 
incandescent, care meştereşte instrumente de tortură. E Îngerul păzitor al 
Infernului, şi nu surîde niciodată. Misiunea lui e de a exercita răzbunarea 
divină asupra păcătoşilor. Îngerul înspăimîntător primeşte de sus poruncă să-i 
arate lui M. cele şapte etaje ale Infernului, dispuse pe o verticală pe care 
gravitatea păcatelor creşte o dată cu adîncimea. M. nu suportă decît vederea 
primului etaj, împărţit în 14 compartimente. După acest episod, ascensiunea 
se desfăşoară urmînd schema din redactarea II A. 

II C999: Din cauza lungimii povestirii, împărţim rezumatul nostru 
după etapele cereşti: 

Cerul 1: 1. G. şi M. dau peste un cocoş uriaş, cu pene albe pe un corp 
verde. Capul i se odihneşte sub Tronul lui Dumnezeu. Cîntecul de slavă ce i-l 
înalţă lui Dumnezeu e repetat de toţi cocoşii de pe pămînt1000. 

2. M. contemplă un înger a cărui jumătate superioară e de foc, cea 
inferioară fiind de zăpadă. Acesta îndeamnă creaturile să-şi unească prin 
milostenie corurile, la fel cum el, ilustrație vie a unei coincidentia 
oppositorum, izbuteşte să concilieze focul şi gheaţa. 

3. Un înger aşezat pe un scăunaş ţine întregul univers la picioare, 
stînd cu privirile aţintite la Sfînta Scriptură, făcută din lumină. Este însuşi 
îngerul Morţii, a cărui menire e să extragă sufletele din trupuri. Sufletul e 
supus judecății îngerilor Munkar şi Nakir. 

4. Aici apare din nou îngerul păzitor al Infernului din redactarea II B. 
M. nu suportă vederea chinurilor îngrozitoare şi-l roagă pe Gabriel să închidă 
poarta. 

5. Nişte îngeri, înzestrați cu nenumărate feţe pe piept şi pe spate, îl 


slăvesc pe Domnul prin cînturi. 

Cerurile 2-5: Ascensiunea este descrisă în termeni generici. Sînt 
evitate cu grijă motivele prezente în variantele A şi B. 

Cerul 6: Apar o mulţime de Heruvimi, înzestrați cu aripi şi chipuri şi 
ale căror limbi îl slăvesc prin cînturi pe Dumnezeu. 

Cerul 7: Îngeri minunaţi, pe care M. n-are dreptul să-i descrie. 

Cerul 8: 1. Cer teologic, în care se află palatele lui Dumnezeu. 
Dinaintea lor se găsesc 70 de rînduri de îngeri uriaşi. M. se ridică la o înălţime 
echivalentă cu 50 000 de ani de mers şi se pomeneşte dinaintea a 70 de noi 
rînduri de îngeri. Scena se repetă de şapte ori. Cele de 7 ori 70 de coruri 
angelice se învîrtesc în cerc în jurul Tronului lui Dumnezeu. 

2. Urmează alte şapte etape succesive. În primele trei, M. întâlneşte 
mări de lumină, de tenebre şi de foc. Apoi trece peste un imens munte 
înzăpezit şi ajunge la un alt ocean de foc, după care se află un ocean de apă în 
care stau îngerii de sub Tron. Un ultim ocean, de lumină, îi deschide cale către 
îngerii (din clasa Heruvimilor) care se învîrtesc în jurul Tronului. 

Tronul: M. e purtat pînă la Tron de un soi de ghirlandă (rafraf) verde. 
Gabriel îl abandonează aici. Tronul e acoperit de văluri, dar M. trece de ele, ca 
să se oprească dinaintea lui Dumnezeu însuşi, care-şi pune mîinile pe creştetul 
umbrei Profetului. Acest gest îi provoacă lui M. o clipă de stupoare extatică. 
Dumnezeu îi comunică faptul că a fost ales ca mesager pe lîngă toate rasele de 
pe pămînt şi că poporul său va fi cel mai mare dintre popoare. 

Întoarcerea: Lăsat de ghirlandă (rafraf) în apropierea lui Gabriel, M. 
are viziunea limpede a tuturor lumilor pe care le-a vizitat. Gabriel îi dă 
explicaţii, dintre care cele mai interesante privesc ierarhiile angelice 
superioare. Gabriel însuşi, ca Spirit, le este conducător, iar secundul său este 
îngerul Israfil. 

Vizitarea Paradisului: Este conformă descrierilor din Coran. „Lotusul 
cel de pe urmă” e un copac uriaş, la poalele căruia curge fluviul paradisiac 
Kawtar (Cor. 108, 1). Pomul Beatitudinii (Cor. 13, 28) şi locuinţele celor 
drepţi sînt descrise după modelele lor coranice. 

Cele două cicluri de legende, cel despre isră” şi cel despre mi'râj, sînt 
reunite într-o unică redactare — Tafsir(XV 3-10), de Tabari (secolul al IX- 
lea)1001. Mi’rāj-ul este descris după redactarea II A, pe cînd isră” urmează 
mai degrabă redactarea I B, cu variantele. 

Legenda islamică a pătruns probabil în Spania creştină încă din 
secolul al IX-lea1002. Prima versiune a mi'răj-ului rezumată în latină (II A, B) 
e reluată de arhiepiscopul din Toledo, Rodrigo Jiménez de Rada (1170-1247), 
în Sahih sau colecţia de hadituri autentice a lui Bukhări şi Muslim, şi inserată 
într-al cincilea capitol din Historia arabum, intitulat De sublimatione 


Mahometi in regem et de jussionibus mendaciter excogitatis. O versiune lungă 
a mi'răj-ului a fost tradusă în castiliană în 1264, de către Abraham alfaqim, la 
porunca regelui Alfonso al X-lea. Notarul Bonaventura da Siena a efectuat 
apoi, după textul spaniol, o traducere latină (Liber Scalae Machometi), care a 
slujit ca bază pentru traducerea franceză (Livre de l'Eschiele Mahomet)1003. 
În 1949, E. Cerulli a editat textul latin după Cod. Paris., Bibl. Nat. lat. 6064, 
cu variantele din Cod. Vat. lat. 40721004, iar textul francez după Cod. Laud., 
Misc. 534 de la Bodleian Library din Oxford1005. 

Cum versiunea franceză corespunde, cuvînt cu cuvînt, cu versiunea 
latină, reproducem aici rezumatul făcut celei dintîi de către D Wunderli în teza 
sa Etudes sur le livre de l'Eschiele Mahomet1006. 


Textul nostru povesteşte o călătorie nocturnă a lui Mohamed, pe care i-o 
face posibilă graţia divină, în parte pe pămînt, în parte în lumea de dincolo: 
Pe cînd dormea în casa lui de la Mecca împreună cu Omheni (cum rezultă 
din text, soţia sa — în realitate, verişoara), Mohamed este trezit de 
arhanghelul Gabriel şi îndemnat de acesta să-l urmeze. El îşi începe 
călătoria pe Alborak, un fel de iapă, şi se îndreaptă mai întîi către Ierusalim. 
Pe drum este în trei rînduri ispitit. La Ierusalim e întîmpinat de profeţii care 
au fost înviaţi ca să-l slăvească şi să-l sărbătorească. 

După acest episod, începe călătoria în lumea de dincolo. Mohamed urcă 
scara ce-l duce la primul cer, tot însoţit de Gabriel şi de îngerii a căror 
menire e să păzească scara. Urcînd, îl întîlneşte pe Îngerul morţii şi stă de 
vorbă îndelung cu el despre cele legate de moartea drepţilor sau a 
păcătoşilor. După aceea vizitează cerurile. La poarta fiecărui cer se află un 
paznic care-i pune întrebări lui Gabriel despre însoţitorul lui şi se dovedeşte 
întotdeauna bun cunoscător al personalităţii Profetului, de cum îi aude 
numele. În cele şapte ceruri, Mohamed întîlneşte personaje care se bucură 
de bunăvoința aparte a Domnului: Enoh şi Ilie (în cerul de argint), Aaron (în 
cerul de aur), Moise (în cerul făcut dintr-o singură perlă), Avraam (în cerul 
de smarald), Adam (în cerul de rubin). În fiecare caz, ni se dau şi amănunte 
despre întinderea, populaţia şi organizarea cerului în chestiune. Al optulea 
cer (de topaz) este subîmpărțit prin numeroase perdele; cerul acesta e 
populat de heruvimi. Aici se desparte Gabriel de Mohamed, care se duce 
acum să se înfăţişeze lui Dumnezeu; acesta îi prescrie să-şi ţină poporul la 
post patruzeci de zile pe an, iar pe el să-l venereze în rugăciuni de cincizeci 
de ori pe zi. Regăsindu-l apoi pe Gabriel, el vede Tronul lui Dumnezeu, 
masa şi pana ce-i slujesc la scrierea destinelor. Descrierea celui de-al 
optulea cer se reia: primim informaţii despre îngerii care poartă Tronul, 
despre ceilalţi îngeri care populează acest cer şi despre schimbările ce se vor 
petrece aici în ziua judecății. Mohamed şi Gabriel coboară atunci într-al 
şaptelea cer. Ni se dă o nouă descriere a acestui cer care nu coincide cu 


prima, cu noi amănunte topografice şi particularităţi cosmografice; 
descrierea aceasta este mult mai bogată şi mai pitorească decît cea dintii. Ea 
se termină cu o privire de ansamblu asupra creaturilor ieşite din mîinile lui 
Dumnezeu şi a distribuirii lor pe pămînt şi în ape. Pe urmă, Mohamed e dus 
la un pămînt alb şi misterios, locuit de nişte creaturi şi mai misterioase, 
despre care îi este interzis să spună ceva. 

Spiritul lui Dumnezeu îl înzestrează acum pe Mohamed cu un soi de vedere 
rezumativă a tot ce-i trecuse prin faţa ochilor pînă atunci. Regăsindu-l pe 
Gabriel, astă dată însoţit de Rafael, este condus la cele şapte pămînturi ce 
înconjoară pămîntul alb pomenit mai sus şi ei i-l arată pe îngerul 
Auquotrofins cu pana-i minunată, îi arată cocoşul ce stă în preajma lui 
Dumnezeu, îngerul de zăpadă şi de foc. 

Apoi, Gabriel şi Mohamed pornesc din nou la drum. Ajung dinaintea 
zidului Paradisului. Ca şi în ceruri, nu pot intra decît după ce Gabriel 
explică cine este Mohamed. În realitate, zidul împrejmuieşte şapte 
paradisuri, iar primul pare chiar împărţit în două părţi, dintre care una este 
Edenul. Sîntem puşi la curent cu soarta primului paradis (şi a celorlalte) în 
ziua Judecăţii, după care urmează noi amănunte despre crearea şi 
organizarea cosmosului şi a lumii, de pildă că Nilul, Eufratul, Gihonul şi 
Tigrul izvorăsc din Eden, că în Paradis aceste patru fluvii sînt de miere, de 
lapte, de vin şi de apă înmiresmată, dar că se transformă în apă obişnuită de 
îndată ce ies din Paradis şi se varsă pe pămînt etc. Trecînd prin toate aceste 
paradisuri, Mohamed ajunge la al şaptelea, unde stă Dumnezeu atunci cînd 
vrea să pornească în vizită. Celelalte paradisuri sînt pline de castele, turnuri, 
palate etc., au pomi minunaţi, fluvii de toate culorile, de toate miresmele. 
Acolo locuiesc huriile, care fac deliciile preafericiţilor: fiecare are 500 ca 
neveste; pe deasupra, mai primeşte 4 000 de fecioare pe care şi le poate face 
neveste cînd are el chef, şi 8 000 de slujnice; între toate aceste femei există 
însă una pe care preafericitul o îndrăgeşte cu deosebire şi care-i este 
favorită. Paradisurile mai sînt pline şi de alte minuni: mesele fermecate care 
potolesc foamea şi setea de cum sînt atinse, îngerii care-i aduc în fiecare zi 
daruri lui Dumnezeu, pomii care împart bucate alese, fîntînile purificatoare, 
copiii-mesageri, pomul Tube, îngerii-povestitori etc. etc. Sînt cămile care 
aduc daruri de la Dumnezeu şi cu care preafericiţii se pot duce în reşedinţa 
lui, unde, ca un tată bun, se interesează dacă ei se simt bine, sînt mulţumiţi 
etc. Le dă în dar castele foarte frumoase numite alkazeres, aşezate într-un 
peisaj de o bogăţie miraculoasă; îi duc acolo îngeri care le ţin companie o 
vreme, jucîndu-se şi rîzînd cu ei. 

După ce vede toate aceste minunăţii, Mohamed îi este prezentat 
trezorierului Paradisului, Ridohan, care-i arată alte lucruri uimitoare, 
precum de exemplu fluviul al-Kettinen şi pavilioanele în care huriile se nasc 
şi cresc ca iarba. Ridohan şi Gabriel îl părăsesc atunci pe Profet, care se 


duce acum să-i facă o vizită lui Dumnezeu. Acesta îi dă Coranul şi-i 
porunceşte să-şi pună poporul să facă de 50 de ori pe zi rugăciunile 
prescrise şi să ţină 60 de zile de post pe an. La cererea lui Mohamed, el 
reduce numărul de rugăciuni la cinci. Profetul coboară atunci din nou în 
cerul în care se află Moise; profetul iudeu îl întreabă de obligaţiile impuse 
de Dumnezeu poporului lui Mohamed şi-l încurajează să ceară o reducere a 
postului; Mohamed revine de trei ori la Dumnezeu, care îi reduce de fiecare 
dată durata postului cu cîte zece zile. 

Regăsindu-i pe Gabriel şi Ridohan, aceştia îi dau să bea patru băuturi 
simbolice şi-i explică după aceea semnificaţia lor. După vizitarea ecluzei 
minunate, darul lui Dumnezeu pentru Mohamed şi poporul său, Gabriel îl 
anunţă că Dumnezeu doreşte ca el să vadă Infernul, ca să-şi înştiinţeze 
poporul nu numai de plăcerile ce-i aşteaptă pe preafericiţi, ci şi de chinurile 
suferite de păcătoşi. 'Totuşi, Profetul nu parcurge personal Infernurile aşa 
cum se întîmplase cu Paradisurile: se mulţumeşte cu o descriere făcută de 
arhanghel şi cu cîteva priviri strecurate înăuntru de la distanţă. lată 
descrierea Infernului: sub pămîntul locuit de noi se află şapte pămînturi 
suprapuse în care totul este de foc — pămînturile înseşi, cei ce le locuiesc, 
mările care fac parte din ele cu tot cu peştii lor. Sub aceste pămâînturi se află 
o stîncă ce le susţine, iar stînca stă pe un peşte ce-şi ţine capul şi coada 
laolaltă, încît să formeze un cerc. Sub peşte nu e nimic altceva decît 
întuneric. Primul pămînt e izolat de celelalte şi stă la rîndul lui sprijinit de o 
stîncă verde pe care-o ţine în palmă un înger; îngerul stă în picioare iarăşi pe 
un peşte. Sub acest prim pămînt se află un vînt de o cruzime fără margini, 
instrument al răzbunării lui Dumnezeu, care va fi folosit şi la chinuirea 
păcătoşilor din Infern. Al doilea pămînt e populat de scorpioni, al treilea de 
lighioanele tatas (un fel de potîrnichi), al patrulea de şerpi; toate aceste 
animale sînt veninoase şi-i chinuiesc pe păcătoşi cu veninul lor. Pe al 
cincilea pămînt, ei suferă chinul bulgărilor de pucioasă aprinşi; pe al şaselea 
se află arhiva în care sînt înregistrate toate păcatele; în plus, sînt şi nişte ape 
amare din care cei damnaţi trebuie să bea. În fine, pe al şaptelea pămînt se 
află lăcaşul lui Satan. El este înlănţuit şi înconjurat de diavoli. 

La cererea lui Mohamed, Gabriel purcede atunci la o descriere a sfîrşitului 
lumii: Dumnezeu va face să se caşte o groapă de foc ce va seca mările şi va 
pîrjoli totul într-o clipită; focul acesta va înspăimînta chiar şi fiarele din 
Infern şi vîntul care bate acolo. Această descriere este urmată de o nouă 
explicare a temeiurilor celor şapte pămînturi care alcătuiesc Infernul: ele 
pluteau mai întîi la întîmplare pe mare; dînd curs rugăminţii îngerilor, 
Dumnezeu îi porunci unuia dintre ei să le sprijine; acesta îşi ţine picioarele 
pe o stîncă verde; stînca stă pe un bou, ale cărui picioare stau pe un peşte 
numit Leviazan (= Leviathan). Cele şapte pămînturi sînt iarăşi descrise: 
fiecare are o mare, dar al nostru are şapte. Pe deasupra, mai e o mare care 


înconjoară gura Infernului. Pămîntul nostru este înconjurat de jur împrejur 
de Muntele Kaf şi ţinut în spate de un peşte. Între cele şapte tărîmuri ale 
Infernului şi tărîmul nostru se află atmosfera numită Halmange. 

Aici povestirea devine cam discontinuă; Gabriel se porneşte dintr-o dată să 
vorbească de probitatea pe care Dumnezeu le-a dat-o oamenilor în pază. 
Apoi trece la o nouă descriere a zilei Judecăţii: bărbaţi şi femei în pielea 
goală se vor aduna, în vîrstă de treizeci de ani. Fiecare va mărturisi despre 
ceilalţi şi chiar propriile-i mădulare vor dezvălui păcatele răufăcătorului. 
Dumnezeu, aşezat pe un pămînt cu totul alb, va asculta acuzaţiile şi va 
pedepsi şi recompensa pe fiecare după merit. Se va ţine un fel de socoteală 
generală a binelui făcut, a răului suferit şi a răului făcut. Cei ce nu vor putea 
fi „plătiți? de către „debitorii” lor vor fi recompensaţi de graţia divină. 
Acest tablou este însoţit de o nouă explicare a cosmosului: îngerul Arşaniel 
ţine cele şapte tărîmuri, călare pe boul Beamut (= Behemoth), care stă pe o 
stîncă verde. Tot pe această stîncă se află o parte din Muntele Kaf, cealaltă 
fiind dedesubt. Sub stîncă nu se găsesc decît aer şi tenebre, care se întind 
peste o apă mare. Mai e totuşi un munte numit Sore, împărţit în şapte şi 
despărţit de cele şapte tărîmuri mai sus menţionate. El e înconjurat de 
Muntele Kaf. La dorinţa lui Mohamed, Gabriel îi vorbeşte despre creaturile 
misterioase aflate dincolo de acest munte; îi mai spune şi că pe Muntele Kaf 
stă cocoşul lui Dumnezeu, iar cele şaptesprezece ramuri ce ies din acest 
munte susțin cerurile. Dincolo de Muntele Kaf sînt şapte mări care 
împrejmuiesc totul. Gura Infernului se deschide din cel de-al şaptelea 
pămînt, înconjurată de mări de foc. În ele Dumnezeu va scălda sufletele 
necredincioşilor în ziua Judecăţii, înainte de a le condamna. În acea zi, 
Dumnezeu va face Infernul să se ridice în sus, cu puntea Azirat pe deasupra, 
ca să-l vadă toată lumea. Lîngă punte va fi un fel de pajişte întinsă, situată 
între pămîntul nostru şi cel dintîi dintre cele şapte pămînturi ale Infernului, 
separate şi ele de pajişti asemănătoare. 

Gabriel îi explică atunci lui Mohamed cum a distribuit Dumnezeu binele şi 
răul pe pămînt. ÎI duce apoi într-un loc de unde poate vedea Infernul cu 
castelele, turnurile şi cele şapte porţi ale lui; în el vede chinurile îndurate de 
păcătoşi: munţii, fluviile, fîntînile şi castelele de foc, femeile oribile care-i 
strîng în braţe, pomii de foc ce rodesc fructe pline de viermi veninoşi, 
dragonii şi scorpionii etc. Îi mai explică şi cum vor fi trimişi păcătoşii la 
diferitele porţi ale Infernului, în funcţie de păcatele lor. 

În ziua Judecăţii, Dumnezeu va mai aduce şi o fiară îngrozitoare şi uriaşă, 
care va primi poruncă să-i chinuiască pe păcătoşi şi va fi pusă de aceea în 
Infern. După ce fiara va defila prin faţa păcătoşilor adunaţi laolaltă, 
Dumnezeu va lua un cîntar ca să cîntărească binele şi răul săvîrşite de 
fiecare; după cum va prevala unul sau altul, omul va merge în Paradis sau în 
Infern. Însă fiecare se va putea mîntui dacă a dat în scris că-l recunoaşte pe 


Dumnezeu drept Dumnezeul unic şi pe Mohamed ca profet al său. Acest 
lucru scris va contrabalansa toate păcatele. În ziua Judecăţii, toţi morţii vor 
fi înviaţi, cerul şi pămîntul vor fi înnoite, va fi o zi plină de nelinişte şi 
aşteptare. Nici un ajutor nu va mai fi cu putinţă; fiecare va trebui să şi-o 
petreacă singur şi să-şi recunoască greşelile sale. 

Puntea Azirat are şi ea o funcţie importantă: slujeşte la examinarea acelora 
ce sînt de credinţa lui Mohamed. Este subîmpărțită în alte şapte punți, iar pe 
fiecare punte li se va pune o întrebare musulmanilor ce vor încerca s-o 
treacă pe cît de repede posibil; cei care vor putea da un răspuns satisfăcător 
îşi vor continua drumul, ceilalţi vor cădea de pe punte în focul Infernului. 
Puntea e mai subţire ca un fir de păr, iar de o parte şi de alta sînt cleşti, 
frigări de fier, munţi şi văi. Totul e înconjurat şi depăşit de văpăile focului 
din Infern; musulmanii care trec puntea nu văd decît acest foc şi dragonii şi 
scorpionii ce-i chinuiesc pe aceia care cad în Infern. Ei vor trece mai repede 
sau mai încet, după virtutea fiecăruia, mereu încurajați de Gabriel şi de 
Mohamed; ultimii ajunşi de cealaltă parte vor fi negri ca tăciunele: ei vor fi 
petrecut 25 000 de ani în flăcări. 

După această povestire, Mohamed se mai uită o dată la Infern şi vede 
chinurile înspăimîntătoare îndurate de anumiţi păcătoşi; Gabriel i le explică: 
cei ce seamănă discordia, martorii mincinoşi, adulterii, tîrfele, bogătanii 
trufaşi suferă o pedeapsă care este în directă legătură cu păcatul comis de ei. 
Gabriel îl îndeamnă stăruitor pe Mohamed atunci să povestească poporului 
său tot ce a văzut. Îl însoţeşte pînă la templul din Ierusalim, unde îşi iau 
rămas-bun unul de la altul; Alborak îl readuce pe Mohamed la Mecca. 
Omheni doarme mai departe în pat, ca atunci cînd o părăsise. El îi 
povesteşte toată întîmplarea şi, în pofida sfatului pe care ea i-l dă (ca şi 
Hasce, Fatima şi Habenabez), le spune şi coreişiţilor1007* de călătoria sa 
nocturnă; se întîmplă ceea ce prevăzuseră cei care-i voiau binele: tribul lui 
nu-l crede, cu excepţia lui Abubekar. Numai după o nouă viziune, ce-i 
îngăduie lui Mohamed să descrie alcătuirea caravanei lor care se întorcea de 
la Ierusalim, mai înainte de sosirea acesteia, apropiații încetează să-l mai 
facă mincinos şi să-şi bată joc de el, convinşi fiind de această dovadă. 


Ne dăm lesne seama că Liber Scalae reproduce redactarea II C a 


legendei mi’rāj-ului, cu o inversare finală: viziunea din Liber Scalae se 
termină cu vizitarea Infernului, pe cînd redactarea „apocrifă? a lui Maysara 
sau a lui "Umar ibn Sulaymân se termină cu vizitarea Paradisului. Există trei 
versiuni distincte ale mi'râj-ului care circulă în Occident, în timpul Evului 
Mediu şi în Renaştere: 


1. Rezumatul lui Rodrigo Jimenez de Rada (II A, B). 
2. Liber Scalae (II C). 


3. Versiunea juristului (faqih), convertit în 1487, Juan Andrés de 
Jătiva, traducător al Coranului, din Confusion de la secta 
mahometica, publicată la Valencia în 15151008. 


După această din urmă redactare, succesiunea cerurilor şi a profeților 
se desfăşoară în felul următor (distinct de Liber Scalae)1009: 


șquuesta del suelo hasta al cielo, toda fecha de la luz de Dios” 
geluplhta muy fina” — Adam 

gelubzh muy fino” — Noe 

elada piedra preciosa” — Avraam 

gelulirta esmeragda muy fina” — Iosif 

gekaulib:diamante” — Moise 

gelatâraboncle” — loan Botezătorul 

geiald/luz de Dios” — Isus. 


La 14 ianuarie 1673, orientalistul Antoine Galland (1646-1715) a 
cumpărat la Constantinopole un splendid manuscris cu miniaturi reprezentînd 
mi’rāj nameh, executat la Herat în Khorassan de caligraful Malik Bakshi, în 
secolul al XV-lea. Această versiune mistică a mi'râj-ului, compusă de poetul 
Mir Haydar în turca veche, transcrisă de caligraf cu caractere uigure şi însoţită 
de 61 de miniaturi, are o istorie ce merită menţionată 1010. Manuscrisul a ajuns 
în biblioteca lui Colbert, care l-a însărcinat pe François Pétis de la Croix să-l 
descifreze. Încercările lui Pétis fură zadarnice: orientalistul n-a izbutit nici 
măcar să definească limba în care fusese scris textul. Abia marele sinolog 
Abel Rémusat (1788-1832) a dus la bun sfîrşit traducerea cîtorva fragmente. 
Manuscrisul, care se află astăzi la Bibliothèque Nationale sub cota 
„Supplément turc 190”, a fost în cele din urmă tradus în întregime de Pavet de 
Courteille în 18921011. 

Manuscrisul reprezintă o capodoperă a artei timuride din Herat, 
capitala Khorassanului, sub prinţul Baisonghor Mirza. Cît despre text, el este 
o reluare a versiunii II B a mi ’rāj-ului, în care povestirea despre Ier" pînă la 
Ierusalim are o importanţă mai marcată. Ultima secvenţă a textului este 
spectacolul înfricoşător al Infernului, în reprezentarea căruia miniaturistul 
excelează. Ocupînd un loc cu totul aparte printre manuscrisele mi'râj nameh, 
„Suplimentul turc 190” punctează pentru a doua oară pătrunderea povestirilor 
despre mi'râj în Franţa. Prima oară fusese o dată cu traducerea franceză a 
versiunii deja traduse la curtea Castiliei. Receptarea povestirii nu se 
împiedicase de necredinţa cititorului; dimpotrivă, povestea a suscitat un viu 
interes printre laici datorită afabulaţiei sale bogate şi o pasiune la fel de 


însufleţită în rîndul spiritelor religioase, pentru care a rămas multă vreme 
materie de dispute. Nici unii şi nici ceilalţi nu se îndoiau de veridicitatea 
povestirii, dar în timp ce pentru unii ea era pretext de reverii nostalgice, 
pentru ceilalţi era o dovadă palpabilă a lipsei de spiritualitate la islamici. 

Dimpotrivă, splendidul manuscris persan a ajuns în Franţa într-o 
epocă în care singurul interes pe care l-a trezit a fost de natură estetică şi 
ştiinţifică. Era de-acum un simplu produs de anticariat de o valoare 
incomparabilă. 


Izvoarele mi'răâj-ului. Pare superfluu să mai demonstrăm că legendele 
mi’rāj-ului au ca izvor imediat apocalipsele iudaice şi iudeo-creştine şi mai 
ales „literatura hekhalotică”. Scrierea publicată de Gaster sub titlul de 
Revelația lui Moise a fost compusă după povestirile despre mi’rāj. Cu 
siguranţă însă, ea nu a suferit influenţa acestora, căci este construită exclusiv 
cu materiale iudaice. Citatele din Talmudul babilonian par să indice că a fost 
scrisă după redactarea acestuia, dar la fel de bine poate fi vorba de interpolări 
din secolul al XII-lea. Ne vom mărgini la a semnala analogiile cele mai 
proeminente dintre mi’rāj şi ascensiunea lui Moise: 


1. Ca şi Moise, Mohamed străbate cele şapte ceruri, ajunge în faţa 
Tronului lui Dumnezeu, vede Paradisul şi Infernul. 

2. Nu există o relaţie explicită între cele şapte ceruri şi sferele 
planetare. 

3. În fiecare cer, Mohamed, ca şi Moise, întîlneşte un înger înzestrat 
cu însuşiri şi o misiune specifice, precum şi o categorie de îngeri 
reprezentativi din cerurile respective. 


Originea tuturor acestor motive este iudaică, în timp ce categoriile 
supliciilor infernale şi ale recompenselor paradisiace se regăsesc peste tot în 
apocalipsele iudaice şi iudeo-creştine. F. Michelini Tocci1012 merge şi mai 
departe: corectează cuvîntul Martala, titlul unei cărţi scrise de regele Solomon 
„por entendimiento de Spiritu Ssanto”, citat de regele Alfonso al X-lea în 
Libre del Setenario, în Merkâbâh rabbah, un tratat aparţinînd literaturii 
hekhalotice1013. Din moment ce Mohamed nu traversează palatele cereşti 
(hekhaloth), ci cele şapte ceruri, ni se pare mai probabil ca mi'râj-ul să 
urmeze mai curînd tradiţia Testamentului lui Levi, aceea din 2 Enoh, din 
Ascensiunea lui Isaia şi din Revelația lui Moise. 

Toate acestea n-ar mai fi necesitat nici o demonstraţie suplimentară 
dacă G. Widengren n-ar fi lansat o ipoteză uşor diferită în Muhammad, the 
Apostle of God, and His Ascension1014. Widengren recunoaşte că modelele 


imediate ale motivelor mi’rāj-ului sînt iudaice şi iudeo-creştine1015, dar crede 
că izvorul lor ultim trebuie căutat în Iran: vizitarea de către extatic a locurilor 
de recompensă şi pedeapsă postume este un motiv tipic iranian, iar modelul 
său clasic este cartea lui Arday Viraz (cap. 7 sq.): „Literatura apocaliptică 
iudaică şi creştină a luat din ea această combinaţie aparte dintre o înălţare la 
cer şi o vizită la locul pedepselor”1016. Or, noi ştim foarte bine că Arday Viraz 
Nameh datează din secolul al VI-lea al erei creştine. O strivitoare tradiţie 
greacă, elenistică, romană, iudaică şi iudeo-creştină a vizitei în Paradis şi 
Infern se dezvoltase pînă în acea epocă, cînd împlinise deja mai mult de un 
mileniu. Dimpotrivă, aceste povestiri apocaliptice lipsesc din Avesta recentă şi 
chiar din scrierile redactate în pahlavi în secolul al IX-lea, a căror specialitate 
este eschatologia, dar nu revelaţia extatică. O apocalipsă iraniană din secolul 
al VI-lea, oricît de autentică ar fi, nu poate anula o tradiţie atît de tenace. 
Sîntem siliţi să conchidem că povestirile despre mi’rāj n-au împrumutat nimic 
din Iran; originea lor este în întregime iudaică şi creştină, cu excepţia cîtorva 
episoade şi speculaţii tipice, care le-au fost adăugate de imaginaţia 
islamică1017. 


909 Doctrinele cele mai importante sînt: cei doi aioni, Mesia, Anticristul, Judecata de Apoi şi 

französische Fassung einer alfonsinischen Übersetzung, Berna, 1968. 

1007* Coreişiţi (quraişiţi) — trib arab din împrejurimile Meccăi, care-şi ia numele de la 

Postfaţă 


Ascensiunea celestă a sufletului. 
Interpretări, metode şi controverse 
la Ioan Petru Culianu 


„Nu cred în lucruri, cred în legăturile dintre 
ele.” 


Georges Braque 


E 


Erudiţia „metalică” a lui Culianu 


În ziua de 1 august 1984, Mircea Eliade trecea următoarea însemnare în 
jurnalul său: „Termin (în sfîrşit!...) de scris şi transcris prefața (scurtă şi 
mediocră) la excelentul volum al lui Culianu, Expériences de l'extase. Ce-am 
ajuns!... Jean-Luc Pidoux Payot îmi ceruse această Prefaţă (condiţie sine qua 
non ca să publice cartea); era vorba de prima lucrare a lui Ioan în Franţa; 
trebuia «recomandat de o autoritate». Cum tot amînam, a trimis cartea la 
tipografie şi mi-a rezervat două pagini. Apoi, de curînd, mi-a precizat dead- 
line: 20 august. Admiraţia mea pentru loan este sinceră şi fără margini. [...] 
Sper că voi putea scrie odată tot ce gîndesc despre Ioan Culianu” (Eliade, J, 
468)1018. Precum se ştie, în 1984, lui Culianu i-au apărut două cărți la 
importante case editoriale franţuzeşti: Expériences de l'extase la Payot şi Eros 
et magie à la Renaissance. 1484 la Flammarion. Probabil că loan Petru 
Culianu şi-a concentrat studiul asupra temei extazelor după 1978, an în care s- 
a înscris la Sorbona, la Departamentul de Istorie şi Filozofie, cu specializarea 
în Antichitatea tîrzie, pentru obţinerea unui doctorat de 3ème cycle en Sciences 
Religieuses. Tot atunci îi spunea prietenului său italian, istoricul Gianpaolo 
Romanato, următoarele: „Lucrez fără entuziasm la teza care sper că va deveni 
o carte despre experienţele extazului. Cred că va fi prima şi ultima mea carte 
în întregime ştiinţifică” (Anton, 147). Departe de a fi doar subiective, 
îndărătul unei unde de amărăciune abia mascată, rîndurile din scrisoarea către 
Romanato conţin şi o ironie asumată: cărţile ce aveau să apară în urma tezei 
cu pricina, Psihanodia (1983) şi Experienţe ale extazului (1984), constituie 


San 


proba a ceea ce Paul Drogeanu1019 numea „erudiţia puţin metalică” a lui 
Culianu. Nu este o opinie singulară, căci şi pentru Sorin Antohi, versiunea 
franceză „reprezintă maturizarea profesională a istoricului religiilor, fiind 
extrem de tehnică, practic rezervată specialiştilor de vîrf ai domeniului” 
(Antohi, 159). 

Volumul Experienţe ale extazului are, într-adevăr, un caracter prin 
excelență academic. În paginile lui, I.P. Culianu arată că stăpîneşte 
instrumentele filologice şi textele referitoare la studiul psihanodiei şi face 
dovada exhaustivităţii în ce priveşte istoriografia modernă asupra acestui 
fenomen (fapt deja dovedit cu prisosinţă în Psihanodia; asupra acestui punct 
voi reveni). De asemenea, arhitectonica lucrării trădează o exactitate de 
matematician în alegerea argumentelor, introducerea temelor, a citatelor şi a 
trimiterilor bibliografice, astfel încît ceea ce unui ochi exterior îi apare drept o 
înlănţuire de articole despre extaze se dovedeşte a fi o amplă demonstraţie 
riguroasă. 

Orice savant, cercetînd numeroasele definiţii ce alcătuiesc osatura 
unei discipline umaniste, se vede pus în faţa unei duble opţiuni: potrivit lui 
Culianu, el poate repera definițiile neoperaţionale, adică falsificabile printr-un 
algoritm de tip popperian, cu scopul de a evita folosirea lor în continuare. Ar 
mai exista, însă, un procedeu: „să se adere la definițiile propuse de profesorii 
de altădată şi apoi ele să fie folosite cu subtilitate în vederea transformării lor” 
(ME, 19). Metoda din urmă, amintind izbitor de practica persană a ketman- 
ului1020, indică faptul că, deşi loan Petru Culianu a hărăzit lucrărilor 
Psihanodia şi Experienţe ale extazului o formă pur ştiinţifică, teoriile expuse 
în aceste cărţi nu se supun regulilor unei comunităţi ştiinţifice, caracterizate 
prin izolare (privilegierea unui anumit discurs, în defavoarea „istoriei trăite”), 
esoterism (discursul respectiv este încifrat de anumite coduri ştiinţifice) şi 
ortodoxie (regulile de cercetare stabilite de comunitate prescriu obţinerea 
anumitor rezultate, ARI, 131)1021. 

Avansez, în continuare, ipoteza că în Psihanodia şi Experienţe ale 
extazului I.P. Culianu a folosit, într-o doză variabilă de la un titlu la altul, 
tocmai cele două modalităţi indicate mai sus ca metode de schimbare a unui 
cadru de cercetare. 


Ipoteza catenelor tematice 


Recent, criticul literar Gabriela Gavril a sugerat posibilitatea unei lecturi a 
operei teoretice a lui loan Petru Culianu prin grila oferită de prozele de 
tinereţe, publicate între 1967 şi 1971 (deci înaintea oricăror scrieri de 


specialitate!) în revistele Cronica şi Luceafărul şi reunite, pentru întîia oară, 
într-un număr din mai 1996 al suplimentului Cotidianul. Litere, Arte & Idei. 
Concluziile obţinute de Gabriela Gavril oferă noi perspective de interpretare a 
scrierilor lui Culianu. Ea sugerează că în aceste texte s-a petrecut „O 
cristalizare incredibilă, încă de la 16-17 ani, a unei structuri personale” şi 
reperează, în consecinţă, „prezenţa unor nuclee de gîndire ce vor fi dezvoltate 
mai apoi în opera ştiinţifică”1022. Acest fapt pune în lumină „unitatea de 
gîndire a textelor lui Ioan Petru Culianu” (Gavril, 3). Mai multe argumente în 
sprijinul unei unităţi de gîndire manifestate în opera lui Culianu ar putea fi 
aduse printr-o ipoteză de lucru cu rol euristic, care va trasa cadrul teoretic în 
care se situează textul de faţă şi va îngădui o plasare cît mai adecvată a 
lucrării Experienţe ale extazului într-o perspectivă sincronică asupra întregii 
opere rămase: Opera ştiinţifică pe care Ioan Petru Culianu a scris-o între anii 
1969-1991 a constat dintr-o continuă rafinare a instrumentelor teoretice cu 
care a abordat aceleaşi cîteva teme de cercetare. Astfel, scrierile lui pot fi 
distribuite în ceea ce am numit „catene tematice” realizate pe „culoare 
temporale lungi”. Catenele sînt trei la număr: „magia în Renaştere”, 
„ascensiunea” şi „gnosticismul”. Fiecare dintre aceste lanţuri tematice 
presupune o aşa-numită „perioadă de laborator”, precum şi schimbarea 
metodei de cercetare datorită unor raţiuni de ordin epistemic. 

Voi enumera, în continuare, lucrările care intră în componenţa fiecărei 
catene. Lanţul tematic numit aici „magia în Renaştere” debutează în 1969 şi 
sfîrşeşte în 1981. Eros şi magie în Renaştere, întrepătrundere de erudiție şi 
interpretări îndrăzneţe, pare a fi o lucrare completă, necesitînd un timp de 
concepţie „lent, egal şi definitiv”, scrie H.-R. Patapievici (UC4). Motivul 
„coincidentia oppositorum” la Giordano Bruno este titlul comunicării 
prezentate de I.P. Culianu la Universitatea din Bucureşti în noiembrie 1970, 
rămasă inedită pînă astăzi; al doilea titlu din catena „magiei” poate fi chiar 
lucrarea de diplomă, de asemenea inedită, Marsilio Ficino (1433-1499) şi 
platonismul în Renaştere, susţinută în iunie 1972 la aceeaşi Universitate 
(EMR, 11, 409). Din perioada de laborator a acestei catene mai face parte şi o 
primă variantă a cărţii Eros şi magie, intitulată Iocari serio. Ştiinţă şi artă în 
gîndirea Renaşterii, scrisă în româneşte în 1979 (EMR, 12)1023. Apoi, pe 3 
iulie 1983, la Groningen, scriind „Cuvîntul înainte” la Eros şi magie în 
Renaştere, LP Culianu îşi declara bucuria „de a vedea că după doisprezece ani 
de cercetări laborioase manuscrisul era gata, iar libertatea de a mă consacra 
unui alt subiect în sfîrşit cucerită” (EMR, 11)1024. Chintesenţa acestor 
cercetări se regăseşte în articolul „Magic in Medieval and Renaissance 
Europe”, redactat de I.P. Culianu pentru The Encyclopedia of Religion, operă 
coordonată de Mircea Eliade, apărută în 1987. 


Catena tematică a „ascensiunii” îşi are începutul în anul 1978, cînd 
Culianu s-a înscris la doctorat cu teza despre experienţele extazului. Lucrările 
esenţiale din acest lanţ sînt următoarele: Iter in Silvis. Saggi scelti sulla gnosi 
e altri studi (Messina, 1981), Psihanodia (E.J. Brill, 1983), Experienţe ale 
extazului (Payot, 1984), articolul „Ascensiune” din The Encyclopedia of 
Religion (1987) şi Călătorii în lumea de dincolo (1991). În acest caz, perioada 
de laborator ar fi tocmai intervalul de elaborare a tezei, intitulată Experiences 
de l'extase et symboles de l'ascension de l'Hellenisme à l'Islam, susţinută pe 
17 iunie 1980, interval punctat de publicarea cîtorva articole esenţiale pe tema 
extazelor. 

Catena gnosticismului a înregistrat cele mai vizibile schimbări 
metodologice. După Iter in Silvis (1981) urmează Gnosticismo e pensiero 
moderno: Hans Jonas (Roma, 1985, dar terminată în 1982) şi apoi două cărţi 
decisive pentru ceea ce H.-R. Patapievici a numit o „mathesis universalis a lui 
Culianu”: Gnozele dualiste ale Occidentului (1986 este anul predării tezei din 
care a fost prelucrată această carte) şi The Tree of Gnosis: Gnostic Mythology 
from Early Christianity to Modern Nihilism (San Francisco, 1992). Perioada 
de laborator a acestei catene tematice începe cu studiile de la Milano, din 
1973 pînă în 1976, sub îndrumarea lui Ugo Bianchi şi ia sfîrşit tocmai în 
1986, la Wassenaar (Haga) în Olanda. Timpul acordat transformării cărţii 
Gnozele dualiste ale Occidentului în varianta engleză, The Tree of Gnosis, „se 
manifestă precipitat, mobil şi supus auto-transformării”, sub presiunea 
descoperirii unui nou principiu explicativ, scrie H.-R. Patapievici (UC, 4). 

Discuţia despre perioadele de laborator ale celor trei catene nu poate 
fi încheiată fără a aminti măcar cele cîteva zeci de articole şi recenzii, cu 
neputinţă de citat aici, care pot fi plasate în jurul aceloraşi „nuclee de gîndire”, 
precum şi de importantul eseu „Religia şi creşterea puterii”, publicat în 
volumul colectiv Religie şi putere (Genova, 1981, trad. rom. Nemira, 1996). 
Culianu distilează tema „specialiştilor puterii” (acei „specialişti ai sacrului” 
eliadieni) în Religie şi putere pentru a o relua, ca pe o temă muzicală1025, în 
Eros şi magie în Renaştere şi Experienţe ale extazului; de asemenea, tema 
nihilismului, fundamentală pentru partea a doua a aceluiaşi eseu, reapare în 
ultimele cărţi despre gnoză. 

Trăsătura caracteristică a lanțurilor tematice este dată de faptul că 
metodele de cercetare folosite de Ioan Petru Culianu au variat considerabil, 
într-un mod oarecum sincron, pe toate cele trei catene. Astfel, lanţul tematic al 
„magiei” utilizează o metodologie a cutiei cu unelte (toolbox approach) cu 
scopul de a propune un nou cadru de cercetare în istoria religiilor şi teoria 
culturii. Strategiile de schimbare conţinute de „cutia cu unelte” metodologică 
(filtrul hermeneutic, analiza non-evaluativă, tipul ideal, mişcarea înapoi şi 


empirismul lărgit)1026, apar ca atare în Eros şi magie în Renaştere, sînt 
detectabile, în formă incipientă, în Iocari serio şi Mircea Eliade necunoscutul, 
şi pot fi regăsite în Psihanodia şi Experienţe ale extazului. Potrivit eseistului 
H.-R. Patapievici, după 1986 are loc o cezură în gîndirea lui I.P. Culianu, 
cezură prilejuită de descoperirea unei mathesis universalis, ce a produs o 
mutație în viziunea despre lume a istoricului religiilor (GDO, 358). Cu o 
oarecare probabilitate, putem situa această cezură după predarea celor 14 
articole scrise de Culianu pentru The Encyclopedia of Religion. Acestea 
reprezintă consacrarea profesorului de istorie a religiilor şi recunoaşterea sa ca 
autoritate de necontestat în cele trei teritorii invocate. Articolele de mare 
întindere „Ascension”, „Astrology”, „Gnosticism from the Middle Ages to the 
Present” şi „Magic in Medieval and Renaissance Europe” stau mărturie pentru 
această afirmaţie. 

Fiecare dintre cele trei catene tematice a cunoscut, după 1990, 
reformulări considerabile, impuse de noul principiu explicativ: în domeniile 
gnozei şi ascensiunii pot fi citate Arborele Gnozei (1992) şi Călătorii în lumea 
de dincolo (1991). lar ipoteza lanțurilor tematice ar mai putea primi o 
confirmare dacă se ţine seama de proiectele de cărţi trimise de I.P. Culianu, în 
primăvara anului 1991, editurilor Harper and Row şi Oxford University Press. 
Lucrările Naşterea infinitului: revoluţia nominalistă. 1250-1450, Amintiri 
despre viitor. Arta combinatorie a lui Raymundus Lullus şi întrebuinţarea ei 
mistică şi O istorie a magiei1027 anunțau o iminentă şi completă reformulare a 
datelor istorice din Eros şi magie în Renaştere potrivit viziunii oferite de noua 
metodă. 

Unitatea de gîndire a operei lui Ioan Petru Culianu este probată şi de 
faptul că, pe lîngă un acelaşi set de metode, cele trei teritorii explorate 
adăpostesc o temă comună. Teoria vehiculului (ochema) astral este, în acest 
sens, un subiect privilegiat, chiar o cheie hermeneutică a scrierilor lui Culianu. 
Construcţia originală din Eros şi magie se întemeiază pe „continuitatea dintre 
pneuma individuală şi pneuma cosmică” (EMR, 49-54); reinterpretarea 
erosului ca gradul zero al magiei devine posibilă numai dacă se admite, ca 
piatră unghiulară, teoria vehiculului neoplatonician al sufletului. De 
asemenea, distincţia esenţială, din Experienţe ale extazului, dintre ascensiunea 
greacă şi ascensiunea iudaică nu ar fi fost posibilă fără teoria „navetei spaţiale 
platoniciene”1028. 

Catena ascensiunii se intersectează cu cea a gnosticismului într-o 
abordare metodologică împrumutată de Culianu din istoria ştiinţei, abordare 
prezentă iniţial în articolul din 1979, „De&monisation du cosmos et dualisme 
gnostique”1029 şi afirmată programatic în „Introducerea” la Experienţe ale 
extazului (EE, 19). 


Pe urmele lui Christian Jacob, care găseşte că Experienţe ale extazului 
conţine o recentrare a problematicii din Psihanodia pe tema gnosticismului, 
avansez ipoteza unei suprapuneri a celor două catene tematice („ascensiune” 
şi „gnosticism”) în lucrarea din 1984 de la Payot. Presupoziţiile metodologice 
din Eros şi magie, deduse din concepte ale familiei de gîndire ilustrate de 
Weber, Wittgenstein, Kuhn şi Feyerabend, nu sînt explicit enunțate în 
Experienţe ale extazului, dar efecte ale lor pot fi descoperite îndărătul 
discursului erudit de istorie a religiilor. 

Fără îndoială, ipoteza catenelor tematice presupune carenţele inerente 
oricărei scheme care tinde să închidă într-un construct mental bogăţia unei 
cercetări întinse pe varii teritorii. Astfel, tot unei eventuale perioade de 
laborator îi pot fi atribuite textele despre Eminescu, publicate în perioada de 
profesorat la Groningen, şi diversele scrieri despre Mircea Eliade (monografia 
italiană din 1978, articolele ce i-au urmat şi studiul Mircea Eliade 
necunoscutul, scris în 1982-1983, inedit pînă în 1995) mărturisind despre 
postura lui I.P. Culianu de „impenitent adept al ereziei comparatiste” (It S, 
54). 


„Mrejele întortocheate ale tradiţiei” 


Psihanodia poate fi citită într-un dublu registru feyerabendian: este un bun 
manual despre cum sînt cu putinţă ideile şocante şi despre folosul lor ca 
metodă terapeutică în disciplinele umaniste şi, totodată, reprezintă un discurs 
abia disimulat împotriva tradiţiei. „Introducerea” este un veritabil manifest 
anti-tradiţie: „Scopul cărţii de faţă este de a combate din rădăcină vederile 
«tradiţionale» greşite în domeniul a ceea ce se numeşte «die Himmelsreise der 
Seele» sau «înălţarea la cer a sufletului», un domeniu în care orientarea dată 
de religionsgeschichtliche Schule continuă să deţină monopolul” (P, 14). Noua 
generaţie de istorici ai religiilor trebuie să se desprindă, la nivel istorico- 
genetic dar şi hermeneutic, de „mrejele întortocheate ale tradiţiei” (P, 16), şi 
să realizeze imensa „capacitate a tradiţiei de a transmite concepţii greşite” (P, 
13). În ştiinţă şi religie, influenţa tradiţiei se traduce prin manifestarea unor 
„forţe regresive”, adică printr-o redusă permisivitate la inovaţie: mesajul 
încredinţat de savanții înaintaşi este rareori supus unor reevaluări critice 
potrivit altor norme axiologice decît cele tradiţionale. 

Semn al invocatei „unităţi de gîndire”, discursul împotriva tradiţiei 
apare la Ioan Petru Culianu încă din 1976, într-unul dintre primele articole 
„italiene”:  „Freud-Jung-Wittgenstein”1030. Articolul este conceput ca o 
înlănţuire de recenzii despre lucrări (Viitorul unei iluzii, Psihologie şi religie, 


Note despre „Creanga de aur” a lui Frazer) ce au produs o mutație în 
gîndirea europeană, în sensul detaşării de presupoziţiile iluministe şi 
pozitiviste importate în modernitate prin intermediul disciplinelor umaniste. 
Relativismul cultural al lui Wittgenstein se întîlneşte, în scrierea lui Culianu 
din 1976, cu cel de sorginte eliadiană, într-un dublu efect: constituie o condiţie 
necesară de înţelegere a fenomenelor religioase non-occidentale şi oferă un 
instrument de critică a modelor culturale ilustrate prin „perspectiva delirantă” 
a psihanalizei asupra religiei din Totem şi tabu şi prin tratarea magiei, în 
Creanga de aur, ca o eroare faţă de cadrele ştiinţei apusene. 

Lecţia lui Wittgenstein (cunoaşterea primitivilor despre natură nu 
diferă fundamental de a noastră, ci doar magia lor este deosebită), îmbogăţită 
de anarhismul epistemologic feyerabendian, s-a dovedit fecundă în cazul cărţii 
Eros şi magie în Renaştere. Descoperirea faptului că ştiinţa modernă a apărut 
ca un apendice secularizat al Reformei, datorită cenzurii imaginarului, se 
alimentează dintr-o invariabilă meditaţie pe tema contestării tradiţiei. Totuşi, 
pentru Culianu, exemplul prin excelenţă al puterii de deformare exercitate de 
o tradiţie rămîne Şcoala germană de istorie a religiilor, ale cărei teorii au 
impus „una din cele mai bine organizate şi mai aclamate gafe ştiinţifice” 1031. 

Care sînt punctele vulnerabile ale teoriilor propuse de 
religionsgeschtliche Schule? Culianu a etichetat concepţiile şcolii germane 
drept „o eroare istorică” datorită în primul rînd celor două motive recurente: 
identificarea Iranului, ca teritoriu imaginar al proiecţiilor ştiinţifice de la 
începutul secolului XX, cu locul de obîrşie al doctrinei înălţării sufletului la 
cer, şi pătrunderea în lumea occidentală a motivului psihanodiei potrivit unui 
model genealogic. Istoricul religiilor recurge la o strategie arheologică pentru 
a stabili maniera în care elemente inofensive ale cercetărilor unor savanţi 
reputați s-au constituit într-o constelație ideologică redutabilă, devenind 
„expresia la modă a unei concepţii unitare” (P, 43). Apariţia elementelor 
invocate nu poate fi situată mai devreme de 1872, an în care Martin Haug a 
stabilit că relatarea călătoriei în lumea de dincolo descrisă în textul pahlavi al 
Cărţii lui Arda Viraf ţine de o „tradiţie zoroastriană”. În 1892, teologul 
Wilhelm Brandt găsea că scenariul ascensiunii mandeene (massiqta) trimite la 
un model persan. După 1897, elementele se coagulează în teorii, cînd Wilhelm 
Anz, primul reprezentant al Şcolii germane de istorie a religiilor, postulează 
că doctrina centrală a gnosticismului este credinţa despre înălţarea sufletelor 
la cer — identitate ce avea să fie fecund reinterpretată în Experienţe ale 
extazului —, dar că „trecerea gnostică a sufletului prin cerurile demonizate” 
este de origine babiloniană, suferind ulterior influenţe din Iran (P, 43-35). În 
două lucrări, din 1901 (Die Himmelsreise der Seele) şi din 1907 
(Hauptprobleme der Gnosis), Wilhelm Bousset critică poziţia lui Anz, 


inversează raportul dintre Babilonia şi Iran, investindu-şi propriile teorii cu 
autoritatea unei mode ideologice: „doctrina înălţării sufletului la cer e de 
origine iraniană. În forma ei originară, ascensiunea avea loc prin trei ceruri. 
Sub influenţă babiloniană, numărul cerurilor s-a modificat de la trei la şapte 
(cerurile planetare). Ulterior, o nouă influenţă iraniană adaugă la toate acestea 
o puternică viziune dualistă a lumii, ceea ce explică demonizarea cerurilor 
arhontice în gnosticism” (P, 47-48). Dacă dovezile paniranismului referitoare 
la demonizarea cosmosului în scrierile gnostice, aduse de Bousset în lucrarea 
din 1901, sînt calificate de Culianu doar „insuficiente”, probele din 1907 sînt 
„evident contradictorii”: doctrina despre demonii planetari aparţine 
zurvanismului din secolul IV p. Chr., fiind deci ulterioară gnosticismului1032. 
După ce respinge apartenența dualismului zoroastrian la acelaşi gen cu 
dualismul gnostic, slujindu-se de tipologia prin invarianți propusă de Ugo 
Bianchi, şi dovedeşte apoi inoperantă opoziţia dintre schema cu trei ceruri şi 
schema cu şapte ceruri planetare, Culianu conchide: „teoria originii iraniene a 
gnosticismului nu are nici o şansă de supravieţuire pe plan strict 
fenomenologic, nici pe plan istoric” (P, 51). 

Prin ce modalităţi poate cercetătorul să se sustragă atracției unei 
tradiţii culturale? Refuzul în bloc al ideilor ei nu este lipsit de riscuri 
(schematizarea gîndirii ar fi unul dintre cele mai importante), căci centralele 
ideologice cu rol de manipulare a fantasmelor rezervă marginalilor ce adoptă 
această soluţie extremă o modă culturală alternativă: „contra-tradiţia” s-ar 
putea spune, ţinînd seama de finalul analizei despre Statul magician din Eros 
şi magie (pp. 154-157). Răspunsul lui Culianu din perioada 1979-1984 
recomandă identificarea rezultatelor produse de moda ideologică şi 
considerarea lor ca efecte de suprafaţă ale unei voințe selective, ale unui filtru 
hermeneutic situat la nivelul imaginarului1033. Prezentarea fenomenului 
psihanodiei este articulată pe cercetarea succesivă a mai multor grile 
interpretative. Schema verticală tripartită (lad-Pămînt-Cer) din ontologia 
platonică1034 se va modifica radical, întîi după reinterpretarea ei potrivit 
sistemului de exegeză „sofisticat” al lui Plutarh (P, 95) şi apoi în urma 
impactului nihilist al voinţei gnosticilor „de a inversa valorile filosofiei” 
(EMR, 313). Care este fundamentul teoretic al discursului împotriva tradiţiei 
din Psihanodia? În Gnozele dualiste ale Occidentului, loan Petru Culianu 
susține că succesul teoriilor propuse de religionsgeschichtliche Schule s-ar 
„puternicele instrumente ale filologiei germane şi de reputaţia de temeinicie a 
studiilor germane” (GDO, 351)1035. În cadrul distincţiei, propusă de 
logicianul J.M. Bochenski, dintre autoritate epistemică şi autoritate deontică 
(„autoritatea ştiinţei” versus „autoritatea superiorului”)1036, se poate afirma că 


teoria originii iraniene a gnosticismului, formulată de Bousset, reprezintă un 
abuz de autoritate epistemică în raport cu un domeniu. Astfel, o autoritate 
unanim recunoscută într-un anumit domeniu (filologia clasică germană) este 
considerată o autoritate într-un alt teritoriu învecinat, întemeiat cu ajutorul 
instrumentelor filologice (istoria religiilor). Tradiţia culturală poate lua naştere 
şi din obişnuinţă: „Din punct de vedere psihologic, acceptarea falsei autorităţi 
se explică, în cele mai multe cazuri, prin obişnuinţă. Subiectul s-a obişnuit pur 
şi simplu să-l privească pe purtător drept o autoritate. La început este vorba 
doar de autoritate într-un anume domeniu: dar subiectul a acceptat-o de atîtea 
ori, încât nu-i este deloc greu s-o transfere asupra altor domenii” (Bochenski, 
46-47). Înaintea logicianului polonez, al cărui studiu datează din 1974, Arthur 
O. Lovejoy avea să identifice aceste obişnuinţe recurente cu deprinderile 
mentale active „în gîndirea unui individ sau a unei generaţii” (Lovejoy, 14). 
Încă din 19361037, aşadar, istoria ideilor încerca să rafineze o metodă analitică 
proprie „în încercarea de a înţelege cum credinţe şi mode intelectuale noi apar 
şi se răspîndesc” (Lovejoy, 24), pentru ca, în 1969, Michel Foucault, într-un 
efort teoretic de identificare a imperceptibilelor momente de ruptură din 
istoria gîndirii, să recomande un travaliu ce ar aduce ieşirea din jocul de 
noţiuni care diversifică tema continuității: tradiţia, influenţa, dezvoltarea şi 
evoluţia, mentalitatea şi spiritul — concepte acceptate deseori fără vreun 
examen critic prealabil (Foucault, 31-32). 

Culianu şi-a onorat maestrul şi prin furia iconoclastă cu privire la 
tradiţie. Cele trei mode culturale analizate în eseul „Modele culturale şi istoria 
religiilor”1038 ale lui Mircea Eliade, adică ospăţul totemic primordial din 
Totem şi tabu, căutarea zeiţelor-mame în mai toate religiile, prilejuită de 
Creanga de aur, şi savurosul episod al devorării unei cămile crude de către 
beduini în răstimpul unei nopţi sînt tradiţii inventate, dar cu o mare putere de 
seducţie. Constelaţia de idei, imagini şi simboluri care se impune iniţial, din 
motive uneori misterioase, sub forma unei mode culturale, devine imediat 
modă ideologică şi sfîrşeşte ca tradiţie: o sumă de „invenţii atît de comode şi 
de superficiale, încît nimeni nu-şi mai dă osteneala să le controleze” (EMR, 
280). 


Extaz grec, extaz iudaic 


Experienţe ale extazului este anunţată de autorul ei drept partea 
complementară, constructivă, a întreprinderii critice din Psihanodia şi 
conţine, alături de Introducere şi de o Notă referitoare la semnificaţia 
termenului „extaz”, nouă capitole care reiau o tematică iniţiată în articole din 


perioada 1979-1982 şi prelucrată parţial în volumul în engleză din 1983. 
Astfel, capitolul I are la bază articolul „Iatroi kai manteis: Sulle strutture 
dell'estatismo greco” (1980)1039, capitolul II reia, cu minime transformări, 
studiul „De&monisation du cosmos et dualisme gnostique” (1979)1040; 
capitolul III conţine finalul studiului mai sus indicat, dar trimite şi la alte două 
eseuri, în engleză şi franceză, pe aceeaşi temă: „The Angels of the Nations 
and the Origins of Gnostic Dualism” (1981)1041 şi „Les anges des peuples et 
la question des origines du dualisme gnostique” (1982)1042; capitolul IV ţine 
de articolul „L *«ascension de 1 'âme» dans les mystères et hors des mystères” 
(1982)1043; capitolul V are la bază articolul „Le vol magique dans l’ Antiquité 
tardive” (1981)1044; capitolul VI are o pre-istorie sub forma articolului „Inter 
lunam terrrasque... Incubazione, catalessi ed estasi in Plutarco” (1980)1045, 
reluat apoi în volumul Iter in Silvis; capitolul VII reia tematica din „Ordine e 
disordine delle sfere” (1981)1046, capitolul VIII trimite la un alt articol reluat 
în Iter in Silvis, „Pons subtilis: storia e significato di un simbolo” (1979)1047, 
iar tematica ultimului capitol îşi află ecouri în capitolul VIII din Psihanodia, 
„De la apocalipsele iudaice la mi'răj” (pp. 113-117). Studiul pentru teza de 
doctorat la Sorbona este punctat de Culianu cu articole specializate publicate 
constant şi finalizat prin cele două cărţi distincte, complementare una alteia, 
Psihanodia şi Experienţe ale extazului. 

Teza centrală a volumului parizian, expusă în „Introducere” (EE, 
19-20) şi în deschiderea articolului „Ascension” din The Encyclopedia of 
Religion (A, 435b-436a), şi demonstrată pe tot parcursul cărţii printr-un aparat 
interpretativ erudit şi ingenios, distinge două tipuri de călătorie celestă a 
sufletului, apărute în cultura occidentală din epoca arhaică pînă în Renaştere. 
Psihanodia greacă se originează în isprăvile extatice ale iatromanţilor, 
continuă cu miturile lui Platon, suferă o reinterpretare majoră în miturile lui 
Plutarh, apare în scrierile gnostice şi hermetice pentru ca, mai apoi, să 
pătrundă în Evul Mediu (Dante) şi Renaştere (Marsilio Ficino şi Pico della 
Mirandola). Psihanodia iudaică îşi are rădăcinile în Babilonia, este dezvoltată 
în speculaţiile ebraice ale misticii carului şi preluată în scrierile apocaliptice 
iudeo-creştine, influenţează tradiţia arabă referitoare la înălţarea la cer 
(mi'râj) a Profetului Mohamed, pentru a se regăsi, în final, în apocalipsele 
medievale creştine. Criteriul care face posibilă distincţia de mai sus este 
adoptat de Culianu din istoria ştiinţei. (Interesul pentru scrierile lui Paul K. 
Feyerabend îl face pe istoricul religiilor, în 1983, să-şi pună problema unei 
„noi istorii a ştiinţelor, o istorie ce-şi aşteaptă încă autorii”, EMR, 13.) 
Psihanodia greacă presupune întrepătrunderea credințelor eschatologice cu 
ipoteze ştiinţifice ale Antichității târzii referitoare la un cer profund şi descrie 
înălțarea sufletului prin şapte sfere planetare, potrivit fie unei ordini 


astronomice „chaldeene”, fie unei ordini „egiptene”. Psihanodia iudaică nu 
adoptă un cadru ştiinţific astronomic, în acest caz înălţarea sufletului implică 
parcurgerea a trei sau şapte ceruri care nu sînt planetare. Taxonomia lui 
Culianu prezintă, sub forma unui construct mental, două tipuri ideale de 
ascensiune celestă. Deşi există convergenţe între cele două tipuri de 
psihanodie, pentru a evita contopirea cadrelor teoretice stabilite, Culianu 
postulează o permanentă diferenţă minimă care împiedică apariţia unui tip 
mutant de extaz, iudeo-grec sau greco-iudaic. Taxonomia extazelor nu apare 
în Psihanodia (1983, dar terminată în 1981), astfel că „Introducerea” poate fi 
considerată, cronologic şi metodologic, ca fiind ultimul strat al cărţii 
Experienţe ale extazului, iar straturile anterioare pot fi stabilite din 
corespondenţa strictă a articolelor şi studiilor publicate în periodice cu 
capitolele lucrării. 

Dacă menţinem cartea Experienţe ale extazului la intersecţia cea mai 
importantă dintre ceea ce am denumit catena „ascensiunii? şi catena 
„gnosticismului”, atunci şi teza centrală se dovedeşte a fi articulată de alte 
două teze complementare: cea a „iatromanţilor” pe de o parte, demonizarea 
cosmosului, formarea dualismului gnostic şi trecerea sufletului prin ceruri 
planetare pe de altă parte. Capitolul dedicat iatromanţilor este aşezat la 
început dintr-o rațiune de două ori însemnată: pe plan fenomenologic şi istoric 
teoria originilor greceşti este singura în măsură să rivalizeze cu moda Şcolii 
germane; dar şi pentru că tema şamanismului este discutată în legătură cu 
lumea clasică mediteraneană. Tipul ideal al iatromantului, devot al zeului 
Apollon din Hyperboreea, este compus, potrivit lui Culianu, din trăsături care 
nu se actualizează în totalitate la un singur extatic, dar pot da seama de 
întreaga serie: abstinenţă, previziune, taumaturgie, ubicuitate, anamneza 
vieților precedente, călătorii extatice sau în spaţiu (EE, 29). 

Intenţia istoricului religiilor de a reconsidera teoria contactelor 
culturale între Asia şi bazinul mediteranean îl situează în siajul unei tradiţii 
strălucite ce debutează cu lucrarea Psyche a lui Erwin Rohde. Filologul 
german consideră că ideea unui suflet separabil de corp a fost introdusă în 
Grecia prin cultul trac al lui Dionysos, care a dat naştere credinţei „într-o viaţă 
nepieritoare şi independentă a sufletului” (Rohde, 231). Apariţia unei noi 
concepţii despre suflet în Grecia arhaică este articulată de o idee-unitate, 
detectabilă în recuzita romantică şi redată foarte bine de metafora lui Rohde: 
dionysismul ar fi reprezentat „picătura de sînge străin din vinele grecilor” 1048. 
Paternitatea formulei poate fi atribuită, într-un fel, lui Nietzsche care, în „Note 
coerente pentru introducere” la Naşterea filosofiei în epoca tragediei greceşti, 
scrise în 1875, deplînge transformarea jocului gratuit al Demiurgului din 
fragmentele lui Heraclit în teleologia strictă a Nois-ului la Anaxagora, în 


termenii următori: „nu e greacă această idee a distincţiei dintre corp şi suflet, 
înţelese ca fiind unul material, celălalt imaterial” (Nietzsche, 137). Pînă după 
mijlocul secolului XX, puţini au fost cei care s-au aplecat asupra spiritualităţii 
greceşti fără să fie seduşi de ideea-unitate a intruziunii barbare în cosmosul 
elenic. Britanicul W.K.C. Guthrie a imaginat sosirea din nord a zeilor 
Dionysos (Tracia) şi Apollon (Siberia)1049. E.R. Dodds explică, în Grecii şi 
iraţionalul, apariţia „şamanismului grec” prin întîlnirea dintre figura 
autohtonă a omului divinizat (theios oner) cu elemente şamanice întîlnite de 
greci la sciţii din coloniile de la Marea Neagră. El descrie „o linie de 
descendență spirituală” ce aduce practici extatice din Sciţia, prin Helespont, în 
Grecia asiatică, trece prin Creta şi coboară spre Sicilia lui Empedocle. 
Antidotul la „picătura de sînge străin” vine din partea studiilor 
fenomenologice şi a celor de nuanţă structuralistă. Marcel Detienne, într-o 
şcoală de interpretare ce-i numără pe Louis Gernet1050 şi Jean-Pierre 
Vernant1051, păstrează elementul theios aner, dar mută discuţia de la istoria 
colonizării la structura societăţii greceşti din secolul V î. Chr.1052 Mircea 
Eliade, în lucrarea Şamanismul şi tehnicile arhaice ale extazului (1951), evită, 
cu o prudenţă de comparatist, să-i denumească pe extaticii zeului Apollon 
„şamani”, mulţumindu-se doar să analizeze elementele de similitudine şi 
apropiere dintre cele două serii de fenomene (Eliade, Ş, 355-361). După două 
decenii, în volumul De la Zamolxis la Genghis-Han, Eliade reia, din aceeaşi 
perspectivă, prezentarea „trăsăturilor net şamanice” ale iatromanţilor (Eliade, 
Z, 43-51). 

Şamanismul şi tehnicile arhaice ale extazului joacă rolul de carte- 
referent pentru scrierile lui Ioan Petru Culianu dintre 1978 şi 1984, prin care 
tînărul istoric al religiilor încearcă să explice asemănările dintre psihanodia 
mediteraneană şi şamanismul asiatic. Astfel, în monografia Mircea Eliade, 
Culianu pune în legătură scrierile maestrului său despre şamanism cu cele 
despre yoga, ambele tratînd „structuri ce fac parte din acelaşi univers imaginar 
arhaic”, dar prezintă şi critica lui Eliade la adresa concepţiilor lui Dodds care 
„extinde prea mult conceptul de şamanism” (ME, 66). În Psihanodia, 
problema denumirii pare să nu mai comporte o aceeaşi importanţă, căci „dacă 
iatromanţii sînt numiţi şamani sau nu, este doar o chestie de convenţie” (P, 
62), pentru ca, printr-un demers fenomenologic şi istoric, I.P. Culianu să 
retragă iatromanţilor apelativul de „şamani” în Experienţe ale extazului. 
Autorul contestă teoria contactelor culturale pentru a face din iatromanţi piatra 
unghiulară a construcţiei sale: existenţa unui model mediteranean al extazului 
arhaic, independent de cel asiatic, avînd în comun trăsături importante. 

Pentru ilustrarea celei de-a doua teze, Culianu detectează o serie de 
fenomene, alcătuită din „eschatologia celestă”, „infernul celest” şi 


„demonizarea cosmosului”. Eschatologia celestă s-a datorat, în parte, apariţiei 
unui „cer profund” în ştiinţa greacă, prin sistemul celor 27 de sfere 
concentrice, conceput de Eudoxiu din Cnid spre a da seamă de mişcările 
corpurilor cereşti. Proces gradual cu dimensiuni complexe, demonizarea 
cosmosului devine o constantă a sistemelor gnostice prin alăturarea unor 
elemente sincretice: generalizarea eschatologiei celeste, mutarea în ceruri a 
purgatoriului aerian, precum şi dubla influenţă a doctrinelor dualiste orfico- 
pitagoreice şi a motivelor predualiste iudaice (EE, 76-77). Teza cea mai 
„personală” a lui Culianu (calificativul îi aparţine lui Jacques Flamant) constă 
din identificarea unui motiv prin excelenţă gnostic, demiurgul cel rău, cu un 
întreg proces mental iudaic: îngerul Romei, Sammael, numit „Principe al 
lumii”, devine stăpîn peste îngerii celorlalte popoare, este identificat apoi cu 
Satana, printr-o investire negativă, deci cu creatorul (i)responsabil al acestei 
lumi. Demonstrația figurează şi în eseul „Religie şi creşterea puterii”, ca 
exemplu ilustrativ al nihilismului, o ultimă încercare de supravieţuire prin 
propria distrugere (RP, 205-209). 

Specialiştii în religiile Antichității tîrzii au întîmpinat cartea 
Experienţe ale extazului cu entuziasm, recunoscînd în loan Petru Culianu un 
confrate al lor şi o autoritate incontestabilă în acest domeniu — „unul dintre cei 
mai buni specialişti în problemele legate de înălţarea şi nemurirea sufletului”, 
scria Jacques Flamant1053, aşezîndu-l pe savantul român în descendența unui 
Franz Cumont. Pe de altă parte, Giovanni Filoramo îl înfăţişează pe autorul 
Experienţelor extazului deopotrivă ca un continuator al lui Ugo Bianchi (în 
tratarea gnosticismului şi a contextelor istorice) şi al lui Mircea Eliade (căci 
concepe, ca şi acesta, hermeneutica drept singura posibilitate de salvare 
metodologică a istoriei religiilor). Christian Jacob observă cu justeţe 
recentrarea lucrării Experienţe ale extazului, după Psihanodia, pe problema 
gnosticismului, definind studiul francez drept „o analiză a tradiţiei gnostice, 
dar şi o istorie a psihanodiei în Antichitate”1054 . Savanţii citați recunosc 
caracterul inovator al demersului din Psihanodia şi Experienţe ale extazului, 
acceptă respingerea tezelor vehiculate de religionsgeschichtliche Schule, dar îi 
aduc şi unele obiecţii. Jacques Flamant, autorul unei fecunde polemici amicale 
cu loan Petru Culianu, se arată sceptic faţă de teoria originilor iudaice ale 
gnozei, în ciuda „uimitoarei virtuozităţi a demonstraţiei” din capitolul III, 
deoarece absenţa documentelor decisive şi datate în teoria iraniană nu ar 
conduce în chip necesar la concluzia inexistenţei vreunei probe. 

Maniera în care Giovanni Filoramo îşi sfîrşeşte cele două recenzii, la 
ediţia pariziană din 1984 şi la versiunea italiană din 1986, este în măsură să ne 
dezvăluie miza teoretică a acestei lucrări erudite. Contribuţia metodologică 
cea mai importantă şi originală a cărţii rezidă în îmbinarea exigenţei 


hermeneutice cu caracterul concret istoric, crede Filoramo, mai precis în 
chemarea autorului de a se proceda la un efort de redescoperire a semnificației 
vizionare şi rituale a textelor, cu scopul de a „reconstitui practica gnostică în 
ceea ce are aceasta mai propriu şi original” (EE, 11). Reconstituirea gnozei ca 
entitate vie ar presupune, potrivit lui Culianu, restabilirea legăturii dintre 
latura speculativă, de tip intelectualist, a gnozei şi expresia sa trăită, ritualistă. 
Detectarea unui cadru narativ, redat prin istoria exemplară a lui Zostrianos, 
intelectual frustrat de lipsa experienţei directe a celor învăţate, duce la 
imaginarea, de către savant, a practicii gnostice. Tehnicile de meditaţie 
gnostice amintesc de dispăruta artă a memoriei din vremea Renaşterii, căci 
presupun o invenţie mentală, o vizualizare interioară a unor „scenarii 
fantastice” legate de înălţarea sufletului la cer. Paradoxal, unicul instrument de 
cercetare a experienţei gnostice rămas la dispoziţia savantului se dovedeşte 
imaginaţia poetică sau, potrivit lui Gilles Quispel, „exercitarea la maximum a 
facultăţilor noastre poetice”. Cu acest demers, Culianu se înscrie într-o tradiţie 
occidentală postbelică de redescoperire a imaginarului (Henry Corbin, Gaston 
Bachelard şi Gilbert Durand sînt numele cele mai importante), dar trimite şi la 
finalul sceptic din Eros şi magie în Renaştere. Nevrozele acestui veac vor fi 
lecuite doar atunci cînd o altă reformă ar produce „din nou, o modificare 
profundă a imaginaţiei umane, spre a-i fixa alte căi şi alte scopuri” (EMR, 
306). Umilului savant nu-i rămîne altă şansă decît aceea de a turna picături în 
zidul tradiţiei, de a trimite în lume cărţi, „răsaduri de fantasme menite unor 
culegători necunoscuţi”, sperînd ca prin această trudă să modifice, fie şi 
infinitezimal, imaginaţia înăbuşită de puritanismul Reformei. 

1018 Promisiunea aceasta nu s-a realizat. Cu excepţia a trei scurte prefețe, scrise de Eliade 
într-un registru aproape identic, şi a scrisorii entuziaste din 3 mai 1977, aşezată de Culianu în 
deschiderea monografiei sale despre opera maestrului, aceasta avea să rămînă cea mai 
importantă însemnare din Jurnal referitoare la I.P. Culianu. Este inutil de arătat ce importanţă 

